1. ⵍⵇⴰⵄⵉⴷⴰ ⵉ ⵉⵡⴻⵍ ⵖⴻⵔ ⴰⵢⵜ ⵣⵓⴳⴳⵯⴰⵜ ⵉⵡⵍ ⵖⵔ ⵏⵖ ⵏⴽⵏⵉ ⵉⵎⴰⵣⵉⵖⵏ ⵙ ⵡⴰⴽⴰⴷ ⴰⵙ ⵜⵜⵓⵊⵕⵓ: ⵎⵕⵕⴰ ⴰⵔⴳⴰⵣ ⴰⴳ ⵜⵜⴰⵡⵍⵏ ⵉ ⵎⴻⵎⵎⵉⵙ, ⴱⵍⴰ ⵜⵓⵔⵜⴰ ⵏⵏⵙ, ⵎⵕⵕⴰ ⴰⵎⵜⵔⵓⴼ ⴰⴳⴳ ⵙⴽⴰⵔⵏ ⵖⵔ ⵉⴱⴱⴰⵙ ⴰⴷ ⴰⵙ ⵢⴰⵡⵍ. ⴰⴷⴷⴰⵢ ⵉⵔⵉ ⵢⵉⴷⵊ ⵓⵔⴳⴰⵣ ⴰⴷ ⵢⴰⵡⵍ ⵉ ⵎⴻⵎⵎⵉⵙ, ⵍⴰ ⵉⵜⵜⴷⴷⵓ ⴰⴷ ⴰⵙ ⵉⵥⵉⵔ ⵉⵛⵜ ⵏ ⵜⵎⵟⵟⵓⴹⵜ ⴰⵔ ⴰⵙ ⵉⵄⵊⴱⵏ. ⴰⴷⴷⴰⵢ ⵜⵜ ⵢⴰⴼ, ⵍⴰ ⵉⵜⵜⴰⵣⵏ ⵖⵔ ⵎⴻⵎⵎⵉⵙ ⵎⴰⵢⵙ, ⵍⴰ ⴰⵙ ⵉⵜⵜⵉⵏⵉ: " ⵍⴰ ⵉⵔⴰ ⵉⴱⴱⴰⴽ ⴰⴷ ⴰⴽ ⵢⴰⵡⵍ ⴼⵍⴰⵏⴰ, ⵉⵙ ⴷ ⴰⴽ ⵜⵍⵉⵇ ⵎⴰ ⴷ ⵉⵀⵉ? " ⴽⵎ ⴰⵙ ⵜⵓⵙⴰ ⵍⴰ ⴰⵙ ⵉⵜⵜⵉⵏⵉ: " ⴰⵎ ⵎⴰⴽⴽⴰⵢ ⵜⵔⴰⵎ! " ⵉⵡⴰ, ⴷⴰⵢ ⵜⴰⵖⵓⵍ ⴷ ⵙ ⵓⵔⴳⴰⵣ ⵏⵏⵙ ⴷⴰⵢ ⵜⵉⵏⵉⵜ ⴰⵙ: " ⵎⴻⵎⵎⵉⵜ ⵏⵏⵖ, ⵍⴰ ⵉⵔⴰ ⴼⵍⴰⵏⴰ, ⵡⴰⵙⵔⴰ ⴽⴽⵔ ⴰⴷ ⴰⵙ ⵜⴰⵡⵍⵜ! " ⵍⴰ ⴰⵙ ⵉⵜⵜⵉⵏⵉ: ⵔⵉⵖ ⴰⴷ ⵜⴷⴷⵓⴷ ⴽⵎⵎ ⴰ ⴱⵄⴷⴰ ⴰⴷ ⵜⵄⵍⵓⵜ ⴰⴽⴰⵃⴰⵎⴰ ⴰⴷ ⵏⵉⵙⵙⵉⵏ ⵎⴰⵅ ⵎⵉ ⵜⴱⴷⴷ! " ⴰⵙⴽⴽⴰ ⵜⴷⴷⵓ ⵙ ⵓⵅⴰⵎ ⵉ ⵉⴱⴱⴰⵙ ⵏ ⵜⵔⴱⴰⵜ, ⵜⵏⵏⵓⴱⵊⴰ ⵖⵔ ⵢⵉⵙⵜ ⵏ ⵓⵅⴰⵎ; ⴷⴰⵢ ⵜⴱⴷⵓ ⴰⴷ ⵜⴰⵙⵉ ⵜⵙⵔⵙ ⴳ ⵜⵎⵜⵔⵓⴼⵜ, ⵍⴰ ⴳⵉⴷⵙ ⵜⵙⴰⵡⴰⵍ ⵅⵉⵕ ⵍⵍⴰⵀ, ⵜⴷⴷⵓ ⵖⵔ ⵜⴰⴷⵊⴰⵕⵉⵏ ⵏⵏⵙ, ⵍⴰ ⴰⵙⵏⵜ ⵜⵜⵉⵏⵉ: " ⵎⴰⵢ ⵜⵙⵙⵏⵎ ⵅⴼ ⴼⵍⴰⵏⴰ? "; ⵡⵉⴷ ⵍⴰ ⴰⵙ ⵜⵜⵉⵏⵉⵏ: " ⵉⵍⵍⵉⵙ ⵏ ⵓⵔⴳⴰⵣ ⴰ, ⴰ ⵀⵏⵏⴰ, ⵓⵔ ⴷⵉⴳⵙ ⵎⴰ ⵔⴰⴷ ⵜⵄⵢⵢⵀ, ⵚⴱⵃⴰⵏ ⵕⴱⴱⵉ ⵜⵜ ⵉⵅⵍⵇⵏ ⵢⵓⴷⴰ ⵜⵜ, ⵓⵔ ⴷ ⵊⵊⵉⵏ ⵏⵙⵙⵍⴷ ⵉ ⵛⴰ ⵏ ⵡⴰⵡⴰⵍ ⵍⵄⵉⴱ ⵙⴳ ⵓⵇⵎⵎⵓ ⵏⵏⵙ, ⵜⴰⴷⴼⵓⵜ ⴰⵙ ⵍⵄⵡⵍ, ⵓⵎⴰ ⵙⴳ ⵜⵣⴷⴳⵉ ⵓⵔ ⵜⵓⴷⵊⵉ ⵛⴰ! " ⴰⴷⴷⴰⵢ ⵜⵇⴹⵓ ⴰⵢ ⴰⵏⵏ ⵜⵔⴰ ⵜⴰⵎⴰⵜⴰⵔⵜ, ⵍⴰ ⵜⵜⴰⵖⵓⵍ ⵉⴱⵔⴷⴰⵏ ⵏⵏⵙ. ⴰⴷⴷⴰⵢ ⵜⴰⵡⴹ, ⵍⴰ ⵜⵇⵇⵉⵙ ⵉ ⵓⵔⴳⴰⵣ ⴷ ⴰⵢⵜ ⵓⵅⴰⵎ, ⴽⵓⵍ ⵍⵓⵚⴼ ⵏ ⵜⵔⴱⴰⵜ ⵍⴰ ⴰⵙⵏ ⵜⵜⵉⵏⵉ: " ⵓⵔ ⴷⵉⴳⵙ ⴰⴳ ⴷ ⵉⴷⵊ ⵍⵄⵉⴱ ⵏ ⵕⴱⴱⵉ! " ⴰⵙⴽⴽⴰ ⵍⴰ ⵉⵜⵜⴷⴷⵓ ⴱⴰⴱ ⵏ ⵓⵅⴰⵎ ⴰⴷ ⵢⴰⵡⵉ ⵛⴰ ⵏ ⵎⵉⴷⴷⵏ ⵉⴽⵙⵡⴰⵜⵏ ⵏ ⵏⵇⴱⵉⵍ, ⴰⴽⴰⵃⴰⵎⴰ ⴰⴷ ⴳⵉⴷⵙ ⴷⴷⵓⵏ ⴰⴷ ⵜⵜⵔⵏ ⵜⴰⵎⵟⵟⵓⴹⵜ. ⴰⴷⴷⴰⵢ ⵜⵏ ⵢⴰⴼ, ⵍⴰ ⵜⵏ ⵉⴷ ⵉⵜⵜⵄⵕⴰⴹ ⵖⵉⵔⵙ, ⵉⴳ ⴰⵙⵏ ⵛⴰ ⵎⴰⵜⵛⴰ, ⵎⵏ ⴱⵄⴷ ⵍⴰ ⴰⵙⵏ ⵉⵜⵜⵉⵏⵉ: " ⵉⵡⵉⵖ ⴽⵏ ⴷ ⴰⴷ ⴳⵉⴷⵉ ⵜⴷⴷⵓⵎ ⵖⵔ ⴼⵍⴰⵏ, ⴱⴰⵔ ⴰⴷ ⴷⵉⴳⵙ ⵉⵙⵅⵅⵕ ⵕⴱⴱⵉ ⴰⴷ ⴰⵖ ⵢⵓⵛ ⵉⵍⵍⵉⵙ ⵉ ⵎⴻⵎⵎⵉⵙ! " ⵍⴰ ⵜⵜ ⵜⵜⵊⴰⵡⴰⴱⵏ: " ⵡⴰⵅⵅⴰ, ⵕⴱⴱⵉ ⴰⴷ ⴳⵉⴷ ⵏⵖ ⵉⵍⵉ ⴷ ⵍⵄⵡⵉⵏ! " ⵍⴰ ⵜⵛⵔⵔⴰⵊⵏ ⵍⴱⵀⴰⵢⵎ ⵏⵏⵙⵏ, ⴳⵉⵏ ⴰⵃⵓⵍⵉ ⴳ ⵜⴰⵖⵎⴰ ⵏ ⵛⵛⵡⴰⵔⵉ, ⴷⴰⵢ ⴰⵎⵥⵏ ⴰⴱⵔⵉⴷ ⵖⵔ ⴱⴰⴱ ⵏ ⵜⵔⴱⴰⵜ ⵜⴰⴷⴳⴳⵯⴰⵜ, ⴽⵓ ⵜⵜⴷⴷⵓⵏ ⵜⵎⴷⴰⴽⴰⵕⵏ. ⴰⴷⴷⴰⵢ ⴰⵡⴹⵏ, ⵍⴰ ⵜⵜⴱⴷⴰⴷⵏ ⴳ ⵢⵉⴷⵉⵙ ⵏ ⵓⵅⴰⵎ, ⵉⵡⴰ ⴷⴰⵢ ⵖⵔⵏ ⴰⵙ. ⵍⴰ ⵖⵉⵔⵙⵏ ⴷ ⵉⵜⵜⴼⴼⴰⵖ, ⵉⴼⵕⵃ ⵉⵙⵙⵏ ⵇⴱⴰⵍⴰ, ⵢⴰⵡⵉ ⵜⵏ ⵙ ⵓⵅⴰⵎ ⵏⵏⵙ; ⵍⴰ ⴰⵙⵏ ⵉⵜⵜⵖⵔⴰⵙ ⵜⴰⵎⵖⵔⵓⵙⵜ ⵉⵛⴻⵛ ⵜⵏ ⵉⵙⵙⵓ ⵜⵏ, ⵎⵏ ⴱⵄⴷ ⵍⴰ ⴰⵙ ⵉⵜⵜⵉⵏⵉ ⵓⵎⴰⵜⴰⵔ: " ⵏⵉⵡⵉ ⴷ ⵖⵉⵔⴽ ⵉⴹ ⵅⴰⵙ ⴰⴽⴰⵃⴰⵎⴰ ⴰⴷ ⵜⵓⵛⴷ ⵉⵍⵍⵉⴽ ⵉ ⵎⴻⵎⵎⵉ, ⵡⴰⵙⵔⴰ ⵓⵔ ⵖⵉⵔ ⵏⵖ ⵉⵎⵉ ⴰⵔⴰ ⵏⵓⵛ ⵉⵅⴼ ⴱⵍⴰ ⵏⴽⴽⵉ! " ⴽⵎⵎ ⵉⵇⴱⵍ ⵍⴰ ⴰⵙⵏ ⵉⵜⵜⵉⵏⵉ: " ⵎⵕⵃⴱⴰ, ⵓⵔ ⴰⴷ ⵜⵜⵓⵛⵖ ⵉ ⵎⴰⵢ ⴽⵓⵏ ⵉⴼⵏ! " ⵉⵡⴰ ⵜⴱⴷⵄ ⵜⵊⵎⵎⴰⵄⵜ ⴰⴷ ⵜⵉⴳⴳ ⵜⵜⴰⵎⴰⵏ. ⵍⴰ ⵜⵜⴰⴷⵕ ⴳ ⵉⴳⴰⵏ ⵍⴰⴱⴰⵙ, ⵜⵃⴰⵡⵍ ⵅⴼ ⵉⴳⴰⵏ ⵍⵎⵙⴽⵉⵏ, ⴰⴷⴷⴰⵢ ⵜⵏ ⵙⵏⴼⴰⵚⴰⵍⵏ ⴳ ⵍⴼⵍⵓⵙ ⵄⵏⴷ ⵉⴷⴼ ⴷ ⵍⴼⵍⵓⵙ; ⵍⴰ ⵜⵜⴳⴳⴰⵏ ⵎⵉⵍⵎⵉ ⵍⵅⵍⴰⵚ, ⴰⵢⵢⵓⵔ ⵄⵏⴷ ⵙⵉⵏ ⴷⴰⵢ ⵎⵎⴼⵔⴰⵏ, ⴳⵏ ⴰⵍⵍⵓ ⵎⵉⵍⵎⵉ ⵉⵙⵍⴰⵏ. ⴰⴷⴷⴰⵢ ⵣⵣⵔⵉⵏ ⵛⴰ ⵏ ⵓⵙⵙⴰⵏ, ⵍⴰ ⵉⵜⵜⴱⵢⵢⴰⴹ ⵓⵔⴳⴰⵣ ⵅⴼ ⵜⵎⵟⵟⵓⵜ ⵉ ⵎⴻⵎⵎⵉⵙ; ⵍⴰ ⵉⵜⵜⴳⴳ ⵏⵏⴼⵇⵜ ⵍⴰ ⵉⵜⵜⴰⵖ ⵙⴳ ⵙⵙⵓⵇ ⵛⴰ ⵉⴱⵟⵟⴰⵏ ⴷ ⵍⴼⴰⴽⵉⵜ, ⵉⴽⵎⵎⵙ ⵉⵜ ⵏⵏ ⴳ ⴷⴰⵕⴰⵜ, ⵉⵡⴰ ⴷⴰⵢ ⴰⵣⵏ ⵉⵜ ⵏⵏ ⴰⴳ ⴷ ⵎⴰⵢⵙ ⵓⵔⴱⴰ ⴷ ⵉⴷⵊ ⵏⵖ ⵙⵏⴰⵜ ⵏ ⵜⵄⵢⵢⴰⵍⵉⵏ ⴳⴰⵏⵉⵏ ⵣⴳ ⵍⴰⵀⵍ ⵏⵏⵙ, ⵍⴰ ⵖⵉⵔⵙⵏ ⴽⵍⵍⴰⵏ ⵇⵚⵚⵔⵏ, ⵉⵡⴰ ⴷⴰⵢ ⵙⵔⵙⵏ ⵉⴱⵟⵟⴰⵏ ⵉ ⵜⵙⵍⵉⵜ, ⵙⵍⵡⵍⵡⵏ, ⵓⵛⵛⵏ ⵜⴰⵔⵢⴰⵍⵜ ⵉ ⵜⴼⵇⵇⵉⵔⵜ ⵖⵉⴼⵙ ⵉⵃⵍⵍⵡ, ⴰⴷ ⵉⵛⵡⵡⵔ ⵡⴰⵙⵙ, ⵍⴰ ⵜⵜⵕⵓⵃⵏ ⵉⴱⵔⴷⴰⵏ ⵏⵏⵙⵏ. ⴰⴷ ⴷⴰ ⵢⴰⵡⴹ ⵓⵏⴱⴷⵓ, ⵍⴰ ⵜⵜⴳⴳⴰⵏ ⵉⵙⵍⴰⵏ. ⵀⴰ ⴰⴱⴷⵓ ⵉⵡⴹ, ⴳⵀⵣⵏ ⵎⵉⴷⴷⵏ ⴰⵎⵊⵔ ⴷ ⵓⵔⵡⴰ; ⵍⴰ ⵉⵜⵜⴽⴽⵔ ⴱⵓ ⵉⵙⵍⴰⵏ ⴰⴷ ⵉⴳ ⵉⵎⵙⵉⵙⵙⴰⵏ ⵄⵏⴷ ⴰⴽⵎⵎⵓⵙ. ⵍⴰ ⵉⵜⵜⴷⴷⵓ ⵖⵔ ⵙⵙⵓⵇ ⵢⴰⵖ ⵛⵛⵔⴱⵉⵍ, ⵍⵃⵎⴰⵍⴰ, ⵙⵉⵏ ⵏ ⵍⵉⵥⴰⵕ, ⵙⵏⴰⵜ ⵏ ⵛⵛⵡⴰⵜ, ⵙⵏⴰⵜ ⵏ ⵜⵙⵙⴱⵉⵢⵢⵉⵏ, ⵍⵃⵏⵏⵉ, ⵍⴼⴰⴽⵉⵜ, ⵉⴳ ⴰⵍⵍⵓ ⵜⴰⵣⴳⴰⵡⵜ ⵍⴰ ⴷⵉⴳⵙ ⵉⵜⵜⴳⴳ ⵜⵉⵙⵓⵔⴰ, ⵉⵙⵙⴳⵏⵉ, ⵜⴰⵖⴰⵏⵉⵏ ⵍⵃⵔⵇⵓⵙ, ⵜⴰⵥⵥ ⴷ ⵄⵉⴷ ⵏⵏⵡⴰⵕ, ⵙⵙⵡⴰⴽ, ⴽⵓⵍⵍ ⴰⵢⴰ ⵍⴰ ⵜⵉⵜ ⵜⵜⴰⵡⵉ ⵙ ⵓⵅⴰⵎ ⵏⵏⵙ ⵢⵉⴹⵏ. ⴰⵙⴽⴽⴰ ⵍⴰ ⵜⵜⴽⴽⵔ ⵍⴰⵍ ⵏ ⵓⵅⴰⵎ ⵖⵔ ⴹⴹⴻⵀⵓⵕ, ⵍⴰ ⵜⵜⵓⵄⵍⵓ ⵉⵛⵜ ⵏ ⵜⴳⵎⴰⵔⵜ ⵜⴰⵃⴷⴰⴷⵉⵜ ⵜⵛⵔⵔⵊ ⵉⵜ, ⵜⴳ ⴰⵙ ⵜⴰⵡⵔⵉⵢⵜ, ⵜⵄⵕⵕⴹ ⵅⴼ ⵉⵎⵜⵔⴰⴼ ⴷ ⵜⵎⵜⵔⴰⴼ ⵓⵙⵓⵏ, ⴰⴽⴰⵃⵎⴰ ⴰⴽⵉⴷⵙⵏ ⴷⴷⵓⵏ ⵖⵔ ⵜⵙⵍⵉⵜ, ⴰⵙ ⵜⵜ ⵉⴷ ⴰⵙⵉⵏ, ⴰⴷⴷⴰⵢ ⵜⵙⵙⵓⵊⵉⴷ ⴽⵓⵍⵍ ⴰⵢⴰ ⵍⴰ ⵜⵜⴷⴷⵓⵏ ⵙ ⵜⵇⴹⵉⵄⵜ; ⵍⴰ ⵜⴻⵜⵜⴰⵡⵉ ⵏ ⵓⴳⵉⴷⵙⵏ ⵉⴷⵊ ⵏ ⵍⵄⵍⴰⵎ ⴷ ⵢⵉⴷⵊ ⵏ ⵓⵔⴱⴰ ⴷ ⴰⵎⵥⵢⴰⵏ. ⴰⵍⵍⵉⴳ ⵅⴰ ⵜⵜⴰⵡⴹⵏ, ⵍⴰ ⵜⵏ ⵜⵜⴰⴼⵏ ⵍⴰ ⵙⵙⵓⵊⵉⴷⵏ ⴰⵔⵓⴽⵓ ⵉ ⵢⵉⵍⵍⵉ ⵜⵙⵏ, ⵣⵄⵎⴰ ⴰⵖⴰⵎⵓⵙ ⴷ ⵓⵙⵙⵓ: ⴱⵏⵛⴳⵔⴰ ⵉⵙⵜ ⵏ ⵀⴷⴷⵓⵏ ⵄⵏⴷ ⵙⵏⴰⵜ, ⵙⵉⵏ ⵏ ⵉⴳⵔⵜⴰⵍ ⴷ ⵜⵏⴰⴽⵔⴰ. ⴰⵢⵜ ⵓⵅⴰⵎ ⵍⴰ ⵛⵜⵜⴰⵏ ⵉⵏⴱⴳⵉⵡⵏ ⵏⵙⵏ, ⵎⵏ ⴱⵄⴷ ⵍⴰ ⵜⵜⴳⴳⵏ ⵜⵄⵉⵢⵢⴰⵍⵉⵏ ⵍⵃⵏⵏⵉ ⵉ ⵜⵙⵍⵉⵜ, ⵍⴰ ⴰⵙ ⵜⵜⵕⵥⵥⴰⵏ ⵜⴰⴳⵍⴰⵢⵜ ⵅⴼ ⵓⵇⵕⵕⵓ, ⵙⵔⵙⵏ ⴰⵙ ⵉⴱⵟⵟⴰⵏ ⵓⵊⴷⵉⴷⵏ. ⵉⵙⵜ ⵍⴰⵀⵍ ⵏⵏⵙ ⵍⴰ ⵖⵉⵔⵙ ⵜⵜⴰⵡⴹⵏ ⴷ ⵙ ⵜⴰⵏⴰⵙⵉⵏ ⵍⵃⵏⵏⵉ ⴳ ⵉⴼⴰⵙⵙⵏ, ⵍⴰ ⵜⵜⴳⴳⴰⵏ ⵛⵡⵉ ⵉ ⵢⵉⵍⵍⵉ ⵜⵙⵏ, ⵎⵏ ⴱⵄⴷ ⵍⴰ ⵉⴽⵉⵏ ⴰⵢ ⴰⴹⵏⵉⵏ ⵉ ⵜⵎⵜⵔⵓⴼⵜ; ⵍⴰ ⵖⵉⴼⵙⵏ ⵜⵜⵓⵔⴰⵔⵏ ⵅⵉⵕ ⵍⵍⴰⵀ, ⵍⴰ ⵜⵜⴳⴳⵏ ⴰⵔⵎⵎⴰ ⵜⵜⵍⵏⵜ ⴳ ⵜⵀⴷⴷⵓⵏ, ⵍⴰ ⵜⵜⵉⵏⵉⵏ: ⴰ ⵜⴰⵔⵙⵍ ⴱⴰⴱ ⵉⵏⵓ, ⴰ ⵃⵏⵏⴰ ⵇⵇⵉⵎ ⵄⵍⴰ ⵅⵉⵕ ⵙⵏⴰⵜ ⵏ ⵍⵎⵕⵕⴰⵜ; ⵉⵏⵉ ⵚⵚⴼ ⴰⴹⵏⵉⵏ: ⵎⵇⵇⴰⵔ ⴷⴷⵉⵖ ⴰ ⵍⴰⵍⵍ ⵉⵏⵓ ⵟⵟⵏⵀⵍⵍⴰⵜ ⴳ ⵉⵍⵍⵉ ⵏⵓ! ⴰⵍⵍⵓ ⵙⵏⴰⵜ ⵏ ⵍⵎⵕⵕⴰⵜ. ⴰⴷⴷⴰⵢ ⵄⵏⵇⵏ, ⵍⴰ ⵜⵜⴽⵎⴰⵙ ⵎⴰⵢⵙ ⵏ ⵜⵔⴱⴰⵜ ⴰⵔⵓⴽⵓ, ⵜⴳⵉⵜ ⴼⴼⵉⵔ ⵏ ⵍⵇⵔⴱⵓⵙ ⵏ ⴷⴼⴼⵔ ⵏ ⵡⴰⵔⵉⴽⵜ, ⵎⵏ ⴱⵄⴷ ⵍⴰ ⵉⵜⵜⴽⴽⵔ ⵓⵎⵙⵏⴰⵢ ⵏⵏⵙ, ⵡⵉⵏ ⵏ ⵜⵙⵍⵉⵜ, ⵍⴰ ⵜⵜ ⵉⵜⵜⴰⵙⵉ, ⵉⴳⵔ ⵉⵜ ⵏⵏⴰⴳ ⵏ ⵡⴰⵔⵉⴽⵜ. ⵉⵡⴰ ⴷⴰⵢ ⵙⴹⴹⴰⵏ ⵙ ⵓⵅⴰⵎ ⵏ ⵢⵉⵙⵍⵉ; ⵜⵉⵙⵍⵉⵜ ⵍⴰ ⵜⵀⵣⵣⴰ ⵍⵄⵍⴰⵎ, ⵍⴰ ⵜⵖⵎⵎⵙ ⵙ ⵜⵀⴷⴷⵓⵏ, ⴼⴼⵉⵔ ⴰⵙ ⵍⴰ ⵉⵏⵉ ⵉ ⵓⵔⴱⴰ; ⴽⵓ ⵜⵜⴷⴷⵓⵏ ⵜⵜⵉⵏⵉ: ⵏⵉⵡⵢ ⴰⵙ ⵜⵜ ⵉ ⵎⴰⵢⵙ, ⴰ ⵏⵓⴷⵊ ⴰⵙ ⴷ ⴰⵎⴰⵔⴳ ⵄⵏⴷ: ⴷⴷⴰⵡⵀⴰ, ⴷⴷⴰⵡⵀⴰ, ⵃⵔⵔⵣ ⵄⵍⵉⵀⵓ ⵔⵢⴰⵍ ⵀⵓⵎ ⵜⵉⵎⵜⵔⴰⴼ ⵍⴰ ⵜⵜⴷⴷⵓⵏ ⵙⴳ ⴷⴰⵜ, ⵉⵎⵜⵔⴰⴼ ⵙⴳ ⴷⴼⵉⵔ, ⵜⴰⴳⵎⴰⵔⵜ ⵍⴰ ⵜⵣⵣⵓⵖⵔⵉⵜ ⵉⵛⵜ ⵏ ⵜⵎⵟⵟⵓⴹⵜ ⵙⴳ ⴰⵢⵜ ⵉⵙⵍⴰⵏ; ⴰⵔⵔⴰⵡ ⴽⵓ ⵜⵜⴷⴷⵓⵏ ⵜⵜⵥⴰⵡⴰⴹⵏ ⵉⵃⵊⵊⴰⵔ ⵅⴼ ⵓⵖⴰⵏⵉⵎ ⴰⴽⴰⵃⴰⵎⴰ ⵜ ⵕⵥⵏ; ⵢⵓⵏ ⵉⵇⵇⵉⵙⵏ ⴰⵖⴰⵏⵉⵎ ⵍⴰ ⵜⵜⵙⵎⵎⴰⵏ ⵕⵕⴰⵎⵉ. ⴰⴷⴷⴰⵢ ⴰⵡⴹⵏ ⴰⵙⵓⵏ, ⵍⴰ ⵜⵜⴹⵓⵕⵏ ⵉ ⵍⵊⴰⵎⵄ ⵛⴰⵕⵜ ⵍⵎⵕⵕⴰⵜ ⵎⵏ ⴱⵄⴷ ⵍⴰ ⵣⵣⵔⴰⵢⵏ ⵙ ⵓⵅⴰⵎ; ⵜⵉⵙⵍⵉⵜ ⵍⴰ ⵜⵜ ⵉⵙⵔⵓⵙⴰ ⵓⵎⵙⵏⴰⵢ ⵏⵏⵙ, ⵉⵣⵔⵉⵢ ⵜⵜ ⵖⵔ ⵜⴰⵔⵙⵍ ⴰ ⵜⵙⵙⵓⴷⵏ ⵍⴰ ⵜⵖⵉⵎⴰ ⴳ ⵜⵉⵙⵙⵉ; ⵉⴹ ⵏⵏⴰ ⴽⵉⵏ ⵍⴰ ⵜⵏⵓⵙⵏ ⴰⵍⵍ ⵉⴼⵓ ⵜⵜⵓⵔⴰⵔⵏ ⵉⵎⵜⵔⴰⴼ ⴳ ⵜⴰⴷⴷⴰⵔⵜ ⵏ ⵓⵙⵓⵏ. ⴱⴰⴱ ⵏ ⵓⵅⴰⵎ ⵍⴰ ⵉⵜⵜⵄⵕⴰⴹ ⵅⴼ ⵟⵟⵍⴱⴰ, ⵍⴰ ⴰⵙⵏ ⵉⵜⵜⴳⴳ ⵉⵎⵏⵙⵉ, ⵉⵃⵕⵕⴻⵕ ⵉⵎⵃⴹⴰⵕⵏ, ⵢⵓⵛ ⴰⵙⵏ ⵛⴰ ⵍⴼⵍⵓⵙ ⵄⵏⴷ ⵍⵇⴰⵍⴱ ⵏ ⵙⴽⴽⴰⵕ. ⴰⵙⴽⴽⴰ ⵍⴰ ⵜⵜⴷⴷⵓⵏ ⴷ ⵜⵄⵉⵢⵢⴰⵍⵉⵏ ⵍⴰ ⵜⵜⵚⴱⴱⴰⵃⵏ ⵅⴼ ⵜⵙⵍⵉⵜ ⴷⴰ ⵍⴰ ⵜⵜⵉⵏⵉⵏ: ⵓ ⵚⴱⴰⵃ ⴽⵓⵎ, ⵚⴱⴰⵃ ⵍⵅⵉⵕ ⴰ ⵍⴰⵍⵍⴰ ⴰ ⵎⵓⵍⴰⵜⵉ, ⵜⴰⵣⴷⴰⵢⵜ ⵢⵓⴳⴳⴰ ⵓⵖⴱⴰⵍⵓ ⵄⵏⴷ: ⴰ ⵍⴰⵍⵍⴰ, ⴽⵎ ⴰⴳⴳⴰⵏ ⵜⴰⵛⵏⵢⴰⵍ ⵜⴰⵡⵔⴰⵖⵜ, ⵢⵓⵙⵉ ⴱⵓ ⵃⴷⴰⴷⵉ ⵅⴼ ⵉⵖⵉⵔ, ⴰ ⵍⴰⵍⵍⴰ! ⴰⴷⴷⴰⵢ ⵢⴰⵙⵉ ⵡⴰⵙⵙ ⵛⵡⵉ, ⵍⴰ ⵜⵜⴰⵡⵉⵏ ⴷ ⵉⵙⵜ ⵏ ⵜⵙⵍⵉⵜ ⵍⴰⵀⵍ ⵉ ⵢⵉⵙⵍⵉ ⴰⴷ ⴰⵡⵉⵏ ⵉⵎⴽⵍⵉⵡⵏ ⵉ ⵜⵙⵍⵉⵜ, ⵍⴰ ⵜⵜⵄⵎⵎⴰⵕⵏ ⵜⵉⵣⵍⴰⴼⵉⵏ ⵙ ⵟⵟⵄⴰⵎ ⵙ ⵓⴷⵉ ⵏⵏⴰⴳ ⴰⵙⵏ ⴰⴽⵙⵓⵎ. ⵉⵙⵍⵉ ⵏⵜⵜⴰ ⵉⵍⵍⴰ ⴳ ⵢⵉⴷⵊ ⵏ ⵓⵅⴰⵎ ⴰⴹⵏⵉⵏ; ⵍⵍⴰⵏ ⴰⴳⵉⴷⵙ ⵛⵉⴳⴰⵏ ⵏ ⵉⵎⵜⵔⴰⴼ ⵉⵎⴷⴷⵓⴽⴽⴰⵍ ⵏⵙ ⴷ ⵉⵎⵙⵏⴰⵢⵏ ⵙⵙⵉⵏ, ⵉⴷⵊ ⵙ ⵓⵇⵕⵕⵓ, ⵢⵓⵏ ⴰⴹⵏⵉⵏ ⴷ ⵉⴹⴰⵕⵏ; ⵍⴰ ⵉⵔⵙⴰ ⴰⵔⵎⵎⴰⵙ ⵎⵉⴷⴷⵏ ⵍⵇⴼⴹⴰⵏ, ⵜⴰⴼⴰⵔⴰⵊⵉⵜ, ⴰⵙⵍⵀⴰⵎ ⴰⵣⵓⵔⴰⵔ ⵍⵍⵉ ⴰⵙ ⵜⵣⴹⴰ ⵎⴰⵢⵙ, ⵅⴼ ⵓⵇⵕⵕⵓ ⵍⵃⵣⴰⵎ ⵍⴰ ⵉⵍⵜⵜⵎ ⵉⵙⵙ ⵏⵏⴰⴳ ⴰⵙ ⴰⴳⵍⵎⵓⵙ, ⴳ ⵉⴼⴰⵙⵙⵏ ⴷⴷⴱⴰⵍⵊ ⵄⵏⴷ ⵜⴰⵏⴱⴰⵍⵉⵏ; ⵉⴹⴰⵕⵏ ⴷ ⵉⴼⴰⵙⵙⵏ ⵍⴰ ⵖⵎⵎⴰⵏ ⵙ ⵍⵃⵏⵏⵉ. ⴷⴰⵜ ⵏ ⵓⵅⴰⵎ, ⵎⴰⴳⵎⵉ ⵉⵍⵍⴰ ⵉⵎⵜⵔⴰⴼ, ⵍⴰ ⵄⵍⵍⵎⵏ ⵉⵛⵜ ⵏ ⵜⴱⵃⵉⵔⵜ, ⵓⵔ ⵔⵉⵏ ⴰⵙ ⵛⵡⵉ ⵜⵜⵕⵕⴰⵃⵜ, ⵢⵓⵏ ⵉⵄⴼⵙⵏ ⴳ ⵜⵜⵕⵕⴰⵃⵜ ⵍⴰ ⵉⵜⵜⵡⴰⵇⵇⴰⵏ ⴰⵍ ⵢⵓⵛ ⵏⵚⴰⴼ ⵄⴰⴷ ⴰⵔ ⴰⵙ ⵕⵅⵓⵏ, ⵜⴰⵔⵢⴰⵍⵜ, ⵏⵚⵚ ⵔⵢⴰⵍ ⵄⵏⴷ ⴰⴳ ⴷ ⴱⵚⵉⵟⴰ; ⵉⴷⵊ ⴳ ⵉⵎⵙⵏⴰⵢⵏ ⴰⴳⴳ ⵜⵜⴰⵎⵥⵏ ⵍⴼⵍⵓⵙ, ⵍⴰ ⵜⵏ ⵉⵜⵜⴳⴳ ⴳ ⵜⴱⵉⵢⵢⴰⵄⵜ. ⵍⵖⴰⵛⵉ ⵉⵣⵣⵔⴰⵢⵏ ⴰⴳ ⴷ ⵓⴱⵔⵉⴷ ⵓⵔ ⵢⵓⵛⵉ ⵛⴰ ⵍⵃⴰⵊⵜ ⵉ ⵉⵎⵜⵔⴰⴼ, ⵍⴰ ⵖⵉⴼⵙ ⵉⵜⵜⴰⵎⵔ ⵎⵓⵍⴰⵢ ⴰⴷ ⵜ ⵉⴷ ⴰⵎⵥⵏ ⴰⴷ ⵜ ⵇⵇⵏⵏ ⵡⴰⵅⵅ ⴰⴷ ⵉⴳ ⴰⵔⴳⴰⵣ ⵄⵏⴷ ⵜⴰⵎⵟⵟⵓⵜ. ⵉⵎⵜⵔⴰⴼ ⴽⵓⵍⵍⵓ ⵏⵙⵏ ⵍⴰ ⵜⵜⴰⴽⵔⵏ ⵎⵓⵍⴰⵢ ⵎⵓⵍⴰⵜⵉ. ⵢⵓⵏ ⵉⵙⵙⵕⵓⵃⵏ ⵛⴰ ⵍⴰ ⵖⵉⴼⵙ ⵉⵜⵜⴰⵎⵥ ⵍⴱⵛⴰⵔⵜ. ⵜⵉⵙⵍⵉⵜ ⵍⴰ ⵜⵜⵇⵉⵎ ⴳ ⵓⵅⴰⵎ ⵏⵏⵙ, ⵍⵍⴰⵏ ⴰⴳⵉⴷⵙ ⵙⵉⵏ ⵉⵎⵙⵏⴰⵢⵏ, ⴷ ⵜⵄⵉⵢⵢⴰⵍⵉⵏ ⵉⵙⵜ ⵍⴰⵀⵍ ⵏⵏⵙ, ⴷ ⵉⵙⵜ ⵏ ⵓⵅⴰⵎ ⵏⵏⵙ, ⵍⴰ ⵜⵜⴻⵜⵜⴻⵏ ⴰⵍ ⵜⵛⵏ, ⵙⵙⵏ ⴰⵜⴰⵢ; ⵍⴰ ⵚⵚⴰⴼⴰⴹⵏ ⴽⵓ ⵍⵎⵎⵕⵜ ⵜⴰⵣⵍⴰⴼⵜ ⵏ ⵟⵟⵄⴰⵎ ⵉ ⵎⵓⵍⴰⵢ. ⴰⴷⴷⴰⵢ ⵉⵛⵡⵡⵔ ⵡⴰⵙⵙ ⵍⴰ ⵢⵓⴱⵏⵏⵓⵏ ⵉⵄⵣⵔⵉⵢⵏ ⴷ ⵜⵄⵣⵔⵉⵢⵢⵉⵏ ⴰⵃⵉⴷⵓⵙ; ⵍⵎⵕⵕⵜ ⵜⴰⵎⵣⴳⴰⵔⵓⵜ ⵍⴰ ⵉⵜⵜⵕⵓⵥ ⵛⴰ ⵓⵔⴳⴰⵣ ⵉⵙⵙⵏⵏ ⴰⴷ ⵉⵏⵣⵉⵣ ⵛⴰ ⵉⵣⵍⵉ, ⵉⵡⴰ ⴷⴰⵢ ⴰⵎⵥⵏ ⵖⵉⴼⵙ ⵡⵉⵏⵏ ⴰⴹⵏⵉⵏ, ⴳ ⵡⴰⵔⵎⵎⴰⵙ ⵏ ⵓⵃⵉⴷⵓⵙ ⵍⵍⴰⵏ ⵛⵛⴰⵕⴹ ⵉⵔⴳⴰⵣⵏ ⵍⴰ ⴽⴽⴰⵜⵏ ⵟⵟⴰⵕⴰⵜ, ⵏⵉⵀⵏⵉ ⴰⴳⴳ ⵙⵙⵓⵔⴰⵔⵏ; ⴽⵓⵍⵛⵉ ⵍⴰ ⵉⵙⵙⵏⵄⴰⵙⵙⵏ. ⵉⵔⴳⴰⵣⵏ ⵍⴰ ⵢⵓⵎⵥⵏ ⴳ ⵉⴼⴰⵙⵙⵏ ⵏⵙⵏ ⵣⵣⵢⵓⴼ ⵎⴰ ⵙ ⵎⵉ ⵜⵜⵚⴼⴰⴹⵏ ⵜⵉⴷⵉ ⵙⴳ ⵜⵉⵏⴰⵔ ⵏⵙⵏ ⵄⵍⴰ ⵃⵇⵇ ⵉⵃⵎⴰ ⵍⵃⴰⵍ; ⵜⵉⵄⵉⵢⵢⴰⵍⵉⵏ ⵍⴰ ⴳⴳⴰⵏⵜ ⵅⴼ ⵉⵇⵕⵕⴰ ⵏⵏⵙⵏ ⵜⵉⵛⵔⴱⵉⵢⵢⵉⵏ; ⵜⵉⵔⴱⴰⵜⵉⵏ ⵓⵔ ⵙⵙⵉⵏⵏⵉⵏ ⴰⵙ ⵜⵜⵓⵔⴰⵔⵏⵜ ⵍⴰ ⴱⵏⵏⴰⵏⵜ ⵜⴰⵃⵉⴷⵓⵙⵜ ⵏⵙⵏⵜ ⴳ ⵢⵉⴷⵉⵙ ⵏ ⵓⵃⵉⴷⵓⵙ; ⴰⵔⵔⴰⵡ ⵍⴰ ⵜⵜⵓⵔⴰⵔⵏ ⵀⵉⵀ ⵄⵏⴷ ⵍⴰ ⵜⵜⵎⵛⴰⵛⴰⵏ ⵃⴰⴱⴰ, ⴰⵍ ⵜⵜⵃⵡⵡⴰⵙⵏ ⴷⵕⵓⵕ ⵉ ⵜⵔⴱⴰⵜⵉⵏ. ⴰⴷⴷⴰ ⵉⵣⵔⵉ ⵍⵄⴰⵚⵕ ⵍⴰ ⵜⵜⴰⵡⵉⵏ ⴷ ⵉⵙⵍⵉ ⴰⴷ ⵜ ⵙⵙⵕⵓⵃⵏ; ⵍⴰ ⵉⵜⵜⵃⵕⵕⴰⴼ ⵜⴰⴼⵔⵓⵜ, ⴰⵡⵉⵏ ⵜ ⵉⴷ ⵉⵎⵙⵏⴰⵢⵏ ⵏⵏⵙ; ⵍⴰ ⵜ ⵜⵜⴳⴳⵏ ⴳ ⵢⵉⴷⵊ ⵏ ⵍⵇⵇⵔⵏ, ⵙⵜⵔⵏ ⵖⵉⴼⵙ ⵉⴷⵊ ⵏ ⵓⵃⴰⵢⴽ. ⵉⵡⴰ ⴷⴷⵓⵏ ⴷ ⵉⵙⵜⵎⴰⵙ ⴰ ⵖⵉⴼⵙ ⵛⵉⵢⵢⵛⵏ; ⵍⴰ ⵜ ⵜⵜⵛⵡⵡⴰⵔⵏ ⵙ ⵓⵔⴰⵔ ⴰⵍ ⴰⵡⴹⵏ ⵉⵔⴰⴱⴱⴰⵄ ⵏ ⵓⵅⴰⵎ; ⵍⴰ ⴰⵙ ⵉⵜⵜⴰⵣⵣⴰⴹ ⵓⵎⵙⵏⴰⵢ ⵜⴰⴼⵔⵓⵜ, ⵉⴱⴱⵉ ⵜⵉⵎⵥⵏ ⵅⴼ ⵛⵛⴰⵕⵟ; ⴳ ⵜⴰⵙⵙⴰⵄⵜ ⴰⵏⵏ ⵍⴰ ⴷ ⵉⵜⵜⴷⴷⵓ ⵉⴷⵊ ⵏ ⵓⵎⵏⴰⵢ ⵙⴳ ⵍⴰⵀⵍ ⵏⵏⵙ, ⵉⴱⴷⴷ ⴰⴷ ⵉⵙⵙⵓⴼⵖ ⵍⴱⴰⵕⵓⴹ. ⵉⵙⵍⵉ, ⵍⴰ ⵉⵜⵜⴽⵛⴰⵎ ⵖⵔ ⵜⵎⵟⵟⵓⴹⵜ ⵏⵏⵙ ⵉⴱⴷⵄ ⴰⵍ ⵜ ⵉⴽⴽⴰⵜ ⵛⴰⵕⵟ ⴰⵏⵏ ⵉⵜⵜⴰ; ⵜⵄⴰⵡⴷ ⴰⵙ ⴰⵍⵍⵓ ⵏⵜⵜⴰⵜ ⵛⵛⴰⵕⵟ ⵙ ⵓⴼⵔⴷⵉ ⵏ ⵛⵛⵔⴱⵉⵍ, ⵉⵡⴰ ⵉⵇⵇⵉⵎ ⵟⵟⵕⴼ ⴰⵙ; ⵍⴰ ⵖⵉⴼⵙ ⵙⵎⵏⴰⵚⴰⴼⵏ ⵍⴰⵀⵍ ⵏⵏⵙ, ⴽⵓ ⵛⴰ ⴷ ⵎⴰ ⵅⴼ ⵉⵇⴷⴷⴰ; ⵍⴰ ⵜⵜⵇⵚⵚⴰⵔⵏ ⵉⴹ ⴰⵏⵏ, ⴰⵙⴽⴽⴰ ⴼⴼⵔⵔⵇⵏ ⵉⵙⵍⴰⵏ. ⵜⵉⵙⵍⵉⵜ ⵓⵔ ⵜⴱⴽⴽⴰⵙ ⴰⵍ ⵜⵇⴼⵍ ⵙⴱⵄ ⵉⵢⵢⴰⵎ, ⵎⵏ ⴱⵄⴷ ⵍⴰ ⴰⵙ ⵉⴽⴽⵉⵜ ⵓⵔⴳⴰⵣ ⵏⵏⵙ ⵍⵎⵛⵉⵅⵜ, ⴷ ⵜⴳⵏⴱⵓⵔⵉⵜ ⵏ ⵡⵓⴷⵉ ⴷ ⵢⵓⵣⴰⵏ, ⴷ ⵓⵃⵓⵍⵉ, ⵍⴰ ⵜⵏ ⵜⵉⴽⴽⵉ ⵉ ⵉⴱⴱⴰⵙ, ⵉⵄⵍⵎ ⴰⵙ ⵏⵜⵜⴰ ⵛⴰ ⵉⵅⴼⴰⵡⵏ ⵏ ⵡⵓⵍⵍⵉ ⴰⵍ ⵉⵜⵜⵏ ⵜⵉⵔⵉ ⵖⵔ ⴷⴰⵜ. ⴰⴷⴷⴰ ⵢⴰⵡⴹ ⵙⵙⵓⵇ ⵍⴰ ⵜⵜⴷⴷⵓⵏ ⴷ ⵉⵎⵜⵔⴰⴼ ⵍⴰ ⵜⵜⴰⵡⵉⵏ ⵉⵙⵍⵉ ⴰ ⵙⵉⵙ ⵙⵙⴰⵔⴰⵏ; ⵍⴰ ⵜ ⵙⵙⵏⵓⵢⴰⵏ ⵅⴼ ⵓⵎⴽⵜⴰⵔ, ⵉⵖⵏⴱⵔ ⵙ ⵓⵙⵍⵀⴰⵎ ⵏⵏⵙ, ⵍⴰ ⴰⵡⵉⵏ ⴰⴳⵉⴷⵙⵏ ⵜⴰⴼⵔⵓⵜ, ⵜⵜⵍⵏ ⴰⵙ ⵜⴰⵙⵙⴱⵏⵉⵜ ⴰⵡⵉⵏ ⴰⵍⵍⵓ ⵟⵟⴰⵔⵜ ⴷ ⵜⵜⵄⴰⵕⵊ; ⵢⵓⵏ ⵎⵉ ⵄⴰⵕⴹⵏ ⵍⴰ ⵖⵉⴼⵙ ⴳⴳⴰⵔⵏ ⵜⴰⴼⵔⵓⵜ, ⴰⵙⵉⵏ ⴰⵙ ⵍⴼⴰⵜⵃⴰ ⴹⵄⵓⵏ ⴰⴳⵉⴷⵙ; ⵍⴰ ⴰⵙⵏ ⵉⴽⴽⵉ ⵏⵜⵜⴰ ⴳⵔⵛ ⵄⵏⵜ ⵜⴰⵙⴱⴰⵄⵉⵜ. ⵜⴰⴷⴳⴳⵯⴰⵜ ⵍⴰ ⵜⵜⵙⵎⵓⵏⴰⵏ ⴽⵓⵍⵍ ⴰ ⴰⵏⵏ ⵊⵎⵄⵏ ⴷ ⵍⴼⵍⵓⵙ, ⴰⵖⵏ ⵉⵙⵙⵏ ⵉⵄⵜⵔⴰⵙ, ⵉⵡⴰ ⴷⴰⵢ ⴳⵏ ⵣⵣⵔⴷⴰ. ⵍⴰ ⵜⵜⴻⵜⵜⵏ ⵛⵛⵡⴰ ⴰⵍ ⴰⵙⵏ ⵉⵇⵇⵉⵎ ⵖⵔ ⵜⵉⵏⵣⴰⵔ, ⴰⵡⵉⵏ ⵍⵃⵇⵇ ⵉ ⴰⵢⵜ ⵓⵅⴰⵎ ⵏⵏⵙⵏ; ⵉⴱⵔⵔⴰⵃⵏ ⴱⵔⵔⵃⵏⵉⵏ ⵉ ⵉⵙⵍⵉ, ⵍⴰ ⴰⵙⵏ ⵉⴽⴽⵉ ⵛⴰ ⵍⴼⵍⵓⵙ ⵙⴳ ⵡⵉⵏⵏⵙ. [ 2. ⴰⵢⵜ ⵏⴹⵉⵕ ] [ 2. 1 ] ⵜⴰⵎⵛⵓⵅⵜ ⵏ ⵜⵡⵜⵎⵉⵏ ⵍⵄⴰⴷⵜ ⵏ ⵉⵎⴰⵣⵉⵖⵏ ⵓⵔ ⴷⴰ ⵉⵜⵜⴰⵡⵍ ⴰⵔⴳⴰⵣ ⵜⴰⵎⵟⵟⵓⴹⵜ ⴰⵍ ⵜ ⵉⵢⵙⵙⵉⵏ. ⵉⴱⴷⵓ ⴰⵔ ⵉⵜⵜⴰⵣⵏ ⵖⵔ ⴱⴱⴰ ⵏⵏⵙ ⴰⴷ ⵜⵜ ⵉⵙⵖ ⵣⵉⴽ. ⵉⴱⴷⵓ ⴰⵔ ⵜⵜ ⵉⵜⵜⵔⴰⵔⴰ ⴱⴱⴰ ⵏⵙ ⴰⵙⵙ ⴰ ⵙ ⵓⵣⴽⴽⴰ, ⵜⴱⴷⵓ ⵜⴰⵔⴱⴰⵜ ⴰⵔ ⴰⵙ ⴷ ⵜⵜⴰⵡⵉ ⵍⴰⵅⴱⴰⵕ ⵏ ⴱⴱⴰ ⵏⵙ ⵉ ⵓⵔⴳⴰⵣ ⵖⵔ ⵄⴰⵔⵉ ⴷⴰⵢ ⵎⵄⴰⵟⵟⴰⵕⵏ. ⴷⴰⵢ ⵜⵉⵔⵉ ⵜⴰⵔⴱⴰⵜ ⵍⴰ ⵜⵙⴽⴰⵔ ⵍⵄⴰⴼⵉⵜ ⵉ ⵉⵎⵎⴰⵙ: " ⵛⵏⵉⵏⵜⵉ, ⵛⵏⵉⵏⵜⵉ, ⵜⵔⴰⵎ ⵖⴰⵙ ⴰⴷ ⴰⵡⵏ ⵅⴷⵎⵖ ⴰ ⴱⴷⴷⴰ; ⵏⴽⴽ ⵔⵉⵖ ⴰⵏⵙⴰ ⵏⵓ. " ⴷⴰⵢ ⵜⵚⵃⴰⵕⵕⴰ ⵅⴼ ⵎⵎⴰⵙ ⴷⴷⵓⵏⵉⵜ; ⴷⴰⵢ ⵜⴱⴷⵓ ⵎⵎⴰⵙ ⴰⵔ ⵜⵏⵣⵣⵍ ⵉ ⴱⴱⴰⵙ ⴰⵍ ⵜⵜ ⵜⵙⵙⵏⵡⴰ ⵜⵎⵟⵟⵓⴹⵜ ⴰⵔⴳⴰⵣ ⴰⵍ ⴷⴰⵙ ⵢⵉⵏⵉ: " ⵛⴼⴰⵜ ⴰⵙ ⵏⵖⴷ ⵇⵇⵉⵎ ⴰⵜ; ⵏⴽⴽ ⴱⵄⴷⴰ ⵓⵔ ⴰⵙ ⵜ ⴰⴽⴽⴰⵖ ⵖⴰⵙ ⵎⵛⵛ ⵉⵢ ⵉⵛⴼⴰ ⵎⵢⵢⴰ ⵏ ⵜⵅⵙⵉ ⴷ ⵅⵎⵙⵉⵏ ⵏ ⵡⴰⵔⵢⴰⵍ ⴷ ⵕⴱⵄⴰ ⵏ ⵜⴼⵓⵏⴰⵙⵉⵏ; ⴰⵢ ⴷⴷⵖ ⴰⵙ ⵜⵜ ⵣⵣⵏⵣⴰⵖ! " ⵍⴰ ⵜⴻⵜⵜⴰⵎⵥ ⵜⵔⴱⴰⵜ ⴰⵡⴰⵍ ⵏⵏⴰ, ⵜⴷⴷⵓ ⵜⵙⵙⵉⵡⵓⴹ ⴰⵡⵉⵏⵜ ⵉ ⵓⵔⴳⴰⵣ, ⵎⵛⵛ ⵉⵇⵇⴱⵍ ⵉⵄⴰⵊⴱ ⴰⵙ ⵍⵃⴰⵍ ⵍⴰ ⵉⵙⴽⴰⵔ ⴷⴷⵉⵅ ⵎⵉⴷⴷⵏ ⴰⴷ ⵃⴰⵡⵍⵏ ⴰⴷ ⵜⵜⵔⵏ, ⵍⴰ ⵉⵙⴽⴰⵔ ⵢⵓⵏ ⵛⵛⴰⵟⵕ ⴷⵉⴽⵙⵏ ⵍⴰ ⵖⵓⵔⵙ ⵜⴷⴷⵓⵏ; ⵉⵛⵊⵎ ⵜⵏ ⵉⴼⵕⴰⵃ ⵉⵙⵙⵏ, ⵍⴰ ⵜⵜⴰⵡⵉⵏ ⴽ ⴼⴰⵙⵙⵏ ⵏⵙⵏ ⵜⴰⵎⵖⵔⵓⵙⵜ, ⵙⵙⵏⵜⵍⵜ ⵣⵉⴽⵙ, ⵄⵎⴰ ⵓⵔ ⵜ ⵉⵜⵜⴰⵏⵏⴰⵢ ⴰⵍ ⴷⴰⵙ ⵖⵔⵙⵏ. ⵉⵕⵃⴰⴱ ⴰⵙⵏ, ⵍⴰ ⴰⵙⵏ ⵉⵜⵜⵉⵏⵉ: " ⴰⵢ ⵏⵏⴰ ⴽⵯⵏ ⵉⴷ ⵢⵉⵡⵉⵏ ⵎⵕⵃⴱⴰ ⵏⵏⵓⵏ, ⵓⵔ ⵉⵍⵍⵉ ⵖⴰⵙ ⵍⵅⴰⴹⵕ ⵏⵏⵓⵏ! " ⵍⴰ ⵜⵜⵖⵉⵎⴰⵏ, ⵛⵛⵉⵏ, ⵙⵡⵉⵏ, ⴱⴷⵓⵏ ⴰⵔ ⵏⵣⵖⵏ ⴰⵡⴰⵍ ⵉⴷ ⴱⴰⴱ ⵏⵏⵙ, ⴰⵍ ⴷⴰⵙ ⵉⵏⵉⵏ: " ⵏⵜⵜⵔ ⴰⵛ ⴹⵉⴼ ⵍⵍⴰⵀ ⴰ ⵜⵛⴼ ⴷ ⵉ ⴼⵍⴰⵏ! " ⵍⴰ ⴰⵙⵏ ⵉⵜⵜⵉⵏⵉ: " ⴼⴰⵍⵏ. ⵓⵔ ⵜ ⵄⴰⵢⴱⵖ ⵖⴰⵙ ⵉⵙ ⵔⵉⵖ ⵍⵓⵇⵇⵕ ⵏⵏⵙ. " ⵍⴰ ⴰⵙ ⵜⵜⵉⵏⵉⵏ: " ⵍⴰⵡⴰ, ⵉⵙ ⵜⵏⵏⵉⴷ ⴰ ⵜⵛⴼ ⴷ ⵉ ⵛⴰ ⵜ ⵉⵜⵜⴰⴼⵏ. " ⵍⴰ ⴰⵙⵏ ⵉⵜⵜⵉⵏⵉ: " ⵍⴰⵡⴰ ⵃⴰⵛⴰ, ⵖⴰⵙ ⵉⵙ ⴳⴳⵯⴷⵖ ⵓⵔ ⵉⵜⵜⵉⵖⵉ ⵉ ⵡⴰⵜⵉⵢ! " ⵍⴰ ⴰⵙ ⵜⵜⵉⵏⵉⵏ: " ⵎⴰⵅⵅ ⵉⵔⵉⵣⵏ ⵓⵔ ⴷⴰ ⵜⵜⵓⵃⴰⵇⵇⴰⵕⵏ, ⴷ ⵖⵉ ⴰⴷ ⵓⵔ ⵜⵜⵉⵏⵉ ⴰⵢⵏⵏⴰ! " ⵉⵏⵉ ⴰⵙ: " ⵎⵛⵜⴰ ⴰⴳ ⵢⴰⴽ ⵜⵔⴱⴰⵜ, ⴰⴷ ⵖⵉⴼⵙ ⵏⵔⴰⵔ ⴰⵡⴰⵍ; ⵎⵛ ⵉⵇⵇⴱⵍ ⴰⵢⵏⵏⴰ ⵏⵔⴰ ⴰⵢⴰⵏⵏ, ⵎⵛ ⵓⵔ ⵉⵇⵇⴱⵉⵍ ⴰⴷ ⵖⵓⵔⵙ ⵏⵄⴰⵢⴷ ⴰⴷ ⵖⵉⴼⵙ ⵏⵔⴰⵔ ⴰⵡⴰⵍ. " ⵍⴰ ⴰⵙⵏ ⵉⵜⵜⵉⵏⵉⵏ: " ⵏⴽⴽ. ⵓⵔ ⴰ ⴰⴽⴽⴰⵖ ⵉⵍⵍⵉ ⵖⴰⵙ ⵙ ⵎⵢⵢⴰ ⵏ ⵜⵅⵙⵉ, ⴷ ⵅⵎⵙⵉⵏ ⵏ ⵡⴰⵔⵢⴰⵍ, ⴷ ⵕⴱⵄⴰ ⵏ ⵜⴼⵓⵏⴰⵙⵉⵏ; ⵏⵖⴷ ⵎⵛ ⵓⵔ ⵖⵓⵔⵙ ⵜⵉⴼⵓⵏⴰⵙⵉⵏ ⴰⴷ ⵉⵢⵉ ⵉⵛⴼ ⵙⵉⵏ ⵉⴷ ⵙⴰⵙⴱⵓ ⵓⴳ ⴰⵏⵙⴰ ⵏ ⵜⴼⵓⵏⴰⵙⵉⵏ! ". ⵍⴰ ⵉⵜⵜⴽⴽⵔ ⵛⵛⴰⵟⵕ ⵏⵏⴰ ⵉⵙⵉⵡⵍ ⵍⴰ ⴰⵙ ⵉⵜⵜⵉⵏⵉ: " ⵀⴰ ⴼⵍⴰⵏ, ⵖⴰⵙ ⵉⵙ ⵜⵔⵉ ⴷ ⴰⴷ ⴰⵖ ⵜⵜⵣⵄⴰⴷ ⵙ ⵡⴰⵡⴰⵍ ⴰ; ⵎⵓⵔ ⵉⴷⴷⵉⵙ ⵜⵔⵉⴷ ⴷ ⴰ ⵜⵛⴼ ⴷ ⵉⴱⵏ ⵄⴰⵎⵎⵉⵏ ⴰⵢ ⵜⵢⴰⵎ ⴰⴷ ⵖⵉⴼⵙ ⵜⵙⵉⴼⵙⴷ ⵛⵡⵉ; ⴰⵍⵍⵉ ⵖ ⵓⵔ ⵜⵔⵉⵜ ⴰⴷ ⴰⵙ ⵜⵛⴼ ⴷ ⵃⴰⵛ ⵜⵏⵏⵉⵜ ⴰⵖ ⴰⵢ ⴷⴷⵖ! " ⵉⵏⵏⴰ ⴰⵙⵏ: " ⵎⴰⵅⵅ ⵎⵛ ⴰⵙ ⵉⵍⵍⴰ ⵛⴰ ⵉ ⵕⵕⵥⵇ ⵓⵔ ⵏⵜⵉⵖⵉ ⴰⴷ ⴰⵙ ⵜ ⵏⴽⴽⵙ, ⴷⵖⵉ ⵉⵏⵉ ⴰⵜ ⵉⵢⵉ ⴽⵯⵏⵏⵉ ⵎⵛⵜⴰ ⴰⴳ ⵢⴰⴽⴽ? ⵍⴰ ⴰⵙ ⵜⵜⵉⵏⵉⵏ: " ⵎⵏⴰⵚⴼⴰ ⴳ ⵡⵉⵏⵏⴰ ⵉⵏⵏⴰ! " ⵍⴰ ⴰⵙⵏ ⵉⵜⵜⵉⵏⵉ: " ⴷⴷⵓ ⴰⵜ ⵎⵛⴰⵡⴰⵔⴰⵜ ⵉⵙ ⴽⵯⵏⵏⵉ, ⵏⴽⴽ ⴰⴷ ⵎⵛⴰⵡⴰⵔⵖ ⴷ ⵢⵉⵅⴼ ⵉⵏⵓ ⴷ ⴰⵢⵜ ⵓⵅⴰⵎ ⵉⵏⵓ; ⴰⵣⴽⴽⴰ ⴰⴷ ⵏⵊⵎⵄⴰ ⵓⴳ ⴰⵏⵙⴰ ⵡⴰⵢ ⴼⵍⴰⵏ ⵛⴳⴳ ⴰ ⴼⵍⴰⵏ ⴷ ⴼⵍⴰⵏ! " ⴷⴷⵓⵏ ⵏⵜⵏⵉ ⴰⴱⵔⵉⴷ ⵏⵙⵏ ⴰⵙⵙ ⵏⵏⴰ, ⵔⴰⵔⵉⵏ ⵖⵉⴼⵙ ⴰⵡⴰⵍ, ⵉⵏⵉⵏ ⴰⵙ: " ⵀⴰ ⵎⴰⵏⵉ ⵖ ⵜ ⵏⵙⵙⵏⵙⴰ! " ⵍⴰ ⴰⵙⵏ ⵉⵜⵜⵉⵏⵉ: " ⴰⵍⵍⴰⵀ ⵉⵙⵜⵔ ⵅⵉⵔ ⴽⵓⵏ, ⴰⵣⴽⴽⴰ ⵙ ⵕⴱⴱⵉ ⴰⴷ ⵏⵊⵎⵄⴰ ⵃⵎⴰ ⴰⴷ ⵖⵉⴼⵓⵏ ⵔⴰⵔⵖ ⴰⵢ ⵏⵏⴰ ⵙ ⵜⵜⵇⴱⴰⵍⵎ. " ⵍⴰ ⵉⵜⵜⴷⴷⵓ, ⴷⴰ ⵉⵊⵎⵄⴰ ⴷ ⵍⴰⵀⵍ ⵏⵏⵙ, ⵉⵎⵎⴰⵙ, ⵏⵖⴷ ⵄⵎⵎⵉⵙ, ⵏⵖⴷ ⴱⴱⴰⵙ ⵍⴰ ⴰⵙ ⵉⵜⵜⵉⵏⵉ: " ⵀⴰ ⵎⴰ, ⵀⴰ ⵎⴰ ⴷ ⵖⵉ ⵎⴰ ⵓⵏ ⵉⴹⵀⵕ! " ⵎⵛ ⵖⵓⵔⵙⵏ ⵛⴰ ⵏ ⵍⵎⴰⵍ ⵍⴰ ⵜ ⵉⵏⵣⵣⵖ ⴱⴱⴰ ⵏⵏⵙ, ⵉⵛⴼⴰ ⴰⵙ ⵜ ⵍⴰ ⴰⵙ ⵉⵜⵜⵉⵏⵉ: " ⵀⴰⵏⵏ ⵡⵓⵍⵍⵉ ⴷⴰⵜ ⴰⵛ, ⵉⵢ ⴰⵢ ⵏⵏⴰ ⵜⵔⵉⵜ; ⵎⵛ ⵍⵍⴰⵏ ⵛⴰ ⵏ ⴰⵢⵜⵎⴰⵙ ⴽ ⵓⵅⴰⵎ ⵛⵛⴰⵔⵏ, ⵍⴰ ⴰⵙⵏ ⴱⴱⴰ ⵏⵏⵙ: " ⵉⵙⵉⵏ ⵉⵙ ⵜⵛⵓⵔⴷ ⵍⵎⴰⵍ ⵛⴳⴳ ⴷ ⴰⵢⵜⵎⴰⵙ. " ⵎⵛ ⵉⵍⵍⴰ ⵛⴰ ⵓⵎⵥⵢⴰⵏ ⴷⵉⴳⵙⵏ ⵍⴰ ⴰⵙ ⵉⵜⵜⵉⵏⵉ ⴱⴱⴰ ⵏⵏⵙ: " ⵄⴰⵇⵇⵍ ⵉ ⵡⵉⵏⵏⴰ ⵜⵓⵙⵉⵜ ⵣⵉ ⵍⵎⴰⵍ ⴷⴰ ⵏⵉⵔⵉ ⴰ ⵏⵉⵢ ⵜⴰⵎⵖⵔⴰ ⵉ ⵢⵉⵎⴰⵙ, ⴰⵎⵥⵢⴰⵏ ⴰⴳⵓⴷ ⵏⵜⵜⴰ ⴰⴷ ⵢⴰⵙⵉ ⴰⵢⵏⵏⴰ ⴰⵏⵛⵜ ⵏⵏⵙ; ⴰⴳⵓⴷ ⵎⵛ ⵎⵎⵓⵜⵖ ⴰⴷ ⵢⴰⵙⵉ ⴰⵢⵏⵏⴰ ⴰⵙ ⵉⵜⵜⴳⴳ ⵜⴰⵎⵖⵔⴰ, ⴷⴰⵢ ⵜⴱⴷⵓⵎ ⴰⵢⵏⵏⴰ ⴰⵡⵏ ⵉⵇⵇⵉⵎⴰⵏ! " ⴷⴰ ⵉⵇⴱⵍ ⵉ ⴱⴱⴰ ⵏⵏⵙ ⴰⵢ ⵏⵏⴰ ⵙ ⵉⵏⵏⴰ; ⴷⴰ ⵉⴼⴼⵖ ⵖⵔ ⵎⴷⴷⵏ ⵉⵀⴰⵜⵜⵔ ⴰⵙⵏ ⵖⵔ ⵍⵡⵇⵜ ⵏⵏⴰ ⵉⵙⵙⵏ ⵉⵢⴰ, ⵍⴰ ⴰⵙⵏ ⵉⵜⵜⵉⵏⵉ: " ⵉⵡⴰ. ⵓⵔ ⵉⵍⵍⵉ ⵖⴰⵙ ⵍⵅⵉⵔ! " ⵍⴰ ⴰⵙ ⵜⵜⵉⵏⵉⵏ: " ⵉⵛⴼⴰ ⵛ ⵜ ⵕⴱⴱⵉ! " ⵍⴰ ⵙⵏ ⵉⵜⵜⵉⵏⵉ: " ⴽⴽⵔⴰⵜ ⵎⵚⴰⴼⴰⵍⴰⵜ ⴷ ⵓⵔⴳⴰⵣ ⵏⵏⴰ ⴼⵉ ⵎⵕⵕⴰ; ⴱⵍⵃⴰⵇⵇ ⴰⴷ ⵓⵔ ⴰⵙ ⵜⵔⵓⵢⴰⵜ ⵛⴰ ⵅⴼ ⵡⵉⵏⵏⴰ ⵉⵢⵉ ⵜⵏⵏⴰⵎ ⵉⴹ ⵍⵍⵉ! " ⵍⴰ ⴰⵙ ⵜⵜⵉⵏⵉⵏ: " ⵜⴱⴰⵔⴽ ⵍⵍⴰⵀ! " ⴷⴰⵢ ⵉⵔⵉⵏ ⴰⴷ ⴽⴽⵔⵏ ⵍⴰ ⵉⵇⵇⴰⵕ ⵢⵓⵏ ⵣⵉⴽⵙⵏ ⵍⴰ ⴰⵙ ⵢⴰⴽⴽⴰ ⵜⵎⵏⵢⴰⵜ ⵅⵎⵙⵉⵏ ⵏ ⵡⴰⵔⵢⴰⵍ ⵍⴰ ⴰⵙ ⵉⵜⵜⵉⵏⵉ: " ⴰⴷⴷⴰⵢ ⵜⵎⵄⴰⴷⴷⴰⵍⵎ ⵜⵣⵡⵓⵔⵎ ⴰⵙ ⵜⴰⵎ ⵍⵍⵉ ⵏ ⵜⵎⵏⵢⴰⵜ, ⵜⵉⵏⵉⵎ ⴰⵙ ⴰⴽⴽⵯ ⵎⴰⵏ ⵍⵡⵇⵜ ⴰⵖ ⵉⵔⴰ ⵓⵍⵍⵉ ⵏⵏⵙ, ⴰⴷ ⵖⵓⵔⵙⵏ ⵢⴰⵣⵏ! ". ⵍⴰ ⵜⴷⴷⵓⵏ ⵉⵛⴻⵛⵊⵎ ⵜⵏ, ⵉⵕⵃⴱ ⵉⵙⵏ, ⵉⴳ ⴰⵙⵏ ⵍⵅⵉⵔ, ⵛⵛⵉⵏ, ⵙⵡⵉⵏ, ⴰⴷⵊⵉⵏ ⵜⴰⵎⵖⵔⵓⵙⵜ ⵍⴰ ⵜⵏⵓⴳ, ⴷⴰⵢ ⴱⴷⵓⵏ ⵓⴳ ⴰⵡⴰⵍ, ⵍⴰ ⵉⵜⵜⴽⴽⵔ ⴱⴰⴱ ⵏ ⵓⵅⴰⵎ ⵍⴰ ⴰⵙⵏ ⵉⵜⵜⵉⵏⵉ: " ⴱⴰⵔ ⵉⵙ ⵓⵔ ⵉⴳ ⵚⵡⴰⴱ ⴰⴷ ⵏⵙⵉⵡⵍ ⴷ ⵖⵉ ⵇⴱⵍ ⴰⴷ ⵜⵛⵛⵉⵎ ⵜⴰⵎⵖⵔⵓⵙⵜ ⵏⵏⵓⵏ. " ⵍⴰ ⴰⵙ ⵜⵜⵉⵏⵉⵏ: " ⵜⴰⵎⵖⵔⵓⵙⵜ ⵏⵏⵖ ⵉⴳ ⴰⵖ ⵍⵅⴰⵟⵕ ⵏⵏⵖ! " ⵍⴰ ⴰⵙⵏ ⵉⵜⵜⵉⵏⵉ: " ⵎⵕⵃⴱⴰ ⵏⵏⵓⵏ ⵅⴼ ⵡⴰⵍⵏ ⵏⵏⵖ, ⵖⴰⵙ ⵔⵣⵏⴰⵜ ⴰⴷ ⵜⵛⵛⵉⵎ! " ⵍⴰ ⴰⵙ ⵜⵜⵉⵏⵉⵏ: " ⵡⴰⵍⵓ ⵖⴰⵙ ⴰⵍ ⴷ ⴰⵖ ⵜⵄⴷⵍⵜ ⵍⵅⴰⵟⵕ ⵏⵏⵖ; ⵀⴰ ⵜ ⵏⴳⴳⵓⵍⵍⴰ ⵓⵔ ⵜ ⵏⵜⵔⴰⵔⵎ ⵖⴰⵙ ⵎⵛ ⴰⵖ ⵜⵢⵉⴷ ⵍⵅⴰⵟⵕ ⵏⵏⵖ; ⴰⴷⴷⵓ ⴷ, ⵇⵇⵉⵎ ⵖⵓⵔ ⵏⵏⵖ! " ⵍⴰ ⵖⵓⵔⵙⵏ ⵉⵜⵜⵖⵉⵎⴰ, ⴱⴷⵓⵏ ⴰⵔ ⵜⵜⵎⵔⴰⵔⴰⵏ ⵓⴳ ⴰⵡⴰⵍ ⵍⴰ ⵉⵜⵜⵙⵍⵍⴰⵢ ⵛⵛⴰⵟⵕ ⵏⵏⴰ ⵖⵔ ⴷⴰⵜ, ⴷⴰ ⵉⴱⴷⴷⵓ ⴰⵔ ⵉⵙⵙ ⵉⵙⴰⵡⴰⵍ, ⵍⴰ ⴰⵙ ⵉⵜⵜⵉⵏⵉ: " ⵏⵎⵛⴰⵡⴰⵔ, ⵕⵕⴰⵢ ⴷ ⵡⵉⵏ ⵕⴱⴱⵉ. ⵎⴰⵏⵉ ⴽ ⵜ ⵏⵙⴳⵉⵔⴰ? " ⵍⴰ ⴰⵙ ⵉⵜⵜⵉⵏⵉ " ⵥⵥⴰⵍⴰⵜ ⵅⴼ ⵏⵏⴱⵉ! " ⴰⵍ ⵜⵡⴰⵊⴱⵏ, ⴷⴰ ⵉⵏⵉ ⴰⵙⵏ: " ⵅⴼ ⵓⴷⵎⴰⵡⵏ ⵏⵏⵓⵏ ⴰⵍⵍⵉⵖ ⵖⵉⴼⵉ ⵎⵇⵇⵓⵕⵏ ⴰⴷ ⵉⴳ ⵉⵛⴼ ⵙⴱⵄⵉⵏ ⵏ ⵡⴰⵔⵢⴰⵍ ⴷ ⵅⵎⵙⵉⵏ ⵏ ⵜⵅⵙⵉ ⴷ ⵙⵏⴰⵜ ⵏ ⵜⴼⵓⵏⴰⵙⵉⵏ. " ⵍⴰ ⴰⵙ ⵜⵜⵉⵏⵉⵏ: " ⴽⵯⵏⵏⵉ ⴳⵔⴰⵡⵏ ⴷ ⴰⵡⵎⴰⵜⵏ, ⵏⴽⵯⵏⵉ ⵖⴰⵙ ⴰⵎⵎⵉ ⵉⵀⵔⵉⵜⵛⴰⵏ ⵉⵏⴳⵔ ⵉⵛⵛⵉⵔ ⴷ ⵓⴽⵙⵓⵎ; ⵎⵓⵔ ⵉⴷⴷⵉⵙ ⵜⵜⴰⵏⵏⴰⵢ ⴷ ⵖⴰⵙ ⵜⴰⵙⵏⵏⴰⵏⵜ ⵜⴰⵡⵓⵜ ⵓⵔ ⵜⵜ ⵜⵜⵉⵔⵉⵜ; ⵏⵜⵜⴰ ⴷⵉⵖ ⴰⵎⵛⵉⵙ ⵏⵖⴷ ⴱⵣⴰⵢⴷ; ⴷⵖⵉ. ⵎⵛ ⵜⵔⵉⴷ ⵎⴻⵎⵎⵉⵙ ⵏ ⵄⵎⵎⵉⵙ, ⵉⴳ ⴰⵙⵏ ⵉ ⵡⴰⵎⴰⵏ ⵎⴰⵣⵉ ⵜ ⵙⵍⵍⴰⴽⵏ; ⵀⴰⵡⵍ ⵅⴼ ⵎⴻⵎⵎⵉⵙ ⵏ ⵄⵎⵎⵉⵙ, ⵎⵛ ⵖⵓⵔⵙ ⵛⴰ ⵉⵇⵇⵏⵜ ⵉⴷ ⴰⴷ ⵜ ⵢⴰⵡⵉ ⵖⵔ ⵢⵉⵍⵍⵉⵙ, ⵓⵔ ⴷⴰ ⵉⵜⵜⴰⵡⵉ ⵖⵔ ⵛⴰ ⴰⴹⵏⵉⵏ! " ⵍⴰ ⴰⵙⵏ ⵉⵜⵜⵉⵏⵉ: " ⵎⴰⴷ ⴰⵡⵏ ⵜⵜⵉⵏⵉⵖ; ⵉⵏⵉ ⴰⵜ ⵉⵢⵉ ⴽⵯⵏⵏⵉ; ⴽⵯⵏⵏⵉ ⴱⴹⵓ ⴰⵜ ⴰⵖ; ⴰⵢⵏⵏⴰ ⴰⵡⵏ ⵉⵏⵄⴰⵜ ⵕⴱⴱⵉ ⵜⵉⵏⵉⵎ ⵜ! " ⵍⴰ ⵉⵜⵜⴽⴽⵔ ⵓⴼⴹⵓⵍⵉ ⵏⵏⴰ ⵍⴰ ⴰⵙ ⵉⵜⵜⵉⵏⵉ: " ⵓⵔ ⵉⵍⵍⵉ ⵖⴰⵙ ⵅⵎⵙⵉⵏ ⵏ ⵡⴰⵔⵢⴰⵍ ⴷ ⵅⵎⵙⵉⵏ ⵏ ⵜⵅⵙⵉ ⴷ ⵢⵓⵜ ⵜⴼⵓⵏⴰⵙⵜ! ⴰⵢⵏⵏⴰ ⵛ ⵉⵛⴼⴰ ⵕⴱⴱⵉ, ⵏⵜⵜⴰ ⴰⵢⴰⴷ! ⵜⴰⴼⵓⵏⴰⵙⵜ ⵍⵎⵓⵊⵓⴷ ⵀⴰ ⵜ ⵓⵔ ⵜⵍⵍⵉ, ⴰⵜⵉⴳ ⵏⵏⴰ ⴷⴰ ⵙ ⵜⵜⴳⴳⴰⵏ ⵉⵎⴰⵣⵉⵖⵏ, ⴰⵎⵥ ⵜ; ⵉⵙ ⵜⵙⵙⵏⵜ ⵄⵛⵕⴰ ⵏ ⵡⵓⵍⵍⵉ ⴰⴳⴳⴰⵏ ⴰⵜⵉⴳ ⵏ ⵜⴼⵓⵏⴰⵙⵜ! " ⵍⴰ ⴰⵙⵏ ⵉⵜⵜⵉⵏⵉ: " ⵔⵥⵏⴰⵜ ⵛⵡⵉ! " ⴷⴰ ⵉⴷⴷⵓ ⵉⵛⵊⵎ ⵖⵔ ⵍⴰⵍ ⵏ ⵓⵅⴰⵎ ⵏⵏⵙ, ⵍⴰ ⴰⵙ ⵉⵜⵜⵉⵏⵉ: " ⵀⴰ ⵎⴰ, ⵀⴰ ⵎⴰ! " ⵍⴰ ⵜⵜ ⵉⵜⵜⴰⴼⴰ ⵜⵏⵡⴰ ⵣⵉ ⵡⴰⵀⵡⴰ, ⵍⴰ ⴰⵙ ⵜⴻⵏⵏⵉⵏⵉ: " ⵎⴰⵢ ⵜⵔⵉⴷ ⴷⴷⵏⵓⴱ ⵏ ⵜⵔⴱⴰⵜ ⴰⴷ ⵜ ⵜⴰⵎⵥⴷ; ⴰⵣⵏ ⵜⵜ ⵙ ⵓⵅⴰⵎ ⵏⵏⵙ, ⴰⵢⵏⵏⴰ ⵜ ⵉⵜⵜⵏⴼⵄⴰⵏ! " ⵍⴰ ⴰⵙ ⵉⵜⵜⵉⵏⵉ: " ⵉⵡⴰ ⵀⴰ ⵎⴰ ⵉⵛⴼⴰ ⵓⴳⴳ ⴰⵜⵉⴳ! " ⵍⴰ ⴰⵙ ⵜⴻⵜⵜⵉⵏ: " ⴰ ⵓⴷⵉ ⵖⴰⵙ ⵇⴱⵍ ⴰⵙ, ⴰⵢ ⵏⵏⴰ ⵉⵛⴼⴰ ⴷ ⵍⵅⵉⵔ! ⴰⵄⵔⵔⵉⵎ ⵍ ⵍⴱⴰⵕⵓⴹ ⴰⴳ ⴳⴰ ⵓⵔ ⵉⵍⵍⵉ ⵎⴰ ⵙ ⵜ ⵜⵃⴰⵇⵇⴰⵔⴷ; ⵉⵙ ⵖⵉⵏ ⵉⵔⵡⵍ ⵣⵉ ⴷⴰⵜ ⴰⵛ ⴰⴷⴷⴰⵢ ⵉⵍⵉ ⵍⴱⴰⵕⵓⴹ? ⵍⴰ ⴰⵙ ⵉⵜⵜⵉⵏⵉ: " ⴰⴷ ⴰⵖ ⵢⴰⵖ ⵕⴱⴱⵉ ⵉ ⵓⵎⵓⵜⵜⵍ! " ⵍⴰ ⴰⵙ ⵜⴻⵜⵜⵉⵏⵉ: " ⴽⴽⵔ ⵛⵎⵎⵍ ⴰⵙⵏ ⵉ ⵎⴷⴷⵏ ⵜⵓⴽⴽⵉ, ⵃⵎⴰ ⴰⴷ ⵏⵖⵔ ⵉ ⵜⵓⵜⵎⵉⵏ ⴰⴷ ⵙⵖⵓⵔⵜⵏ ⵇⴱⵍ ⴰⴷ ⴼⴼⵖⵏ! " ⵍⴰ ⵉⵜⵜⵄⴰⵢⴰⴷ ⵖⵔ ⵎⴷⴷⵏ ⵍⴰ ⴰⵙⵏ ⵉⵜⵜⵉⵏⵉ: " ⵎⵕⵃⴰⴱⴰ ⵏⵏⵓⵏ, ⵓⵔ ⵉⵍⵍⵉ ⵖⴰⵙ ⵍⵅⴰⵟⵕ ⵏⵏⵓⵏ, ⵖⴰⵙ ⵛⵛⴰⵜ, ⵙⵡⴰⵜ ⴰⴷⴷⴰⵢ ⵜⵉⵔⵉⵎ ⴰⴷ ⵜⴼⴼⵖⵎ ⵓⵔ ⵉⵍⵍⵉ ⵖⴰⵙ ⵍⵅⴰⵟⵕ ⵏⵏⵓⵏ. " ⵍⴰ ⴰⵙ ⵉⵜⵜⵉⵏⵉ ⵛⵛⴰⵟⵕ: " ⵉⵙ ⵓⵔ ⵜⵜⴰⵏⵏⴰⵢⵜ ⵜⴰⴳⴰⵍⵍⵉⵜ ⵏⵏⴰ ⵏⴳⴳⵯⵓⵍⵍⴰ ⵓⵔ ⵜ ⵏⵜⵜⴰⵔⵎ ⵖⴰⵙ ⵎⵛ ⴰⵖ ⵜⵢⵉⴷ ⵍⵅⴰⵟⵕ ⵏⵏⵖ! " ⵍⴰ ⴰⵙⵏ ⵉⵜⵜⵉⵏⵉ: " ⴰ ⵅⵓⵢⵢⴰ, ⵎⴰ ⴰⵡⵏ ⵜⵜⵉⵏⵉⵖ, ⴽⵯⵏⵏⵉ ⵜⴳⴰⵎ ⵉⴱⵕⵕⴰⵏⵉⵢⵏ, ⵍⴰ ⵖⵉⴼⵙ ⵜⴽⴽⴰⵜⵎ, ⵓⵄⴰⵙⵙⴰ ⵏⴽⴽ ⵏⵏⴰ ⵎⵉ ⵉⴳⴰ ⵎⴻⵎⵎⵉⵙ ⵏ ⵄⴰⵎⵎⵉ, ⴰⴷ ⵜ ⵉⵙⵙⵔⴱⴰⵃ ⵕⴱⴱⵉ! " ⴷⴰⵢ ⴰⵙⵉⵏ ⵍⴼⴰⵜⵃⴰ ⵓⴳⴳ ⴰⵏⵙⴰ ⵏⵏⴰ, ⵉⵏⵉⵏ ⴰⵙ: " ⵇⵇⵉⵎ ⵙ ⵡⴰⴽⴰⵍ! " ⴷⴰⵢ ⵉⵇⵇⵉⵎ ⵙ ⵡⴰⴽⴰⵍ, ⵍⴰ ⵉⵜⵜⵉⵏⵉ ⵢⵓⵏ ⵣⵉⴽ ⵙⵏ: " ⴰⵔⵔⴰ ⵍⵎⴰⵏⵜ ⵏⵏⴰ ⴰ ⴼⵍⴰⵏ! " ⴷⴰⵢ ⵉⵛⴼⴰ ⴰⵙ ⵜ, ⵉⵙⵔⵙ ⵜ ⴷⴰⵜ ⴰⵙ, ⵍⴰ ⴰⵙ ⵉⵜⵜⵉⵏⵉ: " ⵉⵡⴰ ⵃⴰⵙⴱ ⴰⵢ " ⵍⴰ ⴰⵙⵏ ⵉⵜⵜⵉⵏⵉ: " ⵀⴰ ⴽⵓⵏ ⵜⵃⴰⵙⴱⵎ ⵓⵔ ⴷⵉⵢⵓⵏ ⵛⵛⴽⴽ! " ⵍⴰ ⴰⵙ ⵉⵜⵜⵉⵏⵉ ⵓⴼⴹⵓⵍⵉ: " ⵍⴰⵡⴰⵀ " ⴷⴰ ⵉⵏⵣⵖ ⵜⴰⴽⵎⵎⵓⵙⵜ ⵖⵓⵔⵙ, ⵉⵔⵉ ⵜ ⵉⴱⴷⵓ ⴰⵔ ⴰⵙ ⵉⵜⵜⵃⴰⵙⴰⴱ ⵣⵉⴳ ⴰⴼⵓⵙ ⴰⵍⵍⵉⵖ ⴰⵙ ⵉⴽⵎⵎⵍ ⵅⴰⵎⵙⵉⵏ, ⵍⴰ ⴰⵙ ⵉⵜⵜⵉⵏⵉ: " ⵉⵡⴰ ⴰⴽⵎⴰ ⵍⵡⵇⵜ ⴰⵢ ⵜⵔⵉⵜ ⵓⵍⵍⵉ ⵏⵏⵙ, ⴰⵣⵏ ⵖⵓⵔⵙⵏ, ⴰⴷ ⴰⴽ ⴷⴷⵓⵏ, ⵜⴰⴼⵓⵏⴰⵙⵜ ⵎⵛ ⵜⵔⵉⴷ ⴰⴷ ⵜⵙⴱⵔⴷ ⵅⴼ ⵎⴻⵎⵎⵉⵙ ⵏ ⵄⴰⵎⵎⵉⵙ, ⵓⵔ ⴷⵉⴽⵙ ⵍⴱⴰⵙ ⴰⵎⵛⵉⵏⵏⴰ ⵜⵜⴳⴳⴰⵏ ⵎⴷⴷⵏ, ⵉⴷ ⴷ ⵉⵙ ⵜⵔⵉⴷ ⴰⴷ ⵜⵏ ⵉⵅⵍⵍⵚ ⴷⵖⵉ, ⴰⵎⵥ ⵄⵛⵕⴰ ⵉⵅⴼⴰⵡⵏ ⴽ ⵜⴼⵓⵏⴰⵙⵜ! " ⵍⴰ ⵜⴷⴷⵓⵏ ⵖⵔ ⵉⵙⵍⵉ, ⵉⵏⵉⵏ ⴰⵙ: " ⵀⴰ ⵎⴰⵢ ⵏⵉⵢⵢⴰ! " ⵍⴰ ⴰⵙⵏ ⵉⵜⵜⵉⵏⵉ: " ⴰⵍⵍⴰⵀ ⵉⵛⵜⵕ ⵅⵉⵔ ⴽⵓⵏ ". ⵍⴰ ⴰⵙ ⵜⵜⵉⵏⵉⵏ: " ⵓⵔ ⵏⴻⵏⵊⵎⵎⴰⵍ, ⵉⵇⵇⴱⵉⵍⵏ ⴰⵢⵏⵏⴰ ⴳⴳⵔⴰⵖ; ⴰⵙⵙⴰ ⵖⵉⴼⵉ, ⴰⵣⴽⴽⴰ ⵖⵉⴼⵛ, ⴰⵎⵎ ⵓⵔⵟⵟⴰⵍ ⴰⴳⴳⴰ ⵏⵉⵢⵢⴰ; ⵉⵡⴰ, ⴳⴳⵓⵣ ⴰⵜ ⴰ ⵉⵎⵏⴰⵢⵏ! " ⵍⴰ ⴰⵙ ⵜⵜⵉⵏⵉⵏ: ⵍⴰⵡⴰⵀ ⵓⵔ ⵏⵜⵜⴰⴼⴰ ⵖⴰⵙ ⵢⵉⵅⴰⵎⵏ ⵏⵏⵖ ⵏⵓⴷⵊⴰ ⵜⵏ ⵢⵓⵎⴰⵢⵏ ⴰⵢⴰ, ⵖⴰⵙ ⵉ ⵍⵀⵎⵎ ⵏⵏⵛ, ⵍⵃⴰⵎⴷⵓ ⵍⵍⴰⵀ ⴰⵍⵍⵉⵖ ⵜ ⵉⵇⴹⴰ ⵕⴱⴱⵉ! " ⵉⵏⵏⴰ ⴰⵙⵏ: " ⴱⴰⵔ ⵍⵄⴰⵢⴱ ⴰⵢⵏⵏⴰ ⴰⴷ ⵜⴷⴷⵓⵎ ⴷⵖⵉ ⴰⴷ ⵜⴰⵡⵉⵎ ⵢⵉⴹ! " ⵍⴰ ⴰⵙ ⵜⵜⵉⵏⵉⵎ: " ⵍⴰⵡⴰⵀ ⵍⴰ ⵏⵛⵡⵓⵛ ⵅⴼ ⵍⵎⴰⵍ ⵏⵏⵖ, ⵉⵅⵓⵡⵡⴰⵏ ⵄⴰⴷⴷⴰⵏ ⵖⵓⵔⵖ ⵉ ⵍⵊⵉⵛⵜ ⵏⵏⴰ, ⵖⴰⵙ ⵕⴱⴱⵉ ⴰⴷ ⵉⵙⵜⵕ! " ⵍⴰ ⴰⵙⵏ ⵉⵜⵜⵉⵏⵉ: " ⵉⵡⴰ ⵇⵇⵉⵎ ⴰⵜ ⴰⴷ ⵜⵛⵛⵉⵎ ⵉⵎⵏⵙⵉ ⵏⵏⵓⵏ, ⵙⵙⵄⵍⴼⴰⵜ ⵉⵢⵙⴰⵏ ⵏⵏⵓⵏ ⴷⴰⵢ ⵜⴷⴷⵓⵎ ⴰⵍⵍⵉⵖ ⵓⵔ ⵜⵔⵉⵎ ⴰⴷ ⵜⵏⵙⵉⵎ! " ⵍⴰ ⴰⵙⵏ ⵉⵜⵜⴳⴳ ⴷⴷⵔⵄⴰ, ⵉⵣⵣⵓⴳⵓⵣ ⵜⵏ, ⴷⴰ ⵉⵛⵛⵊⵎ ⵜⵏ ⵙ ⵓⵅⴰⵎ. ⵍⴰ ⵉⵜⵜⴳⴳ ⴱⴱⴰ ⵏⵏⵙ ⵏ ⵜⵔⴱⴰⵜ ⵢⵓⵎⴰⵢⵏ ⵏⵖ ⴷ ⵜⵍⴰⵜⴰ, ⵢⴰⵣⵏ ⵅⴼ ⵡⵓⵍⵍⵉ ⵏⵏⵙ, ⴷⴰⵢ ⵉⵜⵏ ⵉⵃⵓⵣ ⴷⴰ ⵉⴱⴷⵓ ⴰⵔ ⵉⵜⵜⵃⴰⵜⴰⵍ; ⵉⵙⵍⵍⴰ ⴰⵢⵏⵏⴰ ⵉⵙⵍⵉ ⴷⴰ ⵉⴽⴽⵔ ⴰⴷ ⵉⵙⵓⵇⵇ ⴷⴰ ⵉⴷⴷⵓ ⵖⵔ ⵜⵎⴷⵉⵏⵜ ⵏⵜⵜⴰ ⴷ ⵓⵍⵜⵎⴰⵙ, ⵏⵖ ⴷ ⵅⴰⵍⵜⵉⵙ, ⴷ ⵛⴰ ⵏ ⵉⴷ ⵄⵎⵎⵉⵙ ⴷ ⵛⴰ ⵏ ⵄⵎⵜⵉⵙ ⵏ ⵜⵙⵍⵉⵜ ⵏⵖ ⴷ ⵅⴰⵍⵜⵉⵙ, ⴰⴷ ⵃⴰⴹⵕⵏ ⴰⴷ ⵅⵉⵢⵢⵔⵏ ⵉ ⵏⵏⴼⵇⵜ. ⵍⴰ ⴰⵙ ⵉⵙⵙⵖ ⵙⵏⴰⵜ ⵍⵉⵥⵓⵕⴰⵜ, ⴷ ⵙⵏⴰⵜ ⵏ ⵜⵎⵏⵚⵓⵕⵉⵢⵢⵉⵏ ⴷ ⵙⵏⴰⵜ ⵏ ⵜⵙⴱⵏⵉⵢⵢⵉⵏ, ⴷ ⵙⵏⴰⵜ ⵏ ⵜⵡⵢⵢⵉⵡⵉⵏ ⵉⴱⵓⵔⴽⵙⵏ ⴷ ⵢⵓⵏ ⵓⵃⵣⵣⴰⵎ ⵏ ⵍⵃⵔⵉⵔ ⴷ ⵢⵓⵜ ⵜⵄⴰⴱⴰⵏ ⵏ ⵍⵇⵟⵏ ⴷ ⵢⵓⵏ ⵓⴱⵓⵇⵙ ⵏ ⵍⴰⵃⵔⵉⵔ ⴷ ⵢⵓⵏ ⵕⴱⵄⴰ ⵔⵔⴹⵍ ⵏ ⵍⵃⵏⵏⴰ ⴷ ⵢⵓⵜ ⵜⵅⴰⴱⵉⵜ ⵏ ⵚⵚⴰⴱⵓⵏ, ⴷ ⵢⵓⵏ ⵙⵏⴰⵜ ⵏ ⵄⴰⴱⵉⵍⴰⵜ ⵏ ⵍⵖⴰⵍⵢⴰ ⴷ ⵢⵓⵏ ⵍⵎⵜⵕⴱ ⵏ ⵍⵄⴰⵟⴰⵕ, ⵉⵏⴼⵇ ⴰⵙ ⵉ ⴰⵢⵜ ⵓⵅⴰⵎ ⵏ ⵜⵙⵍⵉⵜ. ⵉⵄⴰⵢⴷ ⴰⴱⵔⵉⴷ ⵏⵙ, ⵢⴰⵣⵏ ⴰⵙⵏ ⴰⵢⵏⵏⴰ ⵙ ⵓⵅⴰⵎ, ⴼⵔⵃⵏ ⵙ ⵡⵉⵏⵏⴰ, ⵍⴰ ⴰⵙ ⵉⵜⵜⵉⵏⵉ ⵉ ⵓⵎⴰⵣⴰⵏ: " ⵉⵏⵉ ⴰⵙⵏ ⵀⴰⵏⵏ ⵜⴰⵍⴰⵍⵉⵜ ⵏ ⵡⴰⵢⵢⵓⵔ ⴰⴷ ⵉⴷⴷⴰⵏ, ⴰⵙⵙ ⵏ ⵜⵎⵏ ⵉⵢⵢⴰⵎ ⴷⵉⴽⵙ ⴰⴳⴳⴰⵏ ⵜⴰⵎⵖⵔⴰ ⵖⵓⵔⵉ! " ⴷⴰⵢ ⵍⴰ ⴰⵙ ⵜⵜⵔⴰⵔⵉⵏ ⴰⵡⴰⵍ ⵉ ⵓⵎⴰⵣⴰⵏ, ⵉⵏⵉⵏ ⴰⵙ: " ⴱⴰⵔ ⴰⴷ ⵖⵉⴼ ⵏⵏⵖ ⵉⵚⴱⵕ ⵛⵡⵉ ⴰⵍⵍ ⴰⵢⵢⵓⵔ ⴰⴹⵏⵉⵏ! " ⵍⴰ ⴰⵙⵏ ⵉⵜⵜⵔⴰⵔⴰ ⵓⴳⴳⵡⴰⵏⵙⴰ: " ⵓⵔ ⴷⴰ ⵜⵜⵙⴱⴰⵕⵖ ⵜⴰⵙⵙⴰⵄⵜ! " ⵍⴰ ⴰⵙ ⵜⵜⵉⵏⵉⵏ: " ⵓⵔ ⴰⵙ ⵏⵟⴼⴰⵕ ⵛⴰ ⵓⴳⴳ ⵡⵉⵏⵏⴰ ⵏⵏⵙ! " ⴷⴰ ⵉⴱⴷⵓ ⴰⵔ ⵉⵜⵜⵚⴹⴰⵕ. [ 2. 2 ] ⴰⵙⵖⵓⵔⵜ ⵍⵄⴰⴷⴰ ⵏ ⵉⵎⴰⵣⵉⵖⵏ, ⵏⵜⵜⵏⵉ ⵉⴷⵔⵓⵙ ⴷⵉⴳⵙⵏ ⵡⴰⵏⵏⴰ ⴷⴰ ⵉⵜⵜⴰⵡⵍⵏ ⵙ ⵍⵎⴰⵍ, ⵖⴰⵙ ⵉⵙ ⴷⴰ ⵜⵜⵎⵙⴱⴷⴷⴰⵍⵏ; ⵛⴰ ⵍⴰ ⵉⵜⵜⴰⵡⵍⵏ ⵙ ⵓⵍⵜⵎⴰⵙ, ⵛⴰ ⵙ ⵢⵉⵍⵍⵉⵙ, ⵡⴰⵏⵏⴰ ⵖⵓⵔ ⵓⵔ ⵜⵍⵍⵉ ⵓⵍⵜⵎⴰⵙ ⵏⵖⴷ ⵢⵉⵍⵍⵉⵙ ⵉⵄⴷⴷⵓ ⵖⵓⵔⵙ ⵍⵎⴰⵍ ⵍⴰ ⵉⵜⵜⴰⵄⴰ ⵛⴰ ⵏ ⵜⵎⵟⵟⵓⵜ ⵣⵢ ⵍⴰⵀⵍ ⵏⵏⵙ, ⵣⴳ ⵉⵖⵙ ⵏⵏⵙ ⴰⴷ ⵜ ⵉⵙⵖ ⵙ ⵍⵎⴰⵍ. ⴰⴷⴷⴰⵢ ⵉⵔⵉ ⵛⴰ ⵓⵔⴳⴰⵣ ⴰⴷ ⵢⴰⵡⵍ ⵍⴰ ⵉⵙⴽⵔ ⵍⵊⵎⴰⵄⵜ ⵏⵏⵙ ⵖⵔ ⴱⴰⴱ ⵏ ⵜⵔⴱⴰⵜ ⴰⵔ ⴰⵙ ⵜⵜ ⵉⵙⵙⵓⵜⵓⵔ ⵍⴰ ⴰⵙ ⵜⵜⵉⵏⵉⵏ: " ⴰ ⴼⵍⴰⵏ, ⵉⵙⴽⵔ ⴰⵖ ⴷ ⵖⵓⵔⵙ ⴼⵍⴰⵏ, ⵉⵏⵏⴰ ⴰⵛ ⵎⵛ ⴽ ⵉⴷ ⴷ ⵉⵀⴷⴰ, ⵕⴱⴱⵉ ⴷ ⵜⴳⵯⵎⴰⵜ ⵛⴼ ⴰⵙ ⵉⵍⵍⵉⵛ ⴰⴷ ⵜ ⵢⴰⵡⴰⵍ! " ⵎⵛ ⵜ ⴰⵏⵏⴰⵢⵏ ⵓⵔ ⵉⵔⵉ ⵍⴰ ⵖⵉⴼⵙ ⴳⴳⴰⵔⵔ ⵍⵄⴰⵕ, ⴰⴷⴷⴰⵢ ⵓⵔ ⵉⴳⵉ ⵛⴰ ⵙ ⵍⵄⴰⵕ ⵏⵏⴰ ⵍⴰ ⴷ ⵜⵜⴷⴷⵓⵏ ⵡⴰⵏⵏⴰ ⵉⵔⴰⵏ ⴰⴷ ⵢⴰⵡⵍ ⵉⵍⵍⵉⵙ ⵉⵖⵔⵙ ⵖⵉⴼⵙ, ⴰⴷⴷⴰⵢ ⵖⵉⴼⵙ ⵉⵖⵔⵙ ⵍⴰ ⵉⵇⵇⴰⵔ ⵉ ⴰⵢⵜ ⵍⵊⵎⴰⵄⵜ ⴱⴰⴱ ⵏ ⵜⵔⴱⴰⵜ ⵉⵏⵉ ⴰⵙⵏ: " ⵎⴰⴳⴳ ⵔⴰ ⵓⵔⴳⴰⵣ ⴰ ⵖⵉⴼⵉ ⵉⵖⵔⵙⵏ? " ⵍⴰ ⴰⵙ ⵜⵜⵉⵏⵉⵏ ⴰⵢⵜ ⵍⵊⵎⴰⵄⵜ: " ⵉⵍⵍⵉⵛ ⴰⴳⴳ- ⵔⴰ! " ⵍⴰ ⵉⵜⵜⵅⵎⵎⴰⵎ ⴰⵍ ⵢⵓⵀⵉⵍ ⵢⵉⵏⵉ ⴰⵙⵏ: " ⴰ ⵍⴰⵀⵍ ⵉⵏⵓ, ⵎⵕⵃⴱⴰ ⵍⵍⵉⴳ ⵜⵜ ⵉⵔⴰ ⴰⵙ ⵜⵜ ⴽⴽⵉⵙⵖ! " ⵍⴰ ⴰⵙ ⵜⵜⵉⵏⵉⵏ ⴰⵢⵜ ⵍⵊⵎⴰⵄⵜ: " ⵉ ⵎⵎⵛⵜⴰ ⴰⵛ ⵢⴰⴽⴽⴰ ⴷⵉⴳⵙ! " ⵉ ⵜⵣⴳⵓⵔⵉ ⵍⴰ ⴰⵙⵏ ⵉⵜⵜⵉⵏⵉ: " ⴽⵕⴰⴹ ⵏ ⵎⵢⵢⴰ ⵏ ⵡⴰⵔⵢⴰⵍ ⴰⵢ ⵜⴰⴽⴽⴰⵏ ⴷⵉⴳⵙ! " ⵍⴰ ⴰⵙ ⵜⵜⵉⵏⵉⵏ ⵏⵜⵜⵏⵉ: " ⵏⵖⵔⴰ ⴰⵛ ⵙ ⵓⴷⵎ ⵏ ⵕⴱⴱⵉ ⴷ ⵜⴳⵯⵎⴰⵜ ⵓⵔ ⴰⵛ ⵏⴰⴽⴽⴰ ⴷⵉⴽⵙ ⵖⴰⵙ ⵎⵢⵢⴰ ⴷ ⵎⵏⴰⵚⴼⴰ! " ⵍⴰ ⴰⵙⵏ ⵉⵜⵜⵉⵏⵉ: " ⴼⵉⵀⴰ ⵍⵅⵉⵕ ⴰ ⴰⵢⵜⵎⴰ! " ⵍⴰ ⴰⵙⵏ ⵜⵜⵉⵏⵉⵏ: " ⵎⵉⵍⵎⵉ ⴷ ⵏⵜⵜⴷⴷⵓ ⴰⵙ ⵏⵙⵖⵓⵔⵜ? " ⵍⴰ ⴰⵙ ⵉⵜⵜⵉⵏⵉ: " ⵉⴹ ⵏ ⵍⵜⵏⵉⵢⵏ ⴰⴳⴳ ⵥⵉⵍⵏ, ⵓⴷⵊⴰⵏ ⴰⵖ ⵜ ⵉⴷ ⵉⵎⵣⴳⵓⵔⴰ! " ⵍⴰ ⴰⵙ ⵄⵍⵍⵎⵏ ⵉ ⵉⵙⵍⵉ ⴰⴷ ⵉⵊⵊⵓⵊⴷ ⵉⵅⴼ ⵏⵏⵙ ⵃⵎⴰ ⴰⴷ ⵉⵙⵖⵓⵔⵜ. ⵡⵉⵏⵏⴰ ⴷⴰ ⵜⵜⵎⵛⴼⴰⵏⵉⵏ ⵜⵉⵛⵉⵔⵔⴰⵜⵉⵏ ⴷⵉⵅ ⴽⵓ ⵢⵓⵏ ⵍⴰ ⵉⵙⵙⵓⵜⵓⵔ ⵉ ⵡⴰⵏⵏⴰ ⵢⴰⴹⵏⵉⵏ, ⴰⴷⴷⴰⵢ ⵎⵙⴰⵙⴰⵏ ⵉⵏⴳⵔ ⴰⵙⵏ ⵍⴰ ⵇⵇⴰⵕⵏ ⵉ ⴰⵢⵜ ⵍⵊⵎⴰⵄⵜ ⵃⵎⴰ ⴰⴷ ⵃⴰⴹⵕⵏ ⵅⴼ ⵡⵉⵏⵏⴰ ⵜⵜⵎⵛⵕⴰⴹⵏ ⵉⵏⴳⵔ ⴰⵙⵏ, ⵎⵛ ⵜⵍⵍⴰ ⵢⵓⵜ ⵉⵥⵉⵍⵏ ⴷ ⵢⵓⵜ ⵓⵔ ⵉⵃⵍⵉⵏ ⵍⴰ ⵜⵜⵉⵍⵉ ⵣⵣⵉⵢⴰⴷⵜ ⵅⴼ ⵜⴰⵏⵏⴰ ⵓⵔ ⵉⵃⵍⵉⵏ ⵃⵎⴰ ⴰⴷ ⵜⵎⵄⴰⴷⵍⴰ ⴷ ⵜⴰⵏⵏⴰ ⴰⴹⵏⵉⵏ ⵍⴰ ⵜⵜⴳⴳⴰⵏ ⵉⵎⵛⵉⵙ ⴰⴳⵓⴷ ⵉ ⵜⴰⵏⵏⴰ ⵉⵎⵇⵇⵓⵔⵏ ⴷ ⵜⴰⵏⵏⴰ ⵉⵎⵥⵥⵉⵢⵏ; ⵜⴰⵏⵏⴰ ⵉⵎⵥⵥⵉⵢⵏ ⵍⴰ ⴰⵙ ⵜⵜⵇⴷⴷⴰⵔⵏ ⵎⵢⵢⴰ ⵏ ⵡⴰⵔⵢⴰⵍ, ⵜⴰⵏⵏⴰ ⵉⵎⵇⵇⵓⵔⵏ ⵎⵢⵢⴰ ⴷ ⵎⵏⴰⵚⴼⴰ. ⴰⴷⴷⴰⵢ ⵉⵔⵉ ⵓⵔⴳⴰⵣ ⴰⴷ ⵉⵙⵖⵓⵔⵜ ⵍⴰ ⵉⵜⵜⴷⴷⵓ ⵖⵔ ⵍⵎⴷⵉⵏⵜ ⴰⴷ ⵉⵙⵖ ⵜⵉⵢⵏⵉ ⴷ ⵍⵃⵏⵏⴰ ⴷ ⵙⵉⵏ ⵉⴽⵯⵏⴱⴰⵛ ⴷ ⵓⵜⴼⴼⴰⵙ ⴷ ⴼⴰⵔⴰⵊⵉⵜ ⴷ ⵍⵇⵇⴰⵍⴱ ⵏ ⵙⴽⴽⵯⴰⵕ ⴷ ⵡⴰⵜⴰⵢ ⴷ ⵙⵏⴰⵜ ⵍⵉⴱⴰⵔⵢ ⵏ ⵛⵛⵎⵄ; ⴰⴷⴷⴰⵢ ⴷ ⵢⴰⵡⵉ ⴰⵢⵏⵏⴰ ⵍⴰ ⴷ ⵉⵜⵜⴰⵡⵉ ⴰⵃⵓⵍⵉ ⴷ ⵍⵎⵓⴷⴷⵉⵏ ⵓⴳⴳⵔ ⴷ ⵜⵇⵍⵍⴰⵍⵜ ⵏ ⵡⵓⴷⵉ ⵖⵔ ⴱⴰⴱ ⵏ ⵜⵔⴱⴰⵜ, ⵍⴰ ⵉⵄⵍⵍⵎ ⵉ ⵍⵊⵎⴰⵄⵜ ⴷ ⵉⵙⵜ ⵍⴰⵀⵍ ⵏⵏⵙ, ⵏⵜⵜⵏⵉ ⴰⴷ ⴷⴰ ⵉⴼⵜⵜⵍⵏ ⴰⴼⵜⵜⴰⵍ ⵃⴹⵓⵏ ⵜ ⴰⴷ ⵓⵔ ⴰⵙⵏ ⵜⵢⵉⴳⵏ ⵉⵃⵔⵔⵢⴰ, ⵍⴰ ⵜⵜⴷⴷⵓⵏ ⴰⵢⵜ ⵍⵊⵎⴰⵄⵜ ⴷ ⵟⵟⴰⵍⴱ ⵛⵛⵉⵏ, ⵙⵡⵉⵏ, ⵉⵏⵉⵏ: " ⵕⴱⴱ ⴰⴷ ⵉⵅⵍⴼ " ⵍⴰ ⴰⵙⵏ ⵜⵜⴰⵡⵉⵏ ⴰⵢⵜ ⵓⵅⴰⵎ ⵢⵓⵏ ⵉⵙⵡⵉ ⵜⵍⵍⴰ ⴷⵉⴳⵙ ⵜⵉⵢⵏⵉ ⴷ ⵍⵃⵏⵏⴰ ⴷ ⵛⴰ ⵉⵔⴷⵏ, ⵍⴰ ⵙⵔⵓⵙⵏ ⴰⵢⵜ ⵍⵊⵎⴰⵄⵜ ⵉⴼⴰⵙⵙⵏ ⵏⵙⵏ ⴷⵉⴳⵙ, ⴱⴹⵓⵏ ⵜⵉⵢⵏⵉ ⵉⵏⴳⵔ ⴰⵙⵏ, ⵛⵛⵉⵏ ⵜ, ⵔⴰⵔⵉⵏ ⵉⵇⴰⵡⵛⵏ ⴳⴳ ⵙⵡⵉ, ⵍⴰ ⵉⴳⴳⴰⵔ ⵍⵓⵛⵉⵍ ⵏ ⵓⵔⴳⴰⵣ ⵛⴰ ⵏ ⵜⵎⵏⵢⴰⵜ ⵏ ⵏⵇⵇⵕⵜ ⴳ ⵙⵡⵉ; ⵜⵎⵏⵢⴰⵜ ⵏⵏⴰ ⵍⴰ ⵜⵏⵜ ⵜⵜⴰⵡⵉ ⵜⴰⵏⵏⴰ ⵉⵙⵖⵓⵔⵜⵏ; ⴷⴰⵢ ⴰⵙⵉⵏ ⵍⴼⴰⵜⵉⵃⴰ ⴰⵢⵜ ⵍⵊⵎⴰⵄⵜ ⵉⵏⵉⵏ: " ⵛⴰⵀⴷ ⴰⵜ ⵀⴰ ⵏⵏ ⴰⵔⴳⴰⵣ ⴰ ⵉⵛⴼⴰ ⵉⵍⵍⵉⵙ ⵉ ⵎⴻⵎⵎⵉⵙ ⵏ ⴼⵍⴰⵏ ⵄⵍⴰ ⵙⵓⵏⵏⴰⵜⵉ ⵍⵍⴰⵀ ⵡⴰ ⵕⴰⵚⵓⵍ ⵉⵍⵍⴰⵀ! ⵕⴱⴱⵉ ⴰⴷ ⵢⴰⵡⵉ ⵙ ⵓⴼⵍⵍⴰ! " ⴰⴷⴷⴰⵢ ⴼⴼⵖⵏ ⵙⵖⵓⵔⵜⵏ ⵜⵓⵜⵎⵉⵏ. ⵉⵔⴷⵏ ⵏ ⵜⵖⵓⵔⵜ ⵍⴰ ⵜⵏ ⵜⵓⵀⵜⵜⵓ ⵜⵉⵙⵍⵉⵜ ⴰⵍ ⵍⵡⵇⵜ ⵏ ⵜⵀⵕⵕⴰⵜ, ⵜⵥⵕⵄ ⵜⵏ ⵜⴰⵎⴰ ⵏ ⵉⴳⵔ ⵏ ⴷⴰⴷⴷ ⵏⵏⵙ, ⵜⵄⵣⵍ ⵜⵏ ⵖⴰⵙ ⵏⵜⵜⵏⵉ ⴰⵍ ⵢⴰⵡⴹ ⵓⵏⴱⴷⵓ ⵜⵎⴳⵔ ⵜⵏ ⵜⵣⴷⵉ ⵜⵏ ⵜⴳ ⵉⵙⵙⵏ ⵚⵚⴰⴹⴰⵇⴰ ⵉ ⵍⵡⴰⵛⵓⵏ. [ 2. 3. ⴰⵙⵙ ⵏ ⵜⵏⴰⴽⴰ ] ⵜⵉⵙⵍⵉⵜ ⴰⴷⴷⴰⵢ ⵜⵉⵏⵉ ⴰ ⵜⴼⴼⵖ ⵣⴳ ⵓⵅⴰⵎ ⵏ ⴱⴱⴰ ⵏⵏⵙ ⴰⴷ ⵜⴷⴷⵓ ⵙ ⵓⵔⴳⴰⵣ ⵏⵏⵙ, ⵍⴰ ⴰⵙ ⴷ ⵏⵜⵜⴰⵡⵉ ⵜⴰⴳⵎⴰⵔⵜ ⵏⴳⵔ ⴰⵙ ⵜⴰⵔⵉⴳⵜ ⴰⴷ ⵜⵏⵉⵢ ⵖⵉⴼⵙ. ⵓⴽⴰⵏ ⵉⴷⴷⵓ ⴷ ⴳⵎⴰⵙ ⵏ ⵜⵙⵍⵉⵜ ⴷⴰⵢ ⵉⵙⵙⵓ ⴰⵙ ⴰⵛⴹⴹⵓⵔ ( ⴰⵛⴹⴰⴹ ) ⵓⵄⴱⴰⵏ ⴰⴷ ⵜⵄⴰⵙⵙⵔ ⵖⵉⴼⵙ ⵃⵎⴰ ⵜⵏⵉⵢ ⵅⴼ ⵜⴰⵔⵉⵛⵜ ⵉⵙ ⵉⴳⴰ ⵍⵄⴰⴷⴰ ⵣⴳ ⵣⵎⴰⵏ, ⵍⴰ ⴰⵙ ⵜⵜⵉⵏⵉⵏ ⴰⴷⴷⴰⵢ ⵜⵉⵏⵉ ⴰⴷ ⵜⴼⴼⵖ ⴰⵢⵜ ⵓⵃⵉⴷⵓⵙ: ⵏⵓⵡⵉ ⴰⵙ ⵜⵜ ⵉ ⵎⵎⴰ ⵏⵙ, ⵏⵓⴷⵊⴰ ⵙⵏ ⴰⵎⴰⵔⴳ; ⴱⵇⵇⴰ ⵄⵍⴰ ⵅⵉⵕ ⴰ ⵜⴰⵔⵙⵍⵜ ⵏ ⴱⴰⴱⴰ ⵉⴹ ⴰ ⴷⴷⵉⵅ; ⵎⵇⵇⴰⵔ ⴷⴷⵉⵖ ⴰ ⴱⴰⴱⴰ, ⵜⵏⵀⵍⵍⴰ ⴳ ⵓⵎⵓⵔ ⵉⵏⵓ! ⵉⵡⴰ ⴷⴰⵢ ⵙⵏⵉⵢⵏ ⵜⵜ, ⴷⴰ ⴰⵔ ⴰⵙ ⵜⵜⵉⵏⵉⵏ: ⴰ ⵜⴰⵔⵉⴽⵜ ⵉⵏⵓ, ⵉⵣⵡⵓⵔ ⴰⵎ ⵕⴱⴱⵉ! ⴷⴰⵢ ⵜⴰⵙⵉ ⴰⵖⴰⵏⵉⵎ ⴳ ⵓⴼⵓⵙ ⵏⵏⵙ, ⵙⵏⵉⵏ ⵍⵄⵉⵍ ⴼⴼⵉⵔ ⴰⵙ, ⴷⴰⵢ ⵜⵥⵥⵓⵖⵕ ⴰⵙ ⵢⵓⵜ ⵜⵎⵟⵟⵓⵜ ⵜⴰⴳⵎⴰⵔⵜ, ⵉⵍⵉⵏ ⵖⵓⵔⵙ ⵙⵉⵏ ⵉⵎⵙⵏⴰⵢⵏ, ⵢⵓⵏ ⵢⵓⵎⵥ ⴰⵙ ⵔⵔⴽⴽⴰⴱ ⵏ ⵟⵟⵕⴼ ⴰ, ⵢⵓⵏ ⵢⵓⵎⵣ ⴰⵙ ⵟⵟⵕⴼ ⵉⵏⵏ; ⵀⴰ ⵜⵏ ⵓⵡⴹⵏ ⴰⵅⴰⵎ ⵏⵏⴰ ⵖⵔ ⵜⴷⴷⵓ, ⴹⵡⵡⵕⵏ ⵉ ⵜⴳⵎⵎⵉ ⴽⵕⴰⵟ ⵏ ⵍⵎⵕⵕⴰⵜ, ⴷⴰ ⵜⵜⵉⵏⵉⵏ ⵜⵡⵜⵎⵉⵏ: ⵇⴷⴷⵎ ⵏⵏ ⴰⵛ ⵊⴰⵀ ⵏ ⵏⵏⴱⵉ, ⵇⴷⴷⵎ ⵏⵏ ⴰⵛ ⵕⴰⵚⵓⵍ ⵍⵍⴰⵀ ⵉⵡⴰ ⴷⴷⵓⵏⵜ ⵖⵔ ⵜⴳⴳⵓⵔⵜ ⵏ ⵓⵅⴰⵎ ⵏⵏⴰⴳ ⵜⵔⵔⴰⵙ; ⴷⴰ ⴰⵔ ⵜⴳⴳⴰⵏⵜ ⴷⴰⵜ ⴰⵙ ⵜⵉⵎⵔⵛⴰⴹⵉⵏ, ⴷⴰⵢ ⵢⴰⵙⵉ ⵢⵓⵏ ⵍⵎⴷⴼⴰⵄ ⵉⵡⵜ ⴰⵖⴰⵏⵉⵎ ⵙ ⵍⵄⵎⴰⵕⵜ ⵉⵣⵔⵉ ⵜ, ⴷⴰⵢ ⵉⵇⵇⵉⵎ ⴰⵙ ⵛⴰ ⵓⵖⴰⵏⵉⵎ ⴳ ⵓⴼⵓⵙ ⵉ ⵜⵙⵍⵉⵜ, ⴷⴰⵢ ⵜⵓⵡⵜ ⵉⵙⵙ ⴰⵅⴰⵎ ⴽⵕⴰⵟ ⵏ ⵍⵎⵕⵕⴰⵜ, ⴷⴰⵢ ⵜⴳⴳⵔ ⵉⵙⵙ ⵖⵔ ⵜⴼⴼⵉⵔ; ⴷⴰⵢ ⵏⵏⴰⵏ ⴰⵙ ⵉ ⵜⵙⵍⵉⵜ: " ⴱⴷⴷ ⵅⴼ ⵉⴹⴹⴰⵕⵏ ⴰⴷ ⵜⵥⵥⴰⵍⵜ! " ⵍⴰ ⵜⵜⵉⵏⵉ: " ⴰⵍⵍⴰⵀⵓ ⴰⴽⴱⴰⵔ! " ⴽⵕⴰⵟ ⵏ ⵍⵎⵕⵕⴰⵜ; ⴷⴰⵢ ⴽⴽⵙⵏ ⴰⵙ ⵜⴰⵔⵉⴽⵜ ⵉ ⵜⴳⵎⴰⵔⵜ, ⴰⵙⵉⵏ ⵜⵉⵙⵍⵉⵜ ⵙ ⵜⴰⵔⵉⴽⵜ ⴰⵍⵍ ⵜⵜ ⵙⴽⵊⵎⵏ ⵖⵔ ⵊⴰⵊ ⵏ ⵓⵅⴰⵎ, ⴷⴰⵢ ⵛⴼⵉⵏⵜ ⴰⵙ ⵓⴷⵉ, ⵏⵏⴰⵏ ⴰⵙ: " ⴷⵀⵏ ⴰⵃⵎⵎⴰⵔ! " ⴷⴰⵢ ⵙⵔⵙ ⵏⵏⵙⵜ ⵙ ⵡⴰⴽⴰⵍ. ⴰⵙⵙ ⴰⵎⵣⵡⴰⵔⵓ ⵓⵔ ⴷⴰ ⵖⵓⵔⵙ ⴷ ⵉⵜⵜⴷⴷⵓ ⵓⵔⴳⴰⵣ, ⵍⴰ ⵏⵜⵜⵉⵏⵉ ⵉⴽⵙⴰ ⴰⵙ ⵓⵅⴰⵎ, ⵉⴳⴰ ⵍⵄⴰⴷⴰ, ⴰⵍⵍ ⴰⵙⴽⴽⴰ ⴳ ⵢⵉⴹ ⵙⵙⵓⴼⵖⵏ ⴰⵙ ⵉ ⵓⵔⴳⴰⵣ ⵏⵏⵙ ⵖⵔ ⴱⵕⵕⴰ ⵉⵎⵙⵏⴰⵢⵏ ⵏⵏⵙ, ⵎⵛ ⴰⵙ ⵉⴽⴽⵙ ⵓⴷⵎ ⵍⴰ ⵖⵉⴼⵙ ⵜⵜⵍⴰⵀⴰⵏⵜ ⵜⵡⵜⵎⵉⵏ ⴰⵙⴽⴽⴰ ⵚⴱⴰⵃ. ⴰⵙⵙ ⵏ ⵙⴱⵄⴰ ⵢⵢⴰⵎ, ⵍⴰ ⵜⵜⵊⵎⵎⴰⵄⵏⵜ ⵜⵡⵜⵎⵉⵏ, ⴳⵉⵏⵜ ⴰⵙ ⵙⴱⵄⴰ ⴷ ⴰⵙⵙⴰⵙⵙⵏ ⴳ ⵉⵅⴼ, ⴳⵉⵏⵜ ⴰⵙ ⵜⴰⵣⵍⴰⴼⵜ ⵏ ⵙⴽⵙⵓ, ⵍⴰ ⴰⵙ ⵜⵜⵉⵏⵉⵏⵜ ⵜⴰⵏⵓⵕⵥⵓⵎⵜ ⵏ ⵓⴹⴰⵕ, ⴰ ⵃⵎⴰ ⵜⴼⴼⵖ ⵜⵏⵢⵓⴷⴷⵓ; ⴰⴷ ⵜⴷⴷⵓ ⵙ ⵓⵅⴰⵎ ⵏ ⴱⴱⴰ ⵏⵏⵙ ⴰⴷ ⵜⵜ ⵉⴷ ⵜⴽⴽ; ⵎⵛ ⵏⵏ ⵜⵏⵙⴰ ⵖⵓⵔⵙ, ⴰⵙⴽⴽⴰ ⵍⴰ ⴰⵙ ⵢⴰⴽⴽⴰ ⵜⵉⵅⵙⵉ ⴰⴷ ⵜ ⵉⵜⵜⴰⵡⵉ ⴳ ⵓⴼⵓⵙ ⵏⵏⵙ. ⵉⵙⵍⵉ, ⴰⴷⴷⴰⵢ ⵉⵏⵉⵏ ⴰⴷ ⵙⴹⵕⵏ ⵉ ⵜⵎⵖⵔⴰ, ⵉⴽⵛⵎ ⵉⵙⵍⵉ ⵖⵔ ⵢⵓⵜ ⵜⵅⴰⵎⵜ ⵜⴰⵎⵥⵢⴰⵏⵜ, ⵓⴽⴰⵏ ⵉⵇⵇⵉⵎ ⴷⵉⴳⵙ ⵉⵙ ⵜⴳⴰ " ⵜⵉⵏ ⵍⵓⵇⵇⵕ ", ⴰⴳⵓⴷ ⵢⵓⵏ ⵖⵎⵓⵏ ⴰⵙ ⴰⴼⵓⵙ ⴰⴼⴰⵙⵉ ⵙ ⵍⵃⵏⵏⴰ, ⵓⴽⴰⵏ ⴷⴷⵓⵏⵜ ⵖⵔ ⵜⵓⵜⵎⵉⵏ ⴷⴰ ⴰⵔ ⵖⵉⴼⵙ ⵜⵜⵍⴰⵀⴰⵏⵜ ⴷⴰⵢ ⵏⵏⴰⵏⵜ: ⴰ ⴰⵕⴱⴱⴰ, ⵉⴷ ⵛⴳⴳ ⵓ ⴱⵓ ⵣⵎⵎⵓⵔ ⴰ? ⵙⵉⵍⵡ ⴰⵙ ⵉ ⵓⵃⴰⵢⴽ, ⴷⴷⵓ ⵖⵔ ⴷⴰⵜ ⴰ? ⴰ ⵉⵙⵍⵉ, ⵉⴷ ⵉⵙⵜ ⵎⴰⴽ ⴰⵢ ⴰ ⵇⴰⵃ? ⵖⴰⵙ ⵉⴷ ⵄⴰⵢⵛⴰ ⴷ ⵉⵟⵟⵓ ⵙ ⵓⵎⴰⵜⴰ? ⴷⴰⵢ ⴰⵡⵉⵏ ⴰⵙ ⴷ ⵢⵉⵙ ⴰⴷ ⵉⵏⵉⵢ ⴰⴷ ⵉⴷⴷⵓ ⴰⴷ ⵉⵥⵓⵕ ⵙⵙⴰⴷⴰⵜ; ⴷⴰⵢ ⴰⵎⵥⵏ ⵖⵓⵔⵙ ⵉⵎⵙⵏⴰⵢⵏ ⵔⵔⵛⴰⴱ, ⵢⵓⵏ ⵟⵟⵕⴼ ⴰ, ⵢⵓⵏ ⵟⵟⵕⴼ ⵉⵏⵏ, ⴽⵓⵏ ⴰⵎⵙⵏⴰⵢⵏ ⵍⴰ ⵉⵜⵜⴰⵎⵥ ⵜⴰⵙⵙⴱⵏⵉⵜ ⴳ ⵓⴼⵓⵙ ⵏⵏⵙ ⴰⵔ ⵖⵉⴼⵙ ⵜⵜⵛⵢⵢⴰⵔⵏ, ⴷⴰⵢ ⵏⵉⵏ ⵢⵓⵏ ⴽⵕⴰⴹ ⵉⵎⵏⴰⵢⵏ, ⵎⵓⵏⵏ ⵉⵙⵙ ⴷ ⴰⵔ ⵖⵉⴼⵙ ⵜⵜⵍⴰⵀⴰⵏ ⵙ ⵍⴱⴰⵕⵓⴹ ⴰⵍⵍ ⵏ ⵢⴰⵡⴹ ⵕⵕⵓⵟ ⴳ ⵉⵥⵓⵕ, ⵓⴽⴰⵏ ⵉⵄⴰⵢⴷ ⵙ ⵓⵏⵙⴰ ⵏⵏⵙ ⵉⵇⵇⵉⵎ ⴷⵉⴳⵙ ⴰⵍⵍ ⵜⴰⴷⴳⴳⵯⴰⵜ ⵉⵊⵎⴰⵄ ⴷ ⵜⵎⵟⵟⵓⴹⵜ ⵏⵏⵙ, ⵉⴷⴷⵓ ⴷ ⵙ ⵓⵅⴰⵎ ⵏⵏⵙ, ⵜⵓⴼⴹ ⵜⵎⵖⵔⴰ. [ 2. 4. ⵜⴰⵎⵖⵔⴰ ] ⴰⴷⴷⴰⵢ ⴰⵡⴹ ⵡⴰⵙⵙ ⵏ ⵜⵎⵖⵔⴰ, ⵍⴰ ⵙⵙⵏⵓⵢⵏ ⵜⵉⵙⵍⵉⵜ, ⴰⵔ ⵉⵙⵙ ⵜⵜⴹⵡⵡⴰⵕⵏ ⵉ ⵜⴳⵎⵎⵉ ⴽⵕⴰⵟ ⵏ ⵍⵎⵕⵕⴰⵜ, ⴰⵍ ⵜⵜ ⵉⴷ ⵔⴰⵔⵉⵏ, ⵛⴼⵉⵏ ⴰⵙ ⵉⵙⵡⵉ, ⵜⴳⵔ ⵜⴼⵉⵔ ⴰⵙ; ⴳⵉⵏ ⴰⵙ ⵜⵉⵎⵔⴽⴽⴹ, ⴰⵔ ⵜⵜⵎⵡⴰⵜⵏ ⴰⵔⴳⴰⵣ ⴷ ⵜⵎⵟⵟⵓⴹⵜ. ⵜⵍⵍⴰ ⵢⵓⵜ ⵜⵎⵟⵟⵓⴹⵜ ⵖⵓⵔⵙ ⴰⵎⴳⴳⵕⴹ ⵍⴰ ⴰⵙ ⵜⵜⵉⵏⵉ: " ⴰ ⵉⵎⵏⴰⵢⵏ ⵉⴳⴰⵜ ⵙⵙⴷ ⴰⴷ ⴰⵡⵏ ⵉⵏⵉⵖ ⵜⴰⵎⴰⵡⴰⵢⵜ ⵓ ⵃⵎⵎⴰⴷ ⵍⴰ ⵜⵥⵥⴰⴹ ⴰⵎⵎ ⵜⵉⵙⵙⵉⵔⵜ ": ⴰ ⵉⵙⵎ ⵚⴰⵍⵍⵉⵡ ⵄⵍⴰ ⵏⵏⴱⵉ! ⵎⵛ ⵃⴰⴹⵕⵏ ⵉⵎⵏⴰⵢⵏ ⴰⴷ ⵓⵔ ⵉⵜⵜⵓⵜⵜⵉ ⵛⴰ ⴳ ⴹⵔⴰⴼⵉⵏ ⵜⴰⵣⴰⵔⵜ ⵍⵍⴰⵏ ⵅⴼ ⵙⵍⵍⴰⵃ ⴰⴷ ⵜⴳⵉⴷ ⵉ ⵓⵃⴱⵉⴱ ⵉⵏⵓ ⴰⵎⴰⵍⵓ ⴰ ⴰⵔⴳⴰⵣ ⵜⴼⵔⵃⵏ ⵍⴰⵏⴱⵉⵢⵢⴰ, ⵏⵣⴳⵓⵔ ⵎⵓⵃⴰⵎⵎⴷ, ⴰⴷ ⵏⵅⵣⵓ ⵉⴱⵍⵉⵙ. ⵏⴰⵄⵜⴰⵖ ⵎⴰⵏⵉ ⵏⵏ ⵜⴽⵙⵉⴷ ⵉⵊⵎⵓⵄⵏ ⴱⴰⴱⴰ ⵓ ⵅⵓⵢⴰ, ⵓⵍⵉⵖ ⴰⴷⵔⴰⵔ, ⵓⴳⴳⵉⵖ ⵙⵙⵓⵇⵇ ⴰ! ⵍⴰ ⵜⵜⵉⵏⵉⵏⵜ ⵜⵉⵏⵏⴰ ⴰⴹⵏⵉⵏ: " ⵡⵉⵡ! " ⴷⴰⵢ ⵙⵙⵓⴼⵖⵏ ⵍⵄⴰⵎⵎⴰⵕⵜ ⵕⵥⵉⵏ ⴰⵖⴰⵏⵉⵎ, ⵜⵥⵥⴰⵍⵍ ⵜⵙⵍⵉⵜ, ⴷⴰⵢ ⵜⵓⵡⵜ ⴰⵅⴰⵎ ⵙ ⵓⵖⴰⵏⵉⵎ ⵍⴰ ⴰⵙ ⵜⵜⵉⵏⵉⵏⵜ ⵜⵓⵜⵎⵉⵏ: ⵉⴳⴰ ⵅⴰⵎ ⴰⴳⴰⴷⵉⵔ ⵙ ⵉⴼⵍⵡⴰⵏ; ⵎⵛ ⵖⵓⵔⵎ ⴰⴳⵓⴷ ⵓⵣⵣⴰⵍ ⵜⵡⵜ ⴷⵉⵙ ⴰ ⵍⴰⵍⵍⴰ! ⵣⵣⵓⴳⵣⵏ ⵜⵜ, ⴽⵓ ⵣⵣⵓⴳⵣⵏ ⵜⵜ ⵜⵜⵉⵏⵉⵏ: ⵕⵕⵉⵏⵜ ⵉⵎⵙⵖⴰⵏ ⴷ ⵜⵎⵙⵖⵉⵏ ⴰⴷ ⵏⵙⵔⵙ ⵍⴽⵓⵟⴰ ( ⵍⴽⵓⴹⴰ )! ⵕⵕⵉⵏⵜ ⴰⵄⵍⵍⵓⵛ ⴰⵥⵔⵉⴼ ⴰⴷ ⵏⵙⵔⵙ ⵍⴽⵓⵟⴰ! ⵙⵔⵙⵏ ⵜⵜ, ⴰⵔ ⵜⵜⵉⵏⵉⵏⵜ ⵜⵓⵜⵎⵉⵏ: ⴷⴷⵓ ⵙ ⵍⵎⵀⴷ ⴰ ⴰⴹⴰⵔ! ⴰⴷ ⵓⵔ ⵜⴰⵙⵉⴷ ⴰⴳⴹⵕⵓⵕ! ⴳⵉⵏⵜ ⴰⵙ ⵜⵓⵜⵎⵉⵏ ⵍⵃⵏⵏⴰ, ⴽⵓ ⵜⵜⴹⵥⵏⵜ ⵜⵜⵉⵏⵉⵏⵜ: ⵍⵃⵏⵏⵉ ⵏⵏⴰ ⵉⴹⵥⴰ ⵎⵉⵎⵓⵏ! ⴰⴷ ⵜⵏⴳ ⵉ ⵡⵉⴷ ⵉⵡⵍⵍⵉⵏ! ⵕⵕⵉⵏⵜ ⵔⴱⴱⴰⵄ ⵉⵙⵜ ⵍⵓⵙⵏ! ⵢⴰⵖⵉ ⵓⵥⵥⴰⵍ! ⴰⴷⴷⴰⵢ ⵉⵔⵡⴰ ⵓⵇⵇⵚⵕⵉ ⵙ ⵍⵃⵏⵏⴰ ⵍⴰ ⴰⵙ ⵜⵜⵉⵏⵉⵏⵜ: ⴰⵔⴰ ⴷ ⴰⴼⵓⵙ ⴰⴷ ⴰⵎ ⵖⵎⵖ ⴰⵔⴰ ⴷ ⴰⴼⵓⵙ ⴰⴷ ⴰⵎ ⵖⵎⵖ ⴰ ⵎⵓⵍⴰⵜⵉ ⴷⴰⵢ ⵜⴰⵥⵥ ⴷ ⴰⵙⵏ ⵜⵜ ⴰⴼⵓⵙ, ⵍⴰ ⴰⵙ ⵜⵜⵉⵏⵉⵏⵜ ⴷⴷⵉⵖ: ⵍⴰ ⵜⵔⵢⵉⵢⵉⵎ ⵉⵙ ⴰⵖ ⴷⴷⵓⵏ ⵍⵃⵏⵏⴰ! ⵍⴰ ⵜⵔⵢⵉⵢⵉⵎ ⵜⴽⴽ ⵉⵏⴳⵔ ⴰⵙⵏ ⵄⴰⵢⵛⴰ! ⴷⴰⵢ ⵜⵥⵥⵍ ⴷ ⴰⵙⵏⵜ ⴰⴹⴰⵕ, ⴰⵔ ⵜⵜⵉⵏⵉⵏⵜ ⴷⴷⵉⵖ: - ⵙⵉⵏ ⵉⵖⴰⵏⵉⵎⵏ ⵎⵛ ⴷⴰ ⵜⵍⵖⵡⴰⵏ! ⵔⵔⵉⴼ ⴰⴹⵏⵉⵏ ⵍⴰ ⵉⵜⵜⵉⵏⵉ: - ⵜⵉⵔⵓⴳⴳⵉⵏ ⴰⴷⴰ ⴳⴳⴰⵔⵏ ⵉⵥⵖⵔⴰⵏ! ⵏⵖⴷ: ⴰ ⵜⴰⵔⴱⴰⵜ ⵉⴷ ⵄⴰⵎⵎⵉⵎ ⴰⵎ ⵉⴳⴰⵏ ⴰⵢⴰ! ⵙⵙⵏⴷⵔ ⵉ ⵙ ⵉⵍⵖ ⵏⵎ ⴹⴰ ⵡⴰⵀⴷⵉⵢⴰ! ⴰⴷⴷⴰⵢ ⵉⵇⵕⵕⴱ ⵍⵡⵇⵜ ⴰⴷ ⵜⴷⴷⵓ ⵖⵔ ⵙ ⴰⵔⴳⴰⵣ ⵏⵙ, ⵍⴰ ⴰⵙ ⵜⵜⵉⵏⵉⵏⵜ ⵜⵓⵜⵎⵉⵏ: - ⵉⵣⵎ ⵉⵜⵜⴷⴷⵓⵏ ⴳ ⵉⴹ ⴰⵔ ⵉⵜⵜⴰⵙⵉ ⵜⴰⵏⴷⵔⴰ! - ⵉⴷⴷ ⵉⵙ ⵓⵔ ⵜⵓⴳⴳⵉⴷ ⵉ ⵄⴰⵢⵛⴰ ⴰⴽ ⵜⵓⵜ ⵙ ⵉⵣⴱⵢⴰⵏ! ⴷⵉⵖ: - ⴰ ⴰⵖⴰⵏⵉⵎ ⵎⴰⵛ ⵉⴳⴰⵏ ⵉⴼⵔⵊⴰⵍⵏ! - ⵜⵉⵔⵓⴳⴳⵉⵏ ⴰⴷⴰ ⴳⴳⴰⵔⵏ ⵉⵥⵖⵔⴰⵏ! ⴷⴰ ⵉⵜⵜⵉⵏⵉ ⵔⵔⵉⴼ ⵏ ⵉⵙⵜ ⵜⵙⵍⵉⵜ ⴷⵉⵖ: - ⵜⵉⴳⵎⵎⵉ ⵏⵎ ⴷ ⵜⵉⵍⵓⵙⵉⵏ! ⵍⴰ ⵖⵉⴼⵙ ⵉⵔⴰⵔ ⵔⵔⵉⴼ ⵏ ⵉⵙⵜ ⵓⵙⵍⵉ: - ⵜⵉⴳⵎⵎⵉ ⵏⵙ ⴷ ⵉⵍⵓⵙⴰⵏ! ⴰⵙⴽⴽⴰ ⵏⵏⵙ ⵍⴰ ⵖⵓⵔⵙ ⵉⵜⵜⴷⴷⵓ ⵓⵎⵙⵏⴰⵢ ⵚⴱⴰⵃ, ⴰⵔ ⴰⵙ ⵉⵜⵜⵉⵏⵉ ⵍⵓⵚⵉⵢⵢⴰⵜ: [ 1. ] ⵚⴰⵍⵍⵉ ⵄⵍⴰ ⵎⵓⵃⵎⵎⴷ ⴰⵢ ⴷ ⵢⵓⴼⵏ ⵉⵡⴰⵍⵉⵡⵏ, [ 2. ] ⴰ ⵕⴱⴱⵉ ⵜⵜⵔⵖ ⴰⴽ ⴰⴷ ⵏⴳ ⴰ ⵏⵏⴱⵉ ⵏ ⵍⴰⵍⵍⴰ ⴼⴰⴹⵎⴰ [ 3. ] ⵚⴰⵍⵍⵉ ⵄⵍⴰ ⵎⵓⵃⵎⵎⴷ [ 4. ] ⴰ ⵕⴱⴱⵉ ⵇⵇⴹⵓ ⵜⴰⵖⴰⵡⵙⴰ ⵉⴳ ⴷⴷⵉⵖ ⵙ ⵓⴹⴰⵕ ⵉⵏⵓ. [ 5. ] ⵚⴰⵍⵍⵉ ⵄⵍⴰ ⵎⵓⵃⵎⵎⴷ ⴰⵢ ⴷ ⵢⵓⴼⵏ ⵉⵡⴰⵍⵉⵡⵏ, [ 6. ] ⴰ ⵡⴰⵏⵏⴰ ⵜⵜⵕⴰⵊⴰⵄⵏ ⴰⴷ ⵉⴳ ⴰⵛⴼⵉⵄ ⵉ ⵍⵙⵍⴰⵎ. [ 7. ] ⵓⵍⵍⴰⵀ ⵍⵄⴰⴹⵉⵎ, ⴰⴷⴷⴰⵢ ⴷ ⵏⴰⵙⵉ ⴰⵍⵍⵓⵏ, ⴰⵔ ⵥⵥⴰⴹⵖ [ 8. ] ⴰⵡⴰⵍ ⵉⵎⴽⵉ ⵜⵜⴳⴰⵏⵜ ⴰ ⵜⵉⵙⵉⵔⵜ, ⵉⵍⵍⴰ ⵓⵍⵎⵙⵉⵔ ⵉⴱⵏⴰ ⴳⴳ ⴷⵎⴰⵔⵏ; [ 9. ] ⵜⵉⵍⵉⵜ ⴰ ⴱⵓ ⵙⵙⵢⴰⵔ ⵅⴼ ⵓⵍ ⵉⵏⵓ ⴰⵣⵉⴷ ⵉⵜⵜⴰⵜⵓⴼ ⵍⵍⵖⴰ. [ 10. ] ⴳⴰⵔ ⵜⴰⵎⵟⵟⵓⵜ ⵍⴰ ⵜⵜⵣⵍⴰ ⵜⵉⵔⴰⵎ ⵓⵔⴳⴰⵣ, [ 11. ] ⵎⵖⴰⵔ ⵉⴳⴰⵏ ⵉⵣⵎ ⵜⴰⴹⵔⵜ ⴰⵙ ⴰ ⵜⴰⵔⵉⵜⵏⴰⵏ! [ 12. ] ⴳⴰⵔ ⵜⴰⵎⵟⵟⵓⵜ ⵍⴰ ⵜⵜⴹⵀⴰⵔ ⵖⴰⵙ ⴰⵎⵎ ⵡⴰⵏⵏⴰ ⵉⵛⴼⴰⵏ [ 13. ] ⵎⵢⵢⴰ ⵏ ⵡⴰⵔⵢⴰⵍ ⴳ ⵢⵓⵜ ⵜⵖⵓⵛⵓⵜ ⵉⵕⵥⴰⵏ. [ 14. ] ⵙⵉⵔⵙ ⵔⵔⴰⵢ ⵏ ⵎⴰⵢⵎ ⴳⵉⵏⵜ ⴰⵙⵙ ⴰ ⵡⵉⵏ ⵎⴰⵢⵙ ⵉⵙⵍⵉ; [ 15. ] ⴰ ⵜⴰⵔⴱⴰⵜ, ⴰⵎⵥ ⴰⵡⴰⵍ ⵉⵏⵓ! [ 16. ] ⵓⵍⵍⴰⵀ ⵍⵄⴰⴹⵉⵎ, ⵎⵛ ⵓⵔ ⵜⴳⵉⵜ ⵔⵔⴰⵢ ⵏ ⵎⴰⵢⵙ ⵉⵙⵍⵉ [ 17. ] ⴰⴷ ⵜ ⵜⴰⵏⵏⴰⵢⵜ ⵉⵏⵣⴳⵓⵎⵏ ⵏⵏⴰ ⵜⵓⵙⵉ. [ 18. ] ⴳⴰⵔ ⵜⴰⵎⵟⵟⵓⵜ ⵍⴰ ⵜⵜⴹⵀⴰⵔ ⴰⴷⴷⴰⵢ ⵜⴽⴽⵔ ⵙ ⵓⵍⵎⵙⵙⵉ [ 19. ] ⵀⴰⵏⵏ ⵉⵖⴷ ⵢⴰⵍⵉ ⴰⵙ ⵉⴹⴰⵕⵏ! [ 20. ] ⵓⵍⵍⴰⵀ ⵍⵄⴰⴹⵉⵎ ⵓⵔ ⴰⵎ ⵉⴳⵉ ⵍⴼⵄⵍ ⴰⵎⵎ ⵓⵇⵎⵎⵓ [ 21. ] ⵜⴳⵏⵜ ⴰⵙ ⵉ ⵓⵔⴳⴰⵣ ⵏⵎ ⴰⵄⴱⴰⵏ ⵜⴰⵎⴰ ⵍⴰⵃⵔⵉⵔ. [ 22. ] ⴳⴰⵔ ⵜⴰⵎⵟⵟⵓⵜ ⵡⴰⵏⵏⴰ ⵖⵔ ⴷ ⵉⵡⵉⵏⵜ ⴰⵎⵎ ⵡⴰⵏⵏⴰ [ 23. ] ⵉⵛⵛⴰⵏ ⵙⴽⵙⵓ ⴷ ⵓⴽⵙⵙⵓⵎ ⵏ ⴱⵓⵍⵅⵉⵔ ⵓⵔ ⵉⵏⵡⵉⵏ. [ 24. ] ⴳⴰⵔ ⵜⴰⵎⵟⵟⵓⵜ ⵍⴰ ⵜⵜⴹⵀⴰⵔ ⵓⵔ ⴷⴰ ⵜⴽⴽⵙ ⵉⵙⵍⵍⵉⵡⵏ [ 25. ] ⵉ ⵜⵉⵙⵙⵉ ⵙ ⴰⵎⵎⵉ ⴷⴰ ⵜⵏⵇⵇⴰ ⵉⴼⴼⴰⵖⵔⵉⵡⵏ. [ 26. ] ⴷⵄⵓⵏ ⵜⵜ ⵍⵎⴰⵍ ⵏⵎ ⴰⴷ ⵉⴳⵉ ⴰⵎⴽⵉⵏⵏⴰ ⵜⴳ [ 27. ] ⴷⴷⵔⵔⵉⵢⵜ ⵏ ⵙⵉⴷⵏⴰ ⵎⵓⵃⵎⵎⴷ ⵉ ⵜⵏⴰⵛⴰ ⵏ ⵉⵙⵙⴰⵏ [ 28. ] ⴷⵄⵓⵏ ⵜⵜ ⵔⵔⴰⵢ ⵏⵎ ⴰⴷ ⵉⴳⵉ ⴰⵎⴽⵉⵏⵏⴰ ⵜⴳ ⴷⴷⵔⵔⵉⵢⵜ [ 29. ] ⵏ ⵎⵓⵍⴰⵢ ⵎⵓⵃⵎⵎⴷ ⵉ ⵜⵖⵓⵔⵉ ⵍⵇⵇⵓⵕⴰⵏ! [ 30. ] ⵢⵓⵏ ⵉⵖⵉⵔ ⴰ ⵣⵣⵉⵏ, ⵉ ⵢⵓⵏ ⴰⴷⵊⵏ ⵜ ⵉⵢⵉ ⴷ, [ 31. ] ⵢⴰⵎⵏ ⵄⴰⴷ ⵓⵀⵔⵔⴰⵙ ⵓⵔ ⴽⵎ ⵉⵙⵔⴼⵓⴼⵏ. [ 32. ] ⵃⴰⵔⴰⵎ ⵓⵏⵏⵓⴹ ⵏ ⵡⴰⴷⵊⴰⵕ, ⵃⴰⵔⴰⵎ ⵔⵔⵉⴼⵉⵏ. [ 33. ] ⵉⴳ ⴰⵥⵏⵏⴰⵕ ⵉ ⵓⵔⴳⴰⵣ ⵏⵎ ⴰⵍ ⵢⴰⵡⴹ ⴰⴽⴰⵍ, [ 34. ] ⵉⵙ ⵓⵔ ⵉⴷ ⵍⵄⵉⴱ ⴰⴳⴳⴰ ⵎⵛ ⵉⵜⵜⵏⵢⵓⴷⴷⵓ ⵄⴰⵔⵢⴰⵏ. [ 35. ] ⴰ ⵉⵍⵍⵉⵙ ⵍⵃⴰⵙⵉⴱ, ⴽⵎ ⴰⵢ ⵜⵜⵉⵏⵉⵖ: ⵜⵏⵃⴰⵍⵍⴰ ⴳ ⵚⵚⴱⵕ [ 36. ] ⴰⴷ ⵓⵔ ⵜⵀⴰⵔⴰⵇⵏ ⴰⵙⵙ ⴰ [ 37. ] ⵉⵏⵉ ⴰⵙ: ⴰⴷ ⵉⵕⵥ ⵓⴹⴰⵕ ⵉⴷⴷⴰⵏ ⴳ ⵉⴹ ⵖⵔ ⵜⴰⵍⵍⵓⵏⵜ [ 38. ] ⵎⵖⴰⵔ ⵉⵜⵜⴳⴳ ⵡⴰⵢⵢⵓⵔ ⴰⵎⵎ ⵡⴰⵙⵙ. [ 39. ] ⴰ ⵜⵉⵙⵍⵉⵜ, ⴰ ⵍⴰⵍⵍⴰ, ⴰⴷ ⴰⵎ ⵢⵉⵏⵉ ⵢⵓⵏ ⵓⵎⴽⵙⴰ ⵏ ⵍⵅⵍⴰ, [ 40. ] ⴷⴰⵖ ⴷ ⴰⵎⴷⴷⴰⴽⵍ, ⵏⵛⴰ ⵍⴰⴹⵎⴰⵄ, ⵎⵖⴰⵔ ⵓⵔ ⵉⵡⵉⴹ [ 41. ] ⵛⴰ, ⵓⵔ ⴷⴰ ⵉⵜⵜⵃⵜⴰⵍ ⴰⴷ ⵜ ⵢⴰⵡⴹ, [ 42. ] ⴷⴰ ⵜⵜⴽⴽ ⵉⵎⴰⵡⵏ ⵉⵏⵊⴷⴰ ⵉⵙⵙⵏⵉ ⴰⵎ ⴰⵙⵍⴰⴹ. [ 43. ] ⵃⴰⵕⴰⵎ ⵓⵍⵓⵖ ⵓⵖⵏⵊⴰ ⵎⴽ ⵉⵍⵍⴰ ⵉⵎⵖⴰⵔⵏ, [ 44. ] ⵃⴰⵕⴰⵎ ⴰⵎⴰⵏ ⵏ ⵓⵙⴷⴷⵉ ⵎⴽ ⵉⵍⵍⴰ ⵓⵍⵓⵙⵙⴰⵏ. [ 45. ] ⴷⵄⵓⵏ ⵜⵜ ⵍⴼⴰⵍ ⵏⵎ ⴰⴷ ⵉⴳ ⵉⵔⴱⴰⵏ ⴰⴷ ⵓⵔ ⵉⵜⵜⴳⴳ [ 46. ] ⵜⵉⵔⴱⴰⵜⵉⵏ ⴰⴷ ⵜⵓⵊⵊⴷ ⵉⵎⴽⴽⵓⵙⴰ ⵏⵎ. [ 47. ] ⴷⵄⵓⵏⵜ ⵍⴼⴰⵍ ⵏⵎ ⴰⴷ ⵉⴳ ⴰⵎⴽⵉⵏⵏⴰ ⵜⴳⴷ [ 48. ] ⴰ ⴰⵖⵓ ⵏ ⵜⵎⵍⴰⵍⵉⵏ ⴳ ⵙⵓⴳⵏⴰⵏ, ⵃⵓⵕⵎ ⴰⵖ ⵕⵕⵚⵓⵍ. [ 49. ] ⵕⵊⵉⵖ ⵕⴱⴱⵉ ⴷ ⵏⵏⴱⵉ ⴰⴷ ⴰⵎ ⴽⵉⵏ ⴰ ⵜⵉⵙⵍⵉⵜ [ 50. ] ⵎⵢⵢⴰⵜ ⵏⴰⴳⴰ ⴰⴷ ⵔⴼⴷⵏ ⵉⵛⵉⵔⵔⴰⵏ ⵏⵎ. [ 51. ] ⵕⵊⵉⵖ ⵕⴱⴱⵉ ⴷ ⵏⵏⴱⵉ ⴰⴷ ⴰⵎ ⴽⵉⵏ ⴰ ⵜⵉⵙⵍⵉⵜ [ 52. ] ⵙⴱⵄⴰ ⵏ ⵉⴷ ⴱⵓ ⵉⵎⵣⵓⵔ ⵙ ⵉⴼⴰⵍⵉⵡⵏ [ 53. ] ⵡⴰⵏⵏⴰ ⵓⵔ ⵉⴳⵉⵏ ⵟⵟⴰⵍⴱ, ⴳⵉⵏ ⵛⴰ ⵓⵎⵏⴰⵢ [ 54. ] ⴳⴰⵏ ⵍⵊⵉⴷ ⴰⴷ ⴰⴽⴽⵏ ⵉ ⵍⵄⴷⵓ ⵙ ⵉⴼⴰⵍⵉⵡⵏ [ 55. ] ⴰ ⵎⴰⵢⵙ ⵏ ⵎⵓⵍⴰⵢ ⵏⵉⵙⵡⵉⴹ ⴰⵎ ⴰⵎⵍⴰⵍ ⵖⵓⵔⵎ, [ 56. ] ⵉ ⵕⴱⴱⵉ ⵏⵃⴰⵍⵍⴰ ⴷⵉⵙ ⵉⴳ ⵢⴰⵡⴹ ⴰⵅⴰⵎ ⵏⵎ. [ 57. ] ⴰ ⵜⴰⵡⴽⴰⵢⵜ ⵜⴰⵣⵄⴼⵕⴰⵏⵉⵜ; ⴰ ⵍⵃⴰⵣⴰⵎ ⵏ ⵉⵙⵓⵙⵙⵉⵢⵏ [ 58. ] ⴰ ⵓⵔⵜⵉ ⵉⵥⵥⴰ ⵓⴳⵍⵍⵉⴷ ⴳ ⴼⴰⵙ ⴷⴷⵓⵔ ⵙ ⵉⵖⴰⵏⵉⵎⵏ [ 59. ] ⴰ ⴰⵡⵔⴰⵙ ⵉⴳⴰ ⵓⴳⵍⵍⵉⴷ ⴳ ⵎⵉ ⵍⵅⵉⴱⴰ ⵏⵙ, ⴰⵔ ⴰⵙ ⵉⵙⵙⵍⵓⴼ. [ 60. ] ⴰⵏⵛⵛⴰⴷ ⵛⵛⵔⵄ ⴰⴳⴳⴰ ⵎⴽ ⴰⵛⵏⵜ ⵉⵙⵙⴰⵡⴰⵍ, [ 61. ] ⵍⴰ ⴱⵟⵟⵓⵏ ⵍⵃⵇⵇ ⴰ ⵣⵣⵉⵏ ⵉⴳ ⵜ ⵢⴰⵏⵏⴰⵢⵏ [ 62. ] ⵚⵚⵉⴼⴹⵏ ⵜⵜ ⵉ ⵙ ⵢⵓⵏ ⵉⵣⵉⵎⵔ ⵉⴳⴰⵏ ⴰⴳⴳⵯⴰ ⵍⵃⵔⵉⵔ. [ 63. ] ⵉⴷⴷⴰ ⵔⵔⴰⴽⴱ ⴰⴷ ⵉⵥⵓⵕ ⵎⴽⴽⴰ, ⵇⵇⵉⵎⵖ! [ 4. ] ⵉⵡⵓⵍ ⵖⵔ ⵉⵛⵇⵇⴰⵕⵏ ⵖⵔ ⵉⵛⵇⵇⴰⵕⵏ, ⵍⴰ ⵜⵜⵎⵢⵓⵙⵙⴰⵏⵏ ⵉⵙⵍⴰⵏ ⴷⴰⵜ ⵉⵡⵓⵍ, ⵓⵔ ⴷⴰ ⵜⵜⴰⵡⵓⵍⵏ ⵜⵉⴱⵔⴰⵜⵉⵏ ⵙ ⴷⴷⵔⴰⵄ. ⴰⴷⴷⴰⵢ ⵉⵔⴰ ⵛⴰ ⵓⵄⴰⵔⵔⵉⵎ ⴰⴷ ⵢⴰⵡⵓⵍ ⵍⴰ ⵉⵜⵜⴰⵣⵏ ⵛⴰ ⵣⴳ ⵍⴰⵀⵍ ⵏⵏⵙ ⵖⵔ ⵉⴱⴱⴰⵙ ⵏ ⵜⵔⴱⴰⵜ, ⴷⴰⵢ ⵎⵙⴰⵙⴰⵏ ⵉⵏⴳⵔ ⴰⵙⵏ ⵅⴼ ⵡⴰⵜⵉⴳ ⴷ ⵡⴰⵙⵙ ⵏ ⵜⵎⵖⵔⴰ. ⴰⵙⵙ ⵏ ⵜⵎⵖⵔⴰ, ⵍⴰ ⵉⵜⵜⴷⴷⵓ ⵢⵉⵙⵍⵉ ⵖⵔⵙ ⵙ ⵓⵅⴰⵎ ⵏ ⵜⵙⵍⵉⵜ, ⵏⵜⵜⴰ ⴷ ⵍⴰⵀⵍ ⵏⵏⵙ, ⴷ ⵉⵎⵙⵏⴰⵢⵏ ⵏⵏⵙ, ⴷ ⵉⵎⴷⴷⵓⴽⴽⴰⵍ ⵏⵏⵙ, ⵍⴰ ⵜⵜⴰⵡⵉⵏ ⵢⵓⴽ ⵏ ⵓⵃⵓⵍⵉ ⴷ ⵜⵇⵍⵍⴰⵍⵜ ⵏ ⵡⵓⴷⵉ, ⴷ ⵡⴰⴳⵓⵔⵏ ⵅⴼ ⵜⴳⵎⴰⵔⵜ, ⴰⴷⴷⴰⵢ ⴰⵡⵓⴹⵏ ⴳ ⵜⴳⵎⵎⵉ ⵏ ⵜⵙⵍⵉⵜ, ⵍⴰ ⵉⴳⴰⵔ ⵢⵉⵙⵍⵉ ⵅⴼ ⵓⵅⴰⵎ ⵏ ⵜⵙⵍⵉⵜ ⵛⴰ ⵏ ⵙⴽⴽⴰⵕ ⴷ ⵛⴰ ⵏ ⵜⵉⵙⵏⵜ, ⴷ ⵜⵓⵎⵎⵉⵥⵜ ⵏ ⵍⴼⵅⵔ; ⵇⵇⴱⵍ ⵉⴼⴼⵖ ⵓⵕⵓⵎⵉ ⵍⴰ ⵜⵜⴰⵎⵥ ⵜⵙⵍⵉⵜ ⴰⵖⴰⵏⵉⵎ ⴳ ⵓⴼⵓⵙ ⴰⴼⴰⵙⵉ, ⴷⴰⵢ ⵉⵙⵙⵓⴼⵓⵖ ⵉⵙⵍⵉ ⵍⵄⴰⵎⴰⵕⵜ ⵅⴼ ⵓⵖⴰⵏⵉⵎ, ⴰⵍⵍⵉⴳ ⵜ ⵉⵙⵜⵓⵜⵜⵉ, ⵓⵎⴰ ⴷⵖⵉ ⵉⵃⴹⴰ ⵖⵉⴼⴰⵖ ⵍⴱⴰⵕⵓⴹ; ⴷⴰⵢ ⵉⴱⴱⴰⵙ ⵉⵙⵍⵉ ⵉⵖⵔⵙ ⴰⵙ ⵉ ⵓⵃⵓⵍⵉ, ⵍⴰ ⴱⵟⵟⵓⵏ ⴰⴽⵙⵓⵎ ⵉⵏⴳⵔ ⴰⵢⵜ ⵜⴳⵎⵎⵉ, ⴷⴰⵢ ⴰⵡⵉⵏ ⴰⴽⵙⵓⵎ ⴷ ⵜⴷⵡⵡⴰⵕⵜ ⵙ ⵡⴰⴷⵊⴰⵕ ⵏ ⵜⵙⵍⵉⵜ, ⵍⴰ ⵉⵜⴻⵜⵜⴰ ⴰⴷ ⴷ ⵉⵙⵏ ⵉⴱⴱⴰⵙ ⵏ ⵜⵙⵍⵉⵜ ⵏⵖⴷ ⵓⵎⴰⵙ ⵎⴽ ⵉⵍⵍⴰ. ⵍⴰ ⵜⵜⵙⵄⵓⵎ ⵜⵙⵍⵉⵜ ⴳ ⵓⵅⴰⵎ ⵏⵏⵙ, ⵍⴰ ⵜⵕⵥⵥⴰⵏ ⵜⵓⵜⵎⵉⵏ ⵛⴰ ⵏ ⵜⴳⵍⴰⵢ ⵅⴼ ⵉⵅⴼ ⵏ ⵜⵙⵍⵉⵜ ⵍⴰ ⵜⵜ ⵙⵙⵉⵔⵉⴷⵏ, ⴷⴰⵢ ⵙⵙⵏⵙⴰⵏ ⵜⵜ ⵉⵄⴰⴱⴱⴰⵏ ⵏⵏⵙ; ⵍⴰ ⵜⵜⴳⴳⴰⵏ ⵎⵉⴷⴷⵏ ⴰⵃⵉⴷⵓⵙ, ⵍⴰ ⵜⵜⵖⵉⵎⴰ ⵜⵙⵍⵉⵜ ⴳ ⵡⴰⵎⵎⴰⵙ. ⴰⴷⴷⴰⵢ ⵉⵍⵓⵎⴰ ⵓⵃⵉⴷⵓⵙ, ⵜⵙⵙⵏⵙ ⴰⵙ ⵎⴰⵢⵙ ⵏ ⵜⵙⵍⵉⵜ ⵉⴱⵟⵟⴰⵏ ⵉⵊⴷⵉⴷⵏ, ⴷⴰⵢ ⵜⵙⵙⵓⴼⵖ ⵉⵍⵍⵉⵙ ⵣⴳ ⵓⵅⴰⵎ ⵏ ⵉⴱⴱⴰⵙ, ⴰⵔ ⵜⵜⵔⵓ ⵜⵙⵍⵉⵜ, ⵉⵎⵉⵍ ⵉⵔⵉⵣⵏ ⴷ ⵜⵡⵜⵎⵉⵏ ⵍⴰ ⴹⵚⵚⴰⵏ, ⵍⴰ ⵖⵉⴼⵙ ⵜⵜⴱⴱⵉⵏ ⵉⵣⵍⴰⵏ: ⵙⵙⵉⴼⴹ ⵉⵢⵉ ⴰ ⴱⴰⴱ ⵏ ⵓⵅⴰⵎ, ⵔⵉⵖ ⴰⴷ ⵏⴰⴼⴹ, ⵙⵙⵉⴼⴹ ⵉⵢⵉ ⵙ ⵓⵢⵓⴳⵓ ⵓⵎⵍⵉⵍ ⵙ ⵡⴰⴼⵔ. ⵇⵇⵉⵎ ⵙ ⵍⵎⴰⵏ ⴰ ⵜⴰⵔⵙⵍⵜ ⵜⵉⵏ ⵍⴰⵀⵍ ⵉⵏⵓ! ⵡⴰ ⴷⴷⵉⵖ, ⵎⵇⵇⴰⵕ ⴷⴷⵉⵖ, ⵍⴰⵀⵍ ⵉⵏⵓ ⵍⴰ ⵜⵜ ⵜⵜⵏⵃⴰⵍⵍⴰⵖ ⴳ ⵡⵓⵍ ⵉⵏⵓ. ⵉⵄⴰⵜⵜⴰⵕ ⵓⴱⵔⵉⴷ ⵢⴰ ⵉⵅⴰⵎⵏ ⵎⵇⵇⵓⵕⵏⵉⵏ. ⴰ ⵜⵉⵙⵍⵉⵜ, ⴰⴷ ⵉⴳ ⵕⴱⴱⵉ ⴰⴹⵓ ⵏⵏⵎ ⴰⵎⵎ ⵓⵍⵎⵎⵓ ⵏⵏⴰ ⴷⵉⴳⵙ ⵉⵍⵍⴰⵏ ⵉⵊⴷⴷⵉⴳⵏ, ⵉⵣⵢⵢⴰⵔⵏ, ⵡⵓⵍⵍⵉ. ⴰⴷ ⵜⵎⵓⵏⵜ ⴰ ⵜⵙⵍⵉⵜ ⴷ ⵓⵔⴳⴰⵣ ⵏⵏⵎ ⵙ ⵜⴹⴼⵉ ⴰⵎⵎ ⴷⴰ ⵉⵜⵜⵛⵛⴰⵔ ⵙⴽⴽⴰⵕ ⴷ ⵡⴰⵜⴰⵢ ⴳ ⵍⴱⵏⵏⴰⵕ ⵢⴰ ⵕⴱⴱⵉ, ⴳ ⴰⵙ ⴰⵎⵎ ⵓⵖⴱⴰⵍⵓ ⵜⵓⴳⴰ ⵅⴼ ⵉⵎⵉ ⵏⵏⵙ, ⴰⵎⵎ ⵓⵛⴷⴷⵉⴼ ⴰⴷ ⵖⵉⴼⵙ ⵉⴳⵏ ⴽⵓ ⵉⴹⴰⵏ ⵉⵙⵍⵉ ⵏⵏⵙ ⵜⵍⵍⴰ ⵜⵙⵍⵉⵜ ⴰⵎⵎ ⵡⴰⵢⵢⵓⵔ ⵉⵏⴳⵔ ⵉⵜⵔⴰⵏ ⵉⴷⵍⵍⴰⵍⵏ ⵍⴰ ⵙⴼⵉⵇⵇⵉⵙⵏ ⵉⵙⵓⴹⵓⵎⵏ ⵏ ⵡⴰⵙⵉⴷ. ⴳⴰⵏ ⵜⵉⵖⵎⴰⵙ ⵏⵏⵙ ⴰⵎⵎ ⵉⵙⵍⵉⵡⵏ ⵉⵍⵍⴰⵏ ⴳ ⵓⴱⵓⴹ ⵉⵖⵣⵔⴰⵏ ⵎⴰ ⵔⴰ ⵉⵙⴽⵙⵓⵏ ⴰⵍⵍⵏ ⵎⵇⵇⵓⵕⵏⵉⵏ ⵖⴰⵙ ⵉⵙⵍⵉ ⵏⵏⵙ! ⵉⵙ ⵉⴳⴰ ⴰⵎⴰⵣⵉⵖ ⵎⴻⵎⵎⵉⵙ ⵏ ⵟⵟⴰⵚⵉⵍⴰ ⴰⴷ ⵖⵉⴼⵙ ⵉⵇⵇⵏ ⵕⴱⴱⵉ ⵙ ⵍⵎⴰⵃⵉⴱⴱⴰ ⴰⵍⵍⵉⴳ ⴰⵙ ⵢⴰⵡⵓⴹ ⵍⵉⵅⵔⴰ. ⴰⴷ ⵜ ⵉⴽⴽⵙ ⵣⴳ ⵜⵎⵎⴰⵔⴰ ⴷ ⵓⵎⵛⵔⴷⵓⵍ; ⴰⴷ ⴰⵙ ⵢⵛⵛ ⵜⴰⵔⵡⴰ ⵖⴰⵙ ⵉⴹⵔⴰⴼⵉⵏ, ⴰⴷ ⵢⴰⵡⵉ ⵕⴱⴱⵉ ⴰⴼⵍⵍⴰ ⵏⵏⵙ. ⵍⴰ ⵜⵜⵏⵏⵓⵢ ⵜⵙⵍⵉⵜ ⴰⵢⵢⵉⵙ ⵏⵜⵜⴰⵜ ⴷ ⵉⵎⵙⵏⴰⵢⵏ, ⵍⴰ ⴽⴽⴰⵜⵏ ⵉⵔⵉⵣⵏ ⵙ ⵍⴱⴰⵔⵓⴹ, ⵍⴰ ⵙⵖⵓⵢⵏ ⵜⵓⵜⵎⵉⵏ ⵉⵙ ⵜⵜ ⴹⴼⴰⵕⵏ ⴳ ⵓⴱⵔⵉⴷ ⴽⵓⴷ ⴷⴰ ⵜⵜⴱⴱⵉⵏ ⵉⵣⵍⴰⵏ ⴰⵍⵍⵉⴳ ⵜⴰⵡⵓⴹ ⴰⵅⴰⵎ ⵏ ⵢⵉⵙⵍⵉ, ⴰⴷⴷⴰⵢ ⵜⵇⵕⵕⴱ ⴰⵙ ⵄⴰⵜⵜⵕⵏ ⴰⵙ ⴰⵢⵜ ⵜⴳⵎⵎⵉ ⵙ ⵍⴱⴰⵕⵓⴹ, ⴳ ⵜⴰⵡⵓⴹ ⵜⵙⵍⵉⵜ ⵍⴰ ⵜⵜⴹⵓⵔ ⵉ ⵓⵅⴰⵎ ⴽⵕⴰⵟ ⵍⵎⵕⵕⴰⵜ ⴰⵍ ⵉⴷⵉⵙ ⴰⴼⴰⵙⵉ, ⴷⴰⵢ ⵜⴽⴽⴰⵜ ⵓⵅⴰⵎ ⵙ ⵓⵄⴰⵎⵓⴷ ⴷⵉⵖ ⴽⵕⴰⵟ ⵍⵎⵕⵕⴰⵜ ⵅⴼ ⵉⴷⵉⵙ ⴰⴼⴰⵙⵉ, ⵎⵄⴰⵏⵉ ⴰⴷ ⵜⵜⵚⴱⴰⵕ ⴰⵎⵎ ⵉⴼⵍⵉⵊⵏ ⵏ ⵓⵅⴰⵎ; ⴷⴰⵢ ⵜⴽⵛⵎ ⵜⵙⵍⵉⵜ ⴳ ⵓⵅⴰⵎ, ⵍⴰ ⵜⵜ ⵜⵜⴰⵎⵥ ⵎⴰⵢⵙ ⵏ ⵢⵉⵙⵍⵉ ⵍⴰ ⴰⵙ ⵜⵜⵙⵙⵉⵔⵉⴷ ⵜⵉⴼⴷⵏⵉⵏ ⵅⴼ ⵉⵏⵢⴰⵏ, ⵍⴰ ⴰⵙ ⵜⴰⴽⴽⴰ ⵓⴷⵉ ⵍⴰ ⵉⵙⵙ ⵜⵜⴰⵎⵙ ⵉ ⵜⵙⵍⵉⵜ ⵅⴼ ⵜⵏⵔⵜ, ⵍⴰ ⵜⵜ ⵜⵀⵣⵣⴰ ⴰⵍ ⴰⵃⵎⵎⴰⵔ ⵏ ⵓⵅⴰⵎ, ⴷⴰⵢ ⵜⵜⴰⵎⵙ ⵜⵙⵍⵉⵜ ⴰⵃⵎⵎⴰⵔ ⵏⵏⴰ ⵙ ⵓⴷⵉ, ⵃⵎⴰ ⴰⴷ ⵜⵇⵇⵉⵎ ⵜⵙⵍⵉⵜ ⵖⵔ ⵙ ⴰⵢⵜ ⵓⵅⴰⵎ ⵖⴰⵙ ⵙ ⵜⴰⴹⴼⵉ. ⵍⴰ ⵜⵜⴷⴷⵓⵏ ⵉⵙⵜ ⵏ ⵜⴳⵎⵎⵉ ⵍⴰ ⵜⵜⴰⵡⵉⵎ ⵍⵃⵏⵏⵉ, ⵍⴰ ⵉⵙⵙ ⵜⵜⴰⵎⵙⵏⵜ ⵉⵅⴼ ⵏ ⵜⵙⵍⵉⵜ, ⵍⴰ ⵖⵉⴼⵙ ⴽⴽⴰⵜⵏ ⵙ ⵍⵎⴰⵢⵜ: ⵢⴰ ⵕⴱⴱⵉ, ⵏⵜⵜⵔ ⵣⵉⴽⵛ; ⵙⵖⵉⴷ ⵉ ⵡⴰⵡⴰⵍ ⵏⵏⴰⵖ ⵢⴰ ⵕⴱⴱⵉ ⵎⵓⵃⴰⵎⵎⴷ, ⵏⵢⵓⵡⵉ ⴰⵙ ⵜⵜ ⵉⴷ ⵉ ⵎⴰⵢⵙ, ⵏⵓⴷⵊⴰ ⵜⵜ ⵙ ⵓⵎⴰⵔⴰⵢ. ⵜⵥⵥⴰⵢⴷ ⴰ ⴰⴳⴳⵯⴰ; ⵏⵏⵉⵖ ⵎⴰⵢ ⴷ ⵓⵙⵉⵖ? ⵖⴰⵙ ⴷ ⵜⵛⵉⵛⴰⵡⵜ ⴷ ⴷⴷⵀⴱ ⴰⵢ ⴷ ⵓⵙⵉⵖ! ⵍⴰ ⵜⵜⵖⵉⵎⴰ ⵜⵙⵍⵉⵜ ⵉⵙ ⵜⵙⵓⵍ ⵜⴰⵄⵔⵔⵉⵎⵜ ⴱⵍⴰ ⴰⴼⴽⴰⵙ, ⴰⴷⴷⴰⵢ ⵜⴷⴷⵓ ⵎⴰⵢⵙ ⵖⵔ ⵓⵅⴰⵎ ⵏⵏⵙ ⵍⴰ ⴽⵛⵛⵎⵏ ⵉⵎⵙⵏⴰⵢⵏ ⴳ ⵓⵖⴱⴰⵍⵓ ⵏ ⵓⵅⴰⵎ ⴳ ⵢⵉⴹ, ⴽⵔⴼⵏ ⵜⵜ ⵉⴷ ⵙ ⵕⵕⵥⵜ ⵣⴳ ⵉⴹⴰⵕⵏ, ⴷⴰⵢ ⴼⴼⵖⵏ, ⵉⴷⴷⵓ ⵖⵓⵔⵙ ⵓⵙⵍⵉ ⴰⴷ ⵢⴰⵏⵏⴰⵢ ⵎⵛ ⵜⴳⴰ ⵜⴰⵄⵔⵔⵉⵎⵜ ⵏⵖⴷ ⵜⴰⵎⵟⵟⵓⴹⵜ. ⵉ ⵜⴼⴰⵡⵜ ⵍⴰ ⵜⵜⵇⵛⵛⵔ ⵎⴰⵢⵙ ⵏ ⵜⵙⵍⵉⵜ ⵉⵔⴷⵏ, ⵍⴰ ⵜⵜⴷⴷⵓ ⵏⵜⵜⴰⵜ ⴷ ⴰⵢⵜ ⵜⴳⵎⵎⵉ ⵇⴰⵃ ⵖⵔ ⵓⵅⴰⵎ ⵏ ⵜⵙⵍⵉⵜ ⵍⴰ ⴷⵉⴳⵙ ⵜⵜⴳⴳⴰⵏ ⵜⴰⵃⵔⵉⵔⵜ ⵏ ⵓⵇⵛⵛⴰⵔ ⵍⴰ ⵙⵙⴰⵖⵏ ⴰⵃⴰⴷⵉⵇ ⵏ ⵍⵄⴰⴼⵉⵜ ⵖⵔ ⴱⵕⵕⴰ ⴷⴰⵢ ⵙⴽⴽⵔⵏ ⴰⵃⵉⴷⵓⵙ; ⴰⴷⴷⴰⵢ ⵜⵏⵡⴰ ⵜⵃⵔⵉⵔⵜ ⴰⴷⵊⵏ ⵜⵜ ⴰⴷ ⵜⵚⵎⵎⵉⴹ ⵛⵡⵉ, ⴷⴰⵢ ⵍⴰ ⵜⵜⵎⵢⴰⵎⵎⴰⵙⵏ ⵙ ⵓⵃⵔⵉⵔ ⴳ ⵓⴷⵎⴰⵡⵏ, ⴰⴷⴷⴰⵢ ⵉⴽⵎⵎⵍ ⵓⵃⵔⵉⵔ ⵍⴰ ⵜⵜⵎⵇⵍⴰⴱⵏ ⵜⵉⵄⵔⵔⵉⵎⵉⵏ ⴷ ⵉⵄⵔⵔⵉⵎⵏ ⵙ ⵉⵄⴰⵏⴹⴰⵏ ⵍⴰ ⵜⵜⵉⵏⵉⵏ: " ⵉⵙ ⴷⴰ ⵜⵜⵣⴰⵄⵏ ⴰⵎⵛⵉⵙ ⵍⵎⵍⵓⵛ ⴷ ⵓⵅⵅⵓⴱ ", ⴰⴳⵓⴷ ⵢⵓⴽ ⵓⵔ ⴷⴰ ⵉⵜⵜⵃⵔⴰⵇ ⵎⵛ ⵉⵜⵓⵔⵙ ⵛⴰ. ⴰⵍⵍⵉⴳ ⵣⵔⵉⵏ ⵙⴱⵄⴰ ⵏ ⵓⵙⵙⴰⵏ, ⵍⴰ ⵜⴼⴽⴽⴰⵙ ⵜⵙⵍⵉⵜ, ⵍⴰ ⵜⵜⴳⴳⴰ ⵟⵟⵄⴰⵎ ⵙ ⵓⴳⴳⵯⵓⵔⵏ. ⴰⵙⵙ ⵏⵏⴰ ⵍⴰ ⵉⵜⵜⵅⵓⵜⵓⵍ ⵓⵎⵙⵏⴰⵢ ⵃⵎⴰ ⴰⴷ ⴰⵙ ⵢⴰⴽⵔ ⵜⴰⵖⵏⵊⴰⵡⵜ, ⵎⵛ ⴰⵙ ⵜⵜ ⵉⴷ ⵢⵓⴽⵔ, ⵍⴰ ⴰⵙ ⵜⵜⴳⴳⴰ ⴰⵎⵙⴰⵙ, ⴷⴰⵢ ⵜⵏⵇⵇⵣ ⵜⵙⵍⵉⵜ ⴽⵕⴰⵟ ⵍⵎⵕⵕⴰⵜ ⴰⴼⵍⵍⴰ ⵉⵏⵢⴰⵏ ⵃⵎⴰ ⵓⵔ ⵉⵅⵅⵉ ⴰⴹ ⵏⵏⵙ; ⴷⴰⵢ ⵉⴽⵛⵛⵎ ⵉⵙⵍⵉ ⵍⴰ ⴰⵙ ⵢⴰⴽⴽⴰ ⵉ ⵜⵙⵍⵉⵜ ⵎⵏⴰⵚⴼⴰ ⵏ ⵡⴰⵔⵢⴰⵍ, ⴰⴷ ⵉⵙⵙ ⵜⵙⵖ ⵜⵉⵎⵛⴹⵜ. ⵇⵇⴱⵍ ⴰⴷ ⵉⴼⴼⵖ ⵓⵕⵓⵎⵉ, ⵜⵙⵍⵉⵜ ⵏⵏⴰ ⵓⵔ ⵖⵓⵔⵙ ⵉⵍⵍⵉ ⵓⵃⵔⵉⵔ, ⵉⴽⴽⵔ ⵉⵙⵍⵉ ⵏⵏⵙ, ⵉⵙⵙⵏⵙ ⴰⵙ ⴰⴳⵔⵜⵉⵍ, ⵉⴱⴽⴽⵙ ⴰⵙ ⵙ ⵓⵙⵉⵖ ⵓⵊⴷⵉⴷ, ⵉⴳ ⴰⵙ ⴰⵍⵍⴳⴰⵎⵓ ⵉ ⵓⵇⵎⵎⵓ ⵏⵏⵙ ⴰⵎⵎ ⵜⴰⵙⵔⴷⵓⴷⵏⵜ, ⴷⴰⵢ ⵢⴰⵡⵉ ⵜⵉⵙⵍⵉⵜ ⵖⵔ ⵉⴱⴱⴰⵙ ⵍⴰ ⴰⵙ ⵉⵜⵜⵉⵏⵉ: " ⴰⵛ ⵉⵍⵍⵉⴽ ⵜⴳⴰ ⵜⴰⵎⵟⵟⵓⴹⵜ ⵉⵙ ⵉⵢⵉ ⵜⵖⴷⵔⴷ ⵉⵙ ⴷⵉⴳⵉ ⵜⵓⵔⴰⵔⴷ! ", ⴷⴰⵢ ⵍⴰ ⵉⵜⵜⴰⵔⴰ ⵉⴱⴱⴰⵙ ⴰⵜⵉⴳ ⵏⵏⵙ, ⵓⵎⴰ ⵔⵔⵛⵛⵓⵜ ⵓⵔ ⴷⴰ ⵉⵜⵜⵔⴰⵔⴰ ⵛⴰ; ⵎⵛ ⵓⵔ ⵉⵔⵉ ⴰⴷ ⵉⴽⴽⴰ ⵍⴱⴰⵕⵓⴹ ⵉⵏⴳⵔ ⴰⵙⵏ. [ 5. ] ⴰⵔⴳⴰⵣ ⵉⴳ ⵉⵔⴰ ⴰⴷ ⵢⴰⵡⵍ ⵜⴰⵎⵟⵟⵓⴹⵜ ⴷⴰ ⵉⵜⵜⵓⴷⵓ ⵙ ⵍⵅⵍⴰ ⴰⴷ ⵉⴽⵙ ⴰⵔ ⴷ ⵢⴰⴼ ⵜⴰⵎⵟⵟⵓⴹⵜ ⵏⵏⴰ ⵉⵔⴰ; ⴰⵔ ⵜⵜ ⵢⵉⵙⵙⵉⵏ ⴳ ⵉⵎⴳⴰⵏ ⵏⵏⵖ ⵜⵜⴰⵍⴰⵜ; ⴷⴰ ⵉⵜⵜⵓⴷⵓ ⴷⴰⵔⵙ ⴰⵔ ⵜⵜⵍⴰⵀⴰⵏ, ⴰⴷ ⴹⵚⵚⴰⵏ ⴰⵔ ⴷ ⵢⴰⴼ ⵍⵅⴰⵟⵕ ⵡⵉⵏⵙ, ⵢⵉⵏⵉ ⴰⵙ: " ⵔⵉⵖ ⴰⴷ ⴽⵎ ⴰⵡⵍⵖ! " ⵜⵉⵏⵉ ⴰⵙ: " ⵎⵕⵃⴱⴰ ⵉⵙⴽ, ⴷⴷⵓ ⵙ ⵖⵓⵔ ⵢⵓ ⴷ ⵉⴱⴱⴰ! " ⵉⵇⵇⵉⵎ ⴰⵔ ⵜⴰⴷⴳⴳⵯⴰⵜ ⴰⵔ ⴷ ⵉⴱⵕⵕⵎ ⵙ ⵊⵓⴳⴳⵯⴰ ⵏⵏⵙⵏ, ⵉⵏⵉ ⴰⵙ ⵉ ⵢⵓⵏⵙ: " ⴰⵡⵍ ⵉⵢⵉ ⵉⵍⵍⵉⵙ ⵏ ⴼⵍⴰⵏ! " ⵢⵓⵏⵙ ⴷⴰ ⵜⵜⴰⵙⵉ ⵍⵃⵏⵏⴰ, ⴷ ⵜⵉⵢⵏⵉ, ⵜⴰⵙⵉ ⴰⵎⵏⵉⵚⴼ ⵏ ⵡⴰⵔⵢⴰⵍ ⵏⵏⴰ ⵜⴳⴰⵔ ⵉ ⵓⵄⴱⴰⵏ, ⵜⵜⵓⴷⵓ ⵙ ⵖⵓⵔ ⵢⵓⵜ ⵏ ⵜⵔⴱⴰⵜ, ⵜⴳⵔ ⴰⵙⵏ ⴰⵄⴱⴰⵏ, ⵜⵉⵏⵉ ⴰⵙⵏ: " ⵖⵔⵉⵖ ⴰⵡⵏ ⴰⵏⴱⴳⵉ ⵏ ⵕⴱⴱⵉ ", ⵜⵉⵏⵉ ⴰⵙ: " ⵎⵕⵃⴱⴰ ⵙ ⵓⵏⴱⴳⵉ ⵏ ⵕⴱⴱⵉ! ⴰ ⴰⵏⴱⴳⵉ ⵏ ⵕⴱⴱⵉ ⵎⴰⵢ ⵜⵔⵉⵜ? " ⵜⵉⵏⵉ ⴰⵙ: " ⵏⵔⴰ ⵉⵍⵍⵉⵎ ⴰⴷ ⴰⵖ ⵜⵜ ⵉⴷ ⵜⴽⵉⵎ ⵉ ⵓⵔⴱⴰ ⵉⵏⵓ! " ⵜⵉⵏⵉ ⴰⵙ ⵢⵓⵜ ⵏ ⵜⵔⴱⴰⵜ: " ⵎⵕⵃⴱⴰ ⵉⵙⵙⵓⵏ! " ⵢⵓⵏ ⵏ ⵓⵔⴱⴰ, ⴰⵎⵥⵏ ⵜⵜ ⴰⵔ ⴷ ⵜⵛⵛ, ⵜⵙⵓ, ⵜⴷⴷⵓ. ⵜⵇⵇⵉⵎ, ⴰⵔ ⴰⵙⴽⴽⴰ ⵉⴷⴷⵓ ⵓⵔⴳⴰⵣ ⵏⵏⵙ ⵢⴰⵡⵉ ⴷ ⵍⵃⵏⵏⴰ ⴷ ⵜⵉⵢⵏⵉ ⴷ ⵉⵃⵔⵡⵉⵢⵏ ⵏ ⵜⵔⴱⴰⵜ, ⵢⴰⵣⵏ ⵢⵓⵏ ⵏ ⵓⵔⴱⴰ ⴷ ⵍⴰⵀⵍ ⵏⵏⵙ ⵙ ⵖⵓⵔ ⵢⵓⵏ ⵏ ⵜⵔⴱⴰⵜ, ⴰⵙⵉⵏ ⴰⴽⴽⵯ ⴰⵢⵏⵏⴰⵖ ⴷⵉⴷⵙⵏ, ⴷⴷⵓⵏ ⵙ ⵊⵓⴳⴳⵯⴰ ⵏ ⵜⵔⴱⴰⵜ; ⴰⴷⴷⴰⵢ ⵏ ⴰⵡⴹⵏⵜ ⴰⵔ ⵙⵖⵔⵓⵜⵏⵜ ⵜⵓⵜⵎⵉⵏ; ⵍⴰⵀⵍ ⵏ ⵜⵔⴱⴰⵜ ⴷⴰ ⵜⵜⵖⵉⵎⴰⵏⵜ ⴰⵖⵓⵊⴷⵉⵎ ⴰⵔ ⴷ ⵉⴽⵛⵎ ⵡⵉⵏⵏⴰⵖ ⵙⵔⵙⵏⵜ, ⵏⵛⵔⵏⵜ ⴰⵢⵜ ⵜⵅⴰⵎⵜ, ⴰⵎⵥⵏⵜ ⴰⵢⵏⵏⴰⵖ ⵣⴳ ⵖⵓⵔⵙⵏⵜ, ⴰⵡⵉⵏⴷ ⵜⵉⴼⵔⴷⴰ ⴷ ⵜⵣⵍⴰⴼⵉⵏ ⴰⵔ ⵜⵜⵥⵥⴰⵏⵜ ⵍⵃⵏⵏⴰ ⴰⵔ ⵜⵜⴰⴹⵕⵏⵜ ⵍⵃⵏⵏⴰ ⴳ ⵜⵣⵍⴰⴼⵉⵏ, ⵜⴷⴷⵓ ⵜⵎⵟⵟⵓⴹⵜ ⴰⴷ ⵉ ⵜⵖⵔⵉ ⵉ ⵜⵓⵜⵎⵉⵏ ⴰⴷ ⴳⵉⵏⵜ ⵍⵃⵏⵏⴰ ⵉⵅⴼⴰⵡⵏ ⵏⵏⵙⵏⵜ. ⵉⵏⴽⵔ ⵉⴱⴱⴰ ⵏ ⵜⵔⴱⴰⵜ, ⵢⴰⵡⵉ ⴷ ⴰⴱⵕⵕⵉⴷ ⵏⵖ ⴰⵃⵓⵍⵉ, ⵉⵖⵔⵙ ⴰⵙ, ⴰⵔ ⵜⵜⴳⴳⴰⵏⵜ ⵙⴽⵙⵓ; ⵉⴷⴷⵓ ⵉⴱⴱⴰ ⵏ ⵜⵔⴱⴰⵜ ⴰⴷ ⵉⵖⵔ ⵉ ⵡⵉⵏⵏⴰ ⵉⵔⴰ, ⵢⴰⵡⵉ ⵜⵏ ⵉⴷ ⵙ ⵊⵓⴳⴳⵯⴰ ⵏⵏⵙ, ⵉⵛⵓⵛ ⵜⵏ, ⵉⵙⵙⵓ ⵜⵏ; ⵡⵉⴷⴷⵖ ⵉⵜⵜⵛⴰⵏ ⵖⵓⵔ ⵉⴱⴱⴰ ⵏ ⵜⵔⴱⴰⵜ ⴷⴰ ⴰⴽⴽⴰⵏ ⵜⴰⵔⵔⴰⴳⵜ, ⴷⴷⵓⵏ ⵉⴱⵔⴷⴰⵏ ⵏⵏⵙⵏ. ⴰⵡⵉⵏ ⴷ ⵍⴰⵀⵍ ⵏ ⵓⵔⴱⴰ ⵜⴰⵙⵔⴷⵓⵏⵜ ⵙ ⵖⵓⵔ ⵊⵓⴳⴳⵯⴰ ⵏ ⵜⵔⴱⴰⵜ, ⴰⵙⵉⵏ ⵜⵉⵙⵍⵉⵜ ⴰⵙ ⵜⵜ ⵉⵙⵏⵉⵏ ⴰⴼⵍⴰ ⵏ ⵜⵙⵔⴷⵓⵏⵜ, ⴷⴷⵓⵏ ⴰⵡⵉⵏⵜ ⵙ ⵖⵓⵔ ⵢⵉⵙⵍⵉ, ⴰⵡⵉⵏ ⵜⵜ ⵉⴷ ⵙ ⵜⵏⵎⵎⴰⵔ ⵙ ⵊⵓⴳⴳⵯⴰ ⵏⵏⵙ, ⵣⵣⵓⴳⵣⵏ ⵜⵜ ⵉⴷ, ⵜⴽⵛⵎ ⵙ ⵜⴰⵅⴰⵎⵜ, ⵏⴳⴰ ⴰⵙ ⵓⴷⵉ ⵜⵍⵍⵖ ⵜⵜ ⵙ ⵉⵎⵉ ⵏⵏⵙ, ⵜⵓⵜ ⴰⵖⵊⴷⵉⵎ ⵙ ⵡⴰⴽⴰⵍ, ⵜⵓⵜⵎⵉⵏ ⵓⵜⵏⵜ ⴰⵖⵊⴷⵉⵎ ⴰⵡⴷ ⵏⵜⵜⵏⵜⵉ, ⵏⵏⴹⵏⵜ ⴰⵙ. ⵍⴰⵀⵍ ⵏ ⵓⵔⴱⴰ ⴰⵔ ⵜⵜⴳⴳⴰⵏ ⴱⵓⵔⴽⵉⵙ ⴷ ⵓⴷⵉ, ⴷⴰ ⵜⵜⴽⴽⴰⵏ ⴰⵢⵜ ⵜⵎⵖⵔⴰ ⵉ ⵡⵉⵏⵏⴰⵖ ⴰⴷ ⵜ ⵉⴷ ⵜⵛⵉⵏ, ⴰⴷⴷⴰⵢ ⵛⵛⵉⵏ, ⴷⴷⵓⵏ ⴳⵉⵏ ⴰⵃⵉⴷⵓⵙ; ⴰⵔ ⵜⵉⴼⴰⵡⵜ ⴳⵉⵏ ⵜⵉⵢⵏⵉ ⴷ ⵓⴷⵉ, ⵛⵛⵉⵏ ⵜ ⵍⴰⵀⵍ ⵏ ⵜⵙⵍⵉⵜ; ⴰⵎⵎⴰⵙ ⵏ ⵡⴰⵙⵙ ⵖⵔⵙⵏ ⴰⴱⵕⵕⵉⴷ ⴷ ⵓⵃⵓⵍⵉ, ⴳⵉⵏ ⵙⴽⵙⵓ ⵜⵛⵛ ⵍⵄⴰⵎⵜ; ⴰⵙⵉⵏ ⴰⴽⵙⵓⵎ, ⴳⵉⵏ ⵜ ⴳ ⵜⵙⵡⵡⵉⵜ, ⵉⴷⴷⵓ ⵢⵉⵙⵍⵉ, ⵉⵖⵔ ⴷ ⵉ ⵉⵎⴷⴷⵓⴽⴽⵯⴰⵍ ⵏⵏⵙ, ⵎⵃⴰⵡⴰⵣⵏ ⴰⴽⵙⵓⵎ, ⴽⵓ ⵢⴰⵏ ⴷⵉⴳⵙⵏ ⵢⴰⵡⵉ ⵍⵃⴰⵇⵇ ⵏⵏⵙ ⴳⵉⵏ ⵜⴰⵔⵔⴰⴳⵜ, ⴳⵔⵏ ⵍⴼⵍⵓⵙ, ⴰⴷⴷⴰⵢ ⴳⵔⵏ ⵍⴼⵍⵓⵙ ⵎⵚⵚⴰⴼⴰⴹⵏ ⴳⵔⴰⵙⵏ, ⴷⴷⵓⵏ ⵉⴱⵔⴷⴰⵏ ⵏⵏⵙⵏ; ⴰⴷⴷⴰⵢ ⴷⴷⵓⵏ ⵎⴷⴷⵏ ⵉⴱⵔⴷⴰⵏ ⵏⵏⵙⵏ, ⵜⴷⴷⵓ ⵢⵓⵜ ⵏ ⵜⵔⴱⴰⵜ ⵜⵎⵚⴰⴼⴹ ⴷ ⵜⵎⵖⴰⵔⵜ ⵏ ⵢⵉⵍⵍⵉⵙ, ⵜⵉⵏⵉ ⴰⵙ: " ⵍⵄⴰⵔⵜ ⵏⵏⵎ ⴷ ⴰⵢⵏⵏⴰⵖ ⵏ ⵜⵔⴱⴰⵜ, ⵀⴰ ⵜⵜ ⵉⵏⵏ ⵓⵔ ⴰⵙ ⵙⵙⵍⵎⵉⴷⵖ ⴰⴹⵓ! " ⵜⴷⴷⵓ ⵉⴱⵔⴷⴰⵏ ⵙ ⵊⵓⴳⴳⵯⴰ ⵏⵏⵙ; ⵜⵇⵇⵉⵎ ⵜⵔⴱⴰⵜ ⵖⵓⵔ ⵓⵔⴳⴰⵣ ⵏⵏⵙ, ⵉⵅⵙⵙ ⴰⵢⴷⵖ; ⴰⵢⴷⴰ ⵜⵜⴳⴳⴰⵏ ⴰⵢⵜ ⵙⵅⵎⴰⵏ ⴳ ⵜⵎⵖⵔⵉⵡⵉⵏ ⵏⵏⵙⵏ. [ 6. ] [ 6. 1 ] ⵎⴽⴰⵏⵏ ⵉⵔⴰ ⴱⴰⴱ ⵏ ⵜⵎⵖⵔⴰ ⴰⴷ ⵉⵙⴽⵔ ⵜⴰⵎⵖⵔⴰ ⵉ ⵡⴰⵔⵔⴰⵡ ⵏⵏⵙ, ⵉⵏⵏⴰ ⴰⵙⵏ: " ⴰ ⵜⴰⵇⴱⵉⵍⵜ ⴰ ⵜⵔⴱⴰⵃⵎ! ⵏⴽⵔ ⴰⵜ ⴰⵖ ⵙ ⵓⴼⵍⵍⴰ ⴰⴷ ⵏⵙⴽⵔ ⵜⵉⵎⵖⵔⵉⵡⵉⵏ ⵉ ⵍⵇⵇⵓⵎ ⵏⵏⴰⵖ. " ⵀⴰⵏⵏ ⵅⴰⵜⵔⵏ ⵏⵏⴰⵏ ⴰⵙ: " ⵡⴰⵅⵅⴰ! ⵎⴽⵉⵏⵏⴰ ⵏⵓⵙⵉ ⵜⴰⵏⴱⴷⵓⵜ ⵜⵄⴰⵍⵍⵎⵜ ⴰⵖ, ⵏⵙⴽⵔ ⵜⵉⵎⵖⵔⵉⵡⵉⵏ, ⴰⴷ ⵏⵙⵖ ⵣⵣⵉⵜ, ⵏⵙⵖ ⵜⴰⵎⵎⴻⵎⵜ, ⵏⵙⵖ ⵍⴽⵜⵜⴰⵏ, ⵏⵙⵖ ⵉⵔⴷⵏ, ⵏⵙⵖ ⵍⵎⵅⴰⵚⵚⴰ, ⵏⵙⵖ ⵙⴽⴽⵯⴰⵔ, ⵏⵙⵖ ⵛⵛⵎⴰⵄ, ⵏⵙⵖ ⴰⵜⴰⵢ, ⵏⵙⵖ ⵜⵉⵙⵉⵍⴰ ⵉ ⵜⴰⵢⵜⵛⵉⵏ ⵏⵏⵖ, ⴷ ⵍⵇⵇⵓⵎ ⵏⵏⵖ, ⵜⵉⵏ ⵜⵙⵍⴰⵜⵉⵏ ⵏⵏⵖ! " ⵎⴽⴰⵏⵏ ⵙⵖⴰⵏ ⴽⵓⵍⵛⵉ ⵎⵓⵊⵓⴷ, ⵢⴰⵣⵏ ⵙⵔⵙⵏ ⵡⴰⵍⵍⵉ ⵉⴳⴰⵏ ⴰⵅⴰⵜⴰⵔ ⵏ ⵜⵇⵇⴱⵉⵍⵜ, ⵉⵏⵏⴰ ⴰⵙⵏ: " ⴰ ⵜⴰⵇⵇⴱⵉⵍⵜ, ⴰ ⵜⵔⴱⴰⵃⵎ! ⴰⵙⵙ ⵏ ⵍⵃⴰⴷⴷ ⵀⴰⵢⵢⴰⵖ ⴷⴰ ⵏⵜⵜⴼⴰⵄ ⵍⵃⴰⵏⵏⴰ ⴰⴷ ⵖⵎⵉⵏ ⵉⵙⵍⴰⵏ ⴷ ⵜⵙⵍⴰⵜⵉⵏ! " ⵎⴽⴰⵏⵏ ⵉⵍⴽⵎ ⵡⴰⵙⵙ ⵏ ⵍⵃⴰⴷⴷ ⵜⵜⴼⴰⵄⴰⵏ ⵍⵃⴰⵏⵏⴰ ⵉ ⵜⵙⵍⴰⵜⵉⵏ ⴰⵏⵏ ⵖⵎⴰⵏⵜ ⵜⵙⵍⴰⵜⵉⵏ ⴷ ⵉⵙⵍⴰⵏ, ⵏⵏⴰⵏ ⴰⵙ: " ⵢⵓⵎ ⴰⵙⵙ ⴰⵜⵖ ⴷⴰ ⵏⵙⵏⵉⵡⵏ ⵜⵉⵙⵍⴰⵜⵉⵏ " ⵏⴽⵔⵏ, ⴼⴼⵖⵏ ⵉⵙⵍⴰⵏ, ⴽⵓ ⵢⴰⵏ ⴳⵉⵙⵏ ⵉⵏⵙ ⵙⵙⵔⵡⴰⵍ ⵉⵃⵍⴰⵏ, ⵉⵏⵙ ⵙⵉⵏ ⵉⵇⵇⵛⴱⴰ ⵉⵃⵍⴰⵏ, ⵉⵏⵙ ⴰⵃⴰⵢⴽ, ⵉⵃⴰⵔⵔⴼ ⵜⵓⵣⵣⴰⵍⵜ, ⵉⴳ ⴰⵙ ⵢⴰⵏ ⵓⴱⵓⴽⵙ ⵏ ⵍⵃⵔⵉⵔ ⵉⵃⵍⴰⵏ, ⵢⴰⵙⵉ ⵍⵎⴹⵎⵎⴰ, ⵢⴰⵙⵙ ⵉⵙⵙ ⴰⴷⵉⵙ ⵏⵏⵙ; ⵎⴽⴰⵏⵏ ⵉⵃⴰⵣⵣⵎ ⴰⴷⵉⵙ ⵏⵏⵙ, ⵉⵏⵙ ⵢⴰⵏ ⵓⵥⵏⵏⴰⵕ ⵍⵎⵍⴼ, ⵉⵏⵙ ⴼⵍⵍⴰⵙ ⴰⵛⵔⵇⵉ ⵏ ⵜⴰⴹⵓⴹⵜ ⵓⵎⵍⵉⵍ; ⵎⴽⴰⵏⵏ ⵉⵏⵏ ⵉⵏⵙⴰ ⴰⵙ ⵜⵉⵣⵉⴽⵔⵜ ⵏ ⵍⵃⵔⵉⵔ, ⵉⴳ ⵜⴰⵔⵉⴳⵜ ⵉ ⵡⴰⴳⵎⴰⵔ ⵏⵏⵙ; ⵎⴽⴰⵏⵏ ⴰⵙ ⵉⴳⴰ ⵜⴰⵔⵉⴳⵜ, ⵉⵏⵉ ⴼⵍⵍⴰⵙ. ⵎⴽⴰⵏⵏ ⵉⵏⵉ, ⵢⴰⵣⵏ ⵢⴰⵏ ⵕⵕⴰⵎⵉ ⴽⵓⵍⵍⵓ ⵙ ⵉⵙⵍⴰⵏ ⵏ ⵜⵇⵇⴱⵉⵍⵜ, ⵉⵏⵏⴰ ⴰⵙⵏ: " ⴰⴷⴷⵓ ⴰⵜ ⴰⵖ ⴰⴷ ⵏⵊⵎⴰⵄ! " ⴰⵏⵏ ⴰⵙⵔⴰⴳ ⴷ ⵉⴷⴷⴰⵏ ⵉⵙⵍⴰⵏ ⵏ ⵜⵇⵇⴱⵉⵍⵜ, ⵏⴰⵏⵏ ⴰⵙ: " ⵏⴽⵔ ⴰⵜ ⴰⵖ ⴰⴷ ⵏⴷⴷⵓ ⵙ ⵣⵣⴰⵡⵉⵜ ⴰⴷ ⵏⵙⴽⵔ ⵓⴹⵓⴼ, ⴰⴷ ⵏⵥⵓⵕ ⴰⴷ ⵉⵣⴳⴳⵓⵔⵏ! " ⵎⴽⴰⵏⵏ ⵊⵎⴰⵄⴰⵏ ⵙⵖⵉⵏ ⵙⵙⴽⴽⵯⴰⵕ; ⵎⴽⴰⵏⵏ ⵜ ⵙⵖⴰⵏ, ⴷⴷⵓⵏ ⵙ ⵣⵣⴰⵡⵉⵜ; ⵍⴽⵎⵏ ⵥⵓⵕⵏ ⵙⵉⴷⵉ ⵄⴰⴱⴷ ⵍⵡⴰⵍⵉ; ⵎⴽⴰⵏⵏ ⵥⵓⵕⵏ ⵙⵉⴷⵉ ⵃⴰⴱⴷ ⵍⵡⴰⵍⵉ, ⵎⵓⵏⵏⵏ ⴷ ⵡⴰⵙⵉⴼ ⵏ ⵓⵍⵉⵍⵉ ⵙ ⵓⴼⵍⵍⴰ, ⵥⵓⵕⵏ ⵙⵉⴷⵉ ⵄⴰⴱⴷ ⵍⵡⴰⵃⴷ, ⵜⵍⵍⴰ ⴳⵉⵙ ⵢⴰⵜ ⵜⴳⵣⴹⵎⵜ ⴳ ⵡⴰⵎⵎⴰⵙ ⵏⵏⵙ ⵜⴳⴰ ⵣⵓⵏⴷ ⵜⵉⵢⵏⵉ; ⵎⴽⴰⵏⵏ ⵥⵓⵕⵏ ⵙⵉⴷⵉ ⵄⴰⴱⴷ ⵍⵡⴰⵃⴷ, ⴷⴷⵓⵏ ⵙ ⵙⵉⴷⵉ ⵄⴰⴱⴷ ⵍⵍⴰⵀ; ⵎⴽⴰⵏⵏ ⵥⵓⵕⵏ, ⴰⵍⵉⵏ ⵙⵉⴷⵉ ⵃⴰⵎⴷ ⵓⴱⵕⴰⵀⵉⵎ, ⵉⵍⵍⴰ ⴳ ⵜⴰⵎⴰ ⵏ ⵜⴳⵎⵎⵉ ⵏ ⵙⵉⴷⵉ ⵜⴰⵃⵎⵉ; ⵎⴽⴰⵏⵏ ⵥⵓⵕⵏ, ⴷⴷⵓⵏ ⴷⴰⵔ ⵍⵎⵇⴷⴷⵎ ⵏ ⵣⵣⴰⵡⵉⵜ, ⴽⴼⵉⵏ ⴰⵙ ⵙⵙⴽⴽⵯⴰⵕ ⵍⵍⵉⵖ ⴷ ⵟⵟⴰⴼⵏ ⵙ ⵓⴹⵓⴼ, ⵏⵏⴰⵏ ⴰⵙ: " ⴰ ⵙⵉⴷⵉ, ⵏⴽⵏⵉ ⵀⴰⵜ ⵏⵔⴰ ⴰⴷ ⵏⴳⴳ ⵜⵉⵎⵖⵔⵉⵡⵉⵏ, ⴷⵄⴰⵡ ⴷⵉⴷ ⴰⵖ! " ⵉⵏⵏⴰ ⴰⵙⵏ: " ⴰ ⵢⵓⵡⵉ ⵕⴱⴱⵉ ⵙ ⵓⴼⵍⵍⴰ, ⴽⵛⵎ ⴰⵜ, ⵎⵕⵃⴱⴰ ⴱⵉⴽⵓⵎ! ⴰⴷ ⴰⵡⵏ ⵏⵙⴽⵔ ⵉⵎⴽⵍⵉ! " ⵇⵇⵏⵏ ⵉⵢⵙⴰⵏ ⴳ ⴱⵕⵕⴰ ⵏ ⵜⴳⵎⵎⵉ, ⴽⵛⵎⵏ ⵙ ⵜⵎⵚⵔⵉⵜ, ⴰⵏⵏ ⴰⵙⵔⴰⴳ ⵛⵛⴰⵏ ⵉⵎⴽⵍⵉ ⵏⵏⵙⵏ, ⵙⵡⵉⵏ ⴰⵜⴰⵢ, ⵉⵙⴼⴰⵜⵃⴰ ⴰⵙⵏ ⵓⴳⵔⵔⴰⵎ, ⵉⵏⵏⴰ ⴰⵙⵏ: " ⴰⴷ ⵉⵄⴰⵡⵏ ⵕⴱⴱⵉ ⵙ ⵓⴼⵍⵍⴰ! " ⵎⴽⴰⵏⵏ ⵛⵛⴰⵏ, ⴼⴼⵖⵏ ⴷ, ⴷⴷⵓⵏ ⴰⵏⵏ ⵇⵕⴰⵏ ⴳ ⵜⵎⴰⵣⵉⵔⵜ ⴰⵏⵏ: " ⵛⵛⵕⵄ ⵏ ⵕⴱⴱⵉ, ⴷⴷⵓ ⴰⵜ ⵏⵏ ⵙ ⵜⵎⵖⵔⴰ! ⴰⵏⵏ ⵜⴰⵡⵉⵎ ⵉⵅⴼ ⵏ ⵜⵇⴱⵉⵍⵜ ⵜⵎⵏ ⵉⵢⵢⴰⵎ. ⵎⴽⵉⵏⵏⴰⵖ ⵜⵉⵙⵍⴰⵜⵉⵏ, ⵊⵎⴰⵄⴰⵏⵜ ⵓⵍⴰ ⵏⵜⵜⵏⵜⵉ, ⵥⵓⵕⵏⵜ ⵙⴳ ⵣⵣⴰⵡⵉⵜ; ⵎⴽⴰⵏⵏ ⵥⵓⵕⵏⵜ ⴰⵏⵏ ⵜⴰⵡⵉⵎⵜ ⵉⵅⴼ ⵏ ⵜⵇⴱⵉⵍⵜ ⵓⵍⴰ ⵏⵜⵜⵏⵜⵉ ⴰⵏⵏ ⴰⵙⵔⴰⴳ ⵉⵍⴽⵎ ⵡⴰⵙⵙ ⵏ ⵜⵎⵏ ⵉⵢⵢⴰⵎ ⵖⵔⵏⵜ ⴽⵓⵍⵍⵓ ⵉ ⵜⵇⴱⵉⵍⵜ, ⵉⵏⵏⴰ ⴰⵙ ⴱⴰⴱ ⵏ ⵜⵎⵖⵔⴰ; " ⵡⴰⵅⵅⴰ! " ⵏⴽⵔⵏ ⵉⵙⵍⴰⵏ ⵏⵏⴰⵏ ⴰⵙ: " ⵜⴰⴷⴳⴳⵯⴰⵜ ⵉⵙⵇⵉⵎⴰ! " ⴱⴰⴱ ⵏ ⵜⴳⵎⵎⵉ ⵢⵓⵣⵏ ⵙⵏⴰⵜ ⵜⵖⵔⴰⵔ ⵏ ⵜⵎⵥⵉⵏ ⵏⵏⴰⵖ ⴽⵕⴰⴹⵟ, ⴷ ⵢⴰⵜ ⵏ ⵉⵔⴷⵏ ⵓⵍⴰ ⴷ ⵎⵏⴰⵚⵚⴰ ⵙ ⵓⵣⵔⴳ ⵏ ⵡⴰⵎⴰⵏ ⵉⵍⵍⴰ ⴳ ⵓⵥⵓⴹ; ⵉⵏⵏⴰ ⴰⵙ ⵉ ⵓⵅⵎⵎⴰⵙ: " ⴰⴷ ⵜⵏⵖⴹⵜ ⴰⴳⴳⵯⵔⵏ ⵎⴰ ⵙⴳ ⵏⵙⴽⴰⵔ ⴰⵖⵔⵓⵎ ⵉ ⵍⵊⵎⵢⴰⵄⵜ! " ⵉⵏⵏⴰ ⴰⵙ: " ⵙⵏⴰⵜ ⵏ ⵜⵎⵥⵉⵏ ⵎⴰ ⵙⴳ ⵏⵙⴽⴰⵔ ⴰⵖⵔⵓⵎ ⵉ ⵍⵇⵇⵓⵎ ⴷ ⵜⴰⵢⵜⵛⵉⵏ! " ⵉⴷⴷⵓ ⵓⵅⵎⵎⴰⵙ ⴰⵍⵍⵉⴳ ⵉⵍⴽⵎ ⵓⵥⵓⴹ, ⵉⵏⵏⴰ ⴰⵙ: " ⵉⵙ ⵓⵔⴰⵏ ⵉⵣⵔⴳⴰⵏ ⵏ ⵡⴰⵎⴰⵏ ⴰ ⵍⵎⵇⴷⴷⵎ ⵏ ⵉⵔⴰⵃⵡⵉⵏ! " ⵉⵏⵏⴰ ⴰⵙ: " ⵡⴰⵅⵅⴰ! " ⵉⵥⴹ ⵓⵅⵎⵎⴰⵙ ⵜⵉⵖⵔⴰⵔ, ⵉⵏⵏⴰ ⴰⵙ: " ⴰⵔⴰ ⴷ ⴰⴷ ⵏⴽⵙ ⵍⵄⴰⵛⵓⵔ! " ⵢⴰⵙⵉ ⴷ ⵓⵔⴰⵃⵡⵉ ⵜⴰⴳⵣⴰⵡⵜ ⴰⵏⵏ ⵉⵜⵜⵄⴱⴰⵕ, ⴷⴰ ⵉⵙⵔⵓⵙ ⵕⴱⴰⵄ ⵙ ⵜⵅⵓⵣⴰⵎⵜ ⵏ ⵓⵣⵔⴳ ⵢⴰⵙⵉ ⵙ ⴳⵉⵙ ⵜⵉⵙⵙ ⵅⴰⵎⵙⵙⴰ ⵜⴳⴰ ⵍⵄⴰⵛⵓⵔ, ⵜⵉⵖⵕⴰⴹ ⵏ ⵓⵣⵔⴳ. ⴰⵏⵏ ⴰⵙⵔⴰⴳ ⴳⵉⵏⵜ ⴽⵓⵍⵍⵓ ⵉⴳⵔ ⴳ ⵜⵅⵓⵣⴰⵎⵜ ⵏ ⵓⵣⵔⴳ ⴰⵍⵍⵉⴳ ⴷ ⵉⴼⴼⵖ ⵓⴳⴳⵯⵔⵏ ⵢⴰⵙⵉ ⴷ ⵓⵅⵎⵎⴰⵙ ⵜⴰⵖⵔⴰⵔⵜ ⴰⵏⵏ ⴳⵉⵙ ⵉⵜⵜⵄⵎⵎⴰⵕ ⴰⴳⴳⵯⵔⵏ; ⴰⵍⵍⵉⴳ ⵜⵜ ⵉⵄⴰⵎⵎⵕ ⵉⴳ ⵜⵜ ⵉ ⵉⵙⵔⴷⴰⵏ ⵏⵏⵙ, ⵉⵀⵔⵔⵉ ⵜⵏ ⴰⵍⵍⵉⴳ ⴷ ⵉⵕⴰⵃ ⴷⴰⵔ ⴰⵢⵜ ⵜⴳⵎⵎⵉ ⵏⵏⴰⵏ ⴰⵙ: " ⵉⵙ ⵉⵏⴳⴷ ⵓⴳⴳⵯⵔⵏ? " ⵉⵏⵏⴰ ⴰⵙⵏ: " ⴰⵢⴷⴰ ⵎⵉ ⵙⵙⵏⵖ ⵀⴰ ⵉⵢⵉ ⵙⴽⵔⵖ ⵜ ⵉⴷ! " ⵏⵏⴰⵏ ⴰⵙ: " ⵡⴰⵅⵅⴰ! ⴰⴽ ⵉⵄⴰⵡⵏ ⵕⴱⴱⵉ! " ⴰⵍⵍⵉⴳ ⴰⵙⵉⵏⵜ ⵜⵎⵖⴰⵔⵉⵏ ⴰⴳⴳⵯⵔⵏ, ⵙⵙⵓⵙⵏⵜ ⵙⴳ ⵜⵖⵔⴰⵔ, ⴰⵙⵉⵏⵜ ⵜⵉⵍⵍⵓⵏⴰ ⴰⵏⵏ ⴰⴷ ⵙⵙⵉⴼⵉⴼⵏⵜ, ⵏⵏⴰⵏⵜ ⴰⵙⵏⵜ ⵉ ⵜⴰⴷⵊⴰⵕⵉⵏ: " ⵄⴰⵡⵏ ⴰⵎⵜ ⴰⵖ ⴰⴷ ⵏⵙⵙⵉⴼ ⴰⴳⴳⵯⵔⵏ ⵏ ⵜⵎⵖⵔⴰ! " ⵏⵏⴰⵏⵜ ⴰⵙⵏⵜ: " ⵡⴰⵅⵅⴰ! " ⵊⵎⵄⴰⵏⵜ ⵜⵎⵖⴰⵔⵉⵏ ⵏ ⴰⵢⵜ ⵍⵎⵓⴹⵄ ⴰⵏⵏ ⵙⵙⵉⴼⵉⴼⵏⵜ; ⴰⵍⵍⵉⴳ ⵙⵙⵉⴼⴰⵏⵜ ⴰⴳⴳⵯⵔⵏ, ⵙⵙⵉⴼⴰⵏⵜ ⵉⴱⵔⵉⵏ, ⵏⵏⴰⵏⵜ ⴰⵙ ⵉ ⴱⴰⴱ ⵏ ⵜⴳⵎⵎⵉ; " ⵀⴰ ⴰⴳⴳⵯⵔⵏ ⴽⵓⵍⵛⵉ ⵎⵓⵊⵓⴷ! " ⵉⵏⵏⴰ ⴰⵙ ⴱⴰⴱ ⵏ ⵜⴳⵎⵎⵉ; " ⴰⵔⴰ ⴰⵎ ⵜⵜ ⴰⵛⵡⴰⵔⵉ, ⴳⴰⵎⵜ ⴳⵉⵙ ⴰⴳⴳⵯⵔⵏ! " ⵎⴽⴰⵏⵏ ⴳⴰⵏⵜ ⴰⴳⴳⵯⵔⵏ ⴳ ⵓⵛⵡⴰⵔⵉ, ⴳⵉⵏⵜ ⵉⴱⵔⵉⵏ ⴳ ⵡⴰⵢⵢⴰⴹ ⵛⵛⵡⴰⵔⵉ, ⵉⵏⵏⴰ ⴰⵙⵏ: " ⴰⵙⴽⴽⴰ ⵜⴰⴷⴳⴳⵯⴰⵜ ⵉⵙⵇⵉⵎⴰ! " ⵉⵏⵏⴰ ⴰⵙⵏ: " ⴳⴳⵯⵉⵎⵜ ⴰⴳⴳⵯⵔⵏ, ⵙⵄⴰ ⵜⵜⵓⵎⵜ ⴰⵖ ⴰⴳⴳⵯⵔⵏ! " ⵎⴽⴰⵏⵏ ⴳⴳⵯⴰⵏⵜ ⵜⵎⵖⴰⵔⵉⵏ ⵜⴰⴷⴳⴳⵯⴰⵜ ⵖⵔⴼⵏⵜ ⴰⵖⵔⵓⵎ, ⴳⵉⵏ ⵜⵜ ⴳ ⵜⵣⴳⵉⵡⴰ. ⵜⴰⴷⴳⴳⵯⴰⵜ ⴷⴷⵓⵏⵜ ⵉⵙⵜⵎⴰⵙ ⵏ ⵉⵙⵍⵉ, ⵛⵛⵉⵏⵜ ⴰⵖⵔⵓⵎ, ⵎⴽⴰⵏⵏ ⵛⵛⴰⵏ ⴰⵖⵔⵓⵎ, ⵏⵏⴰⵏⵜ ⴰⵙ: " ⴰⴷ ⵏⵙⴽⵔ ⴰⵙⵇⵇⵉⵎⵓ ⵉ ⵉⵙⵍⵉ! " ⵉⴼⴼⵖ ⵓⵙⵍⵉ, ⵙⵖⴰⵏ ⵜⴰⴽⴰⵜ ⴳ ⵔⵔⵡⴰ, ⴱⵕⵕⴰ ⵏ ⵜⴳⵎⵎⵉ, ⵙⵙⵓⵏ ⴳⵉⵙ ⵢⴰⵏ ⵓⴳⵔⵜⵉⵍ ⴳ ⵜⴰⵎⴰ ⵏ ⵜⴰⴽⴰⵜ, ⵄⵎⵎⵕⵏ ⵢⴰⵏ ⵓⵎⴹⵍⵉ ⵙ ⵍⵃⵏⵏⴰ; ⵎⴽⴰⵏⵏ ⵉⴳⴳⴰⵡⵔ ⵓⵙⵍⵉ ⴰⵏⵏ ⴰⵙ ⵖⵎⵎⴰⵏⵜ ⵉⵙⵜⵎⴰⵙ, ⴰⵔ ⴰⵙ ⵜⵜⵉⵏⵉⵏⵜ: ⵥⵍ ⴼⵓⵙ ⴰⴷ ⴰⴽ ⵏⵖⵓⵎ ⴰ ⴳⵎⴰ ⵍⵃⵏⵏⴰ ⴰⴽ ⴷ ⵡⵉⵏⵜ ⵜⵉⵙⵔⴷⴰⵏ ⵏ ⴷⴷⵔⴰ, ⴰⴷ ⴰⴽ ⵏⵖⵓⵎ ⴰ ⴳⵎⴰ ⵎⴽⴰⵏⵏ ⵉⵖⵎⴰ, ⵉⵏⴽⵔ ⵏⵜⵜⴰ ⴷ ⵎⴰⴽⵍ, ⵏⴽⵔⵏ ⵙ ⵓⴼⵍⵍⴰ, ⴰⵏⵏ ⵜⵏⵏⴹⵏ ⴳ ⵓⴳⵔⵜⵉⵍ, ⵢⵉⵍⵉ ⵓⵣⵔⴳ ⴳ ⵡⴰⵎⵎⴰⵙ ⵏ ⵓⴳⵔⵜⵉⵍ; ⴰⵔ ⴰⵙ ⵜⴳⴳⴰⵔ ⵓⵍⵜⵎⴰⵙ ⵉⵔⴷⵏ ⴳ ⵉⴹⴰⵕⵏ ⵏⵏⵙ, ⴰⵔ ⴰⵙ ⵜⵜⵉⵏⵉ: " ⴰⴽⵍ ⵉⵔⴷⵏ ⴰ ⵉⵙⵍⵉ! " ⴰⵏⵏ ⴰⵙⵔⴰⴳ ⵉⵏⵏⴹ ⴽⵕⴰⵟⵟ ⵜⵉⴽⴽⴰⵍ, ⵢⵓⵜ ⴰⵙⴽⵯⵜⵉ ⵏ ⵓⵣⵔⴳ ⵙ ⵓⴹⴰⵕ ⵏⵏⵙ, ⵉⴳⵔ ⵜ. ⵉⴼⴼⵖ ⴷ ⵙⴳ ⵓⴳⵔⵜⵉⵍ, ⵉⵎⵓⵏ ⴷ ⵎⴰⴽⵍ, ⵉⴷⴷⵓ ⵙ ⵢⴰⵜ ⵜⴳⵎⵎⵉ ⵉⵔⵡⴰⵏ, ⵉⴳⴳⴰⵡⵔ ⴳⵉⵙ ⵏⵜⵜⴰ ⴷ ⵉⵙⵍⴰⵏ ⵏ ⵜⵇⵇⴱⵉⵍⵜ ⴽⵓⵍⵛⵉ. ⵎⴽⴰⵏⵏ ⴳ ⵔⴰⵏ ⴰⴷ ⵊⵎⵄⴰⵏ ⴷ ⵜⵙⵍⴰⵜⵉⵏ, ⴽⵓ ⵢⴰⵏ ⴳⵉⵙⵏ ⵉⵏⵏⴰ ⴰⵙ ⵉ ⵎⴰⴽⵍ ⵏⵏⵙ: " ⵙⵉⵔ, ⴰⵡⵉ ⴷ ⵜⴰⵎⵟⵟⵓⴹⵜ ⵉⵏⵓ! " ⴷⴷⵓⵏ ⵉⵎⴷⴷⵓⴽⴽⴰⵍ ⵏⵏⵙⵏ, ⵎⵓⵏⵏⵜ ⵜⵙⵍⴰⵜⵉⵏ; ⵎⴽⴰⵏⵏ ⴷⵉ ⵔⴰⵃⵏⵜ ⴽⵓ ⵢⴰⵏ ⴳⵉⵙⵏ ⵉⴷⴷⵓ ⵙ ⵢⴰⵜ ⵍⴱⵉⵜ, ⵏⵜⵜⴰ ⴷ ⵜⵎⵟⵟⵓⴹⵜ ⵏⵏⵙ; ⴰⵔ ⴰⵙⵔⴰⴳ ⴷⵉⴷⴰⵙ ⵉⴼⵓⴷⴷⴰ, ⵉⵏⵏⴰ ⴰⵙ ⵉ ⵎⴰⴽⵍ: " ⵎⵓⵏ ⴷ ⵜⵙⵍⵉⵜ ⵙ ⵊⵓⴳⴳⵯⴰ ⵏ ⵉⴱⴱⴰ ⵏⵏⵙ! " ⵎⴽⴰⵏⵏ ⴰⵖⵓⵍⵏⵜ, ⵊⵎⴰⵄⴰⵏ ⵉⵙⵍⴰⵏ ⴰⵔ ⵙⵙⴰⵏ ⴰⵜⴰⵢ, ⵇⵇⵉⵎⵎⵉⵏ ⵏⵜⵜⵏⵉ ⵉⵙⵍⴰⵏ, ⵏⵙⵉⵏ ⴳ ⵉⵖⵔⵎ. ⴰⵔ ⴰⵙⴽⴽⴰ ⵜⴰⴷⴳⴳⵯⴰⵜ, ⵏⴽⵔⵏ ⵎⴷⴷⵏ ⵙⵏⵉⵏ ⵜⵉⵙⵍⴰⵜⵉⵏ, ⴽⴽⵉⵏ ⴷⴰⵔⴰⵜ ⵙⵏⵜ ⵙ ⵍⴱⴰⵕⵓⴷ, ⵉⵍⵉⵏ ⵉⵢⵙⴰⵏ ⴷ ⵉⵔⵊⵍⵉⵏ ⴰⵔ ⴰⵙⵔⴰⴳ ⴳ ⵉⵙⵔⴰⵃⵏ ⵉ ⵜⴳⵎⵎⵉ, ⵣⵣⵉⴳⵣⵏ ⵙⴳ ⵓⴼⵍⵍⴰ ⵏ ⵜⵙⵔⴷⵓⵏⵜ, ⵟⵟⴰⴼⵏⵜ ⵜⵎⵖⴰⵔⵉⵏ ⵙ ⴰⵀⴰⴷⵔⴰⵔ ⵏ ⵜⵙⵔⴷⵓⵏⵜ ⴰⴷ ⵏⵏⴹⵏ ⵉ ⵜⴳⵎⵎⵉ ⴽⵕⴰⴹⵟ ⵜⵉⴽⴽⴰⵍ. ⵎⴽⴰⵏⵏ ⴷ ⵉⵏⵏⴹⵏ ⴽⵕⴰⴹⵟ ⵜⵉⴽⴽⴰⵍ, ⵉⴳⴳⵣ ⵓⵔⴳⴰⵣ ⵍⵍⵉⵖ ⴷⴰ ⵉⵏⵉⵏ ⵖⴼ ⵜⵙⵔⴷⵓⵏⵜ, ⵣⴰⵢⴷⵏ ⵎⴷⴷⵏ ⵙ ⵍⵀⴹⵔⵜ, ⵙⴰⵖⵏ ⵢⴰⵏ ⵓⵙⴰⵔⴳⵓ ⵏ ⵡⴰⴼⴰ, ⴰⵙⵉⵏ ⵎⴷⴷⵏ ⵉⴳⵏⵣⵓⵢⵏ ⴰⵔ ⵜⵙⵅⵉⵔⵏ; ⵏⴽⵔⵏⵜ ⵜⵎⵖⴰⵔⵉⵏ ⵙ ⵓⴼⵍⵍⴰ, ⴳⵉⵏⵜ ⴰⴷⴰⵔⵓ, ⴳⵉⵏ ⵉⵔⵉⴳⵣⵏ ⵢⴰⵏ ⵓⴷⴰⵔⵓ ⴰⵔ ⵜⵜⴰⵖⵏ ⴰⵃⵉⴷⵓⵙ ⵙ ⵉⴳⵏⵣⵢⵓⵏ, ⴰⵔ ⵜⵜⵔⴱⴰⵍⵏⵜ ⵜⵎⵖⴰⵔⵉⵏ. ⵉⴼⴼⵖ ⴷ ⴱⴰⴱ ⵏ ⵜⴳⵎⵎⵉ, ⵉⵏⵏⴰ ⴰⵙⵏ: " ⵎⵕⵃⴱⴰ ⵙⵔⵓⵏ ⴰ ⵜⴰⵇⵇⴱⵉⵍⵜ! " ⵉⵏⵏⴰ ⴰⵙⵏ ⵉ ⵉⵎⴷⴷⵓⴽⴽⴰⵍ ⵏⵏⵙ: " ⵙⵙⵓⴼⵖ ⴰⵜ ⴰⵙⵏ ⵟⵟⵄⴰⵎ ⵉ ⵜⵇⵇⴱⵉⵍⵜ. " ⴰⵔ ⴰⵙⵔⴰⴳ ⴳ ⵉⵛⵜⵜⴰ ⴱⵏ ⴰⴷⴰⵎ, ⵉⴽⴼⴰ ⵕⴱⴱⵉ ⵍⵅⵉⵕ, ⵉⵏⴽⵔ ⴱⴰⴱ ⵏ ⵜⴳⵎⵎⵉ, ⵉⵏⵏⴰ ⴰⵙⵏ: " ⴷⴷⵓ ⵖⵔ ⴰⵜ ⴰⵖ ⵍⵊⵎⵉⵄⴰⵜ ⵙ ⵢⴰⵏ ⵓⴷⵖⴰⵔ ⵉⵍⵍⴰ ⴳⵉⵙ ⵍⴼⵕⴰⵛ, ⵉⵍⵍⴰ ⴳⵉⵙ ⴽⵓⵍⵛⵉ! " ⵢⴰⵙⵉ ⴰⵙⵏ ⴷ ⴰⵖⵔⵓⵎ ⴷ ⵜⴰⵎⵎⵏⵜ ⴷ ⵡⵓⴷⵉ, ⵉⴽⴼ ⴰⵙⵏ ⵙⴽⵙⵓ ⴷ ⵜⴼⵉⵢⵢⵉ, ⵉⴽⴼ ⴰⵙⵏ ⵉⵔⵓⴽⵓⵜⵏ ⵏ ⵡⴰⵜⴰⵢ. ⴰⵔ ⴰⵙⵔⴰⴳ ⵙⵙⵏⵡⴰⵏ ⴰⵜⴰⵢ ⵡⵉⵏⵏⴰⵖ ⴼⴼⵖⵏ, ⵜⴽⵛⵎ ⵜⴰⵔⴱⵉⵄⴰⵜ ⵏ ⴰⵢⵜ ⵓⵃⵉⴷⵓⵙ; ⴰⵔ ⴰⵙⵔⴰⴳ ⵉⵛⴱⴰⵄ ⴱⵏ ⴰⴷⴰⵎ ⵙ ⵜⵖⵔⵉⵜ, ⴽⵓ ⵢⴰⵏ ⵉⴳⵏ ⴳ ⴷⵉⵏⵏ ⵜ ⵉⵄⴰⵊⴱⵏ; ⴽⵔⴰ ⵉⴳⵏ ⴳ ⵊⵓⴳⴳⵯⴰ ⵏ ⴱⴰⴱ ⵏ ⵜⵎⵖⵔⴰ, ⴽⵔⴰ ⵉⴳⵏ ⴳ ⴱⵕⵕⴰ, ⴽⵔⴰ ⵉⴷⴷⵓ ⵙ ⵜⵡⵡⵓⵔⵉ ⵏⵏⵙ. ⴰⵙⴽⴽⴰ, ⵎⴽⴰⵏⵏ ⵉⵚⴱⴰⵃ ⵍⵃⴰⵍ, ⵙⵙⵓⴼⵖⵏⵜ ⵜⵎⵖⴰⵔⵉⵏ ⵜⵉⵙⵍⵉⵜ, ⵏⵏⴰⵏⵜ ⴰⵙ; " ⵖⵔⴰⵜ ⴰⵙ ⵉ ⵍⵄⴰⵔⵉⴼ, ⴰⴷ ⴰⵙ ⵉⴳⴳ ⵍⵄⵡⴰⵢⴷ ⴰⵣⵏⵣⵉ. " ⵉⵇⵇⵉⵎ ⵙ ⵜⴰⵎⴰ ⵏⵏⵙ ⵍⵄⴰⵔⵉⴼ ⴷⴰ ⵙ ⵉⵜⵜⵉⵏⵉ: ⴰ ⵜⵉⵙⵍⵉⵜ ⴰⴽⵎ ⵉⵏⵏ ⵉⴳ ⵕⴱⴱⵉ ⵏⵏⵉⴳ ⵜⵏⵓⴳⴳⵯⴰ ⵏⵏⵎ! ⵡⴰⵏ ⵡⴰⵢⵢⵓⵔ ⵉⴳ ⴷ ⵉⵃⴰⴱⴱⴰ ⵜⴰⵏⴰⵙⵉⴼ. ⴰ ⵜⵉⵙⵍⵉⵜ, ⴰ ⵜⴰⴷⵍⴰ ⵏ ⵥⵥⴰⵄⴼⵕⴰⵏ, ⴰ ⵎⴰⵢⵙ ⵀⴰⵜⵉⵏ ⵏⵏⵡⴰⵕ ⴰⴱⵓⴽⵙ ⴰⵣⴳⵣⴰⵡ ⵡⴰⵍⵍⵉ ⵙ ⵉⵜⵜⴰⵙⵉⵢ ⵙⵉⴷⵏⴰ ⵎⵓⵃⴰⵏⴷ ⵉ ⵓⵄⴰⴱⴰⵏ ⵜⵉⵎⵡⴰ ⵏⵏⵙ ⵏⵖ ⵉⵏⵏⴰ: ⴰ ⵜⵉⵙⵍⵉⵜ, ⴰ ⵜⴰⵇⴱⵓⵜ ⵏ ⴳⴰⵔ ⵜⵉⵔⵉⵣⵉⵜ. ⵉⴳ ⵜⵓⴽⴼⴰⵙⵜ ⴰⵡⴰⵍⵍⵓ ⵓⵍⴰ ⵡⴰⴷ ⴰⵖ ⵜⵏⵜ ⵉⵟⵟⴰⴼⵏ ⴰ ⵜⵉⵙⵍⵉⵜ, ⴰ ⵟⵟⴰⴼⵜ ⴰⵎⵏⵣⵓ ⴳ ⵜⵉⵔⴰⵎ ⵏⵎ ⴰⵎ ⵉⴳⴰ ⴰⵡⵜⵓⵍ ⴰⴼⵉⵏ ⵜ ⵉⵏⴳⵎⴰⵔⵏ! ⵢⵉⵍⵉ ⵢⴰⵏ ⵓⵎⴷⴷⴰⴽⴽⵍ ⵏ ⵍⵄⴰⵔⵉⴼ, ⵉⵏⵏⴰ ⴰⵙ ⴰⵍⵖⵓⵎ, ⵓⵔ ⵜⵔⵉ ⴰⴷ ⴰⵙ ⵜⴼⴽ ⵜⵉⴼⵢⵢⵉ, ⵉⵏⵏⴰ ⴰⵙ: " ⵣⴰⵢⴷ ⴰ ⴰⵍⵖⵎ ⵉⵏⵓ ⵙ ⵜⵙⵍⵉⵜ! " ⵉⵣⴰⵢⴷ, ⵉⵏⵏⴰ: " ⴱⴰⵄ! ⴱⴰⵄ! " ⵣⵓⵏⴷ ⴰⵍⵖⵓⵎ, ⵉⴹⵕ ⴷ ⵖⴼ ⵜⵙⵍⵉⵜ ⴰⵔ ⵜⵜ ⵉⵎⵕⵕⵉ, ⴰⵔ ⴰⵙⵔⴰⴳ ⵜⴽⴼ ⴰⵙ ⵜⵉⴼⵢⵢⵉ, ⵜⴽⴼ ⴰⵙ ⵜⵉⵢⵏⵉ. ⵎⴽⴰⵏⵏ ⵉⴽⵎⵎⵍ ⵍⵄⴰⵔⵉⴼ, ⵜⵏⴽⵔ, ⵜⴰⵖⵓⵍ ⵜⵙⵍⵉⵜ ⵙ ⵊⵓⴳⴳⵯⴰ ⵏⵏⵙ. ⵉⴷⴷⵓ ⵍⵄⴰⵔⵉⴼ ⵙ ⴷⴰⵔ ⵜⵙⵍⵉⵜ ⴰⴹⵏⵉⵏ. ⵜⵏⴽⵔ ⵜⵇⵇⴱⵉⵍⵜ, ⵏⵉⵏ ⴼ ⵉⵢⵢⵙⴰⵏ, ⵏⴽⵔⵏ ⵙ ⵜⴱⵓⵕⵉⴹⴰ ⴰⵙⵉⵏ ⵉⴷ ⴱⵓ ⵃⴰⴱⴰ ⵏⵏⵙⵏ, ⴰⵔ ⵜⵃⴰⵕⵕⴰⴽⵏ, ⵏⵏⴰⵏ ⴰⵙ ⴰⵢⵜ ⵓⵖⵓⵊⴷⵉⵎ: " ⴼⵍⴰⵏ ⵉⵙⵙⵏ ⴰ ⵉⵏⵉ; ⴼⵍⴰⵏ ⵉⵃⵍⴰ ⵡⴰⴳⵎⴰⵔ ⵏⵏⵙ! " ⵎⴽⴰⵏⵏ ⵛⴱⵄⴰⵏ ⴰⵙⴱⴰⵃⵉ, ⴳⴳⵓⵣⵏ ⴼ ⵉⵢⵢⵙⴰⵏ ⵏⵏⵙⵏ, ⵉⵏⵏⴰ ⴰⵙⵏ ⴱⴰⴱ ⵏ ⵜⴳⵎⵎⵉ: " ⵎⵕⵃⴱⴰ ⵙⵔⵓⵏ, ⴰ ⵜⴰⵇⵇⴱⵉⵍⵜ! " ⵉⴽⴼ ⴰⵙⵏ ⴽⵓⵍⵛⵉ, ⵙⴽⵙⵓ, ⴰⵖⵔⵓⵎ, ⵜⴰⵎⵎⵏⵜ, ⵓⴷⵉ, ⴷ ⵉⵔⵓⴽⵓⵜⵏ ⵏ ⵡⴰⵜⴰⵢ. ⵏⴽⵔⵏ ⴷⴰⵖ ⵏⵜⵜⵏⵉ ⵍⵄⴰⵎⵎⵜ ⵙ ⵓⵃⵉⴷⵓⵙ, ⴰⵔ ⵜⵜⵔⴱⴰⵍⵏ ⵉⵔⴳⴰⵣⵏ ⵙⵉⴳ ⴰⵔ ⴷⴷⵔⴱ, ⵟⵟⴰⴼⵏ ⵉⴳⵏⵣⵢⵓⵏ; ⵜⵉⵎⵖⴰⵔⵉⵏ ⴰⵔ ⵜⵔⴱⴰⵍⵏ ⵜⵜ ⵙⵉⴳ ⴰⵔ ⴷⴷⵔⴱ ⵎⴽⴰⵏⵏ ⵉⵍⴽⵎ ⴹⴹⵓⵀⵕ, ⵏⵏⴰⵏ ⴰⵙ: " ⵏⴽⵔ ⴰⵜ ⴰⵖ ⴰⴷ ⵏⵙⵙⴽⵛⵎ ⵉⵙⵍⴰⵏ! " ⵎⴽⴰⵏⵏ ⴷⴷⴰⵏ, ⵏⵉⵏ ⴼ ⵉⵢⵢⵙⴰⵏ, ⵎⵓⵏⵏ ⴷ ⵉⵔⵊⵍⵉⵏ, ⵏⴽⵔⵏ ⵜⵜ ⵜⵎⵖⴰⵔⵉⵏ ⵓⵍⴰ ⵏⵜⵜⵏⵜⵉ; ⵏⴽⵔⵏ ⵢⴰⵏ ⵙⵉⵏ ⵎⴷⴷⵏ, ⵏⵏⴰⵏ ⴰⵙ: " ⴰⵡⵉ ⴷ ⵢⴰⵏ ⵓⵄⴱⴰⵏ ⴰⴷ ⵉⵙⵙ ⵏⵎⵜⵓ ⵉⵙⵍⴰⵏ ⴰⴷ ⵓⵔ ⵉⵏⵏ ⵉⵣⵔⵏ ⴰⵢⵜ ⵜⵎⵖⵔⴰ. " ⵎⴽⴰⵏⵏ ⵜ ⵉⴷ ⵉⵙⴷⵉⵏ, ⴷⴷⵓⵏ ⵉⵔⴳⴰⵣⵏ ⵉⵍⵉⵏ ⵙ ⵍⴳⵯⴷⴷⴰⵎ ⵏ ⵉⵙⵍⴰⵏ, ⴰⵢⵜ ⵉⵢⵢⵙⴰⵏ ⵉⵍⵉⵏ ⵙⴳ ⴹⴰⵕⴰⵜ ⵏⵏⵙⵏ, ⵜⵉⵎⵖⴰⵔⵉⵏ ⵉⵍⵉⵏⵜ ⵙⴳ ⵎⵏⵉⴷ ⴰⵙⵏ ⴰⵔ ⵜⵜⵕⵡⴰⵃⵏⵜ, ⴷⴷⵓⵏ ⵙ ⴷⴰⵔ ⴰⵢⵜ ⵜⵎⵖⵔⵉⵡⵉⵏ; ⵎⴽⴰⵏⵏ ⴷ ⵍⴽⵎⵏ ⴰⵙⵉⵏ ⵉⴷ ⴱⴰⴱ ⵏ ⵜⵎⵖⵔⵉⵡⵉⵏ ⵉⴷⵙⵏ ⵉⴳⵔⵜⴰⵍ, ⵏⵏⴰⵏ ⴰⵙ: " ⴰⴷ ⴰⵙⵏ ⵏⵙⵙⵡⴰ ⵉ ⵉⵙⵍⴰⵏ ⵓⵙⵙⴰⵏ! " ⴰⵔ ⴰⵙⵔⴰⴳ ⴰⵙⵏ ⵙⵙⴰⵏ ⵉⴳⵔⵜⴰⵍ, ⵇⵇⵉⵎⴰⵏ ⵉⵙⵍⴰⵏ ⴳ ⵡⵓⵙⵙⴰⵏ, ⵊⵎⴰⵄⴰⵏ ⴽⵓⵍⵍⵓ ⵜⴰⵇⵇⴱⵉⵍⵜ ⵙ ⵉⵔⴳⴰⵣⵏ ⵉⵔⴳⵣⵏ ⵏⵏⵙⵏ; ⵜⵉⵎⵖⴰⵔⵉⵏ ⴽⵓⵍⵍⵓ ⵏ ⵜⵇⵇⴱⵉⵍⵜ ⴷ ⵉⴼⵔⵅⴰⵏ, ⵏⵏⴰⵏ ⴰⵙ: " ⴰⴷⴷⵓ ⴰⴷ ⵜ ⴰⵖ ⴷ ⴰⴷ ⴰⵙⵏ ⵏⵙⵙⵔⴽⴷ ⵉ ⵉⵙⵍⴰⵏ! " ⵏⴽⵔⵏ ⴰⵢⵜⵎⴰ ⵜⵙⵏ ⵏ ⵢⵉⵙⵍⴰⵏ, ⵙⵙⵔⴽⴷⵏ ⴰⵙⵏ ⵏⵜⵜⵏⵉ ⴰⴷ ⵉⵣⴳⵓⵔⵏ; ⵀⴰⵏⵏ ⵜⵏⴽⵔ ⵜⵇⵇⴱⵉⵍⵜ ⴰⵔ ⵙⵙⵔⴽⴰⴷⵏ. ⴷⴰ ⵉⵏⴽⵔ ⵓⵔⴳⴰⵣ, ⵉⵍⴽⵎ ⵉⵙⵍⵉ ⴰⵎⵣⴳⴰⵔⵓ, ⵉⴽⴼ ⴰⵙ ⴰⵢⵏⵏⴰ ⵎⵉ ⵉⵖⵉ ⵉⵇⵇⴰⵕⵉⴹⵏ, ⵜⵙⵙⵓⴷⵏ ⴰⵙ ⴰⴼⵓⵙ ⵏⵏⵙ, ⴷⴰ ⴰⵙ ⵉⵜⵜⵉⵏⵉ ⵓⵙⵍⵉ: " ⴰⴷ ⵉⵅⵍⴼ ⵕⴱⴱⵉ! " ⵉⵣⵔⵉ ⴷⴰⵔ ⵡⴰⵢⵢⴰⴹ, ⵉⴽⴼ ⴰⵙ ⵎⴽⵉⵏⵏⴰⵖ. ⵎⴽⴰⵏⵏ ⵙⵙⵔⴽⴷⵏ ⴽⵓⵍⵍⵓ ⵜⴰⵇⵇⴱⵉⵍⵜ, ⵏⴽⵔⵏ ⵉⵙⵍⴰⵏ ⵙⴳ ⵓⴳⵔⵜⵉⵍ, ⵟⵟⴰⴼⵏ ⵜⵉⵢⵏⵉ ⴳ ⵓⵛⴷⴰⴷ ⵏ ⵓⵄⴱⴰⵏ ⵏⵏⵙⵏ, ⵎⴽⴰⵏⵏ ⴱⴷⴷⴰⵏ ⵙ ⵓⴼⵍⵍⴰ ⵏⵏⴰⵏ ⴰⵙ ⴰⵢⵜ ⵜⵇⵇⴱⵉⵍⵜ: " ⴱⴰⵔⴰⴽⴰⵜ ⵙⴳ ⵓⴱⵔⵉⴷ ⴰⴷ ⵏⵥⵍⵍ ⵉⵙⵍⴰⵏ! " ⵎⴽⴰⵏⵏ ⵉⵔⵡⵍ ⵓⵙⵍⵉ ⴽⴽⵉⵏ ⴷⴰⵔⴰⵙ ⵉⴷⵙⵏ ⵉⵔⴳⴰⵣⵏ ⵉⴼⵙⵙⵓⵙⵏ, ⵥⵍⵍⵏ, ⵔⵡⵍⵏ ⵉⵙⵍⴰⵏ; ⵎⴽⴰⵏⵏ ⴳ ⴷⴷⴰⵏ ⴰⴷ ⵉⵏⵏ ⴰⵎⵥⵏ, ⵢⴰⵙⵉ ⵢⵉⵙⵍⵉ ⵜⵉⵢⵏⵉ ⵍⵍⵉⵖ ⵏ ⵓⵄⴱⴰⵏ ⵏⵏⵙ, ⵉⴳⵔ ⵉⵙⵙ; ⵣⴰⵢⴷⵏ ⵎⴷⴷⵏ ⴰⵔ ⵜⵜⵍⴰⵇⴰⴹⵏ ⵜⵉⵢⵏⵉ, ⵎⴽⴰⵏⵏ ⵍⵇⵓⴹⵏ ⵜⵉⵢⵏⵉ ⴰⵖⵓⵍⵏ ⴷ ⵉⵙⵍⴰⵏ, ⵏⴽⵔⵏ ⴷⵉⵖ ⵜⵇⵇⴱⵉⵍⵜ ⵙ ⵓⵚⴱⴰⵃⵉ, ⵏⴽⵔⵏ ⴷ ⵉⴷ ⴰⵙⵏ ⵉⵙⵍⴰⵏ ⴰⵔ ⵜⵜⵃⵕⵕⴰⴽⵏ ⴳ ⵓⵚⴱⴰⵃⵉ. ⵎⴽⴰⵏⵏ ⵉⵛⴱⴰⵄ ⴱⵏⴰⴷⵎ ⴰⵚⴱⴰⵃⵉ ⵜⴰⴷⴳⴳⵯⴰⵜ, ⵉⴷⴷⵓ ⴽⵔⴰ ⵙ ⵜⴳⵎⵎⵉ ⵏⵏⵙ, ⵡⴰⵏⵏ ⵉⵔⴰⵏ ⴰⴷ ⵉⵏⵙ ⴳ ⵜⵎⵖⵔⴰ ⵉⵙⵏ, ⵡⴰⵏⵏ ⵓⵔ ⵉⵔⵉⵏ ⵉⴷⴷⵓ ⵙ ⵊⵓⴳⴳⵯⴰ ⵏⵏⵙ. ⵜⴰⴷⴳⴳⵯⴰⵜ ⴷⵉⵖ ⵉⵏⴽⵔ ⴱⵏⴰⴷⵎ ⵙ ⵓⵃⵉⴷⵓⵙ, ⴰⵔ ⴰⵙⵔⴰⴳ ⴳ ⵉⵛⴱⴰⵄ ⴱⵏⴰⴷⵎ ⴰⵃⵉⴷⵓⵙ, ⴽⵓ ⵢⴰⵏ ⵉⴷⴷⵓ ⵙ ⵎⴰⵏⵉⴳ ⵉⴳⴳⴰⵏ. ⵜⵉⴼⴰⵡⵜ, ⵉⵏⴽⵔ ⴱⵏⴰⴷⵎ, ⵏⵏⴰⵏ ⴰⵙ: " ⵏⵔⴰ ⴰⴷ ⵏⵖⵔⵙ ⵉ ⵜⵉⵅⵙⵉ ⵏ ⵜⴰⵀⵍⵍⵉ ⵏ ⵜⵎⵖⵔⴰ! " ⵎⴽⴰⵏⵏ ⵖⵔⵙⵏ ⵉ ⵜⵅⵙⵉ, ⵏⵏⴰⵏ ⴰⵙ; " ⵔⴰⵏ ⵜⵙⵍⴰⵜⵉⵏ ⴰⴷ ⴰⵙⵉⵏⵜ ⵉⵅⴼⴰⵡⵏ! ", ⴰⵎⵣⵏⵜ ⵜⵎⵖⴰⵔⵉⵏ ⵜⵉⵙⵍⴰⵜⵉⵏ ⴰⴷ ⴰⵙⵏⵜ ⴰⵙⵉⵏⵜ ⵜⵉⵙⴷⴷⴰⵢ, ⴳⵉⵏⵜ ⴰⵙⵏⵜ ⵍⵃⵏⵏⴰ ⵉ ⵉⵅⴼⴰⵡⵏ ⵏⵙⵏⵜ; ⵏⵏⴰⵏⵜ ⴰⵙ ⵜⵎⵖⴰⵔⵉⵏ ⵉ ⵉⵙⵍⵉ: " ⴰⴷⴷⵓ ⴷ ⴰⴷ ⵜⴱⴱⵉⵜ ⵜⴰⵡⵏⵣⴰ ⵉ ⵜⵙⵍⵉⵜ, ⵉⴽⴼ ⴰⵙ ⴰⵣⵣⴰⵔ ⴰⵏⵏⴰⴳ ⵉⴱⴱⵉ ⵉ ⵜⵙⵍⵉⵜ, ⵜⴳⴰ ⵜⵜ ⴳ ⵜⴱⵉⵄⴰⵜ ⵏⵏⵙ, ⵜⵃⴹⵓⵜ ⴳⵉⵙ. ⵎⴽⴰⵏⵏ ⵉⴱⴱⵉ ⴰⵣⵣⴰⵔ, ⴰⵙⵉⵏⵜ ⵜⵎⵖⴰⵔⵉⵏ ⵙⵡⵉⵏⵜ ⴰⵙⵏ ⵙⴽⵙⵓ ⵉ ⵜⵙⵍⵉⵜ, ⵏⵜⵜⴰⵜ ⴷ ⵉⵙⵍⵉ, ⵏⵏⴰⵏⵜ ⴰⵙ: " ⴷⵔⵡⴰⵜ ⵟⵟⵄⴰⵎ ⴰⴷ ⴳⵉⴽ ⵜⵉⵍⵉ ⵍⵃⵏⵉⵏⵜ ⵏ ⵜⵙⵍⵉⵜ! " ⵏⵏⴰⵏⵜ ⴰⵙ ⵉ ⵜⵙⵍⵉⵜ: " ⴰⴷ ⴳⵉⵎ ⵜⵉⵍⵉ ⵍⵃⵏⵉⵏⵜ ⵏ ⵓⵙⵍⵉ, ⴰⵔⴳⴰⵣ ⵏⵏⵎ ⴰⵡⵔ ⴷ ⵉⴷ ⴰⵙ ⵜⵜⵥⵉⵜ, ⵡⴰⵍⴰ ⴷ ⵉⴷ ⴰⵎ ⵉⵥⵉ. ⵎⴽⴰⵏⵏ ⵜⵓⵙⵙⴰ ⵜⵙⵍⵉⵜ, ⵜⴼⵔⵔⵇ ⵜⵎⵖⵔⴰ, ⴽⵓ ⵢⴰⵏ ⵉⴷⴷⵓ ⵙ ⵜⴳⵎⵎⵉ ⵏⵙ; ⴰⵔ ⵜⵜⴷⴷⵓⵏ ⵉⵎⴷⴷⵓⴽⴽⴰⵍ ⵏ ⴱⴰⴱ ⵏ ⵜⵎⵖⵔⴰ. ⵎⴰ ⵉⴳⴰⵏ ⴱⴰⴱ ⵏ ⵜⵎⵖⵔⴰ? ⵉⴱⴱⴰ ⵏⵏⵙ ⵏ ⵢⵉⵍⵙⵉ, ⵡⴰⵏⵏⴰ ⴷ ⵉⴷⴷⴰⵏ ⵙ ⴷⴰⵔⵙ, ⵢⴰⵡⵉ ⴰⵙ ⴷ ⵢⴰⵏ ⵉⵣⵉⵎⵔ ⵏⵖ ⵢⴰⵏ ⵍⵇⵇⴰⵍⴱ ⵏ ⵙⴽⴽⵯⴰⵕ, ⵢⵉⵏⵉ ⴰⵙ: " ⵜⴰⵎⴱⴰⵔⴽⵉⵜ ⵜⴰⵎⵖⵔⴰ! " 7. ] [ 7. 1 ] ⵉⴳ ⵉⵔⴰ ⵢⴰⵏ ⴰⴷ ⵉⵜⴰⵀⵍ, ⴷⴰ ⵉⵜⵜⴰⵣⵏ ⴰⵔⴳⴰⵣ ⵏⵖ ⵜⴰⵎⵟⵟⵓⴹⵜ ⵙ ⵍⵡⴰⵍⴷⵉⵏ ⵏⵏⵙ, ⵢⵉⵏⵉ ⴰⵙⵏ: " ⵜⴰⵀⵍ ⴰⵜ ⵉⵢⵉ! " ⵜⵏⴽⵔ ⵉⵎⵎⴰⵙ ⴰⵔ ⵜⵜⵓⴷⵓ ⴷⴰⵔ ⵡⴰⵏⵏ ⴳ ⵜⵍⵍⴰ ⵜⵎⴳⴳⵓⴹⵜ, ⵜⵎⵓⵏ ⴷ ⵢⴰⵜ ⵜⵎⵖⴰⵔⵜ ⵏⵖ ⵙⵏⴰⵜ ⴰⵔ ⵜⵜⴽⴽⴰ ⴼ ⵜⴳⵎⵎⴰⵡ; ⵜⵉⴳⵎⵎⵉ ⴰⵏⵏ ⵙ ⵜⴽⵛⵎ ⵜⵉⵥⴰⵕ ⵜⴰⵎⴳⴳⵓⴹⵜ ⴷⴰ ⴳⵉⵙ ⵉⵍⵍⴰⵏ, ⵉⴳ ⵜⵥⵕⴰ ⵜⴰⵃⵍⴰ ⵜⴹⴰⵍⴱ ⵉ ⵍⵡⴰⵍⴷⵉⵏ ⵏⵏⵙ, ⵜⵅⵓⵟⴱ ⴰⵙⵏ ⵜⵜ, ⵜⵉⵏⵉ ⴰⵙⵏ: " ⵔⵉⵖ ⴷⴰⵔⵎ ⴷⴰⵔ ⵕⴱⴱⵉ ⴰ ⵉⵢⵉ ⵜⴽⴼⵎ ⵉⵍⵍⵉⵜⵓⵏ ⵉ ⵢⵉⵡⵉ ⵄⵍⴰ ⵙⵙⵓⵏⵜ ⴰⵍⵍⴰⵀⵉ ⵓ ⵕⴰⵚⵚⵓⵍⵉⵀⵉ! " ⵉⴳ ⵓⵔ ⵔⵉⵏ ⴰⵙ ⵜⵜ ⴽⴼⵏ ⴷⴰⵙ ⵜⵜⵉⵏⵉ ⵉⵎⵎⴰⵙ ⵏ ⵜⵎⴳⴳⵓⴹⵜ: " ⴰⵔⴳⴰⵣ ⵏⵎ ⵉⵛⵇⵇⴰ, ⵓⵔ ⵜⵖⵉ ⵉⵍⵍⵉ ⵉ ⵜⴳⵎⵎⵉ ⵏⵏⵓⵏ; ⵜⵉⴳⵎⵎⵉ ⵏⵏⵓⵏ ⵉⵍⵍⴰ ⴳⵉⵙ ⵛⵛⵇⵇⴰ ⴱⵣⵣⴰⴼ, ⵉⵍⵍⵉ ⵜⵙⵓⵍ ⵜⵎⵥⵥⵉ, ⵓⵔ ⵜⵖⵉ ⵉ ⵜⵎⵎⴰⵔⴰ ⵏ ⵜⴳⵎⵎⵉ ⵏⵏⵓⵏ! " ⴼⴼⵖⵏⵜ, ⴷⴷⵓⵏⵜ ⵙ ⵉⵖⵔⵎ ⴰⴹⵏⵉⵏ, ⴽⵛⵎⵏⵜ ⵙ ⵜⴳⵎⵎⴰⵡ ⴰⴹⵏⵉⵏ ⴰⵔ ⴷ ⵜⴰⴼ ⵜⴰⴼⵔⵓⵅⵜ ⴷⴰ ⵜⵜ ⵉⵄⴰⵊⴱⵏ, ⵉⵔⵉⵏ ⵍⵡⴰⵍⵉⴷⵉⵏ ⵏⵏⵙ ⴰⵙⵏ ⵜ ⴽⴼⵏ ⵉⵏⵉ ⴰⵙ: " ⵎⴰⵕⵃⴱⴰ ⵙⵔⵎ, ⴽⵎⵎⵉⵏ ⵡⴰⵍⴰ ⵎⴰⴷ ⴷⵉⴷ ⴰⵎ ⵉⵎⵓⵏⵏ! " ⴰⵖⵓⵍⵏ ⴷ ⵙ ⵜⴳⵎⵎⵉ ⵏⵙⵏⵜ, ⵜⴰⴷⴳⴳⵯⴰⵜ ⵜⵉⵏⵉ ⵉ ⴱⴰⴱⴰⵙ ⵏ ⵜⴼⵔⵓⵅⵜ: " ⵀⴰⵜ ⵓⴼⵉⵖ ⵜⴰⵎⵖⴰⵔⵜ ⵉ ⵢⵉⵡⵉⴽ! " ⵉⵏⵉ ⴰⵙ ⵏⵜⵜⴰ: " ⴳ ⵎⴰⵏⵉ? " ⵜⵉⵏⵉ ⴰⵙ ⵏⵜⵜⴰⵜ: " ⵉⵍⵍⵉⵙ ⵏ ⴼⵍⴰⵏ! " ⴰⵣⵏⵏ ⵢⴰⵏ ⵓⵔⴳⴰⵣ ⵏⵖ ⵢⴰⵜ ⵜⵎⵖⴰⵔⵜ ⵙ ⵢⵉⵡⵉ ⵜⵙⵏ, ⵉⵏⵉ ⴰⵙ: " ⵀⴰⵜ ⵏⵥⵕⴰ ⴰⴽ ⵉⵍⵍⵉⵙ ⵏ ⴼⵍⴰⵏ, ⴷⴷⵓ ⵉⵥⴰⵕ ⵉⵙ ⴽ ⵜⵄⴰⵊⴱ! " ⴷⴰ ⵉⵜⵜⵓⴷⵓ ⵓⵄⵣⵔⵉ ⴷⴰⵔ ⵜⵉⴳⵎⵎⵉ ⴷⴰⴳ ⵜⵍⵍⴰ ⵜⴼⵔⵓⵅⵜ, ⵢⴰⵣⵏ ⵙ ⵉⵎⵎⴰⵙ, ⵢⵉⵏⵉ ⴰⵙ: " ⵥⵕⵉ ⵉⵍⵍⵉⵎ, ⵔⵉⵖ ⴰⵙ ⵜⵜ ⵉⵥⴰⵕⵖ " ⵉⴳⴰⵡⵔ ⴳ ⵢⴰⵏ ⵓⴷⵖⴰⵔ, ⵉⵙⵙⵏⵜⵍ ⴳⵉⵙ, ⵜⵉⵏⵉ ⴰⵙ ⵉⵎⵎⴰⵙ ⵏ ⵜⴼⵔⵓⵅⵜ: " ⵣⴰⵢⴷ ⵙ ⵉⵎⵉ ⵏ ⵜⴳⵎⵎⵉ! " ⵉⵥⴰⵕ ⵜⵜ ⵓⵔⴳⴰⵣ, ⵉⴳ ⵜⵄⴰⵊⴱ, ⵉⴷⴷⵓ ⵙ ⵜⴳⵎⵎⵉ ⵏⵏⵙⵏ, ⵢⴰⵣⵏ ⵙ ⵉⵎⵎⴰⵙ ⴷ ⴱⴱⴰⵙ, ⵢⵉⵏⵉ ⴰⵙⵏ: " ⵀⴰ ⵜⵄⴰⵊⴱ ⵉⵢⵉ, ⵜⴰⵀⵍⴰⵜ ⵉⵢⵉ! " ⴽⴽⵏ ⵢⴰⵏ ⵅⵎⵙ ⵉⵢⵢⴰⵎ ⵏⵖ ⵄⵛⵕⴰ ⵢⴰⵙⵉ ⴱⴰⴱⴰⵙ ⵉⵣⵉⵎⵔ ⴷ ⵚⵚⴰⵄ ⵏ ⵉⵔⴷⵏ, ⵉⵍⴽⵎ ⵉⵎⵉ ⵏ ⵜⴳⵎⵎⵉ ⴷⴰⴳ ⵜⵍⵍⴰ ⵜⴼⵔⵓⵅⵜ, ⵉⵙⵔⵙ ⵉⵣⵉⵎⵔ ⵙⴳ ⵓⴼⵍⵍⴰ ⵏ ⵓⵙⵔⴷⵓⵏ, ⵖⵉⵔ ⴷⴰ ⵜ ⵉⵙⵔⵓⵙ ⵉⵊⴱⴷ ⴰⵊⵏⵡⵉ, ⵉⵖⵔⵙ ⴰⵙ, ⵡⴰⵅⵅⴰ ⵜ ⵥⵕⴰⵏ ⴰⵢⵜ ⵜⴳⵎⵎⵉ, ⵡⴰⵅⵅⴰ ⵓⵔ ⵜ ⵥⵕⵉⵏ; ⵜⵉⵖⵔⵉⵙ ⴰⵖ ⴰ ⵎⵉ ⵜⵜⵉⵏⵉⵏ " ⵛⵡⴰⵛⵏ ⴰⵙ ⵜⴰⵎⴹⵍⵉⵜ ⵉ ⵉⵍⵍⵉⵙ ⵏ ⴼⵍⴰⵏ "; ⴼⴼⵖⵏ ⴰⵢⵜ ⵜⴳⵎⵎⵉ, ⵉⵏⵉⵏ ⴰⵙ: " ⵎⴰⵕⵃⴱⴰ ⵙⵔⴽ ⴰ ⵅⴰⵍⵉ ⴼⵍⴰⵏ! " ⵉⵙⵔⵙ ⵜⴰⵏⴰⵎⴰⴹⵜ ⵏ ⵉⵔⴷⵏ, ⵙⴽⵛⵎⵏ ⵜ ⵉⴹⵓⵍⴰⵏ ⵍⴰ ⵏⵜⵜⴰ ⵡⴰⵍⴰ ⵉⵣⵉⵎⵔ, ⵇⵇⵉⵎⴰ ⴰⵔ ⴳ ⵢⵉⴹ ⵖⵔⵏ ⴷ ⵉ ⵍⵊⵎⴰⵄⵜ ⵏ ⴰⵢⵜ ⵉⵖⵔⵎ ⵙⵙⵓⵏ ⴰⵙ ⴰⴳⵔⵜⵉⵍ ⴳ ⵓⵃⴰⵏⵓ, ⴳⵔⵏ ⴼⵍⵍⴰⵙ ⴰⵃⵏⴱⵍ ⴽⵛⵎⵏ ⵙ ⵓⵃⴰⵏⵓ, ⵇⵇⵉⵎⴰⵏ ⵙⵙⵔⵖⵏ ⵍⵇⵇⵏⴷⵉⵍ, ⵇⵇⵉⵎⴰⵏ ⴰⵔ ⵙⴰⵡⴰⵍⵏ, ⴰⵔ ⴹⵚⵚⴰⵏ ⴰⵔ ⴷ ⵉⵏⵓ ⵉⵎⵏⵙⵉ, ⴳ ⵛⵛⴰⵏ ⵙⵓⵏ ⴰⵜⴰⵢ, ⵊⴱⴷⵏ ⴰⵡⴰⵍ ⵏ ⵍⵉⵜⵉⵀⴰⵍ. ⵜⴰⴼⵔⵓⵅⵜ ⴷⴰ ⵜⵜ ⵙⴽⴰⵔⵏ ⵍⵓⴽⵉⵍ ⵏⵏⵙ, ⴰⴼⵔⵓⵅ ⴷⴰ ⵉⵙⴽⴰⵔ ⵍⵓⴽⵉⵍ ⵏⵏⵙ, ⵉⵙⴰⵡⵍ ⵍⵓⴽⵉⵍ ⵏ ⵜⴼⵔⵓⵅⵜ, ⴷⴰ ⴰⵙ ⵉⵜⵜⵉⵏⵉ ⵉ ⵍⵓⴽⵉⵍ ⵏ ⵓⴼⵔⵓⵅ: " ⵎⴰⴷ ⴷⴰⵔⵉ ⵜⵔⵉⵜ? " ⴷⴰ ⴰⵙ ⵉⵜⵜⵉⵏⵉ: " ⵔⵉⵖ ⴷⴰⵔⴽ ⴷⴰⵔ ⵕⴱⴱⵉ ⴰ ⵉⵢⵉ ⵜⴼⴽⵜ ⵉⵍⵍⵉⴽ ⵄⵍⴰ ⵙⵙⵓⵏⵜ ⴰⵍⵍⴰⵀⵉ ⵓ ⵕⴰⵚⵓⵍⵉⵀⵉ! " ⵉⵏⵏⴰ ⴰⵙ ⵍⵓⴽⵉⵍ ⵏ ⵜⴼⵔⵓⵅⵜ: " ⵎⴰⵕⵃⴱⴰ ⵙⵔⴽ!! " ⵢⵉⵏⵉ ⴰⵙ ⵍⵓⴽⵉⵍ ⵏ ⵓⴼⵔⵓⵅ: " ⵎⴰ ⵉⴳⴰⵏ ⵛⵛⵕⴹ ⵏⵏⵓⵏ? " ⵢⵉⵏⵉ ⴰⵙ: " ⵛⵛⵕⴹ ⵏⵏⴰⵖ ⵉⴳⴰ ⵜ ⵍⵃⵣⴰⵎ ⵏ ⵍⵃⵔⵉⵔ, ⵜⴰⵙⵙⴱⵏⵉⵜ ⴷ ⵔⵔⵉⵃⵉⵜ, ⴷ ⵛⵛⵔⴱⵉⵍ, ⴷ ⵜⵥⵕⵥⴰⵢ, ⴷ ⵍⵎⴷⵊⴰ, ⴷ ⴷⴷⴱⴰⵍⵊ, ⴷ ⵍⵉⵥⴰⵕ, ⴷ ⵍⵎⴰⵏⵚⵓⵕⵕⵢⴰ, ⴷ ⵜⵜⵛⴰⵎⵔ, ⴷ ⵉⵣⵉⵎⵔ, ⴷ ⵚⵚⴰⵄ ⵏ ⵉⵔⴷⵏ ⵏⵖ ⵙⵉⵏ, ⴷ ⵚⵚⴰⵄ ⵏ ⵜⵓⵎⵥⵉⵏ, ⴷ ⵍⴱⵍⵖⵜ ⵏ ⴱⴰⴱⴰⵙ, ⴷ ⵍⵉⵥⴰⵕ ⵏ ⵉⵎⵎⴰⵙ, ⴷ ⵔⵔⵉⵃⵉⵜ, ⴷ ⵍⴱⵍⴰⵖ ⵉ ⵉⴼⵔⵅⴰⵏ ⵉⵎⵥⵥⵉⵏ, ⴰⵢⴰⵏⵏ ⵉⵍⵍⴰⵏ ⴳ ⵜⴳⵎⵎⵉ, ⴷ ⴽⵔⴰ ⵏ ⵉⵇⵇⴰⵕⵉⴹⵏ! " ⵢⵉⵏⵉ ⴰⵙ ⵍⵓⴽⵉⵍ ⵏ ⵓⴼⵔⵓⵅ: " ⵎⵇⴱⵓⵍ ⴽⵓⵍⵍⵓ ⵎⴰⴷ ⵜⵏⵏⴰⵎ! " ⵉⴳ ⵓⵔ ⵉⵖⵉ ⵉ ⵛⵛⵕⴹ ⴰⵏⵏⴰⵖ, ⵢⵉⵏⵉ ⴰⵙ: " ⵔⵉⵖ ⴷⴰⵔⵓⵏ ⴷⴰⵔ ⵕⴱⴱⵉ ⴰⵡⵔ ⵉ ⵜⴹⵕⵕⴰⵎ! " ⵏⴰⵖ ⴷⴰ ⴰⵙ ⵉⵜⵜⵉⵏⵉ: " ⵀⴰⵏⵏ ⵉⵍⵍⵉⵜⵓⵏ, ⵉⴳ ⵓⵔ ⵜⵏⴰⵡⵉⵍ ⵜⵉⴳⵎⵎⵉ ⵏⵏⵙ, ⴰⵔ ⵜⵙⴽⴰⵔ ⴰⵢⴷⴰ ⵜⵜ ⵉⵍⴰⵣⵎⵏ, ⴰⴷ ⴰⵙ ⵍⵍⴼⵖ ⴰⵙⴽⴽⴰ ⴷ ⵏⵉⴼ ⵓⵙⴽⴽⴰ ⴱⵍⴰ ⵙⵉⵏ, ⴽⵓⵍⵍⵓ ⵎⴰⴷ ⴰⵡⵏ ⴼⴽⵉⵖ ⴰ ⵉⵢⵉ ⵜ ⵉⴷ ⵜⵔⴰⵔⵎ! " ⵟⵟⴰⵍⴱ ⴷⴰ ⵉⵜⵜⴰⵔⴰ ⵍⴽⵉⵖⴹ ⴷⴰⴳ ⵍⵍⴰⵏ ⴰⴽⴽⵯ ⵉⵔⵓⴽⵓⵜⵏ ⵉⴽⴼ ⵜ ⵉ ⴱⴰⴱⴰⵙ ⵏ ⵓⴼⵔⵓⵅ, ⵖⵔⵏ ⵍⴼⴰⵜⵃⴰ, ⴽⵓⵢⴰⵏ ⵉⴷⴷⵓ ⵉⵙⴽⴽⵉⵏ ⵏⵏⵙ. ⵎⴽⴰⵏⵏ ⵙⵓⵍⵏ ⵜⵎⵏ ⵉⵢⵢⴰⵎ ⵉ ⵜⴱⴰⴽⴰ ⴰⵄⵣⵔⵉ ⴷ ⵜⴼⵔⵓⵅⵜ ⴽⵓ ⴰⵙⵙ ⴰⵔ ⴰⵇⵇⵎⴰⵏ ⵍⵃⵏⵏⴰ ⴳ ⵜⴳⵎⵎⴰⵡ ⵏⵏⵙⵏ; ⴰⵄⵣⵔⵉ, ⴷⴰ ⴷⵉⴷⴰⵙ ⵜⵜⵉⵍⵉⵏ ⵙⵜⵜⴰ ⵏ ⵉⵇⵔⵉⵏ ⵏⵏⵙ ⵏⵖ ⵙⴱⵄⴰ, ⴳⴰⵏ ⵉⵙⵍⴰⵏ ⵏⵏⵙ; ⵜⴰⵙⵍⵉⵜ ⵓⵍⴰ ⵏⵜⵜⴰⵜ ⴰⵔ ⴷⵉⴷⴰⵙ ⵜⵜⵉⵍⵉⵏⵜ ⵜⵉⵎⴳⴰⴹ, ⵜⵉⵇⵔⵉⵏⵉⵏ ⵏⵏⵙ, ⴰⵔ ⴷⵉⴷⴰⵙ ⴰⵇⵇⵎⴰⵏ ⵜⵜ ⵓⵍⴰ ⵏⵜⵜⵏⵜⵉ ⴽⵔⴰ ⵉⴳⴰ ⵜ ⴰⵙⵙ. ⴰⵙⵙ ⵏ ⵡⵉⵙⵙ ⵔⴱⵄⴰ ⵉⵢⵢⴰⵎ ⴳ ⵍⵃⵏⵏⴰ ⴰⵔ ⴰⵙ ⵜⵜⵉⵏⵉⵏ " ⵍⵃⵏⵏⴰ ⵎⵥⵥⵉⵏ "; ⴷⴰ ⵉⵜⵜⵉⵍⵉ ⴳ ⵜⴳⵎⵎⵉ ⵏ ⵓⵙⵍⵉ; ⵏⵜⵜⴰ ⵉⴳⵉⵡⵔ ⴰⴼⵍⵍⴰ ⵏ ⵢⴰⵏ ⵓⴳⵔⵜⵉⵍ ⴳ ⵡⴰⵎⵎⴰⵙ ⵏ ⵜⴳⵎⵎⵉ, ⵉⵡⵓⵜ ⴰⴳⵓⵏⵓⵏ; ⵢⴰⵎⵥ ⵢⴰⵏ ⴳ ⵉⵙⵍⴰⵏ ⵏⵏⵙ ⵜⵉⵙⴳⴳⵯⵉⵜ ⵏⵏⵉⴳ ⵉⵅⴼ ⵏⵏⵙ ⵉⴳ ⴳ ⵡⴰⵎⵎⴰⵙ ⵢⴰⵏ ⵓⵣⴱⴳ ⴷ ⵢⴰⵜ ⵜⵙⵙⴱⵏⵉⵜ ⴷ ⵢⴰⵏ ⵓⵥⵕⵓ ⵏ ⵜⵉⵙⵏⵜ; ⵍⵓⵇⵇⵜ ⴰⵖ ⴰⵔ ⵏⴽⴽⵔⵏ ⵉⵔⴳⵣⵏ ⵢⴰⵏ ⵙ ⵢⴰⵏ ⴰⵔ ⴰⵙ ⴳⴳⴰⵔⵏ ⵉⵇⵇⴰⵕⵉⴹⵏ ⴳ ⵡⴰⵎⵎⴰⵙ ⵏ ⵜⵙⴳⴳⵯⵉⵜ ⴰⵖ ⴽⵓ ⵢⵏⴰ ⴷ ⵎⴰ ⵎⵉ ⵖⵉ; ⵎⴽⴰⵏⵏ ⴽⵎⵎⵍⵏ ⵉⵔⴳⵣⵏ, ⴰⵔ ⵏⴽⴽⵔⵏ ⵜⵎⵖⴰⵔⵉⵏ ⴰⵔ ⵜⵜⵣⵕⵕⴰⵔⵏⵜ ⵓⵍⴰ ⵏⵜⵜⵏⵜⵉ. ⵎⴽⴰⵏⵏ ⴽⵎⵎⵍⵏ ⵙⴳ ⵜⵣⵔⵓⵔⵜ, ⵙⵎⵓⵏⵏ ⵉⵇⵇⴰⵕⵉⴹⵏ ⴰⵖ ⴳ ⵜⴰⵙⵙⴱⵏⵉⵜ, ⴽⴼⵏ ⴰⵙ ⵉⵏⵏ ⵉ ⵓⵙⵍⵉ; ⴰⵙⵍⵉ ⴷⴰ ⵉⵏⵏ ⵢⴰⴽⴽⴰ ⵉ ⵜⵎⵖⴰⵔⵜ ⵏⵏⵙ ⵎⴰⵙ ⵜⵙⴽⴰⵔ ⵜⴰⵙⵙⴼⵉⴼⵜ. ⴰⵙⵙ ⵏ ⵡⵉⵙⵙ ⵙⵜⵜ ⵉⵢⵢⴰⵎ, ⵉⵙⵎ ⵏⵏⵙ " ⵍⵃⵏⵏⴰ ⵎⵇⵇⵓⵕⵏ " ⵏⵖ " ⵉⴹ ⵏ ⵓⵙⵙⵅⵙⵉ ". ⵉⴹ ⴰⵏⵏⴰⵖ ⴰⵙⵍⵉ ⵉⵍⵍⴰ ⴳ ⵡⴰⵎⵎⴰⵙ ⵏ ⵜⴳⵎⵎⵉ, ⵢⵓⵜ ⴰⴳⵓⵏⵓⵏ, ⵉⵙⵍⴰⵏ ⵏⵏⵙ ⴰⵔ ⵜⵜⴳⴳⴰⵏ ⴳ ⵏⵏⵉⴳ ⵓⵅⵙⴰⵙ ⵏⵏⵙ ⵢⴰⵜ ⵜⵙⴳⴳⵯⵉⵜ, ⵙⵔⵙⵏ ⴳⵉⵙ ⴽⵔⴰ ⵏ ⵓⵥⵕⵓ ⵏ ⵜⵉⵙⵏⵜ ⴷ ⵓⵣⴱⴳ ⴷ ⵜⴰⵍⵍⵓⵃⵜ ⵏ ⵓⵎⵃⴹⴰⵕ, ⴽⵓ ⵢⴰⵏ ⵉⴽⴼ ⴰⵙ ⵜⴰⵣⵔⵓⵔⵜ ⵏⵏⵙ ⵣⵓⵏⴷ ⵜⵉⴽⴽⵍⵜ ⵜⴰⵎⵣⵡⴰⵔⵓⵜ. ⵎⴽⴰⵏⵏ ⴽⵎⵎⵍⵏ ⵙⴳ ⵜⵣⵔⵓⵔⵜ, ⴰⵡⵉⵏ ⴷ ⵜⴰⵎⴹⵍⵉⵜ ⵉⵜⴽⵓⵔⵏ ⵙ ⵍⵃⵏⵏⴰ ⴷ ⵙⵉⵏ ⵍⵇⵇⵏⴰⴷⵍ, ⵖⵎⴰⵏ ⵜ ⴰⵙ ⴰⴼⵓⵙ ⵉ ⵓⵙⵍⵉ; ⵢⴰⵏ ⴳ ⵉⵙⵍⴰⵏ ⵢⵓⵎⵥ ⵢⴰⵏ ⵍⵇⵇⵏⴷⵉⵍ ⵏⵏⵉⴳ ⵓⵅⵙⴰⵙ ⵏⵏⵙ, ⵇⵇⵉⵎⴰⵏ ⴰⵢⵜ ⵉⵖⵔⵎ ⵉⵔⴳⵣⵏ ⵓⵍⴰ ⵜⵉⵎⵖⴰⵔⵉⵏ ⵡⵓⵜⵏ ⵚⵚⵓⴼ; ⴰⵔ ⵜⵜⴼⴼⵓⵖ ⵢⴰⵜ ⴳ ⵜⵎⵖⴰⵔⵉⵏ, ⵜⵙⵔⵉ ⴰⴷⵍⴰⵍ ⵏⵏⵙ, ⵜⴷⵀⵏ ⵜ ⵙ ⵍⵃⵏⵏⴰ ⴰⴼⴰⴷ ⴰⴷ ⵉⵥⵥⴰⵢ, ⵜⴰⵛⴽ ⴷ ⴰⵔ ⵎⵏⵉⴷ ⵏ ⵓⵙⵍⵉ, ⴰⵔ ⵜⴽⴽⴰⵜ ⵙ ⵓⴷⵍⴰⵍ ⵏⵏⵙ ⵏⵏⵉⴳ ⵓⵅⵙⴰⵙ ⵏ ⵓⵙⵍⵉ, ⵉⵃⴹⴰ ⵜ ⵙ ⵓⴼⵓⵙ ⴷⴰ ⵎⵉ ⵉⵖⵎⴰ ⵍⵃⵏⵏⴰ, ⵉⴷⵍ ⵜ ⴰⴼⴰⴷ ⴰⵡⵔ ⵜ ⵜⵙⵙⵅⵙⵉ ⵜⵎⵖⴰⵔⵜ. ⴰⵔ ⵜⴽⴰⵜ ⴽⵕⴰⵟⵟ ⵜⵉⴽⴽⴰⵍ, ⵉⴳ ⵜⵜ ⵜⵙⵙⵅⵙⵉ ⵜⵣⵔⵉ, ⴰⵔ ⴼⵍⵍⴰⵙ ⵙⵖⵔⵓⵜⵏⵜ ⵜⵙⴷⵏⴰⵏ, ⵉⴳ ⵓⵔ ⵜⵜ ⵜⵙⵙⵅⵙⵉ ⴰⵔ ⴳⵉⵙ ⴹⵚⵚⴰⵏ ⵉⵔⴳⵣⵏ, ⵜⴼⴼⵓⵖ ⵜⴰⵢⵢⴰⴹ ⵓⵍⴰ ⵏⵜⵜⴰⵜ ⴰⵔ ⵜⵙⴽⴰⵔ ⵎⴽⴰ ⴷ ⵜⵙⴽⵔ ⵜⴰⵎⵣⵡⴰⵔⵓⵜ ⴰⵔ ⴷ ⴽⵓⵍⵍⵓ ⵣⵔⵉⵏⵜ. ⵎⴽⴰⵏⵏ ⵉⴽⵎⵎⵍ ⵓⵙⵙⵅⵙⵉ, ⵉⵔⴳⵣⵏ ⴷⴷⵓⵏ ⵉⵙⴽⴽⵉⵏ ⵏⵏⵙⵏ, ⵜⵉⵎⵖⴰⵔⵉⵏ ⵇⵇⵉⵎⴰⵏⵜ, ⵏⵏⵙⵏⵜ ⵎⴰ ⵉⵍⴰ ⵢⵉⴹ, ⵜⵜⵉⵔⴰⵔⵏⵜ. ⴰⵙⵙ ⵏ ⵍⵅⵎⵉⵙ ⵉⴳⴰ ⵙⵙⵓⵇⵇ ⴳ ⴰⵢⵜ ⵎⴰⵊⵊⵏ; ⴰⵔ ⵜⵜⵓⴷⵓⵏ ⵉⵙⵍⴰⵏ, ⴰⵡⵉⵏ ⴷⵉⴷⴰⵜⵙⵏ ⵜⵉⵇⵣⴷⵓⵎⵎⴰ ⴷ ⵉⵣⵏⴰⴷⵉⵜⵏ, ⴷⴷⵓⵏ ⵙ ⴷⴷⴰⵡ ⵏ ⵢⴰⵏ ⵉⴽⵉⴹ ⵉⵙⵎ ⵏⵏⵙ ⵉⴽⵉⴹ ⵏ ⵉⵙⵍⴰⵏ, ⵉⵏⴳⵔ ⵜⴰⵏⴰⵏⵜ ⴷ ⴰⵢⵜ ⵎⴰⵊⵊⵏ, ⵇⵇⵉⵎⴰⵏ ⴳⵉⵙ; ⴰⵙⵍⵉ ⵉⵙⵏⵏⴷ ⴼ ⵓⵇⵊⵊⴰ ⵏ ⵉⴽⵉⴹ, ⴼⵙⵔⵏ ⴳ ⵎⵏⵉⴷ ⴰⵙ ⵢⴰⵏ ⵓⵀⴰⴷⴷⵓⵏ ⵏⵏⵖ ⴰⵎⵏⴷⵉⵍ; ⵡⴰⵏⵏ ⴼⵍⵍⴰⵙⵏ ⵉⵣⵔⵉⵏ, ⵉⵏⴽⵔ ⵢⴰⵏ ⵏⵖ ⵙⵉⵏ, ⵉⴱⴷⴷⴰ ⴳ ⵎⵏⵉⴷ ⴰⵙ, ⵉⵏⵏⴰ ⴰⵙ: " ⴰⵔⴰ ⵜⵉⵏ ⵉⵙⵍⴰⵏ! " ⵉⴽⴼ ⴰⵙⵏ ⵙ ⴰⵢⴰⵏⵏ ⴷⴰⵔⵙ ⵉⵍⵍⴰⵏ, ⵉⵇⵇⴰⵕⵉⴹⵏ, ⵏⵖ ⵍⵍⵓⵣ, ⵜⴰⵣⴰⵔⵜ, ⴳⵔⵏ ⵜ ⴳ ⵡⴰⵎⵎⴰⵙ ⵏ ⵉⴼⵜⵉⵍ ⴰⵖ; ⴰⵔ ⵜⴰⴷⴳⴳⵯⴰⵜ ⵙⵎⵓⵏⵏ ⴰⵢⴰⵖ ⴷ ⵓⵎⵥⵏ, ⴱⴹⵓⵏ ⵜ ⵉⵏⴳⵔⴰ ⵜⵙⵏ, ⴽⵓ ⵢⴰⵏ ⵢⴰⵡⵉ ⵙ ⴳⵉⵙ ⵡⴰⵎⵓⵔ ⵏⵏⵙ. ⴰⵙⵙ ⵏ ⵜⵏⴰⴽⴰ ⴳ ⵔⴰⵏ ⴰⴷ ⴰⵡⵉⵏ ⵜⴰⵙⵍⵉⵜ ⵙ ⵜⴳⵎⵎⵉ ⵏ ⵓⵔⴳⴰⵣ ⵏⵏⵙ, ⵚⴱⴰⵃ ⴷⴷⵓⵏ ⵉⵔⴳⵣⵏ ⴷ ⵜⵎⵖⴰⵔⵉⵏ ⴰⵡⵉⵏ ⴷⵉⴷⴰⵙⵏ ⵜⴰⵙⵔⴷⵓⵏⵜ ⵎⴰⴼⴰ ⴷ ⵙⵙⵏⴰⵢⵏ ⵜⴰⵙⵍⵉⵜ; ⴰⵔ ⵙⵙⵓⴼⵓⵖⵏ ⵍⴱⴰⵕⵓⴹ ⴰⵔ ⴼⵍⵍⴰⵙⵏ ⵙⵖⵔⵓⵜⵏⵜ ⵜⵎⵖⴰⵔⵉⵏ ⴰⵔ ⴷ ⵍⴽⵎⵏ ⵉⴹⵓⵍⴰⵏ ⵏⵏⵙⵏ, ⴼⴼⵖⵏ ⴷ ⵜⵀⴹⵕⵎ ⴰⵙⵏ ⵓⵍⴰ ⵏⵜⵜⵏⵉ ⵙ ⵍⴱⴰⵕⵓⴹ ⴷ ⵜⵖⵔⴰⵜⵉⵏ ⴰⵔ ⴷ ⵉⵏⵏ ⵙⴽⵛⵎⵏ, ⴽⴼⵏ ⴰⵙⵏ ⴽⵓⵍⵍⵓ ⵎⴰⴷ ⴰⵙⵏⵜ ⵢⵓⵡⵉⵏ, ⵇⵇⵉⵎⴰⵏ. ⵜⴰⵙⵍⵉⵜ ⵜⵍⵍⴰ ⴳ ⵓⵃⴰⵏⵓ ⵏⵏⵙ, ⴷⴰ ⵜⵜ ⵙⵙⵍⵙⴰⵏⵜ ⵜⵉⵎⴷⴷⵓⴽⴽⴰⵍ ⵏⵏⵙ ⴷ ⵜⵙⴷⵏⴰⵏ; ⵙⵙⵍⵙⵏⵜ ⴰⵙ ⵍⵎⴰⵏⵚⵓⵕⵢⵢⴰ ⴼ ⵢⵉⵍⵎ ⵏⵏⵙ, ⴷ ⵍⴼⴰⵕⴰⵊⵢⵢⴰ, ⴷ ⵍⵉⵥⴰⵕ ⵉⵙⴷⵉⴷⵏ, ⵃⵣⵣⵎⵏⵜ ⴰⵙ ⵙ ⵍⵃⵣⴰⵎ ⵏ ⵍⵃⵔⵉⵔ, ⴷⴰ ⴰⵙ ⵜⵜⴳⴳⴰⵏⵜ ⵜⵉⵥⵕⵥⴰⵢ ⴷ ⴷⴷⴳ ⵏⵏⵙ; ⵎⴽⴰⵏⵏ ⵜⵍⵙⴰ, ⵜⴰⵛⴽ ⴷ ⵢⴰⵜ ⵜⵎⵖⴰⵔⵜ ⵉⵙⵙⵏⵏ ⴰⴷ ⵜⵜⴰⵔⴰ ⵙ ⵜⴰⵏⴰⵙⵜ ⴳ ⵡⴰⵎⵓⵍ ⵏⵏⵙ, ⵜⴰⵎⴰⵡⵉⵏ ⵏⵏⵙ, ⴷ ⵍⵄⴽⵔ ⴳ ⵍⵃⵏⵓⴽ, ⵜⴰⵥⵓⵍⵜ ⵉ ⵜⵡⴰⵍⵍⵉⵏ, ⵜⵜⵙⵡⵉⴽ ⴳ ⵜⵓⵅⵙⵉⵏ ⴷ ⵉⵏⴼⵓⵔⵏ, ⴰⵙⵙⵏⵜ ⴰⵙ ⵜⴰⵙⵙⴱⵏⵉⵜ ⵏ ⵓⴼⵍⵍⴰ ⵏ ⵢⵉⵅⴼ ⵏⵏⵙ ⵙ ⵜⵡⴽⴰⵢⵜ, ⵎⵏⴰⵚⵚⴰ ⵏ ⵜⵡⴽⴰⵢⵜ ⴷⴰ ⵜⵜⴳⵔ ⴼ ⵜⴰⴷⴰⵡⵜ ⵏⵏⵙ ⴰⵔ ⴷ ⵉⵣⵔⵉ ⵍⵃⵣⴰⵎ, ⵜⴳ ⴼⵍⵍⴰⵙ ⵜⴰⵙⵙⴼⵉⴼⵜ, ⵜⴳⵔ ⵜⴰⵡⴽⴰⵢⵜ ⵢⴰⴹⵏⵉⵏ, ⵜⴷⵍ ⵙⵔⵙ ⴰⵅⵙⴰⵙ ⴷ ⵓⵇⵎⵎⵓ ⵏⵏⵙ ⴰⵔ ⴷⴰ ⵉⵟⵟⴰⵕ ⵙ ⵎⵏⵉⴷ ⴰⵙ ⵙ ⵓⴼⵍⵍⴰ ⵏ ⵉⴷⵎⴰⵔⵏ. ⵎⴽⴰⵏⵏ ⵜⵏⵡⴰ ⵜⵉⵔⵎⵜ, ⴷⴼⵄⴰⵏ ⴰⵙⵏ ⵉ ⴰⵢⵜ ⵜⵎⵖⵔⴰ ⴷ ⵜⵎⵛⵛⵓⵜ, ⵛⵛⵏ, ⵙⵓⵏ, ⵉⵏⵉⵏ ⴰⵙⵏ: " ⴰⵢⵡⴰ! ⵙⵙⵓⴼⵖ ⴰⴷ ⵜ ⴰⵖ ⵜⴰⵙⵍⵉⵜ, ⵀⴰⵜ ⵉⵣⵔⵉ ⴼⵍⵍⴰⵖ ⵡⴰⵙⵙ! " ⵓⵎⵎⴰ ⵜⵉⵎⵖⴰⵔⵉⵏ ⵏⵏⴹⵏⵜ ⴽⵓⵍⵍⵓ ⵉ ⵜⵙⵍⵉⵜ, ⵙⵙⵍⵙⵏⵜ ⴰⵙ ⴰⵀⴷⴷⵓⵏ, ⵜⵓⵜ ⴰⴳⵓⵏⵓⵏ, ⴽⴼⵏⵜ ⴰⵙ ⵜⴰⵕⵎⵎⴰⵏⵜ, ⴰⵔ ⵜⴰⵍⵍⴰ ⴰⵔ ⵜⵜⵉⵏⵉ: " ⴰ ⵉⵎⵎⴰ! ⵔⵉⵖ ⴰⴷ ⴷⴷⵓⵖ ⴰⴷ ⴽⵎ ⴼⵍⵖ! " ⴰⵔ ⵜⵜ ⵙⴼⵙⵙⴰⵏⵜ, ⴰⵔ ⴰⵙ ⵜⵜⵉⵏⵉ ⵉⵎⵎⴰⵙ: " ⴼⵙⵙ ⴰ ⵉⵍⵍⵉ, ⵓⵔ ⵜⴷⴷⵉⵜ ⵖⵉⵔ ⵙ ⵜⴳⵎⵎⵉ ⵏ ⵓⵔⴳⴰⵣ ⵏⵏⵎ, ⵀⴰ ⵉⵢⵉ ⵜⴰⵎⴰ ⵏⵏⵎ, ⴰⵙⵙ ⴳ ⵉⵢⵉ ⵜⵔⵉⵜ, ⵜⴰⵣⵏⵜ ⵏⵏ ⵙⵔⵉ, ⴰⵛⴽⵖ ⵏⵏ ⴷⴰⵔⵎ! " ⵙⵙⵓⴼⵖⵏⵜ ⵉⴷ ⵙⴳ ⵓⵃⴰⵏⵓ, ⵓⵎⵥⵏⵜ ⵙⴳ ⵓⴼⵓⵙ ⴰⴷ ⴷ ⵡⴰ ⴰⵔ ⴷ ⵜⵙⵙⵓⴷⵓ ⵉⵏⴳⵔⴰ ⵜⵙⵏⵜ ⴰⵔ ⴷ ⵜⵍⴽⵎ ⵜⴰⵙⵔⴷⵓⵏⵜ, ⵢⴰⵙⵉ ⵜⵜ ⵢⴰⵏ ⵉⵙⵏⵉ ⵜⵜ, ⴰⵡⵉⵏ ⴷ ⴳⵯⵎⴰⵙ ⵉⴳ ⴷⴰⵔⵙ ⵉⵍⵍⴰ, ⵏⵖ ⵢⴰⵏ ⵓⴼⵔⵓⵅ ⵙⴳ ⵡⴰⴷⵊⴰⵔⵏ ⵏⵏⵙ, ⵙⵏⵉⵏ ⵜⵜ ⴳ ⵎⵏⵉⴷ ⴰⵙ, ⴰⴷ ⴳⵉⵙ ⵜⴰⵎⵥ ⴰⴷ ⵓⵔ ⵜⴹⵕ, ⴼⴼⵖⵏ, ⵍⵓⵇⵜ ⴰⵖ ⵉⵎⵎⴰⵙ ⴰⵔ ⵜⵜ ⵜⵜⵕⵓⵛⵛⵓ ⵙ ⵡⴰⵎⴰⵏ ⵏ ⵕⵕⵉⵃⴰⵏ ⵉⵍⵍⴰⵏ ⴳ ⵢⴰⵏ ⵓⴱⵓⵇⵇⴰⵍ ⴷⴰⵙ ⵜⵜⵉⵏⵉⵏ " ⴰⴱⵓⵇⵇⴰⵍ ⵏ ⵜⵙⵍⵉⵜ ". ⴷⴷⵓⵏ, ⵉⵔⴳⵣⵏ ⴰⵔ ⴽⴽⴰⵜⵏ ⵍⴱⴰⵕⵓⴹ, ⴹⴼⴰⵔⵏⵜ ⵜⵎⵖⴰⵔⵉⵏ ⵙ ⵜⵖⵔⴰⵜⵉⵏ; ⵎⴽⴰⵏⵏ ⵉⵇⵇⵕⵕⴱ ⵉⵖⵔⵎ ⵏ ⵓⵙⵍⵉ, ⵎⵏⴰⴳⴳⴰⵔⵏ ⵉⵏⵏ ⴷ ⴰⵢⵜ ⴷⴰⵔⵙ ⵏ ⵓⵙⵍⵉ ⵙ ⵍⴱⴰⵕⵓⴹ ⴷ ⵜⵖⵔⴰⵜⵉⵏ ⴷ ⵢⴰⵏ ⵓⵔⵓⴽⵓ ⴳ ⵉⵍⵍⴰ ⵍⵃⵍⵉⴱ, ⵙⵎⵏⴰⴳⴳⴰⵔⵏ ⵜ ⵉ ⵜⵙⵍⵉⵜ ⵜⴳⴳⵔ ⵉ ⵍⵃⵍⵉⴱ ⵙ ⵓⴼⵓⵙ, ⵜⵕⵓⵛⵛ ⵉⵙⵙ ⵎⴷⴷⵏ; ⵎⴽⴰⵏⵏ ⵜⵍⴽⵎ ⵉⵎⵉ ⵏ ⵜⴳⵎⵎⵉ, ⵜⵓⵜ ⵜⴰⵕⵎⵎⴰⵏⵜ ⴷⴰ ⴷⴰⵔⵙ ⵉⵍⵍⴰⵏ ⵜⵉⴼⵍⵓⵜ ⵏ ⵉⵎⵉ, ⴰⵛⴽⵏ ⴷ ⵜⵙⴷⵏⴰⵏ, ⴰⵡⵉⵏ ⴷ ⵢⴰⵏ ⵓⵔⵓⴽⵓ ⵏ ⵡⴰⵎⴰⵏ, ⵙⵙⵉⵔⴷⵏ ⵜⵜ ⴰⵙ ⴰⴹⴰⵕ ⴰⴼⴰⵙⵉ, ⵉⵄⴰⴱⵙ ⵜⵜ ⵉⴷ ⵢⴰⵏ ⵓⵔⴳⴰⵣ ⵙⴳ ⵓⴼⵍⵍⴰ ⵏ ⵜⵙⵔⴷⵓⵏⵜ, ⵉⵣⵣⵓⴳⵣ ⵜⵜ ⵉⴷ, ⵉⵙⵔⵙ ⴳ ⵡⴰⴽⴰⵍ, ⵜⴱⴷⴷ ⵏⵏⴹⵏⵜ ⴰⵙ ⵉⵙⵜ ⴷⴰⵔⵙ ⵏ ⵓⵙⵍⵉ, ⵟⵟⴰⴼⵏⵜ ⴳⵉⵙ, ⵜⵙⵙⵓⴷⵓ ⵉⵏⴳⵔⴰ ⵜⵙⵏⵜ ⴰⵔ ⴷ ⵙ ⵜⵜ ⵙⴽⵛⵎⵏⵜ ⴳ ⵓⵃⴰⵏⵓ ⵜⵖⵍⵉ ⴰⴼⵍⵍⴰ ⵏ ⵜⵉⵙⵉ, ⵜⵇⵇⵉⵎⴰ ⴳⵉⵙ. ⵎⴽⴰⵏⵏ ⵜⴽⵛⵎ, ⴼⴼⵖⵏⵜ ⵜⵎⵖⴰⵔⵉⵏ, ⵖⵍⵉⵏⵜ ⵙ ⵓⴼⵍⵍⴰ ⵏ ⵓⵙⵇⵇⵉⴼ ⴷ ⵓⴼⵍⵍⴰ ⵏ ⴼⵉⵃⵉⵏⴰ; ⵉⵔⴳⵣⵏ ⴳ ⵡⴰⵎⵎⴰⵙ ⵏ ⵜⴳⵎⵎⵉ, ⴽⵓ ⵢⴰⵏ ⵢⵓⵙⵉ ⴰⵣⵏⴰⴷⵉ ⵏⵏⵙ, ⵏⵏⴹⵏ ⴽⵓⵍⵍⵓ ⵢⴰⵏ ⵜⴰⵎⴰ ⵏ ⵢⴰⵏ ⴳ ⵡⴰⵎⵎⴰⵙ ⵏ ⵜⴳⵎⵎⵉ ⴰⵔ ⵜⵜⴹⵢⵢⴰⵛⵏ, ⴰⵔ ⴼⵍⵍⴰⵙⵏ ⵙⵖⵔⵓⵜⵏⵜ ⵜⵎⵖⴰⵔⵉⵏ ⴰⵔ ⴰⵙⵔⴰⴳ ⵉⵣⵔⵉ ⵍⵓⵇⵜ ⵏ ⵉⵎⵏⵙⵉ; ⴷⴷⵓⵏ ⴰⴷ ⴰⵡⵉⵏ ⴰⵙⵍⵉ ⵙⴳ ⴱⵕⵕⴰ, ⵎⵓⵏⵏ ⴷⵉⴷⴰⵙ, ⵢⵓⵜ ⴰⴳⵓⵏⵓⵏ, ⵏⵏⴹⵏ ⴰⵙ ⵉⵙⵍⴰⵏ ⵙⴳ ⵜⴰⵢⵏⵏⵉⵜ ⴰⴷ ⴷ ⵡⴰⵍⴰ ⵜⴰⴷ, ⵉⵣⵡⴰⵔⴷ ⴷ ⵢⴰⵏ ⴳⵉⵜⵙⵏ ⵙ ⵜⴳⵎⵎⵉ, ⵉⵏⵏⴰ ⴰⵙⵏⵜ ⵉ ⵜⵎⵖⴰⵔⵉⵏ: " ⵙⴽⵔⴰⵎⵜ ⴰⵖⴰⵔⴰⵙ ⴰⴷ ⵉⵣⵔⵉ ⵓⵙⵍⵉ! " ⵎⵓⵏⵏ ⴷⵉⴷⴰⵙ, ⴰⵔ ⵉⴽⵛⵛⵎ ⵙ ⵓⵃⴰⵏⵓ ⴷⴰⴳ ⵜⵍⵍⴰ ⵜⵙⵍⵉⵜ, ⵉⵇⵇⵏ ⴷ ⴼⵍⵍⴰⵙ ⵜⵉⴼⵍⵓⵜ. ⵉⵏⵏⴰ ⴰⵙ ⵉ ⵜⵙⵍⵉⵜ: " ⵚⴱⴰⵃ ⵍⵅⵉⵕ! " ⵉⴳ ⵓⵔ ⴰⵙ ⵜⵔⵓⵔ ⴰⵡⴰⵍ, ⵢⵓⵜ ⵙ ⵢⴰⵜ ⵜⵖⴰⵏⵉⵎⵜ ⵉⵍⵍⴰ ⴳ ⵓⴼⵓⵙ ⵏⵏⵙ, ⵍⵓⵇⵜ ⴰⵖ ⵜⵉⵏⵉ ⴰⵙ: " ⵚⴱⴰⵃ ⵍⵅⵉⵕ! " ⵉⴽⵙ ⵜⵉⵙⵉⵍⴰ, ⵉⵃⴹⵓ ⵜⵏⵜ ⴷⴷⴰⵡ ⵏ ⵜⴳⵔⵜⵉⵍⵜ, ⵉⵥⵥⴰⵍⵍ ⵙⵏⴰⵜ ⵔⵔⴽⵄⴰⵜ, ⵎⴽⴰⵏⵏ ⵉⴽⵎⵎⵍ ⵙⴳ ⵜⴰⵥⴰⵍⵍⵉⵜ, ⵉⵍⴷⵉ ⵜ ⵢⴰⵏ ⵓⵎⵏⴷⵉⵍ, ⵉⵍⵍⴰ ⴳⵉⵙ ⵓⵖⵔⵓⵎ ⴷ ⵜⴳⵍⴰⵢ, ⵉⵙⵔⵙ ⵜ ⵎⵏⵉⴷ ⴰⵙ ⴳ ⵜⵉⵙⵉ ⴰⵔ ⵉⵛⵜⵜⴰ ⵏⵜⵜⴰ ⴷⵉⴷⴰⵙ; ⴰⵢⴰⵏⵏ ⴰⵙⵏ ⴷ ⵢⴰⴳⵓⵔⵏ ⵉⵛⵓⵛⵛⴽ ⵜ ⵉⵏⵏ ⵉ ⵉⵙⵍⵉ ⴳ ⵉⵎⵉ ⵏ ⵓⵃⴰⵏⵓ. ⵉⴽⵙ ⴰⵙ ⵉⴽⵜⵍⴰⵏ ⵏⵏⵙ ⴰⵔ ⴷ ⵜ ⵉⴼⵍ ⵖⵉⵔ ⴳ ⵛⵛⴰⵢⵜ, ⵓⵔ ⵜⵜⵃⴰⵣⵉⵎ, ⵜⵙⵔⵉ ⴰⴷⵍⴰⵍ ⵏⵏⵙ ⴽⵓⵍⵍⵓ; ⵎⴽⴰⵏⵏ ⵉⵔⴰ ⴼⵍⵍⴰⵙ ⵉⴽⵛⵎ ⴰⵔ ⵜⵙⵖⵓⵢⵢⵓ, ⵉⵙⵍⴰⵏ ⴳ ⵉⵎⵉ ⵏ ⵓⵃⴰⵏⵓ ⴰⵔ ⴽⴽⴰⵜⵏ ⵜⵉⵇⵣⴷⵓⵎⵎⴰ ⴷ ⵉⴳⵏⵣⵉⵡⵏ ⴰⴼⴰⴷ ⴰⵡⵔ ⵙⵍⵍⴰⵏ ⵎⴷⴷⵏ ⵉ ⵜⵖⵓⵢⵢⵓⵜ ⵏⵏⵙ. ⵎⴽⴰⵏⵏ ⵜ ⵉⵙⵜⵔ, ⵉⴽⵙ ⴰⵙ ⵛⵛⴰⵢⵜ ⴰⵖ ⵜⵖⵎⴰ ⵉⴷⴰⵎⵎⵏ, ⵉⴳⵔ ⴰⵙⵏ ⵜ ⵉⴷ ⵙ ⵉⵎⵉ ⵏ ⵓⵃⴰⵏⵓ, ⵉⴼⴼⵓⵖ, ⴹⴼⴰⵕⵏ ⵜ ⵉⵙⵍⴰⵏ, ⴰⵣⵣⵍⵏⵜ ⵜⵎⵖⴰⵔⵉⵏ, ⴽⵛⵎⵏⵜ ⴼⵍⵍⴰⵙ. ⵉⴳ ⴼⵍⵍⴰⵙ ⵜⵊⵀⴷ, ⵓⵔ ⴰⵙ ⵉⵖⵉ, ⴷⴰ ⵢⴰⵇⵇⵔⴰ ⵉ ⵍⵓⵣⵉⵔ ⵏⵏⵙ, ⵉⵄⴰⵡⵏ ⴰⵙ ⴳⵉⵙ, ⴰⵔ ⴷⴰⵔⵙ ⴽⵔⴼⵏ ⵉⴼⴰⵙⵙⵏ ⵏⵏⵙ, ⵉⴽⵛⵎ ⴼⵍⵍⴰⵙ. ⴰⵙⵙ ⵏ ⵡⵉⵙⵙ ⵜⵍⵜ ⵉⵢⵢⴰⵎ, ⴷⴰ ⵜ ⵉⴷ ⵙⵙⵓⴼⵓⵖⵏⵜ ⵜⴰⵢⵜⵛⵉⵏ, ⵙⵙⵍⵙⵏⵜ ⴰⵙ ⵉⴽⵜⵍⴰⵏ ⵉⵃⵍⴰⵏ, ⵃⵣⵣⵎⵏⵜ ⴰⵙ ⵍⵄⴽⵕ ⵉ ⵓⵇⵎⵎⵓ ⵏⵏⵙ ⴰⵔⴰⵏⵜ ⴰⵙ ⵉⵏⴳⵔ ⵜⴰⵎⴰⵡⵉⵏ ⵙ ⵜⴰⵏⴰⵙⵜ ⴷ ⵢⵉⵅⴼ ⵏ ⵜⵉⵏⵣⴰⵔ, ⴷ ⵜⵅⵏⵛⵓⵛⵜ ⵏ ⵓⵣⴷⴷⵉⵔ ⴰⵔ ⴷⴷⴰⵡ ⵜⴰⵇⵚⵎⴰⵕⵜ, ⵙⴽⵔⵏⵜ ⴰⵙ ⵢⴰⵜ ⵜⵜⵏⵇⵉⵟ ⵏ ⵜⴰⵏⴰⵙⵜ ⴳ ⵍⵃⵏⴽ ⴰⴷ ⴷ ⵡⴰⴷ, ⴽⵃⵍⵏⵜ ⴰⵙ ⵜⴰⵍⵍⵉⵏ ⵏⵏⵙ ⵙ ⵜⴰⵥⵓⵍⵜ, ⴹⴼⵕⵏⵜ ⴰⵙ ⴰⴷⵍⴰⵍⵏ ⵙ ⵜⵖⵔⵓⵔⵉⵏ ⵣⵓⵏⴷ ⵜⵉⵎⵖⴰⵔⵉⵏ, ⵜⴰⵙⵙ ⵉ ⵓⵅⵙⴰⵙ ⵏⵏⵙ ⵜⴰⵙⵙⴱⵏⵉⵜ ⵜⵏⵏⴹ ⴰⵙ ⴰⵄⴱⵕⵓⵇ: ⵍⵄⵡⴰⵢⴷ ⴰⴷ ⴰ ⵎⵉ ⵜⵜⵉⵏⵉⵏ " ⴰⵔⵓⴽⵓ ". ⵀⴰ ⵜⴽⵎⵎⵍ ⵜⵎⵖⵔⴰ, ⵜⵏⴽⵔ ⵎⴰⵏⵉⴳ ⵜⵜⴰⵎⵥ ⵜⴰⵡⴰⵍ. [ 7. 2 ] ⴷⴰⵔ ⵉⵏⵜⴽⵜⵜⵓ ⴰⵙⵙ ⴳ ⵔⴰⵏ ⴰⴷ ⵍⴷⵉⵏ ⵉⵔⴷⵏ ⵎⴰⴷ ⵥⵥⴰⴹⵏ ⵉ ⵜⵎⵖⵔⴰ ⵍⴰⴱⴷⴷⴰ ⴰⴷ ⵖⵔⵏ ⵉ ⴽⵔⴰ ⵏ ⵜⵎⵖⴰⵔⵉⵏ ⵉⵙⵎ ⵏⵏⵙⵏⵜ ⵜⵉⵎⵣⵡⴰⵔ, ⵜⴽⴽ ⵓⵔⵏⵜ ⵙⴳ ⵉⵔⴷⵏ ⴰⴷ ⵜⵉⵛⵉⵛⵜ ⵉ ⵢⴰⵜ, ⵙⵙⵓⴼⵖⵏⵏ ⵜⵜ ⵙ ⵓⴳⵔⵜⵉⵍ ⴷⴰ ⵉⵍⵍⴰⵏ ⴳ ⵡⴰⵎⵎⴰⵙ ⵏ ⵜⴳⵎⵎⵉ, ⴽⵓ ⵢⴰⵜ ⵜⵣⵓⵣⵣⵔ ⴷ ⵉⵔⴷⵏ ⵙⴳ ⵏⵏⵉⴳ ⵏ ⵜⵡⵏⵣⴰ ⵏⵏⵙ, ⴹⵕⵏ ⴳ ⵓⴳⵔⵜⵉⵍ; ⵍⵡⵇⵜ ⵏⵏⴰⵖ ⵙⴳⵓⴷⵉⵏ ⵉⵔⴷⵏ, ⴳⵔⵏ ⴼⵍⵍⴰⵜⵙⵏ ⴽⵔⴰ ⵏ ⵍⵍⵓⵣ ⵓⵔ ⵉⵕⵕⵥⵉⵏ, ⵙⵔⵙⵏⵜ ⴷⴰⵖ ⵖ ⵓⴼⵍⵍⴰ ⵏⵏⵙⵏ ⵢⴰⵜ ⵜⵎⴹⵉⵍⵜ, ⵍⵍⴰⵏⵜ ⴷⴰⵔⵙ ⴽⵕⴰⴹⵜ ⵜⴰⵛⵕⴰⴼⵉⵏ, ⴰⵔ ⵓⵇⴰⵙⵏⵜ; ⵜⴰⵏⵏ ⵢⵓⴼⴰⵏ ⵢⴰⵏ ⵡⴰⵇⵇⴰ ⵏ ⵍⵍⵓⵣ ⵜⴳⵔ ⵜ ⵏⵏⵉⴼ ⴰⵙ ⵉ ⵉⴼⵔⵅⴰⵏ ⵢⴰⴽ ⴰⴷ ⵜⴰⵔⵓ ⵜⵙⵍⵉⵜ ⵖⵉⵔ ⵉⴼⵔⵅⴰⵏ, ⵉⵥⵕⴰⵏ ⴰⵔ ⵉⵏⵏ ⴳⴳⴰⵔⵏⵜ ⴳ ⵜⵎⴹⵍⵉⵜ; ⵎⴽⴰⵏⵏ ⴽⵎⵎⵍⵏⵜ ⵉⵖⵡⵉⵙ, ⴼⴼⵔⵏⵜ ⵉⵥⵕⴰⵏ ⴰⴷ ⴰⵔ ⴰⵙⵙ ⵏ ⵜⵣⵔⵓⵔⵜ, ⵖⵣⵏ ⴰⵙⵏ ⵢⴰⵜ ⵜⴰⵏⵓⵜ ⴳ ⵡⴰⵎⵎⴰⵙ ⵏ ⵜⴳⵎⵎⵉ ⴷⴰⴳ ⵉⵔⴰ ⵉⵇⵇⵉⵎ ⵓⵙⵍⵉ, ⵙⵔⵙⵏ ⵉⵏⵏ ⴳⵉⵙ, ⵙⵙⴰⵖⵏ ⴼⵍⵍⴰⵜⵙⵏ ⴽⵔⴰ ⵏ ⵉⵙⵏⵏⴰⵏ, ⵉⵙⵎ ⵏⵏⵙⵏ ⴰⵥⵥⵓ, ⵢⴰⴽ ⴰⵄⵜⴰⵜⵓ ⵜⵣⵔⵓⵔⵜ, ⴰⵔ ⵢⴰⵇⵇⵎⴰ ⵓⵙⵍⵉ ⴰⵙⵙ ⵏ ⵡⵉⵙⵙ ⵙⴱⵄⴰ ⵉⵢⵢⴰⵎ, ⴰⵡⵉⵏ ⵛⵛⵕⵓⴹ ⵏ ⵜⵙⵍⵉⵜ ⴷⴰ ⴷⵉⴷⴰⵙⵏ ⵙⴽⵔⵏ ⵇⵇⵉⵎⴰⵏ ⴳ ⵜⴳⵎⵎⵉ ⵏ ⵜⵙⵍⵉⵜ ⴰⵔ ⴷ ⵛⵛⵏ ⵙⵏⵉⵏ ⵜⵜ ⵉⴷ ⴼ ⵜⵙⵔⴷⵓⵏⵜ ⴰⵡⵉⵏ ⵜⵜ ⵉⴷ. ⵎⴽⴰⵏⵏ ⵜⵥⵕⴰ ⵉⵎⵎⴰⵙ ⵏ ⵓⵙⵍⵉ ⵜⵓⵛⴽⴰ ⴷ, ⵜⴰⵙⵉ ⵢⴰⵜ ⵜⵣⵍⴰⴼⵜ ⵜⴳ ⴳⵉⵙ ⵢⴰⵏ ⵉⵏⵉ ⵙⴳ ⵉⵏⴰⵏ ⵏ ⵜⴰⴽⴰⵜ, ⵜⵙⵙⵓⴼⵖ ⵜⵜ ⵉⴷ ⴰⵔ ⴷⴰⵔ ⵜⵙⵍⵉⵜ, ⵙⵙⵉⵔⴷⵏ ⴰⵙ ⴰⴹⴰⵕ ⵏ ⵓⴼⵍⵍⴰ ⵏ ⵉⵏⵉ ⵢⴰⴷ ⵜⵙⵓⵍ ⵜⵏⵉ, ⵏⵖⵍⵏ ⴰⵎⴰⵏ ⴰⴷ ⴳ ⴷⴷⴰⵡ ⵓⴷⵉⵙ ⵏ ⵜⵙⵔⴷⵓⵏⵜ ⵢⴰⴽ ⵉⴳ ⴷⵉⴷⴰⵙ ⵜⵉⵡⵉ ⴽⵔⴰ ⵏ ⵜⵖⴰⵡⵙⴰ ⵉⵅⵛⵏⵏ ⴰⴷ ⵜⴼⴼⵖ ⴳ ⵡⴰⵎⴰⵏ ⴰⵖ. ⵜⴳⴳⵓⵣ, ⵜⵇⵇⵉⵎ ⴳ ⵜⴳⵎⵎⵉ ⵏ ⵓⵔⴳⴰⵣ ⵏⵏⵙ ⴰⵔ ⴰⵙⵙ ⵏ ⵡⵉⵙⵙ ⵙⴱⵄⴰ ⵉⵢⵢⴰⵎ, ⵜⴼⴼⵖ ⵏⵜⵜⴰⵜ ⴷ ⵜⵎⵖⴰⵔⵉⵏ, ⴽⵓ ⵢⴰⵜ ⴳⵉⵜⵙⵏⵜ ⵜⵓⵙⵉ ⴰⵖⴰⵏⵉⵎ, ⴷⴷⵓⵏⵜ ⵙ ⴷⴰⵔ ⵡⴰⵏⵓ ⴷⴰ ⵙⴳ ⴰⴷ ⵜⵜⵄⵓⵎⵏⵜ, ⴹⴼⴰⵕⵏ ⵜⵏⵜ ⵉⵔⴳⵣⵏ ⵓⵍⴰ ⵏⵜⵜⵏⵉ ⵙ ⵉⵖⴰⵏⵉⵎⵏ ⴰⵔ ⴷ ⵉⵏⵏⵜ ⵍⴽⵎⵏ ⵎⵢⴰⵡⴰⵜⵏ ⴷⵉⴷⴰ ⵜⵙⵏ ⴰⵔ ⴷ ⴰⴽⴽⵯ ⵕⵥⵏ ⵉⵖⴰⵏⵉⵎ ⴷⴰ ⴷⴰⵔⵙⵏ ⵉⵍⵍⴰⵏ, ⵉⵏⵉⵏ: " ⵏⵕⵥⴰ ⵍⵖⵍⴰ ⵙ ⵕⵕⵅⴰ! " ⴰⵖⵓⵍⵏ ⵙ ⵜⴳⵎⵎⵉ, ⴰⴼⵏ ⴷ ⴰⵢⵜ ⵜⴳⵎⵎⵉ ⵙⴽⵔⵏ ⵢⴰⵏ ⵓⵔⵓⴽⵓ ⵏ ⵜⵎⵛⵛⵓⵜ; ⵉⵇⵇⵉⵎ ⵓⵙⵍⵉ ⵙⴳ ⵢⴰⵜ ⵜⴰⵢⵏⵏⵉⵜ, ⵜⵇⵇⵉⵎ ⵜⵙⵍⵉⵜ ⵙⴳ ⵢⴰⵜ; ⵢⴰⵙⵉ ⵙ ⴳⵉⵙ ⵉⵎⵉⴽ, ⵢⵓⵜ ⵉⵙⵙ ⵜⴰⵙⵍⵉⵜ, ⵜⴰⵙⵉ ⵓⵍⴰ ⵏⵜⵜⴰⵜ, ⵜⵓⵡⵓⵜ ⴽⵕⴰⴹⵜ ⵜⵉⵢⵜⴰ ⵉ ⵢⴰⵏ ⴳⵉⵜⵏⵙ; ⴰⵣⵣⵍⵏ ⵎⴷⴷⵏ ⵙⵏⴳⴰⵔⴰⵏ ⵉⵏⵏ, ⵙⴰⵜⵎⵏ ⵉⵏⵏ ⴼ ⵜⴰⵢⵏⵏⵉⵜ ⴽⵓⵍⵍⵓ ⵎⴰ ⵉⵍⵍⴰⵏ ⴳ ⵜⴳⴳⵎⵉ, ⵎⴰ ⵉⵎⵇⵇⵓⵕⵏ ⵡⴰⵍⴰ ⵎⴰ ⵉⵎⵥⵥⵉⵏ ⴰⵔ ⵜⵜⵎⴰⵖⵏ ⵙ ⵜⵎⵛⵛⵓⵜ ⴰⴷ ⴰⵔ ⴰⵙⵔⴰⴳ ⴽⵕⴹⵏ ⵜⴰⵣⵍⴰⴼⵜ, ⴰⵙⵉⵏ ⵜⴰⵣⵍⴰⴼⵜ ⴰⵖ ⵙⵙⵖⵍⵉⵏ ⵜⵜ ⵙ ⴼⵉⵃⵉⵏⴰ, ⴰⵔ ⴷ ⴳⵉⵙ ⵜⴽⴽ ⴽⵕⴰⴹ ⵓⵙⵙⴰⵏ; ⴽⵍⵏ ⵎⴷⴷⵏ ⴳ ⵜⵎⵖⵔⴰ ⴰⵔ ⵜⴰⴷⴳⴳⵯⴰⵜ ⴽⵓ ⵢⴰⵏ ⵉⴷⴷⵓ ⵉⵙⴽⵉⵏ ⵏⵏⵙ. [ 7. 3 ] ⵏⵏⴰⵏ ⴰⴽ ⴳ ⴷⴰⵔ ⴰⵢⵜ ⴱⵓ ⵀⴰⵔⴰⵣⵏ ⴰⵙⵙ ⴳⴷ ⵢⵓⵡⵉⵏ ⵜⴰⵙⵍⵉⵜ ⴰⵔ ⵉⵎⵉ ⵏ ⵜⴳⵎⵎⵉ, ⵜⴽⵏⵓ ⵉⵎⵎⴰⵙ ⵏ ⵓⵙⵍⵉ ⵜⴰⵎⴰ ⵏ ⵜⵙⵔⴷⵓⵏⵜ, ⵜⵙⵔⵙ ⴷ ⴼⵍⵍⴰⵙ ⵜⵙⵍⵉⵜ ⵉⴹⴰⵕⵏ ⵏⵏⵙ, ⴽⵙⵏⵜ ⴰⵙ ⵜⵉⵙⵍⵉⵜ ⵜⴰⴼⴰⵙⵉⵜ, ⵙⵙⵉⵔⴷⵏⵜ ⴰⵙ ⴰⴹⴰⵕ ⵏⵏⵙ, ⵏⵖⵍⵏⵜ ⴰⵎⴰⵏ ⴰⴷ ⴳ ⵡⴰⵎⵎⴰⵙ ⵏ ⵜⴳⵎⵎⵉ ⴰⵛⴽⵓ ⵜⵍⵍⴰ ⴳⵉⵜⵙⵏ ⵍⵃⵏⵏⴰ, ⵓⵍⴰ ⵜⴰⵙⵍⵉⵜ ⴰⴼⴰⴷ ⴰⴷ ⵜⵀⵏⵏⴰ ⵜⴰⵙⴰ ⵏⵏⵙ ⴼ ⴰⵢⵜ ⵜⴳⵎⵎⵉ, ⵍⵎⵄⵏⴰ ⵏⵏⵙ ⴰ ⴷⴰⵔⵙ ⵄⵣⵣⴰⵏ; ⵙⴽⵛⵎⵏⵜ ⵍⵓⵇⵜ ⴰⵏⵏⴰⵖ ⵙ ⵜⴳⵎⵎⵉ, ⵙⵜⵉⵏ ⵜⵉⵎⵖⴰⵔⵉⵏ ⴷⴰ ⵉⵖⵣⵣⵉⴼⵏ ⴱⴷⴷⵏⵜ ⵙⴳ ⵉⵎⵉ ⵏ ⵜⴳⵎⵎⵉ ⵙⴳ ⴱⵕⵕⴰ, ⵜⴼⴼⵓⵖ ⵜⵙⵍⵉⵜ, ⵜⴽⵛⵎ ⵉⵏⴳⵔⴰ ⵜⵙⵏⵜ, ⵏⵏⴹⵏⵜ ⴰⵙ ⵙⴳ ⵎⴰⵢ ⴳⴰⵜ ⵜⴰⵢⵏⵏⵉⵜ ⴰⴼⴰⴷ ⴰⵡⵔ ⵜ ⵢⴰⵏⵏⴰⵢ ⵃⵜⵜⴰ ⵢⴰⵏ. ⴰⵎⵎⴰ ⵉⵔⴳⵣⵏ ⴷⴷⴰⵏ ⵙ ⵓⵖⴰⵔⴰⵙ ⴷⴰ ⵔⴰⵏ ⴰⴷ ⴽⴽⵏⵜ, ⴽⵓ ⵜⴰⵔⴰⴱⴱⵓⵜ ⵜⵇⵇⵉⵎ ⴳ ⵢⴰⵏ ⵓⴷⵖⴰⵔ ⵙ ⵉⵣⵏⴰⴷⵉⵜⵏ ⵏⵏⵙⵏ, ⵙⴳ ⵜⴰⵢⵏⵏⵉⵜ ⴰⴷ ⴷ ⵡⴰⵍⴰ ⵜⴰⴷ; ⴽⴽⵏⵜ ⵜⵎⵖⴰⵔⵉⵏ ⵉⵏⴳⵔⴰⵜⵙⵏ, ⴷⴷⵉⵏ ⵍⴽⵎⵏⵜ ⵙⵙⵓⴼⵖⵏ ⴷ ⴳⵉⵜⵙⵏⵜ ⵙ ⵢⴰⵜ ⵜⵙⴰⵔⵓⵜ; ⴰⵔ ⴷ ⵙ ⵜⵜ ⵙⵙⵍⴽⵎⵏⵜ ⵢⴰⵏ ⵓⴷⵖⴰⵔ ⴰⵔ ⴰⵙ ⵜⵜⵉⵏⵉⵏ " ⵓⵣⵣⵓⵏ ⵏ ⵜⵙⵍⴰⵜⵉⵏ "; ⵔⴰⵔⵏ ⵜⵜ ⵉⴷ ⴷⴰⵖ; ⴰⵙⵍⵉ ⵉⵍⵍⴰ ⴳ ⵢⴰⵜ ⴳ ⵜⵔⵓⴱⴱⴰ; ⵎⴽⴰⵏⵏ ⴷ ⵍⴽⵎⵏⵜ ⴰⵎⵏⴰⴷ ⵏ ⵜⴰⴷⴰ ⴳ ⵉⵍⵍⴰ ⵓⵙⵍⵉ, ⵉⴼⴼⵖ ⴷ ⵙⴳ ⵉⵏⴳⵔⴰ ⵜⵙⵏ ⵓⵔ ⴰ ⵜ ⵥⵕⵕⴰⵏⵜ ⴰⵔ ⴷ ⵢⵓⵜ ⵜⴰⵙⵍⵉⵜ ⵙ ⵓⵖⴰⵏⵉⵎ; ⴰⵡⵉⵏ ⵜⵜ ⵉⴷ ⴰⵔ ⵙ ⵜⵜ ⵙⴽⵛⵎⵏⵜ ⵙ ⵜⴳⵎⵎⵉ. ⴰⴼⵏ ⴷ ⵡⵉⴷⴰ ⵉⵙⵓⵍⵏ ⴳ ⵜⴳⵎⵎⵉ, ⵙⵡⴰⵏ ⵢⴰⵜ ⵜⵣⵍⴰⴼⵜ ⵏ ⵜⵔⵡⴰⵢⵜ, ⵙⵔⵙⵏ ⵜⵜ ⴳ ⵡⴰⵎⵎⴰⵙ ⵏ ⵜⴳⵎⵎⵉ, ⵏⵏⴹⵏ ⴰⵙ ⵉⵔⴳⵣⵏ ⵍⵍⵉⵖ ⴷ ⵉⴽⴽⴰⵏ ⴱⵕⵕⴰ; ⵜⴰⵙⵍⵉⵜ ⴰⵔ ⵜⵜ ⵜⵜⴽⴽⴰ ⵏⵏⵉⴼⴰⵜⵙⵏ ⴰⵔ ⵜⵜⵍⵖⴰⵙ ⵢⴰⴽ ⴰⴷ ⵜⴽⵛⵎ ⴰⴼⵓⵙ ⵏⵏⵙ ⵙⴳ ⵉⵏⴳⵔ ⵉⴹⴰⵕⵏ ⵏⵏⵙⵏ ⴰⴷ ⵜⴰⵙ ⴽⵔⴰ ⵙⴳ ⵜⵔⵡⴰⵢⵜ ⴰⴷ, ⴰⵙⵍⵉ ⵉⵎⵓⵜⵜⵔ ⵜ ⵎⴰⵏⵉ ⵙⴳ ⵉⵔⴰ ⴰⴷ ⵉⴽⵛⵎ ⵓⴼⵓⵙ ⵏⵏⵙ ⵎⴽⴰⵏⵏ ⵜⵜ ⵉⵥⵕⴰ ⵢⵓⵜ ⵙ ⵜⵜ ⵙ ⵓⵖⴰⵏⵉⵎ ⴰⵛⴽⵓ ⵉⴳ ⴰⵙⵏ ⵜⵓⵙⵉ ⵙⴳ ⵜⵔⵡⴰⵢⵜ ⴰⴷ ⴰⵔ ⵜⵜⵉⵏⵉⵏ: " ⴰⵔ ⵜⵜⵔⵏⵓ ⴰⵔⴳⴰⵣ ⵏⵏⵙ! " ⴰⵔ ⵜⵙⴽⴰⵔ ⵎⴽⵏⵏⴰⵖ ⴽⵕⴰⴹⵜ ⵜⵉⴽⴽⴰⵍ. ⵍⵓⵇⵜ ⵏⵏⴰⵖ ⴰⵔ ⵜⵜⵎⵣⴱⴰⵡⵏ ⵜⴰⵔⵡⴰⵢⵜ ⴰⴷ ⵡⵉⴷ ⴰⵙ ⵉⵏⵏⴹⵏ ⴰⵔ ⵉⵙ ⵜⵜⵎⵢⴰⵡⴰⵜⵏ ⴰⵔ ⴰⵙⵔⴰⴳ ⵜⴽⵕⴹⵏ ⴳ ⵓⵔ ⴳⵉⵙ ⵉⵙⵓⵍ ⵢⴰⵜ, ⵢⴰⴽ ⴰⵡⵔ ⵙⴰⵔ ⵜⴼⴼⵓⵖ ⵜⵔⵡⴰⵢⵜ ⵜⵉⴳⵎⵎⵉ ⵏⵏⵙⵏ. ⵏⵙⵏ ⴰⵔ ⵜⵜⵓⵏⵏⴰⵙⵏ ⴰⵔ ⴷ ⵉⴼⴼⵓ ⵡⴰⵙⵙ ⴽⵓ ⵢⴰⵏ ⵉⴷⴷⵓ ⵙ ⵎⴰⵏⵉ ⴷ ⵉⴽⴽⴰ. [ 7. 4 ] ⴳ ⵉⵎⵉ ⵍⵊⴰⵎⵄ ⵉⴳ ⵔⴰⵏ ⴰⴷ ⵙⴽⵔⵏ ⵜⴰⵎⵖⵔⴰ ⵙⵙⵓⴼⵖⵏ ⵉⵔⴷⵏ ⵙ ⵡⴰⵎⵎⴰⵙ ⵏ ⵜⴳⵎⵎⵉ, ⵙⵔⵙⵏ ⴰⴼⵍⵍⴰ ⵏⵏⵙⵏ ⵢⴰⵜ ⵜⵙⴳⴳⵯⵉⵜ, ⵙⵔⵙⵏ ⴳ ⵜⵙⴳⴳⵯⵉⵜ ⵙⵏⴰⵜ ⵜⴰⵕⵎⵎⴰⵏⵉⵏ ⵉⵣⴷⵉⵏ ⴳ ⵢⴰⵏ ⵓⴽⵛⵛⵓⴹ, ⵍⵎⵄⵏⴰ ⵏⵏⵙⵏⵜ ⵢⴰⴽ ⴰⴷ ⵜⴽⵓⵔ ⵜⵎⵖⵔⴰ; ⵉⵖⵡⵉⵙ ⴰⵏⵏ ⵓⴼⴰⵏⵜ ⴳ ⵉⵔⴷⵏ, ⴳⵔⵏⵜ ⴳ ⵜⵙⴳⴳⵯⵉⵜ, ⴰⵙⵉⵏⵜ ⵙⴳ ⵉⵔⴷⵏ ⴰ ⵢⴰⵏ ⵓⵔⴰⵡ, ⴼⴼⵔⵏ ⵜ ⴰⵔ ⴰⵙⵙ ⴳ ⵜⵓⵛⴽⴰ ⵜⵙⵍⵉⵜ, ⴼⴼⵔⵏⵜ ⵉⵖⵡⵉⵙ ⴰⴷ ⵓⵍⴰ ⵏⵜⵜⴰ ⴰⵔ ⴰⵙⵙ ⵏ ⵜⵣⵔⵓⵔⵜ. ⴰⵙⵙ ⴳ ⵜⴽⵎⵎⵍ ⵍⵃⵏⵏⴰ, ⴰⵡⵉⵏ ⵜⴰⵙⵍⵉ, ⵎⴽⴰⵏⵏ ⵜⵥⵕⴰ ⵉⵎⵎⴰⵙ ⵏ ⵓⵙⵍⵉ ⵜⵓⵛⴽⴰ ⴷ, ⵜⴰⵙⵉ ⵉⵖⵡⵉⵙ ⵍⵍⵉ, ⵜⴳⴳ ⵜ ⴳ ⵓⴼⵔⴷⵓ, ⵜⵔⴱⵓ ⵜ, ⵜⵎⵏⴰⴳⴳⴰⵔ ⵉⵙⵙ; ⵜⴰⵙⵍⵉⵜ ⴰⵔ ⵜⵍⴽⴽⵎ ⵉⵎⵉ ⵏ ⵜⴳⵎⵎⵉ, ⵜⴳⴳⵯⵣ, ⵜⴽⵛⵎ ⵉⵎⵎⴰⵙ ⵏ ⵓⵙⵍⵉ ⵜⵣⵡⴰⵔⵜ; ⵜⵙⵔⵙ ⴰⴼⵔⴷⵓ ⵍⵍⵉⵖ ⵜⵍⴷⵉ ⴷ ⵉⵔⴷⵏ ⵍⵍⵉⵖ ⴼⵔⵏⵜ, ⵜⵇⵇⵉⵎ ⴳ ⵡⴰⵎⵎⴰⵙ ⵏ ⵜⴳⵎⵎⵉ ⵜⴼⵙⵙⵔ ⵉⵏⵏ ⴳ ⵉⴳⵉⵡⴰⵍ ⵏⵏⵙ, ⵜⴳ ⵢⴰⵏ ⵓⴹⴰⴹ ⵏ ⵜⴰⵎⵎⵏⵜ ⵏⵏⵉⴳ ⵓⵍⵍ ⵏⵏⵙ, ⵜⴳ ⵢⴰⵏ ⴰⴹⵏⵉⵏ ⴳ ⵡⴰⵢⵏⴰⵔ ⵏⵏⵙ, ⵜⴽⵛⵎ ⵜⵙⵍⵉⵜ, ⵜⵥⵥⴰⵍⵍ ⴽⵕⴰⴹⵜ ⵜⵉⴽⴽⴰⵍ ⴼ ⵉⵔⴷⵏ ⵍⵍⵉⵖ ⵉⵍⵍⴰⵏ ⴳ ⵉⴳⵉⵡⴰⵍ ⵏⵏⵙ, ⵜⵇⵇⵉⵎ ⴰⴼⵍⵍⴰ ⵏ ⵜⴰⵖⵎⵉⵡⵉⵏ ⵏⵏⵙ, ⵜⵍⵍⵖ ⵜⴰⵎⵎⵏⵜ ⵙⴳ ⵉⴷⵎⴰⵔⵏ ⵜⵍⵍⵖ ⵜⵉⵏ ⵡⴰⵢⵏⴰⵔ ⵏⵏⵙ, ⵍⵎⵄⵏⴰ ⵏⵏⵙ ⵢⴰⴽ ⴰ ⴷⴰⵔⵙ ⵜⵄⵣⵣⴰ ⵣⵓⵏⴷ ⵜⴰⵎⵎⵏⵜ. ⵀⴰ ⴰⵙⵍⵉ ⵉⵡⵉⵏ ⵜ ⵉⴷ ⵉⵙⵍⴰⵏ, ⵢⵉⵍⵉ ⵉⵏⴳⵔ ⵙⵉⵏ ⴳⵉⵜⵙⵏ, ⴰⵔ ⵙⵎⵏⵇⵇⴰⵔⵏ ⵙⵙⴽⴰⴽⵏ ⵏⵏⵉⴳ ⵢⵉⵅⴼ ⵏⵏⵙ; ⵎⴽⴰⵏⵏ ⵉⴽⵛⵎ ⵙⴳ ⵉⵎⵉ, ⵜⴰⵙⵉ ⵜⵙⵍⵉⵜ ⵢⴰⵏ ⵓⵖⴰⵏⵉⵎ, ⵜⵎⵏⴰⴳⴳⴰⵔ ⵜ ⵉⵏⵏ ⴰⵔ ⴼⵍⵍⴰⵙ ⵜⵜⵀⵓⴷⴷⵓ ⵣⵓⵏ ⵜⵔⴰ ⴰⴷ ⵜ ⵜⵓⵜ ⴰⵔ ⵜⵜⵅⵉⵔⵔⵉ ⵙ ⵏⵏⵉⴼ ⴰⵔ ⵜⵜⵍⴽⴽⵎ ⴰⴳⵔⵜⵉⵍ ⴷⴰ ⵉⵍⵍⴰⵏ ⴳ ⵡⴰⵎⵎⴰⵙ ⵏ ⵜⴳⵎⵎⵉ; ⴰⵡⵉⵏ ⴷ ⵉⵖⵡⵉⵙ ⵍⵍⵉⵖ, ⵖⵣⵏ ⴰⵙ ⵢⴰⵜ ⵜⴰⵏⵓⵜ ⴷⴷⴰⵡ ⵓⴳⵔⵜⵉⵍ, ⵔⴰⵔⵏ ⴼⵍⵍⴰⵙ ⴰⴽⴰⵍ, ⵍⵎⵄⵏⴰ ⵢⴰⴽ ⴰⵄⵜⴰⵜⵓ ⵜⵣⵔⵓⵔⵜ. ⵎⴽⴰⵏⵏ ⵜⵣⵔⵉ ⵜⵣⵔⵓⵔⵜ, ⵙⵔⵙⵏ ⴰⵙⵏ ⵢⴰⵏ ⵓⵔⵓⴽⵓ ⵏ ⵜⵎⵛⵛⵓⵜ ⵜⵉⵍⵉ ⴳⵉⵙ ⴽⵔⴰ ⵏ ⵜⵥⵓⴷⵉ, ⵜⵇⵇⵉⵎ ⵜⵙⵍⵉⵜ ⵙⴳ ⵢⴰⵜ ⵜⴰⵢⵏⵏⵉⵜ, ⵉⵇⵇⵉⵎ ⵓⵙⵍⵉ ⴰⵎⵏⴰⴷ ⵏⵏⵙ, ⵜⵉⵏⵉ ⴰⵙ ⵉⵎⵎⴰⵙ: " ⵉⵛⵛ, ⴰ ⵢⵉⵡⵉ ⴰⴷ ⴽⵯⵏ ⵉⴳ ⵕⴱⴱⵉ ⵣⵓⵏⴷ ⵓⴷⵉ ⴷ ⵜⴰⵎⵎⵏⵜ! " ⵉⵏⴰ ⴰⵙ: " ⵢⵓⴷⴰ ⵉⵢⵉ! " ⵉⵏⵉⵏ ⵉ ⵜⵙⵍⵉⵜ ⵓⵍⴰ ⵏⵜⵜⴰⵜ ⵎⴽⵏⵏⴰⵖ; ⴽⵓ ⵢⴰⵏ ⵉⵎⴷⵉ ⵙⴳ ⵜⵎⵛⵛⵓⵜ ⴰⴷ ⵉⵎⵉⴽ; ⵜⴰⵙⵍⵉⵜ ⴰⵔ ⵜⵜ ⵜⴻⵜⵜⵓⵏⵜ ⵜⵎⵖⴰⵔⵉⵏ ⴰⴷ ⵜⵣⵡⴰⵔ ⵙ ⵓⵃⴰⵏⵓ; ⵉⵔⴳⵣⵏ ⴰⵔ ⵜⴻⵜⵜⵓⵏ ⴰⵙⵍⵉ ⴰⴷ ⵉⵣⵡⴰⵔ; ⵡⴰⵏⵏ ⴳⵉⵜⵙⵏ ⵉⵣⵡⴰⵔⵏ ⵡⴰⵢⵢⴰⴹ ⵉⵇⵇⵏ ⵜⵉⴼⵍⵓⵜ, ⴰⵔ ⴰⵙ ⵉⵜⵜⵉⵏⵉ: " ⴰⵏⴼ ⴰ ⴰⵙⵍⵉ ⵏ ⵄⵎⵜⵉ! " ⵜⵉⵏⵉ ⴰⵙ: " ⵙ ⵎⴰⵏⵉ? " ⵢⵉⵏⵉ ⴰⵙ: " ⵙ ⵉⵢⵢⵙⴰⵏ ⴷ ⵜⴳⵎⴰⵔⵉⵏ! " ⴽⵕⴰⴹⵜ ⵜⵉⴽⴽⴰⵍ; ⵉⴳ ⵜⵣⵡⴰⵔ ⵏⵜⵜⴰⵜ, ⵓⵍⴰ ⵏⵜⵜⴰⵜ ⵎⴽⵏⵏⴰⵖ. [ 7. 5. ] ⴰⵢⵜ ⵓⵥⵓⴹ, ⵎⴽⴰⵏⵏ ⵔⴰⵏ ⴰⴷ ⵛⵡⴰⵛⵏ ⵜⴰⵎⴹⵍⵉⵜ, ⵙⴽⵔⵏ ⵉⵙⵍⴰⵏ ⵢⴰⵏ ⵓⵔⴳⴰⵣ ⵙⴳ ⵡⴰⵍⵓⴹ, ⵙⴽⵔⵏ ⴷⴰⵖ ⴷ ⵜⵎⴷⴷⵓⴽⴽⴰⵍ ⵏ ⵜⵙⵍⵉⵜ ⵢⴰⵜ ⵜⵎⵖⴰⵔⵜ ⵓⵍⴰ ⵏⵜⵜⴰⵜ ⵙⴳ ⵡⴰⵍⵓⴹ; ⵙⴽⵔⵏ ⴷⴰⵖ ⵉⵙⵍⴰⵏ ⵜⵉⵊⵔⵊⴰⵍ ⴷ ⵉⵣⴱⴳⴰⵏ ⴷ ⵜⵙⴼⵉⴼⵜ ⵙⴳ ⵉⴼⵔⴰⵡⵏ ⵏ ⵜⵣⵏⵉⵔⵜ, ⵙⵎⵓⵎ ⵉⵏⵏ ⴷ ⵓⵔⴳⴰⵣ ⴷ ⵜⵎⵖⴰⵔⵜ ⴳ ⵢⴰⵜ ⵜⵙⴳⴳⵯⵉⵜ, ⴽⴼⵏ ⵜⵉⵙⴳⴳⵯⵉⵜ ⴰⴷ ⵉ ⵢⴰⵏ ⴳ ⵉⵎⴷⴷⵓⴽⴽⴰⵍ ⵏ ⵓⵙⵍⵉ ⵢⴰⵙⵉ ⵜⵜ, ⴽⵙⵏ ⴰⵙ ⵉⴽⵜⵍⴰⵏ ⵉ ⵓⵙⵍⵉ, ⴽⵏⵉⵏ ⵉ ⵜⵙⵍⵉⵜ ⴰⵢⴰⵏⵏ ⵜⴰⵙⵉ ⴳ ⵓⴱⵔⵉⴷ ⵏⵏⵙ, ⵙⵙⵍⵙⵏ ⴰⵙ ⵉ ⵓⵙⵍⵉ ⵢⴰⵏ ⵉⴽⵜⵍ ⴳ ⵍⵍⴰⵏⵜ ⵜⴱⵏⵏⵉⵇⵉ, ⵙⵙⵏⵓⵏ ⵢⴰⵏ ⵓⵔⵓⴽⵓ ⵏ ⵓⵣⴽⴽⵉⴼ, ⴳⵏ ⴳⵉⵙ ⵜⵉⵖⵏⵊⴰⵡⵉⵏ, ⴽⴼⵏ ⵉ ⵓⵙⵍⵉ ⴰⴷ ⵜ ⵢⴰⵙⵉ; ⴷⴷⵓⵏ ⵉⵔⴳⴰⵣⵏ ⵙ ⵓⵔⴰⵔ ⵙ ⵜⴰⵢⵏⵏⵉⵜ ⵏ ⵍⵊⵎⴰⵄ ⴹⴼⴰⵕⵏ ⵉⵏⵏ ⵜⵎⵖⴰⵔⵉⵏ ⴷ ⵜⵙⵍⵉⵜ, ⵡⴰⵏⵏ ⴷ ⵢⵓⵛⴽⴰⵏ ⴰⴷ ⴰⵙ ⵉⵣⴱⵓ ⵉ ⵓⵙⵍⵉ ⵢⴰⵜ ⵜⵖⵏⵊⴰⵡⵜ ⵙⴳ ⵓⵣⴽⴽⵉⴼ ⴷⴰ ⵢⵓⵙⵉ ⵉⵟⵟⴰⵢ ⵜ ⵢⴰⵣⵣⵍ ⴼⵍⵍⴰⵙ ⵓⵔ ⴰⴷ ⵜ ⵉⵜⵜⴰⴷⴷⵊⴰ, ⴰⵔ ⴷ ⵍⴽⵎⵏ ⵉⵎⵉ ⵏ ⵍⵊⴰⵎⵄ, ⵉⴽⴽⵙ ⵓⵙⵍⵉ ⵉⴽⵜⵍ ⵍⵍⵉⵖ ⵉⵍⵙⴰ ⵉⴽⵛⵎ ⵓⵃⴰⴷⴷⵓⵜ ⵙ ⵍⵊⴰⵎⵄ ⵃⴰⵥⵥⵓⴹⵉ; ⵜⴽⵛⵎ ⵏⵏ ⴼⵍⵍⴰⵙ ⵜⵙⵍⵉⵜ, ⵜⵙⵙⵍⵙ ⴰⵙ ⵉⴽⵜⵍⴰⵏ ⵍⵍⵉⵖ ⴷⴰ ⵜⵓⵙⵉ, ⵉⵏⵖⵍ ⴼⵍⵍⴰⵙ ⵜⴰⵃⵔⵉⵔⵜ ⵍⵍⵉⵖ ⵢⵓⵙⵉ ⴰⵔ ⴰⵙ ⵜⵜ ⵉⵜⵜⵍⵍⵖ ⵙ ⵢⵉⵍⵙ ⵏⵏⵙ ⴰⵔ ⴷ ⵙ ⵜⵜ ⵉⵍⵍⵖ ⴽⵓⵍⵍⵓ ⵜⵜ, ⵉⴼⴼⵖ ⴷ ⵙⴳ ⵍⵊⴰⵄ ⵏⵜⵜⴰ ⴷ ⵜⵙⵍⵉⵜ ⵔⴰⵔⵏ ⵉⵏⵏ ⵙ ⵓⵔⴰⵔ ⴷ ⵜⵖⵔⴰⵜⵉⵏ ⴷⴰ ⵙⴽⵔⵏ ⵙⴳ ⵡⴰⵍⵓⴹ ⵙ ⴼⵉⵃⵉⵏⴰ, ⵙⵔⵙⵏ ⵉⵏⵏ ⴳⵉⵙ, ⵏⵙⵏ ⵎⴰ ⵉⵍⵍⴰ ⵢⵉⴹ ⴳ ⵜⵎⵖⵔⴰ ⴰⵔ ⵜⵜⵔⴱⴰⵍⵏ ⴰⵔ ⴷ ⵉⴼⴼⵓ ⵡⴰⵙⵙ ⴽⵓ ⵢⴰⵏ ⵉⴷⴷⵓ ⵙ ⵎⴰⵏⵉ ⴷ ⵉⴽⴽⴰ. ⴰⵔ ⴰⵙⵙ ⵡⵉⵙⵙ ⴽⵕⴰⴹ ⵓⵙⵙⴰⵏ ⴰⵡⵉⵏ ⵜⴰⵎⵖⴰⵔⵜ ⴷ ⵓⵔⴳⴰⵣ ⴷⴰ ⵙⴽⵔⵏ ⵙⴳ ⵡⴰⵍⵓⴹ ⵙ ⴱⵕⵕⴰ ⵏ ⵜⵎⴰⵣⵉⵔⵜ, ⵎⴹⵍⵏ ⵉⵏⵏ ⴳⵉⵙ; ⵍⵎⴰⵏⴰⵄ ⵏⵙⵏ ⵢⴰⴽ ⴰ ⵉⵖⵣⵣⴼ ⵍⵄⴰⵎⵕ ⵏ ⵓⵙⵍⵉ ⴷ ⵜⵙⵍⵉⵜ. [ 7. 6. ] ⴷⴰⵔ ⴰⵢⵜ ⵡⵉⵔⴰⵔ, ⵉⴳ ⵉⵡⵉⵏ ⵜⵉⵖⵔⵙⵉ, ⵡⵉⴷ ⴰⵙⵏ ⵉⴽⴼⴰⵏ, ⵎⴽⴰⵏⵏ ⵜⵜ ⵉⵏⵏ ⵙⵙⵍⴽⵎⵏ ⵙ ⵉⵎⵉ ⵏ ⵜⴳⵎⵎⵉ, ⵓⵔ ⴰⵙ ⴰⵇⵇⵔⵓⵙⵏ, ⴷⴰ ⵜⵜⴼⴼⵓⵖ ⵢⴰⵜ ⵜⵎⵖⴰⵔⵜ ⵉⵙⵙⵏ ⵉ ⵉⵃⴰⵊⵔⵓⵔⵏ, ⵜⴰⵎⵥ ⵙⴳ ⴷⴰⵔⵙⵏ, ⵜⵙⴽⵛⵎ ⵜⵜ ⴰⵔ ⴰⵎⵎⴰⵙ ⵏ ⵜⴳⵎⵎⵉ, ⵜⵖⵔ ⵉ ⵜⵙⵍⵉⵜ ⴷⴰ ⴰⵙ ⴽⴼⴰⵏ ⵜⴽⴽ ⴷⴷⴰⵡ ⵏ ⵉⵣⵉⵎⵔ, ⵜⵙⵓⵔⴼ ⵜ ⴷⴰⵖ ⴽⵕⴰⴹⵜ ⵜⵉⴽⴽⴰⵍ, ⵜⴳⵣⵉ ⴰⵙ ⵜⵉⵟⵟ ⵏⵙ, ⵜⴱⴱⵉ ⵙ ⴳⵉⵙ ⵉⵎⵉⴽⴽ ⵙⴳ ⵉⵔⴳⵍ ⵏⵏⵙ, ⵜⴱⴱⵉ ⴰⵙ ⵉⵎⵉⴽⴽ ⵙⴳ ⵢⵉⵍⵙ ⵏⵏⵙ, ⵜⵙⵙⵓⴼⵖ ⴰⵙⵏ ⵜ ⴰⵔ ⴷ ⵉⵜⵜⴰⵣⵓ ⵢⴰⵏ ⵓⵔ ⴰ ⵜⵜⴰⴷⴷⵊⴰⵏ ⵜⴰⴱⴹⴰⵏⵜ ⵏⵏⵙ ⴰⴷ ⵜⵍⴽⵎ ⴰⴽⴰⵍ. ⵎⴽⴰⵏⵏ ⴰⵙ ⵉⴽⴽⵙ ⵜⴰⴱⴹⴰⵏⵜ ⵏⵏⵙ, ⴷⴰ ⵜⵜⴰⵛⴽⴰ ⵜⵙⵍⵉⵜ, ⵜⵔⴰⵔ ⴰⵙ ⵜⴰⴹⵓⴹ ⵙ ⵓⴳⵏⵙⵓ ⵜⵙⵔⵙ ⵜⵜ ⵜⵇⵇⵉⵎ ⴼⵍⵍⴰⵙ, ⵍⵎⵄⵏⴰ ⵏⵏⵙ ⵜⵇⵇⵉⵎ ⴼ ⵓⵔⴳⴰⵣ ⵏⵏⵙ. ⵓ ⵍⵎⵄⵏⴰ ⴷⴰ ⵜⵜⴳⴳⴰ ⵜⵉⵙⵏⵜ ⵉ ⵉⵔⴳⵍ ⵏ ⵉⵣⵉⵎⵔ ⴷ ⵡⵉⵍⵍⵉⵖ ⵜⴱⴱⵉ ⵙⴳ ⵉⵍⵙ ⵏⵏⵙ ⴰⵔ ⴷ ⵇⵇⴰⵕⵏ, ⵜⵙⴽⵔ ⵙⵏⴰⵜ ⵜⵜⵢⵓⵙⵎⵉⵏ, ⵉⵍⵙ ⴳ ⵢⴰⵜ, ⵉⵔⴳⵍ ⴳ ⵢⴰⵜ, ⵜⴳ ⴰⵙ ⵜⴰⵢⵓⵎⵎⵉⵙⵜ ⴷⴰⴳ ⵉⵍⵍⴰ ⵉⵔⴳⵍ ⴳ ⵔⵔⵅⴰⵎ ⵏⵏⵙ ⴼ ⵜⴰⵢⵏⵏⵉⵜ ⵜⴰⴼⴰⵙⵉⵜ, ⵜⴳ ⴰⵙ ⵜⴰⴷⴰ ⴳ ⵢⵉⵍⵙ ⴳ ⵜⴰⵢⵏⵏⵉⵜ ⵜⴰⵥⵍⵎⴰⴹⵜ, ⵍⵎⵄⵏⴰ ⵉⴳ ⵜⵇⵇⵉⵎⴰ ⵎⵏⵉⴷ ⵏ ⵓⵔⴳⴰⵣ ⵏⵏⵙ, ⵉⴳ ⴰ ⵉⵙⴰⵇⵇⵓⵍ ⴼ ⵜⴰⵢⵏⵏⵉⵜ ⴷⴰ ⵉⵍⵍⴰⵏ ⴼ ⵓⴼⴰⵙⵉ ⵏⵏⵙ, ⵜⴳ ⴷⴰⵔⵙ ⵣⵓⵏⴷ ⵜⵉⵟⵟ ⵏⵏⵙ, ⵉⴳ ⵉⵥⵕⴰ ⵜⴰⴷⴰ ⴳ ⵉⵍⵍⴰ ⵢⵉⵍⵙ ⴼ ⵜⴰⵢⵏⵏⵉⵜ ⵜⴰⵥⵍⵎⴰⴹⵜ ⵃⵜⵜⴰ ⵉⴳ ⵜⵙⴽⵔ ⴽⵔⴰ ⵏ ⵜⵖⴰⵡⵙⴰ ⵓⵔ ⵉⵃⵍⵉⵏ ⵉⴳ ⵏⵜⵜⴰ ⵣⵓⵏⴷ ⵉⵣⵉⵎⵔ ⵓⵔ ⵙⵓⵍ ⵉⵖⵉ ⴰⴷ ⵉⵙⵙⴰⵡⵍ. [ 8. ] ⵉⴳⵣⵉⴷⵏ, ⵉⴳ ⵙⴽⵔⵏ ⵜⴰⵎⵖⵔⴰ, ⵉⴳ ⴽⴼⴰⵏ ⵉⵍⵍⵉⵜⵙⵏ ⴼ ⵜⴽⵏⵉⵡⵉⵏ, ⵎⴽⴰⵏⵏ ⴰⵙ ⴷ ⵢⵉⵡⵉ ⵜⵉⵖⵔⵙⵉ, ⴷⴰ ⵜⵜⴱⴱⵉ ⵢⵉⵎⵎⴰⵙ ⵏ ⵜⵙⵍⵉⵜ ⵜⵉⴼⵏⵛⴽⵔⵉⵏ ⵏⵏⵙ, ⵜⴳ ⵉⵏⵏ ⵜⵜ ⴳ ⵜⴼⵉⵢⵢⵉ ⴰⴷ ⵏⵓⵏⵜ; ⵜⴰⵡⵉ ⴷ ⵙⵏⴰⵜ ⵜⴰⵇⵇⴰⵢⵏ ⵏ ⵜⵉⵢⵏⵉ, ⵜⵏⵏⴹ ⵉⵏⵏ ⵜⵜ ⴳ ⵡⴰⴱⵓⴹ ⵏ ⵓⵏⵅⴷⴰⵎ ⴽⵕⴰⴹⵜ ⵜⵉⴽⴽⴰⵍ, ⵜⵙⵔⵙ ⵉⵏⵏ ⵜⵜ ⴰⴼⵍⵍⴰ ⵏ ⵜⴼⵏⵛⴽⵔⵉⵏ ⴷⴰ ⵉⵍⵍⴰⵏ ⴳ ⵟⵟⴰⵊⵉⵏ, ⵜⴰⵡⵉ ⴷ ⵜⴰⵇⵇⴰⵢⵜ ⵏ ⵜⵉⵢⵏⵉ ⵜⵉⵙⵙ ⴽⵕⴰⴹⵜ ⵜⴳ ⵜⵜ ⴳ ⵓⴳⵏⵙⵓ ⵏⵏⵙ ⵢⴰⵜ ⵜⵎⵇⵇⵉⵜ ⵏ ⵜⴰⵎⵎⵏⵜ, ⵜⵙⵔⵙ ⵜⵜ ⴰⴼⵍⵍⴰ ⵏ ⵙⵏⴰⵜ ⵜⴰⵇⵇⴰⵢⵏ ⴰⵖ ⴷⴰ ⵎⵉ ⵜⴳⴰ ⵉⴽⵓⴼⵙⴰⵏ. ⵎⴽⴰⵏⵏ ⵙⵙⵓⴼⵖⵏ ⴰⵔⵓⴽⵓ ⴰⴷ ⵉ ⵡⵉⴷⴰ ⵉⵔⴰⵏ ⴰⴷ ⵜ ⵉⵛⵛ ⵜⵙⵔⵙ ⵜ ⵜⴰⵢⵏⵏⵉⵢ ⴷⴰⴳ ⵍⵍⴰⵏⵜ ⵜⴰⵇⵇⴰⵢⵏ ⵏ ⵜⵉⵢⵏⵉ ⵎⵏⵉⴷ ⵏ ⵓⵔⴳⴰⵣ ⵏ ⵢⵉⵍⵍⵉⵙ. ⵎⴽⴰⵏⵏ ⵉⵔⴰ ⴰⴷ ⵉⵛⵛ ⴷⴰ ⵉⴳⴳⴰⵔ ⴰⴼⵓⵙ ⵏⵏⵙ, ⵢⴰⵙⵉ ⵜⴰⵇⵇⴰⵢⵜ ⴷⴰⴳ ⵜⵍⵍⴰ ⵜⴰⵎⵎⵏⵜ ⵉⵛⵛ, ⵢⴰⵙⵉ ⵙⵏⴰⵜ ⵢⴰⴹⵏⵉⵏ ⴷⴰ ⵉⵍⵍⴰⵏ ⴷⴷⴰⵡⴰⵙ; ⵢⴰⴼ ⵉⵏⵏ ⵜⵜ ⵔⴽⴰⵏⵜ ⵉⴳⵔ ⵉⵙⵙⵏⵜ ⵢⴰⴼ ⴷⴰⵖ ⴷⴷⴰⵡ ⵏ ⵜⴰⵇⵇⴰⵢⵜ ⴰⵖ ⵏ ⵜⵉⵢⵏⵉ ⵜⵉⴼⵏⵛⴽⵔⵉⵏ, ⵢⴰⵙⵉ ⵜⵏⵜ ⵓⵍⴰ ⵏⵜⵜⵏⵜⵉ, ⵉⴳⵔ ⵉⵙⵙⵏⵜ ⴰⵛⴽⵓ ⵓⵔ ⴳⵉⵙⵏⵜ ⵎⴰ ⵉⵛⵜⵜⴰ. ⵓ ⵍⵎⵄⵏⴰ ⵏ ⵜⴼⵏⵛⴽⵔⵉⵏ ⴰⴷ ⵜⵉⴷⴰ ⵉⴳⴰⵏ ⵜⴰⴽⵏⵉⵡⵉⵏ ⵏ ⵉⵍⵍⵉⵙ ⵜⴰⵇⵇⴰⵢⵏ ⴰⵖ ⵏ ⵜⵉⵢⵏⵉ ⵉⵍⵍⴰⵏ ⴳ ⵡⴰⴱⵓⴹ ⵏ ⵓⵏⵅⴷⴰⵎ ⵓⵍⴰ ⵏⵜⵜⵏⵜⵉ ⵜⴰⴽⵏⵉⵡⵉⵏ ⵏ ⵢⵉⵍⵍⵉⵙ ⵢⴰⴽ ⴰⴷ ⴱⵅⵅⵉⵏⵜ ⴳ ⵓⵍⵍ ⵏ ⵓⵔⴳⴰⵣ ⵏⵙⵏⵜ; ⵜⴰⵏⵏⴰⵖ ⴳ ⵜⴳⴰ ⵜⴰⵎⵎⵏⵜ ⵜⵉⵏ ⵉⵍⵍⵉⵙ ⵢⴰⴽ ⴰⴷ ⵜⵥⵉⴷ ⴳ ⵓⵍⵍ ⵏⵏⵙ ⵣⵓⵏⴷ ⵜⴰⵎⵎⵏⵜ. ⴰⵙⵙ ⴳ ⵜⵔⴰ ⴰⴷ ⵜⴷⴷⵓ ⵓⵔ ⴰ ⵜⵜ ⵜⵜⴰⵡⵉⵏ ⴰⵙ ⵜⵜ ⵉⵥⴰⵕⵏ, ⴷⴰ ⵜⵜⵇⵇⵉⵎⴰ ⴰⵔ ⵢⴰⵏ ⵉⴹ ⵜⵍⵙⴰ ⴰⵀⴷⴷⵓⵏ ⵣⵓⵏⴷ ⴰⵔⴳⴰⵣ, ⵜⴷⴷⵓ ⵜⴽⵛⵎ ⵙ ⵜⴳⵎⵎⵉ ⵏ ⵓⵔⴳⴰⵣ ⵏⵏⵙ, ⵓⵔ ⵜⵜ ⵉⵥⵕⵉ ⵢⴰⵏ ⴰⵛⴽⵓ ⵜⴽⵚⵓⴹ ⴰⴷ ⴰⵙ ⵙⴽⵔⵏⵜ ⵜⴰⴽⵏⵉⵡⵉⵏ ⵉⵃⴰⵊⵔⵓⵔⵏ ⴰⵢ ⵏⴰⵖ ⴰⴼ ⵜⵙⴽⴰⵔ ⵎⴽⵏⵏⴰⵖ ⵓⵔ ⴰ ⵜⵜ ⵥⵕⵕⴰⵏ. ⴰⵔ ⴰⵣⴽⴽⴰ ⵏⵏⵙ ⴳ ⴼⴼⵖⵏⵜ ⵍⴱⵀⴰⵢⵎ ⴳ ⵜⵍⵃⴰⵏⵜ ⵜⵉⵔⴰⵎ ⵍⵓⵇⵜ ⴰⵏⵏⴰⵖ ⴽⴰ ⵜⴼⴼⵓⵖ ⵙⴳ ⵓⵃⴰⵏⵓ ⵏⵏⵙ ⵜⴷⴷⵓ ⵜⵙⵓⴷⵎ ⴰⵙⵏⵜ ⵉⵅⴼⴰⵡⵏ ⵏⵏⵙⵏⵜ, ⵍⵓⵇⵜ ⴰⵏⵏⴰⵖ ⵃⵜⵜⴰ ⵉⴳ ⵔⴰⵏⵜ ⴰⴷ ⴰⵙ ⵙⴽⵔⵏⵜ ⴽⵔⴰ ⵏ ⵉⵃⴰⵊⵔⵓⵔⵏ ⵓⵔ ⴰ ⴳⵉⵙ ⵜⵜⴰⵎⵥⵏ. [ 9. ] ⵎⴽⴰⵏⵏ ⵜⵔⴰ ⴰⴷ ⵜⵖⵎ ⵍⵃⵏⵏⴰ ⴷⴰ ⵜⵙⴰⵜⵜⵉ ⵍⵎⵔⵉ ⴰⵔ ⵉⵙⵙ ⵜⵙⴰⵜⵜⵉ ⵍⵃⵏⵏⴰ ⴰⵔ ⵜⵜ ⵜⵜⴳⴳⴰ ⴼ ⵢⵉⵅⴼ ⵏⵏⵙ ⴽⵕⴰⴹⵜ ⵜⴽⴽⴰⵍ, ⵜⴰⵣⵏ ⵍⵎⵔⵉ ⴰⴷ ⵉ ⵓⵙⵍⵉ ⵓⵍⴰ ⵏⵜⵜⴰ ⴰⴷ ⵙⵔⵙ ⵢⴰⵙⵉ ⵍⵃⵏⵏⴰ ⴰⴷ ⵜ ⵉⴳ ⴼ ⵢⵉⵅⴼ ⵏⵏⵙ ⵣⵓⵏⴷ ⵏⵜⵜⴰⵜ, ⵉⵎⵉⵍ ⵉⵔⴰⵔ ⴰⵙⵏⵜ ⵉⴷ ⵉ ⵜⵙⵍⵉⵜ ⵉⵙⵓⵍ ⵉⵖⵎⴰ ⵍⵃⵏⵏⴰ, ⵜⴰⵙⵉ ⵢⵉⵎⵎⴰⵙ ⵏ ⵜⵙⵍⵉⵜ ⵍⵎⵔⵉ ⴰⴷ ⵜⵙⵓⵍ ⴳⵉⵙ ⵍⵃⵏⵏⴰ ⵜⵙⵎⵜⵓⵜⵍ ⵜ ⴳ ⵢⴰⵏ ⵉⴽⵜⵍ, ⵜⴰⵡⵉ ⴷ ⵙ ⵉⵙⵏⴹⴰⵍ, ⵜⴳ ⵜⵜ ⴳ ⵢⴰⵏ ⵍⵇⴱⵕ ⵉⵅⵍⴰⵏ, ⵜⴰⴷⵊ ⵜ ⴳⵉⵙ ⴰⵔ ⴰⵙⵙ ⵏ ⵙⴱⵄ ⵉⵢⵢⴰⵎ, ⴳ ⵜⵃⴰⵣⵣⵎ ⵉⵍⵍⵉⵙ ⴳ ⵜⴳⵎⵎⵉ ⵏ ⵓⵔⴳⴰⵣ ⵏⵏⵙ, ⵜⴷⴷⵓ ⵜⴰⵡⵉ ⵜⵜ ⵉⴷ ⵜⵙⴼⵔⵓⵔⵉ ⴳⵉⵙ ⵍⵃⵏⵏⴰ ⵢⴰⵖ ⴳⵉⵙ ⵉⵙⵍⵖⵏ ⴰⵙⵙ ⴰⵏⵏⴰⵖ ⵃⵜⵜⴰ ⵢⴰⵜ ⴳ ⵉⵙⵜ ⵏ ⵜⴳⵎⵎⵉ ⵓⵔ ⵜⵏⵏⵉ ⴰⴷ ⵜⵙⴽⵔ ⵃⵜⵜⴰ ⵜⴰⵖⴰⵡⵙⴰ, ⵜⴰⵙⵍⵉⵜ ⴰⴷ ⴷ ⵉⵜⵜⴳⵎⵏ ⴰⵎⴰⵏ, ⵜⴰⵡⵉ ⴷ ⵉⴽⵛⵛⵓⴹⵏ, ⵜⵥⴹⴰ ⵉⵎⵏⴷⵉ ⴷⴰ ⵙ ⵜⵔⴰ ⴰⴷ ⴰⵙⵏ ⵜⵙⴽⵔ ⵜⵉⵔⵎⵜ, ⵜⵙⴼⵔⵓⵔⵉ ⵍⵃⵏⵏⴰ ⴰⵖ ⵉⵍⵍⴰⵏ ⴳ ⵍⵎⵔⵉ, ⵜⵙⵎⵓⵏ ⴷ ⴰⴳⴳⵯⵔⵏ ⵜⵙⴽⵔ ⴳⵉⵙ ⵜⵉⵔⵎⵜ ⵢⴰⴽ ⴰⴷ ⴷⴰⵔⵙⵏ ⵜⵄⵣⵣⴰ ⵍⵃⵏⵏⴰ. ⴰⵢⵜ ⴱⵍⴰⵍ ⴰⴷ ⵉⵙⴽⴰⵔⵏ ⵍⵄⵡⴰⵢⴷ ⴰⴷ. [ 10. ] ⴷⴰⵔ ⴰⵢⵜ ⴷⴰⴷⵙ, ⵍⵄⵡⴰⵢⴷ ⵏⵏⵙⵏ ⵉⴳ ⵔⴰⵏ ⴰⴷ ⴰⵡⵉⵏ ⵜⴰⵙⵍⵉⵜ, ⴷⴰ ⵙⵔⵙ ⵉⵜⵜⵓⴷⵓ ⵖⵉⵔ ⵢⴰⵏ ⵓⵔⴳⴰⵣ ⴷ ⵜⵙⵔⴷⵓⵏⵜ ⵏⵏⵙ, ⵉⵙⵏⵉ ⵜⵜ ⵏⵏⵉⴼ ⴰⵙ, ⵎⵓⵏⵏⵜ ⴷⵉⴷ ⴰⵙ ⵉⵙⵜ ⴷⴰⵔⵙ ⴷ ⴰⵢⵜ ⴷⴰⵔⵙ ⴰⵔ ⵙ ⵜⵜ ⵉⴷ ⵙⵙⵍⴽⵎⵏⵜ ⵙ ⵉⵎⵉ ⵏ ⵜⴳⵎⵎⵉ ⵏ ⵓⵔⴳⴰⵣ ⵏⵏⵙ; ⴰⵡⵉⵏ ⴷ ⵢⴰⵏ ⵓⵛⴹⴰⴹ ⵎⵏⴰⵚⵚⴰ ⵍⵇⴹⵏ, ⵎⵏⴰⵚⵚⴰ ⵏ ⵍⵃⵔⵉⵔ, ⵢⴰⵎⵥ ⵜⵜ ⵢⴰⵏ, ⵉⴼⵙⵔ ⵎⵏⴰⵚⵚⴰ ⵏⵏⵙ ⴳ ⵡⴰⴽⴰⵍ, ⵜⴳⴳⵯⵣ ⵜⵙⵍⵉⵜ ⴰⴼⵍⵍⴰ ⵏⵏⵙ, ⴰⵔ ⴼⵍⵍⴰⵙ ⵜⵜⵙⴰⴷⴰⵡ ⴰⵔ ⴼⵉⵃⵉⵏⴰ, ⴹⴼⴰⵕⵏ ⵜⵜ ⵉⵔⴳⴰⵣⵏ ⴰⵔ ⴰⵙⵏ ⵜⵜⵉⵏⵉⵏⵜ ⵜⵎⵖⴰⵔⵉⵏ: " ⵔⴰⵔ ⴰⵜ ⵉⴼⴰⴷⴷⵏ ⵉ ⵉⵍⵖⵎⴰⵏ! " ⵢⴰⴽ ⴰⴷ ⴽⴼⵏ ⵉⵇⵇⴰⵕⵉⴹⵏ ⵉ ⵜⵙⵍⵉⵜ; ⵉⵏⵉⵏ ⴰⵙⵏⵜ ⵉⵔⴳⵣⵏ: " ⴰⴷ ⴰⵡⵏⵜ ⵏⴽⴼ ⴽⵕⴰⴹ ⵡⴰⵔⵢⴰⵍ! " ⵉⵏⵉⵏⵜ ⴰⵙⵏⵜ: " ⵎⴰⵅⵅ ⴰⵢⵏⵏⴰⵖ ⴰ ⴷⴰⵔⵓⵏ ⵏⵙⵡⴰ! " ⴽⴼⵏ ⴰⵙⵏⵜ ⴰⵕⴱⴰⵄ ⵏ ⵡⴰⵔⵢⴰⵍ, ⵜⴳⴳⵯⵣ ⵜⵙⵍⵉⵜ ⵏⵜⵜⴰⵜ ⴰⴷ ⵉⵣⵡⴰⵔⵏ, ⵜⴱⴷⴷⴰ ⴳ ⵡⴰⵎⵎⴰⵙ ⵏ ⵜⴳⵎⵎⵉ, ⵏⵜⵜⴰⵜ ⴷ ⵜⵎⵖⴰⵔⵉⵏ ⴰⵔ ⵜⵍⵄⴰⴱⵏⵜ ⴰⵃⵉⴷⵓⵙ. ⴰⵔ ⴷ ⴹⵕⵏⵜ ⵜⵉⵍⵍⴰⵙ ⵙ ⵉⵎⵉⴽ, ⴽⴼⵏⵜ ⴰⵙ ⵢⴰⵏ ⵓⵔⵓⴽⵓ, ⵎⵓⵏⵏⵜ ⴷⵉⴷ ⴰⵙ ⵜⵎⵖⴰⵔⵉⵏ ⵙ ⵓⴷⵖⴰⵔ ⴷⴰ ⵙⴳ ⴰⴷ ⵜⴰⴳⵓⵎⵏⵜ, ⴹⴼⴰⵕⵏ ⵜⵏⵜ ⵉⵔⴳⵣⵏ, ⴰⵔ ⴰⵙ ⴳⴰⵔⵏ ⵉⵇⵇⴰⵕⵉⴹⵏ ⴳ ⵓⵔⵓⴽⵓ ⴷⴰ ⵜⵓⵙⵉ ⴰⵔ ⴷ ⵜⵍⴽⵎ ⴰⵎⴰⵏ ⵜⴻⵜⴽⵓⵔ ⵜ ⵉⴷ ⵙ ⵡⴰⵎⴰⵏ, ⵔⴰⵔⵏ ⵜ ⵉⴷ ⴰⴼⵏ ⴷ ⵜⵉⴷⴰ ⵉⵙⵓⵍⵏ ⴳ ⵜⴳⵎⵎⵉ ⵙⴽⵔⵏⵜ ⵢⴰⵜ ⵜⵣⵍⴰⴼⵜ ⵏ ⵜⵔⵡⴰⵢⵜ, ⵙⵔⵙⵏⵜ ⴰⵔ ⵉⵙⵙⵏ ⵜⵇⵇⵍⵏⵜ, ⵎⴽⴰⵏⵏ ⵜⵓⵛⴽⴰ ⴷ ⵜⵙⵍⵉⵜ, ⵜⴱⴷⴷⴰ ⵜⴰⵎⴰ ⵏ ⵜⵣⵍⴰⴼⵜ, ⴰⵡⵉⵏ ⴷ ⴰⵙⵉⴷⴷ, ⵜⴰⵍⵍ ⴰⴹⴰⵕ ⵏⵏⵙ ⵏⵏⵉⴳ ⴳ ⵜⵣⵍⴰⴼⵜ, ⵉⵥⴰⵕⵏ ⴰⵎⴰⵍⵓ ⵏ ⵓⴹⴰⵕ ⵏⵏⵙ, ⴰⵡⵉⵏ ⴷ ⵢⴰⵏ ⵉⵙⵉⴳⵏⵉ, ⵏⵏⴹⵏ ⵉⵙⵙ ⵢⴰⵜ ⵜⵖⴰⵔⴰⵙⵜ ⵉ ⵓⵎⴰⵍⵓ ⵏ ⵓⴹⴰⵕ ⴳ ⵜⵔⵡⴰⵢⵜ; ⵎⴽⴰⵏⵏ ⵜⴽⵙ ⴰⴹⴰⵕ ⵏⵏⵙ ⵢⴰⵙⵉ ⵢⴰⵏ ⴳ ⵉⵔⴳⵣⵏ ⴰⴷⵖⴰⵔ ⵍⵍⵉⵖ ⵄⴰⵍⵍⵎⵏ ⴰⵔ ⵜ ⵉⵛⵜⵜⴰ, ⵏⵜⵜⵏⵉ ⴰⵔ ⵜ ⴽⴽⴰⵜⵏ ⴰⵔ ⴷ ⵉⴽⵎⵎⵍ ⵙ ⵜⵎⵛⵛⵓⵜ, ⵍⵓⵇⵜ ⴰⵏⵏⴰⵖ ⴼⵉⵏ ⵓⴷⵉ ⴳ ⵓⴷⵖⴰⵔ ⵙⴳ ⵜ ⵢⵓⵙⵉ, ⵇⵇⵉⵎⴰⵏ ⵛⵛⵏ ⵜ; ⵍⵎⵄⵏⴰ ⵏ ⵓⵎⴰⵍⵓ ⵏ ⵓⴹⴰⵕ, ⵢⴰⴽ ⴰⴷ ⵉⵥⴰⵕⵏ ⵉⵙ ⵉⵎⵇⵇⵓⵕ ⵏⵖ ⵉⵎⵥⵥⵉ, ⵉⴳ ⵉⵎⵇⵇⵓⵕ ⴰⵙⵙ ⴳ ⵜⵓⵔⵓ ⴰⵔ ⴰⵙ ⵙⵄⴰⵜⴰⵡⵏ ⵜⴰⵎⵛⵛⵓⵜ; ⵉⴳ ⵉⵎⵥⵥⵉ ⴰⵢⴰⵏⵏ ⴰⵙ ⴽⴼⴰⵏⵏ ⵉⵎⵍ ⴰ ⵜ ⵉⵇⵇⴰⴷⴷⴰ. [ 11. ] ⴷⴰⵔ ⴰⵢⵜ ⵎⴰⵏⵏⴰ, ⵉⴳ ⵔⴰⵏ ⴰⴷ ⴷ ⴰⵡⵉⵏ ⵜⴰⵙⵍⵉⵜ, ⴰⵡⵉⵏ ⵜⴰⴳⵎⴰⵔⵜ ⵎⴰⴼ ⵜⵜ ⵉⴷ ⴷ ⵙⵏⴰⵢⵏ, ⵚⵕⴼⵏ ⴰⵙ ⵜⴰⴷⴷⵉⵍⵜ ⵏⵏⵙ, ⴰⵡⵉⵏ ⴷ ⵜⵉⵖⵔⵓⵔⵉⵏ ⵉⴱⵅⵅⵉⵏ, ⴹⴼⵕⵏ ⴰⵙ ⵜⴰⴷⴷⵉⵍⵜ ⵏⵏⵙ ⴼ ⵙⵏⴰⵜ ⵙ ⵜⵖⵔⵓⵔⵉⵏ ⴰⵏⵏⴰⵖ ⴰⵔ ⴷ ⵉⴳ ⵣⵓⵏⴷ ⴰⴷⵍⴰⵍ ⵏ ⵜⵎⵖⴰⵔⵜ, ⵙⵉⴽⴽⵏ ⴼⵍⵍⴰⵙ ⵍⵃⵏⵏⴰ ⵙⴳ ⵓⴼⵍⵍⴰ, ⴰⵡⵉⵏ ⴷ ⵢⴰⵏ ⵉⴼⵉⵍⵓ ⵏ ⵜⵉⵍⵎⵉ ⴰⴳⵓⵍⵏ ⵜⵜ ⵉⵏⴳⵔ ⵉⴷⵍⴰⵍⵏ ⵢⴰⴽ ⴰⴷ ⵉⵎⵍⵓⵍ ⵙⵙⴰⵄⴷ ⵏⵏⵙ. ⵉⵏⵉⵏ ⵉ ⵢⴰⵏ ⵓⵎⴽⵙⴰ ⵏ ⵡⵓⵍⵍⵉ ⴰ ⵢⵏⵜ ⵉⴽⵙ ⴳ ⵓⵖⴰⵔⴰⵙ ⴷⴰ ⵜⵔⴰ ⴰⴷ ⵜⴽⴽ ⵜⵙⵍⵉⵜ. ⵓⵎⵎⴰ ⵉⴽⵜⵍⴰⵏ ⴷⴰ ⴰⵙ ⵢⵉⵡⵉⵏ ⵍⵊⴷⵉⴷ ⵓⵔ ⴰ ⵢⵏ ⵜⵍⵙⴰ ⴳ ⵜⴳⵎⵎⵉ ⵏ ⵉⵎⵎⴰⵙ, ⴷⴰ ⵉⵏⵏ ⵜⵜⴰⵙⵉⵏ ⴳ ⵢⴰⵜ ⵜⵙⴳⴳⵯⵉⵜ; ⵎⴽⴰⵏⵏ ⴷ ⵍⴽⵎⵏ ⴰⵎⴽⵙⴰ ⵍⵍⵉⵖ ⵏ ⵡⵓⵍⵍⵉ ⵉⵚⵓⴳ ⵉⵏⵜ ⵎⵏⵉⴷⴰⵜⵙⵏ ⴰⵔ ⵉⵎⵉ ⵏ ⵜⴳⵎⵎⵉ ⵏ ⵓⵔⴳⴰⵣ ⵏⵏⵙ ⵢⴰⴽ ⵉⴳ ⴼⵍⵍⴰⵙ ⵜⴽⵛⵎ ⴰⴷ ⴷⴰⵔⵙⵏ ⵄⵜⵓⵏⵜ ⵡⵓⵍⵍⵉ ⴷ ⵡⵉⴷⴰ ⵏ ⴷⴷⵓⵏⵉⵜ. ⵙⵙⵓⴳⵣⵏ ⵜⵜ, ⵜⴽⴽ ⴷⴷⴰⵡ ⵏ ⵓⴷⵉⵙ ⵏ ⵜⴳⵎⴰⵔⵜ ⴽⵕⴰⴹⵜ ⵜⵉⴽⴽⴰⵍ, ⵢⴰⴽ ⴰⵡⵔ ⴰⵙ ⵙⴽⵔⵏ ⵉⵃⴰⵊⵔⵓⵔⵏ; ⵍⵓⵇⵇⵜ ⴰⵏⵏⴰⵖ ⵜⴽⵏⵓ ⴰⵔ ⵙⵜⵜⵉⵏ ⵉⴽⵜⵍⴰⵏ ⵍⵍⵉⵖ ⵙⴳ ⵜⵙⴳⴳⵯⵉⵜ ⵢⴰⵏ ⵙ ⵢⴰⵏ ⴰⵔ ⴰⵙⵏ ⵙⴳⵓⴷⵡⵉⵏ ⴰⴼⵍⵍⴰ ⵏ ⴷⴷⴰⵡⴰⵜ ⵏⵏⵙ; ⴰⵔ ⴷ ⵉⵏⵏ ⴽⵎⵎⵍⵏ ⴰⵛⴽⵏ ⴷ ⵉⵙⵍⴰⵏ ⵢⴰⵏ ⵙ ⵢⴰⵏ ⵡⴰⵏⵏ ⵜ ⵉⴷ ⵉⵍⴽⵎⵏ ⵉⵏⵉ: " ⵉ ⵎⵛⵜⴰ ⴽⴼⴰⵏ ⴳ ⵜⵙⵔⴷⵓⵏⵜ ⴰⴷ? " ⵉⵏⵉⵏ ⴰⵙ ⵡⵉⵢⵢⴰⴹ: " ⴽⴼⴰⵏ ⴽⴰⴷⴰ ⵡⴰ ⴽⴰⴷⴰ " ⴰⵔ ⴷ ⴰⴽ ⵉⵏⵉⵏ ⵉⵙⵍⴰⵏ ⴰⵡⴰⵍ ⴰⴷ, ⵢⴰⵛⴽ ⴷ ⵓⵙⵍⵉ ⵉⵏⵉ ⴰⵙⵏ: " ⵎⵛⵜⴰ ⴽⴼⴰⵏ ⴳ ⵜⵙⵔⴷⵓⵏⵜ ⴰⴷ? " ⵉⵏⵉⵏ ⴰⵙ ⵓⵍⴰ ⵏⵜⵜⴰ ⵎⴽⵏⵏⴰⵖ ⵉⵏⵉⵏ ⴰⵙ: " ⴰⴽⴽ ⵉⵙⵙⵔⴱⵃ ⵕⴱⴱⵉ ⴷⵉⴷⴰⵙ! ". ⵍⵓⵇⵇⵜ ⴰⵏⵏⴰⵖ ⴽⵙⵏ ⵉⴽⵜⵍⴰⵏ ⵙⴳ ⵓⴼⵍⵍⴰ ⵏ ⵜⴰⴷⴰⵡⵜ ⵏⵏⵙ, ⵙⵙⵍⵙⵏ ⴰⵙ ⵉⵏⵏ ⴳ ⵓⴷⵖⴰⵔ ⴰⵏⵏⴰⵖ, ⵏⵏⴹⵏⵜ ⴰⵙ ⵜⵎⵖⴰⵔⵉⵏ ⴰⵡⵉⵏ ⵜⵜ ⵙ ⵓⵃⴰⵏⵓ ⵏ ⵓⵔⴳⴰⵣ ⵏⵏⵙ, ⵏⵙⵏ ⵎⴷⴷⵏ ⴳ ⵜⵎⵖⵔⴰ ⴰⵔ ⴰⵣⴽⴽⴰ ⴽⵓ ⵢⴰⵏ ⵙ ⵎⴰⵏⵉ ⴷ ⵉⴽⴽⴰ. [ 12. ] ⴷⴰⵔ ⵉⵎⵖⵔⴰⵏ, ⵎⴽ ⵔⴰⵏ ⴰⴷ ⴷ ⴰⵡⵉⵏ ⵜⴰⵙⵍⵉⵜ, ⵍⴰⴱⴷⴷⴰ ⴰⴷ ⵙⴽⵔⵏ ⵢⴰⵜ ⵜⴰⴼⴰⵏⵜ ⵏ ⵓⵖⵕⵓⵎ ⴷⴰ ⵜ ⵙⵙⵏⵡⴰⵏ ⴰⴼⵍⵍⴰ ⵏ ⴽⵔⴰ ⵏ ⵜⵖⵓⵍⵉⴷ ⵉⵎⵖⵉⵏ, ⵉⵙⵎ ⵏ ⵜⴰⴼⴰⵏⵜ ⴰⴷ " ⵜⵓⵙⵎⵉⵏⵜ "; ⴷⴰ ⵜⵜ ⵜⵜⴳⴳⴰⵏ ⴳ ⵢⴰⵜ ⵜⴰⵢⵏⵏⵉⵜ ⵏ ⵜⵏⴰⵎⴰⴹⵜ, ⴳⵏ ⵉⴽⵜⵍⴰⵏ ⵏ ⵜⵙⵍⵉⵜ ⴳ ⵢⴰⵜ ⵜⴰⵢⵏⵏⵉⵜ ⵢⴰⴹⵏⵉⵏ ⴰⵔ ⴷ ⵎⵙⴰⵛⴽⴰⵏ ⴳ ⵜⵥⵓⵥⵉ, ⴰⵡⵉⵏ ⴷⵉⴷⴰ ⵜⵙⵏ ⵜⵉⵖⵔⵉⵢⵉⵏ ⴷ ⵍⴱⴰⵕⵓⴹ. ⵎⴽⴰⵏⵏ ⵉⵏⵏ ⵥⵕⴰⵏ ⴰⵢⵜ ⵉⵖⵔⵎ ⴷⴰⴳ ⵜⵍⵍⴰ ⵜⵙⵍⵉⵜ, ⵇⵇⵏⵏ ⵜⵉⴼⵍⵓⵜ, ⴰⵙⵉⵏ ⵓⵍⴰ ⵏⵜⵜⵏⵉ ⵜⵉⵖⵔⵉⵢⵉⵏ ⴷ ⵍⴱⴰⵕⵓⴹ, ⵎⵏⴰⴳⴳⴰⵔⵏ ⵉⵏⵏ ⵓⵔ ⵜⴰ ⴷ ⵍⴽⵉⵎⵏ, ⵎⵢⴰⵡⴰⵜⵏ ⴷⵉⴷⴰ ⵜⵙⵏ ⵢⴰⴽ ⴰⴷ ⴰⵙⵏ ⵣⵔⵉⵏ ⵙ ⵜⴰⴼⴰⵏⵜ ⴰⴷ ⴰⵙⵏ ⵜⵜ ⴱⴱⵉⵏ ⴳ ⵜⵏⴰⵎⴰⴹⵜ, ⴰⵛⴽⵓ ⵉⴳ ⴰⵙⵏ ⵜⵜ ⴱⴱⵉⵏ ⴰⵢⵜ ⴷⴰⵔⵙ ⵏ ⵜⵙⵍⵉⵜ, ⵍⴰⴱⴷⴷⴰ ⴰⴷ ⴰⵖⵓⵍⵏ ⵙ ⵜⵎⴰⵣⵉⵔⵜ ⵏⵏⵙⵏ ⴰⵔ ⴷ ⵙⴽⵔⵏ ⵜⴰⵢⵢⴰⴹ. ⵎⴽⵏⵏⴰⵖ ⴰ ⴼⵍⵍⴰⵙ ⵙⴽⴰⵔⵏ ⴰⵔ ⴷ ⵜⵜ ⵙⵙⵍⴽⵎⵏ ⵉⵎⵉ ⵏ ⵜⴳⵎⵎⵉ ⵓⵔ ⵜⵜⵢⴰⴱⴱⴰⵢ, ⵙⵙⵓⴼⵖⵏ ⵢⴰⵜ ⵍⵄⵎⵎⴰⵕⵜ, ⵍⵎⵄⵏⴰ ⵏⵏⵙ ⵀⴰⵜ ⵔⵏⴰⵏ ⵉⵏⵏ, ⴰⵏⴼⵏ ⴰⵙⵏ ⵍⵓⵇⵇⵜ ⴰⵏⵏⴰⵖ ⵜⵉⴼⵍⵓⵜ, ⴰⵙⵉⵏ ⵜⴰⵏⴰⵎⴰⴹⵜ ⵙⴳ ⵓⴼⵍⵍⴰ ⵏ ⵜⵙⵔⴷⵓⵏⵜ, ⵙⵙⴽⵛⵎⵏ ⵜⵜ, ⵍⴷⵉⵏ ⴷ ⴳⵉⵙ ⵜⴰⴼⴰⵏⵜ ⵍⵍⵉⵖ, ⵢⴰⵙⵉ ⵜⵜ ⵢⴰⵏ ⵏⵏⵉⴳ ⵏ ⵢⵉⵅⴼ ⵏ ⵜⵙⵍⵉⵜ, ⵉⵏⵉⵏ: " ⴰⵡⵉ ⴰⴷ ⵜⴰⵎⵊⴱⴱⵔⵜ! " ⵜⴰⵎⵊⴱⴱⵔⵜ ⴰⴷ ⵢⴰⵜ ⵍⴽⵯⵎⵎⵉⵜ ⵉⴷⵍⵏ ⴽⵓⵍⵍⵓ ⵙ ⵏⵏⵇⵇⵕⵜ ⴰⵡⵔ ⵙ ⴳⵉⵙ ⵉⵜⵜⴰⴳⴳⵯⴰ ⵃⵜⵜⴰ ⴰⵏⵏⵛⵜ ⵉⵅⴼ ⵏ ⵜⴰⵙⵎⵉ ⵏ ⵡⴰⵏⴰⵙ; ⴱⴱⵉⵏ ⵉⵙⵙ ⵜⵓⵙⵙⵎⵉⵏⵜ ⴰⴷ, ⵔⵡⵍⵏⵜ ⵜⵎⵖⴰⵔⵉⵏ ⵙ ⵓⴳⵣⵣⵓⵎ ⵏⵏⵙ, ⵔⵡⵍⵏ ⵉⵔⴳⵣⵏ ⵙ ⵡⴰⵢⵢⴰⴹ ⴰⵔ ⵜⵜⵎⵣⵡⴰⴱⵏ ⵉⵏⴳⵔⴰ ⵜⵙⵏ ⴰⵔ ⵛⵜⵜⴰⵏ. ⵍⵓⵇⵇⵜ ⴰⵏⵏⴰⵖ ⵙⵙⵓⴼⵖⵏ ⵢⴰⵜ ⵜⵣⵍⴰⴼⵜ, ⵙⵔⵙⵏ ⴳ ⵡⴰⵎⵎⴰⵙ ⵏⵏⵙ ⵢⴰⵏ ⵓⵍⵎⵙⵉⵔ, ⵜⴱⴷⴷⴰ ⵜⵙⵍⵉⵜ ⴳ ⵡⴰⵎⵎⴰⵙ ⵏⵏⵙ, ⵙⵙⵍⵙⵏ ⴰⵙ ⵉⴽⵜⵍⴰⵏ ⵏⵏⵙ ⵙⵙⵓⴼⵖⵏ ⵜⵜ, ⵙⵏⵉⵏ ⵜⵜ ⴼ ⵜⵙⵔⴷⵓⵏⵜ, ⵜⵟⵟⴰⴼ ⵢⴰⵜ ⵜⵎⵖⴰⵔⵜ ⴳ ⵜⴰⴷⴷⵉⵍⵜ, ⵏ ⵜⵙⵔⴷⵓⵏⵜ, ⵉⵙⵎ ⵏⵏⵙ ⵜⴰⵎⵏⴳⴼⵜ; ⴷⵉⵏⵏ ⵜⵜ ⵙⵉⴽⴽⵏ ⵜⴽⴽ ⵓⵍⴰ ⵏⵜⵜⴰⵜ, ⵓⵔ ⵜⵏⵏⵉ ⴰⴷ ⴰⵙ ⵜⵣⴷⵓ ⵉ ⵜⴰⴷⴷⵉⵍⵜ; ⵍⵎⵄⵏⴰ ⵏⵏⵙ ⵢⴰⴽ ⴰⵡⵔ ⵙⴰⵔ ⵏⴳⴰⵔⴰⵏ ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ. ⴰⵔ ⵜⵜ ⵉⵏⵏ ⵙⵙⵍⴽⵎⵏ ⵙⵎⵏⴳⴳⴰⵔⴰⵏ ⵢⴰⵏ ⵓⵔⵓⴽⵓ ⵏ ⵡⴰⵎⴰⵏ, ⵜⵙⵓ ⵙ ⴳⵉⵙ ⵢⴰⵜ ⵜⴳⵯⵎⵉⵎⵜ, ⵙⵙⵓⴼⵖⵏ ⵢⴰⵏ ⵓⵔⴰⵡ ⵏ ⵜⵎⵥⵉⵏ ⵉ ⵜⵙⵔⴷⵓⵏⵜ, ⵜⵙⵍⵍⵎ ⵙ ⴳⵉⵜⵙⵏ ⵉⵎⵉⴽⴽ, ⴼⴼⵔⵏ ⵜⵉⵎⵥⵉⵏ ⴰⵖ ⵙⴳ ⵜⵙⵍⵎ, ⴰⵔ ⵜⴰⵢⵢⵓⴳⴰ ⴽⵓⴼⵙⵏ ⵉⵏⵏ ⵜⵜ ⵏⵜⵜⵏⵉ ⴰⴷ ⵉⵣⵡⴰⵔⵏ ⵢⴰⴽ ⴰⴷ ⵉⵥⴰⵕⵏ ⵜⴰⵡⵏⵣⴰ ⵏⵏⵙ ⵉⵙ ⵜⵃⵍⴰ ⵏⵖ ⵓⵀⵓ. ⵍⵓⵇⵇⵜ ⴰⵏⵏⴰⵖ ⵙⵙⵓⴳⵣⵏ ⵜⵜ, ⵜⴽⵛⵎ, ⵏⵏⵙⵏ ⴰⵔ ⵜⵜⵓⵏⵏⴰⵙⵏ ⴰⵔ ⴷ ⵉⴼⴼⵓ ⵡⴰⵙⵙ, ⵢⴰⵙⵉ ⵓⵙⵍⵉ ⵢⴰⵏ ⵓⵖⴰⵏⵉⵎ, ⵜⴰⵙⵉ ⵜⵙⵍⵉⵜ ⵢⴰⵏ ⵓⵖⴰⵏⵉⵎ ⴷ ⵢⴰⵏ ⵓⵔⵓⴽⵓ ⵉⵜⴽⵓⵔⵏ ⵙ ⵡⴰⵎⴰⵏ, ⵙⵙⵓⴼⵖⵏ ⴰⵔ ⵉⵎⵉ ⵏ ⵜⴳⵎⵎⵉ ⴰⵔ ⵜⵜⵎⵢⴰⵡⴰⵜ ⵜⵙⵍⵉⵜ ⴷ ⵓⵙⵍⵉ ⵙ ⵉⵖⴰⵏⵉⵎⵏ; ⵉⴳ ⵉⵕⵥⴰ ⵓⵖⴰⵏⵉⵎ ⵡⵉⵏ ⵓⵙⵍⵉ ⴰⴷ ⵉⵣⵡⴰⵔⵏ, ⵉⵏⵉⵏ ⴰⵙ " ⵜⵔⵏⴰ ⴽ! " ⵜⴰⵙⵉ ⵜⵙⵍⵉⵜ ⴰⵔⵓⴽⵓ ⴰⴷ ⵏ ⵡⴰⵎⴰⵏ ⵙⴳ ⵢⴰⵜ ⵜⴰⵢⵏⵏⵉⵜ, ⵉⵟⵟⴰⴼ ⴰⵙ ⵓⵙⵍⵉ ⵙⴳ ⵜⴰⵢⵏⵏⵉⵜ ⵢⴰⴹⵏⵉⵏ, ⴽⵓ ⵢⴰⵏ ⴳⵉⵜⵙⵏ ⵉⵔⴰ ⴰⴷ ⵜ ⵉⵏⴳⵍ ⴼ ⵡⴰⵢⵢⴰ, ⵡⴰⵏⵏ ⵜ ⵉⵏⵖⵍⵏ ⴼ ⵡⴰⵢⵢⴰ ⵉⵏⵉⵏ ⴰⵙ: " ⵜⵔⵏⴰⵜ! " ⵉⴳ ⵓⵔ ⵜ ⵉⴼⴼⵉ ⵢⴰⵏ ⴼ ⵢⴰⵏ ⵉⵏⵖⵍ ⵉⵏⴳⵔⴰ ⵜⵙⵏ ⴷⴰ ⴰⵙ ⵜⵜⵉⵏⵉⵏ: " ⵜⵣⴳⴰ ⵍⵉⵇⵇⴰⵎⵜ ⵟⴰⵢⵢⴰ " ⵣⵄⵎⴰ ⵓⵔ ⵜⵜ ⵉⵔⵏⵉ, ⵓⵔ ⵜ ⵜⵔⵏⵉ, ⴽⵍⵏ ⵎⴰ ⵉⵍⵍⴰ ⵡⴰⵙⵙ ⵎⴷⴷⵏ ⴳ ⵜⵎⵖⵔⴰ, ⴰⵔ ⵜⴰⴷⴳⴳⵯⴰⵜ ⴽⵓ ⵢⴰⵏ ⵉⴷⴷⵓ ⵙ ⴷⵉⵏⵏ ⴷ ⵉⴽⴽⴰ. [ 13 ] ⴷⴰⵔ ⵖⵙⵙⴰⵜ ⵓⵍⴰ ⵏⵜⵜⵏⵉ ⴳⵉⵜⵙⵏ ⵢⴰⵏⵏ ⵉⵖⵙⵙ, ⵢⴰⵏ ⴰⵕⴱⴰⵄ ⵉⵖⵔⵎⴰⵏ, ⵓⵔ ⴰ ⴰⴽⴽⴰⵏ ⵉⵙⵜⵉⵜⵙⵏ ⵙ ⵜⵎⴰⵣⵉⵔⵜ ⵢⴰⴳⴳⵯⵓⴳⵏ, ⴷⴰ ⵜⵜⵎⵢⴰⴼⴽⴰⵏ ⵖⵉⵔ ⵉⵏⴳⵔⴰⵜⵙⵏ ⴰⵛⴽⵓ ⵓⵔ ⴰ ⵙⵏⵏⴰⵢⵏ ⵜⴰⵙⵍⵉⵜ, ⴷⴰ ⵜⵜⵙⵓⴷⴰⵡ ⵖⵉⵔ ⴼ ⵓⴹⴰⵕ ⵏⵏⵙ. ⵉⴳ ⵜⵍⵍⴰ ⴽⵔⴰ ⵏ ⵜⵙⵍⵉⵜ ⴰⵔ ⵜⵜⵖⵎⵎⴰ ⵍⵃⵏⵏⴰ ⴰⵔ ⴷ ⵉⴷ ⴰⵙ ⵜⵜⵉⵍⵉⵏ ⵙⴱⵄⴰ ⵏ ⵜⵎⴳⴰⴹ ⵉⵍⴰⵏ ⴰⵏⵏⵛⵜ ⵏⵏⵙ ⴳ ⵜⵉⴷⴷⵉ, ⵍⵙⵏⵜ ⴽⵓⵍⵍⵓ ⵜⵉⵎⵍⵙⴰ ⵢⴰⵜ ⵣⵓⵏⴷ ⵜⴰⵢⵢⴰⴹ, ⵎⵎⵔⵡⴰⵙⵏⵜ ⴽⵓⵍⵍⵓ; ⵎⴰⵅⵅ ⴰⵍⵍⵉⵖ ⴰ ⵙⴽⴰⵔⵏⵜ ⵎⴽⴰ? ⵢⴰⴽ ⴰⵡⵔ ⵉⵙⵙⵏⵏ ⵎⴷⴷⵏ ⵜⴰⵙⵍⵉⵜ ⵙⴳ ⵜⴰⴷⴰ ⵓⵔ ⵜⵜ ⵉⴳⵉⵏ, ⴰⵡⵔ ⴰⵙ ⵙⴽⵔⵏ ⵉⵖ ⵉⵃⴰⵊⵔⵓⵔⵏ, ⴰⵔ ⴷ ⵉⴷ ⴰⵙ ⵜⵜⵇⵇⵉⵎⴰⵏⵜ ⴳ ⵓⵃⴰⵏⵓ ⵏ ⵢⵉⵎⵎⴰⵙ ⵓⵔ ⴰ ⴷⴰⵔⵙⵏⵜ ⵉⴽⵛⵛⵎ ⵍⴰ ⵜⴰⵎⵖⴰⵔⵜ ⵓⵍⴰ ⴰⵔⴳⴰⵣ ⵖⵉⵔ ⵢⵉⵎⵎⴰⵙ ⵏ ⵜⵙⵍⵉⵜ ⴰⴷ ⴰⵙⵏⵜ ⵢⴰⴽⴽⴰⵏ ⵎⴰⴷ ⵛⵜⵜⴰⵏⵜ ⴷ ⵎⴰⴷ ⵙⵙⴰⵏⵜ. ⴰⵙⵙ ⴳ ⵔⴰⵏⵜ ⴰⴷ ⵙ ⵜⵜ ⵜⵜⴰⵡⵉⵏⵜ ⵙ ⵜⴳⵎⵉ ⵏ ⵓⵔⴳⴰⵣ ⵏⵏⵙ ⴷⴰ ⵜⵜⴼⵖⵏⵜ ⵙ ⵜⵎⴰⵏⵢⴰ ⵢⵉⵜⵙⵏⵜ, ⵣⵡⴰⵔⵏ ⵉⵔⵔⴳⵣⵏ ⵙ ⵢⴰⵏ ⵄⵛⵔⵉⵏ ⵏ ⵓⵙⵓⵔⵉⴼ, ⵓⵍⴰ ⵜⵉⵎⵖⴰⵔⵉⵏ ⴷⴰ ⵢⵉⵏⵜ ⵉⴹⴼⵓⵕⵏ ⵎⴽⵏⵏⴰⵖ. ⵎⴽⴰⵏⵏ ⵇⵕⵕⴱⵏ ⵜⵉⴳⵎⵎⵉ ⵏ ⵓⵔⴳⴰⵣ ⵏⵏⵙ, ⵉⵖⵍⵉ ⵢⴰⵏ ⵙ ⵓⴼⵍⵍⴰ ⵏ ⴼⵉⵃⵉⵏⴰ ⵙ ⵓⵣⵏⴰⴷⵉ ⵏⵏⵙ, ⴽⵓ ⵢⴰⵜ ⵜⵖⵎⵔⵜ ⵏ ⵜⴳⵎⵎⵉ ⵙⴳ ⴱⵕⵕⴰ ⵉⵍⵉⵏ ⴳⵉⵙ ⵙⵉⵏ ⵉⵔⴳⵣⵏ ⵙ ⵉⵣⵏⴰⴷⵉⵜⵏ ⵏⵏⵙⵏ, ⴽⵓ ⵢⴰⵏ ⵉⵙⵙⴽⵛⵎ ⵜⴰⵇⵎⵎⵓⵜ ⵏ ⵓⵣⵏⴰⴷⵉ ⴳ ⵢⴰⵜ ⵜⴰⵛⴽⵢⵓⵜ. ⵎⴽⴰⵏⵏ ⵜⵍⴽⵎ ⵜⵙⵍⵉⵜ ⵉⵎⵉ ⵏ ⵜⴳⵎⵎⵉ, ⵙⵙⵓⴼⵖⵏⵜ ⴰⵙ ⴷ ⴰⵣⵔⴳ ⴷ ⵢⴰⵏ ⴽⵕⴰⴹⵜ ⵜⴳⵓⵍⵉⵡⵉⵏ ⵏ ⵜⵓⵎⵥⵉⵏ, ⵙⵔⵙⵏ ⴰⵙ ⴳ ⵉⵎⵉ ⵏ ⵜⴳⵎⵎⵉ, ⵜⴼⴼⵉ ⴳⵉⵙ ⵜⵉⵎⵥⵉⵏ ⴰⵖ ⵜⵏⵏⴹ ⴽⵕⴰⴹⵜ ⵜⵉⴽⴽⴰⵍ, ⵜⴰⵙⵉ ⵜ ⴼ ⵜⴰⴷⴰⵡⵜ ⵏⵙ ⴰⵔ ⴰⵎⵎⴰⵙ ⵏ ⵜⴳⵎⵎⵉ ⵜⵕⵥⵎ ⴰⵙ ⵢⴰⴽ ⴰⴷ ⵉⵏⵖⵍ ⵓⴳⴳⵯⵔⵏ ⴰⵖ ⴳⵉⵙ ⵉⵍⵍⴰⵏ ⴳ ⵡⴰⵎⵎⴰⵙ ⵏ ⵜⴳⵎⵎⵉ, ⵣⵄⵎⴰ ⵜⴰⵡⵉ ⴷ ⴷ ⵉⴷ ⴰⵙ ⵍⴱⴰⵕⴰⴽⴰ. ⵍⵓⵇⵇⵜ ⴰⵏⵏⴰⵖ ⵉⵙⵙⵓⴼⵖ ⵍⵄⴰⵎⵎⴰⵕⵜ ⵡⴰⴷⴰ ⵉⵍⵍⴰⵏ ⴳ ⴼⵉⵃⵉⵏⴰ, ⵎⴽⴰⵏⵏ ⴰⵙ ⵙⵍⵍⴰⵏ ⵡⵉⴷⴰ ⵉⵏⵏⴹⵏ ⵉ ⵜⴳⵎⵎⵉ, ⵙⵙⵓⴼⵖⵏ ⵓⵍⴰ ⵏⵜⵜⵏⵉ ⵙ ⵢⴰⵜ ⵜⵙⴰⵔⵓⵜ ⴰⵔ ⴷ ⵜⵄⴰⵎⵎⵕ ⵜⴳⵎⵎⵉ ⵙ ⵡⴰⴳⴳⵯⵓ ⵏ ⵍⴱⴰⵕⵓⴹ, ⵣⵄⵎⴰ ⴰⵡⵔ ⵙⴰⵔ ⵉⴼⴼⵓⵖ ⵡⴰⴳⴳⵯⵓ ⵜⵉⴳⵎⵎⵉ ⵏⵏⵙⵏ. ⵏⵙⵏ ⵎⴷⴷⵏ ⴳ ⵜⵎⵖⵔⴰ, ⴰⵔ ⵜⵜⵓⵏⵏⴰⵙⵏ, ⴰⵔ ⴰⵙⴽⴽⴰ ⵏⵏⵙ ⴽⵓ ⵢⴰⵏ ⵉⴷⴷⵓ ⵙ ⵎⴰⵏⵉ ⴷ ⵉⴽⴽⴰ. [ 14. ] ⵜⵉⴼⵔⵅⵉⵏ ⴰⵔ ⴼⵜⵜⵓⵏⵜ ⴽⵓⵍⵍⵓ ⵙ ⵜⵓⴳⴰ; ⵉⴼⵜⵓ ⵓⴼⵔⵓⵅ ⵓⵍⴰ ⵏⵜⵜⴰ, ⴰⵔ ⵉⵥⵕⵕⴰ ⵜⴰⴼⵔⵓⵅⵜ ⵉⵄⴰⵊⴱⵏ, ⵉⵊⵎⴰⵄ ⴷⵉⵙ ⵉⵏⵏⴰ ⴰⵙ: " ⴰⴷ ⴽⵎ ⴹⴰⵍⴱⵏ ⴰⵢⵜ ⴷⴰⵔⵉ! " ⵜⵏⵏⴰ ⴰⵙ: " ⵡⴰⵅⵅⴰ! " ⵉⵖ ⵜ ⵓⵔ ⵜⵔⵉ ⵓⵔ ⴰ ⵙⵉⵙ ⵜⵙⴰⵡⵍ, ⵎⵇⵇⴰⵕ ⴰⵙ ⴷ ⵢⵉⵡⵉ ⵡⵓⵔⵖ. ⵉⵖ ⵜⵜ ⵉⵔⴰ, ⵎⵇⵇⴰⵕ ⴰⵙ ⴷ ⵢⵉⵡⵉ ⵖⴰⵔ ⵉⵎⵉⴽⴽⴰⵜⵉⵏ ⵜⵇⵏⴰⵄ ⵙⵉⵙ. ⴰⵔ ⴰⵙ ⵉⵙⴽⴰⵔ ⵍⵅⵡⴰⵜⵉⵎ ⴰⵔ ⴰⵙ ⵉⵜⵜⵄⵎⵎⴰⵕ ⵉⴹⵓⴹⴰⵏ ⵓⵔ ⵜⴰ ⵙ ⵜⵜ ⵉⴹⴰⵍⴱ, ⴷⴷⴱⴰⵍⵊ ⴰⴷ ⵎⵓⵏⵏ ⴷ ⵓⵙⵔⵙ. ⴰⴷ ⵜ ⵉⵏⵏⴰ ⵉ ⵓⵍⵜⵎⴰⵙ ⵉⵎⵇⵇⵓⵕⵏ, ⴰⵛⴽⵓ ⵉⵃⵛⵛⵎ ⴱⴰⴱⴰⵙ ⴷ ⵉⵏⵏⴰⵙ, ⵉⵏⵏⴰ ⴰⵙ; " ⴼⵍⴰⵏⵜ ⵉⵍⵍⵉⵙ ⵏ ⴼⵍⴰⵏ ⵀⴰ ⵜⵜ ⴰⵔ ⴷⵉⵙ ⵜⵜⵊⵎⵄⴰⵖ, ⵔⵉⵖ ⴰⴷ ⵙⴽⵔⵖ ⵣⵣⵎⴰⵏ ⵉⵏⵓ, ⵉⵏⵉ ⵜ ⵉ ⵉⵏⵏⴰ ⴷ ⴱⴰⴱⴰ ⴰⴷ ⵉⵏⵏ ⵜⵜ ⴹⴰⵍⴱⵏ! ". ⵉⵖ ⵔⴰⴷ ⵉⴹⴰⵍⴱ ⴱⴰⴱⴰⵙ ⴷ ⵉⵏⵏⴰⵙ, ⴰⵡⵉⵏ ⵍⵇⵇⴰⵍⴱ ⵏ ⵚⵚⴽⴽⵯⴰⵕ, ⴼⵜⵓⵏ, ⵙⵇⵙⴰⵏ ⴰⵢⵜ ⴷⴰⵔⵙ ⵏ ⵜⴼⵔⵓⵅⵜ, ⵏⵏⴰⵏ: " ⵉⵏⴱⴳⵉⵡⵏ ⵏ ⵕⴱⴱⵉ, ⵏⵓⵛⴽⴰ ⴷ ⴰⴷ ⵏⴹⴰⵍⴱ ⵉⵍⵍⵉⵜⵓⵏ ⵉ ⵢⵉⵡⵉⵜⵏⵖ ⴰⵙ ⵜⵜ ⵓⵔ ⵜⴼⴽⵉⵎ ⵉ ⵢⴰⵏ! " ⵉⵖ ⵔⴰⵏ, ⴰⵔ ⴰⵙⵏ ⵜⵜⵉⵏⵉⵏ: " ⵎⵕⵃⴱⴰ, ⵙⵜⵜⵉⵏ ⵓ ⵙⵜⵜⵉⵏ ⵎⵕⵃⵏⴰ ⵏⴼⴽ ⴰⵡⵏ ⵉⵍⵍⵉⵜⵏⵖ, ⵜⵍⵍⴰ ⵖ ⵓⴼⵓⵙ ⵏⵏⵓⵏ! " ⵉⵖ ⵓⵔ ⵔⵉⵏ ⵏⵏⴰⵏ ⴰⵙⵏ: " ⵍⵍⴰⵀ ⵉⵀⵏⵏⵉ ⴽⵯⵏ! " ⵉⵖ ⵔⴰⵏ, ⵛⵛⴰⵏ ⴰⵔ ⴷ ⵙⵓⵏ, ⵏⵏⴰⵏ ⴰⵙⵏ: " ⵀⴰⵏⵏ ⴰⵡⴰⵍ ⵏⴳⴰ ⵜ ⵖ ⵓⴳⴰⵢⵢⵓ ⵏⵏⵓⵏ; ⵀⴰⵏⵏ ⵉⵍⵍⵉ ⵜⵓⵏ ⴰⴷ ⵙⵓⵍ ⴷⵉⵙ ⵓⵔ ⵉⵙⵙⴰⵡⴰⵍ ⵃⵜⵜⴰ ⵢⴰⵏ! " ⴼⵜⵓⵏ. ⵜⴰⴼⵔⵓⵅⵜ ⴰⵔ ⴱⴷⴷⴰ ⴷⵉⵙ ⵜⵊⵎⵄⴰ ⵖ ⵜⵓⴳⴰ, ⵚⴱⴰⵃ ⵉⵖ ⵜⴼⵜⴰ ⵡⴰⵍⴰ ⵜⴰⴷⴳⴳⵯⴰⵜ. ⵏⵜⵜⴰⵜ ⵜⵓⴽⵏⴰ ⴰⵔ ⵜⵜⵊⴰⵔⴰ ( ⴰⵔ ⵜⵜⴽⴽⵙ ⵜⵓⴳⴰ ⵙ ⵜⵎⴰⴳⵜ ⵖ ⵜⵓⵎⵥⵉⵏ ); ⵏⵜⵜⴰ ⵉⴳⴳⵉⵡⵔ ⵖ ⵉⴽⵜⵉ ⵎⵏⵉⴷ ⴰⵙ ⵉⵎⵔⵉ ⵜⵜ. ⴰⵢⵏⵏⴰ ⵜⵏ ⵉⵄⵊⴱⵏ ⴰⵔ ⵜ ⵉⵜⵜⵉⵏⵉ. ⴰⵔ ⴰⵙ ⵜⵜⵉⵏⵉ: " ⵜⵅⵚⵚⴰ ⵉⵢⵉ ⵅⵜⵜⴰ ⴷ ⵅⵜⵜⴰ. " ⴽⵔⴰ ⴰⵔⴰ ⵉⵙⴽⵔ ⴰⴷ ⴰⵙ ⵜⵉ ⵜⵏⵏⴰ. ⵉⵙⴽⵔ ⴽⵕⴰⴹ ⵉⵇⵇⵛⴱⴰⵏ ⴷ ⵙⵏⴰⵜ ⵜⵓⴱⵉⵢⴰⵜ, ⴷ ⵙⵉⵏ ⵍⴰⵥⵢⵓⵕ, ⵉⵙⴽⵔ ⵛⵛⴱⴽⵜ, ⴷ ⵜⵢⵢⵓⴳⴰ ⵏ ⴷⴷⴱⴰⵍⵉⵍ, ⵉⵙⴽⵔ ⵙⵏⴰⵜ ⵍⵍⵃⵔⵎⴰⵡⴰ ⴷ ⵙⵉⵏ ⵍⵇⵇⴹⴰⵢⴱ, ⴷ ⵙⵏⴰⵜ ⵜⴼⴰⵍⴰⵜⵉⵏ, ⵉⵙⵎⵓⵏ ⵜⵏ ⴰⵔ ⴰⵙⵙ ⴰⵏⵏ ⵔⴰⵏ ⴷⴰⵖ ⵙⵔⵙⵏ. ⴰⵔ ⵙⵙⵏⵓⵏ ⵜⴰⵙⵍⵉⵜ ⵏ ⵓⵖⵕⵓⵎ, ⵙⵏⴰⵜ ⵜⵓⵎⵎⴰⵜⵉⵏ ⵏ ⵍⵉⴷⴰⵎ; ⴰⵡⵉⵏ ⵙ ⵜⵜ ⵙ ⴷⴰⵔ ⵜⴼⵔⵓⵅⵜ, ⴰⵔ ⵜⵜⵉⵍⵉ ⵍⵇⵇⵓⵡⵜ ⵏ ⵜⵎⵖⴰⵔⵉⵏ, ⵜⵉⵍⵉ ⵜⴰⵖⵔⵉⵜ, ⴰⵔ ⴰⵙ ⵜⵜⵉⵏⵉⵏ ⴰⵙⵔⵙ. ⵍⵄⵉⴷ ⴰⵔ ⵍⵄⵉⴷ, ⵉⵏⴼⵇ, ⵜⴼⵜⵓ ⵜⵙⴳⴳⵯⵉⵜ ⴷ ⵜⵉⵢⵢⵏⵉ ⴷ ⵍⵃⵏⵏⴰ, ⵉⵙⴽⴰⵔ ⴷⴰⵖ ⵓⵇⵇⵛⵛⴰⴱ, ⵉⵚⵕⴼ ⴰⵙ ⴽⵓⵍⵍⵓ ⵖⴰⵢⴰⵏⵏ; ⵉⴳ ⵜ ⵖ ⵛⵛⵡⴰⵔⵉ, ⵢⴰⵡⵉ ⵜ ⴱⴰⴱⴰⵙ ⴰⴷ ⴷⵉⵙ ⵉⵎⵓⵏ ⵢⴰⵏ ⵓⵔⴳⴰⵣ ⵣⵓⵏⴷ ⴰⴹⴳⴳⵯⴰⵍ ⵏⵏⵙⵏ. ⵉⵖ ⵍⴽⵎⵏ, ⵙⵙⴽⵛⵎⵏ ⵜⵜⵏⴼⵉⵇ; ⵏⵙⴰⵏ ⴰⵔ ⵚⴱⴰⵃ, ⴰⵔ ⴷ ⵛⵛⵉⵏ ⵍⴼⴹⵓⵕ, ⴼⵜⵓⵏ, ⵔⴰⵔⵏ ⴰⵙⵏ ⵜⵉⵇⵇⵔⵜ ⵏ ⵜⴼⵢⵢⵉ ⴳⵉⵏ ⵜⵜ ⴳ ⵛⵛⵡⴰⵔⵉ, ⵉⵡⵔⵔⵉ ⴷ ⵙ ⵜⴳⵎⵎⵉ ⵏⵏⵙⵏ. ⴰⴼⵔⵓⵅ ⴰⴷ ⴰⵙ ⵄⴰⵔⴷⵏ ⴰⵣⴰⵍ ⵡⴰⵃⴷⵓ ⵜ; ⵉⵖ ⴷⴰⵔⵙ ⴰⵎⴷⴷⴰⴽⴽⵯⵍ ⴰⴷ ⴷⵉⵙ ⵉⵎⵓⵏ, ⵉⵖ ⵉⵙⵍⵍⵎ ⴷ ⵜⴹⴳⴳⵯⴰⵍⵜ ⵏⵏⵙ, ⵉⴼⴽⴰ ⴰⵙ ⵜⴰⵡⴽⴰⵢⵜ; ⴰⴷ ⴰⵙ ⵙⴽⴰⵔⵏ ⵟⵟⴰⵊⵉⵏ ⴷ ⵍⵎⵜⵔⴷ ⵏ ⵛⵛⴰⵄⵔⵢⵢⴰ ⴷ ⵛⵛⴼⵏⵊ. ⴰⵔ ⴰⵙⵙ ⴰⵏⵏ ⴷⴰⵖ ⵉⵥⴹⴰⵕ ⵉ ⵜⵎⵖⵔⴰ, ⵉⵖ ⵓⵔ ⵉⵥⴹⴰⵕ ⴰⵔ ⴷ ⵖⵍⵉⵏ ⵜⵓⵎⵥⵉⵏ ⴷ ⵉⵔⴷⵏ, ⴰⵙⵉⵏ ⴰⵏⵔⴰⵔ. ⵉⵖ ⵉⵊⵊⵓⵊⴷ ⵜⴰⵎⵖⵔⴰ ⵍⵄⵉⴷ ⵍⵍⵉ ⵉⴳⴳⵓⵔⴰⵏ ⴰⴷ ⵉⴼⴽ ⴰⵣⵓⴽⴰ; ⴽⵙⵏ ⵜ ⵖ ⵜⴰⴳⴰⵏⵜ ⴼⵙⵔⵏ ⵜ ⴰⵔ ⴷ ⵉⵖⴰⵔ, ⵄⵎⵎⵕⵏ ⵛⵛⵡⴰⵔⵉ, ⵙⵎⵓⵏⴻⵏ ⴷⵉⵙ ⵜⵙⴳⴳⵯⵉⵜ. ⵉⵖ ⵉⴼⴽⴰ ⴰⵣⵓⴽⴰ ⵓⵔ ⴰ ⵙⵓⵍ ⵉⵜⵜⵏⴼⴰⵇ. ⴰⵢⵜ ⴷⴰⵔ ⵜⴼⵔⵓⵅⵜ ⴰⵔ ⵥⵥⴰⴹⵏ ⴰⵣⵓⴽⴰ ⵍⵍⵉ, ⴰⵔ ⵜⵉ ⵜⵜⴳⴳⴰⵏ ⵉ ⵜⵡⵍⴽⵉⵏ ⴰⵔ ⴷ ⴽⵓⵍⵍⵓ ⵏⵓⵏⵜ, ⵉⵡⵔⵔⵉⵖⵏⵜ ⵣⵓⵏⴷ ⵍⵃⵔⵉⵔ: ⴰⵔ ⵜⵜⴰⵙⵉⵏ ⵜⵉⵡⵍⴽⵉⵏ, ⴰⵔ ⵜⵏⵜ ⵜⵜⴰⵣⵉⵏ ⵙ ⵓⵥⵕⵓ ⵏ ⵓⵣⵔⴳ ⴰⵛⴽⵓ ⵏⵜⵜⴰ ⵉⵊⴷ, ⴰⵔ ⵜⵏⵜ ⴽⵓⵍⵍⵓ ⴰⵣⵉⵏ ⴰⵙⵙ ⴰⵏⵏ ⵜⵇⵕⵕⴱ ⵜⵎⵖⵔⴰ ⴰⵔ ⵜⵏⵜ ⵥⵥⵓⵖⵓⵔⵏ ⵙ ⵓⴽⴼⴰⵢ ⴷ ⵓⵎⵍⵍⴰⴳⵓ. ⵢⴰⵛⴽ ⴷ ⵏⵜⵜⴰ ⵙ ⵎⵕⵕⴰⴽⵛ, ⵢⴰⵡⵉ ⵏⵏ ⵛⵛⵡⴰⵔⵉ, ⵉⵄⴰⵎⵎⵕ ⵜ ⵙ ⵉⴷⵓⴽⴰⵏ ⴷ ⵎⴰⵙⴰ ⵉⴳⵎⵏⵓⵏ ⵜⵉⵡⵍⴽⵉⵏ. ⵉⵚⵕⴼ ⵛⵛⵡⴰⵔⵉ ⴷⴰ ⵏⵏ ⵢⵉⵡⵉ ⵉ ⵜⵙⵍⵉⵜ, ⵜⴼⵕⵕⵇ ⵉⴷⵓⴽⴰⵏ ⵍⵍⵉ ⵉ ⴰⵢⵜ ⴷⴰⵔⵙ ⴷ ⵉⴷ ⵅⴰⵍⵉⵙ ⴷ ⵉⴷ ⵄⵎⵎⵉⵙ, ⴰⵛⴽⵓ ⵖⴰⵙⵙ ⴰⵏⵏ ⵜⵙⴽⵔ ⵜⴰⵎⵖⵔⴰ ⴰⵔ ⴰⵙ ⵜⵜⴰⵔⴳⵏ; ⴽⵔⴰ ⵢⵉⵡⵉ ⴷ ⵍⵇⵇⵟⵉⴱ, ⵡⴰⵍⵍⵉ ⴳⵉⵙⵏ ⵉⴹⵏⵉⵏ ⵢⵉⵡⵉ ⴰⵙ ⴰⴼⴰⵡⵡⵓ ⵍⴱⵣⵉⵡⵉ, ⵉⵙⴷⵉⴷ ⴱⴰⵀⵔⴰ ⵉⵖⵍⵉ ⵖⴰⵔ ⵙ ⵍⵃⵔⵉⵔ. ⵉⴹ ⵏ ⵜⵖⵔⴰⵔ, ⴰⵙⵉⵏ ⵢⴰⵜ ⵜⵙⴳⴰ ⵏ ⵜⴱⵔⴰⵛⵜ, ⴳⵉⵏ ⴳⵉⵙ ⴰⵡⵡⵔⵏ ⵏ ⵢⵉⵔⴷⵏ, ⴰⵙⵉⵏ ⵟⴰⵢⵢⴰ ⴳⵉⵏ ⴳⵉⵙ ⵡⵉⵏ ⵜⵎⵥⵉⵏ, ⴰⵡⵉⵏ ⵜⵉⵖⵔⴰⵔ ⴷ ⵓⵃⵓⵍⵉ, ⴷ ⴽⵕⴰⴹ ⵡⴰⵟⵟⴰⵙⵏ ⵡⵓⵙⵅⵅⵏ: ⵢⴰⵏ ⵏ ⵍⵉⴷⴰⵎ, ⵢⴰⵏ ⵏ ⵜⴰⵎⵎⵏⵜ, ⵢⴰⵏ ⵏ ⵣⵣⵉⵜ. ⴰⵡⵉⵏ ⵜ ⵉⵔⴳⴰⵣⵏ ⴰⵔ ⵜ ⵉⴷ ⵜⵜⵍⵡⴰⵃⵏ, ⴽⴽⵓⵥ ⴰⵔ ⵜ ⵉⴷ ⵜⵜⴰⵍⵏ ⴼ ⵉⴳⴳⵉ ⵏ ⵓⵖⵢⵓⵍ, ⴽⴽⵓⵥ ⴰⵔ ⵜ ⵉⴷ ⵜⵜⵍⵡⴰⵃⵏ, ⴰⵔ ⵜⵜⵉⵏⵉⵏ, ⴽⵔⴰ ⴰⵙ ⵉⵏⵏⴰ: " ⵓⵔ ⴰⵢ ⵜⵍⵓⵃⵜ ⵜⴰⴱⵔⴰⵛⵜ! " ⵉⵏⵏⴰ ⴰⵙ: " ⵍⴰ! ⴰ ⵙⵉⴷⵉ ⵖⴰⵔ ⵉⵖ ⵏⵍⵓⵃ! " ⵉⵏⵏⴰ ⴰⵙ: " ⵍⴰ! ⴰ ⵙⵉⴷⵉ ⵓⵔ ⵜⵉ ⵜⵜⵍⵡⴰⵃⵜ, ⵖⵉⴽ ⴰⵏⵏ ⴰⵔ ⴷ ⵍⴽⵎⵏ ⴰⵙⴰⵔⴰⴳ. ⵎⴷⵉⵏ ⴰⵙ ⴷⴰⵖ ⴰⵢⵜ ⴷⴰⵔⵙ ⵏ ⵜⴼⵔⵓⵅⵜ; ⴰⵔ ⵜ ⵉⴷ ⵜⵜⵍⵡⴰⵃⵏ, ⴰⵔ ⵜ ⵉⴷ ⵜⵜⴰⵍⵏ. ⵖⵔⵉⵏ ⵉ ⵜⴼⵔⵅⵉⵏ, ⴰⵔ ⵜⵜⴰⵙⵉⵏⵜ ⵍⵃⴰⴷⵉⵜ ⴼ ⵓⵃⵓⵍⵉ; ⵖⵔⵙⵏ ⴰⵙ, ⴰⵔ ⴷⴰⵖ ⵜⵜⴰⵙⵉⵏⵜ ⵍⵃⴰⴷⵉⵜ ⴷ ⵜⵖⵔⵉⵜ, ⴰⵔ ⴷ ⵉⴳⴳⵓ ⵓⴹⴰⵕ ⵏⵏⵙ ⵓⵔ ⴰ ⵙⵓⵍ ⵏⵏⴰⵏⵜ: " ⴱⵔⵔⵉ, ⵏⴽⵔ ⴰ ⴰⵖⵓⵍⴰⵍ ⴰⴷ ⵜⵛⵛⵜ ⵜⵓⴳⵯⴰ ⵏⵏⴽ ⴼ ⵉⵙⵓⵔⴰ! ". ⵚⴱⴰⵃ ⴰⵏⵏ ⴰⵔ ⵥⵥⴰⴹⵏⵜ ⵍⵃⵏⵏⴰ ⵖ ⵓⵣⵔⴳ ⴰⵔ ⴷ ⴽⵓⵍⵍⵓ ⵜⵥⴹ ⵙ ⵍⴰⴽⵜⴰⵔ ⵏ ⵜⴼⵇⵇⵉⵔⵉⵏ ⵣⵓⵏⴷ: " ⴱⵉⵙⵎⵉ ⵍⵍⴰⵀ ⵕⵕⴰⵃⵎⴰⵏ ⵓⵕⵕⴰⵃⵉⵎ, ⴰⴷ ⵏⵣⴳⴳⵓⵔ ⴷ ⵉⵙⵎⴰⵡⵏ ⵏ ⵕⴱⴱⵉ! " ⴼⵙⵔⵏ ⴰⴳⵔⵜⵉⵍ ⵖ ⵜⵓⵥⵥⵓⵎⵜ ⵏ ⵓⵙⴰⵔⴰⴳ, ⵜⴳⴳⵉⵡⵔ ⴳⵉⵙ ⵜⵙⵍⵉⵜ, ⵜⵉⴼⵔⵅⵉⵏ ⴹⵡⵡⵕⵏⵜ ⴰⵙ ⴽⵓⵍⵍⵓ; ⵢⴰⵜ ⵜⵎⵖⴰⵔⵜ ⵜⴳⴰ ⵅⴰⵍⵜⵉⵙ ⵏⵖ ⵄⵎⵜⵉⵙ ⵉⵙ ⴰⵔ ⵜⵜⴰⵙⵉ ⵍⵃⵏⵏⴰ ⴰⵔ ⴰⵙ ⵙⵉⵙ ⵜⵜⵙⵙⵔⵓⴼ ⴰⵔ ⴷ ⴰⵙ ⴽⵓⵍⵍⵓ ⵜⵙⵙⵔⴼ ⴰⴳⴰⵢⵢⵓ. ⵜⵉⴼⵔⵅⵉⵏ ⴰⵔ ⵜⵜⴰⵙⵉⵏⵜ ⵍⵃⴰⴷⵉⵜ ⴽⵕⴰⴹ ⵍⴰⴷⴰⵡⴰⵕ, ⵙⴽⵔⵏⵜ ⴽⵕⴰⴹⵜ ⵏ ⵜⵖⵔⴰⵜⵉⵏ, ⵜⵙⵙⵍⴼ ⴰⵙ ⵉⴹⴰⵕⵏ ⴷ ⵉⴼⴰⵙⵙⵏ, ⵜⵙⵙⴼⴹ ⴰⵙ ⵜ. ⵙⵍⵍⵉ ⴷ ⵓⵙⴽⴽⴰⵏⵏ ⴰⴷ ⵜⵙⵙⵓⴷⵓ ⵜⵙⵍⵉⵜ; ⴰⵔ ⴷⵉ ⵜⵜⴰⵛⴽⴰ ⵓⵍⵜⵎⴰⵙ ⵏ ⵓⵙⵍⵉ ⴷ ⴳⵯⵎⴰⵙ ⵖ ⵢⵉⴹ, ⵎⵓⵏⵏ ⵜⴰⴳⵎⴰⵔⵜ, ⴰⵙⵉⵏ ⴰⵖⴰⵏⵉⵎ ⵉⵖⵣⵣⵉⴼⵏ ⴳⵉⵙ ⵉⴼⵔⴰⵡⵏ, ⵎⵓⵏⴻⵏⵜ ⵜⴼⵔⵅⵉⵏ ⴷ ⵉⵔⴳⴰⵣⵏ, ⴰⵔ ⵜⵜⵉⵏⵉⵏ ⴰⵎⴰⵔⴳ ⴰⵔ ⴷ ⵍⴽⵎⵏ ⵉⵎⵉ ⵏ ⵜⴳⵎⵎⵉ ⵏ ⵜⵙⵍⵉⵜ; ⴽⵛⵎⵏ ⵉⴼⵔⵅⴰⵏ ⴷ ⵜⴼⵔⵅⵉⵏ; ⵜⴰⴳⵎⴰⵔⵜ ⵉⵙⵙⵓⴷⵓ ⴼⵍⵍⴰⵙ ⵓⴼⵔⵓⵅ ⵢⴰⵙⵉ ⴰⵖⴰⵏⵉⵎ ⴰⵔ ⵚⴱⴰⵃ ⴰⵔ ⴷⵉ ⵜⵓⵜ ⵜⴰⴼⵓⴽⵜ, ⵓⵔ ⴰ ⵉⵜⵜⴳⴳⵯⵉⵣ. ⵜⵉⴼⵔⵅⵉⵏ ⴰⵔ ⴷⵉ ⵜⵜⴹⵡⵡⴰⵕⵏⵜ ⵖ ⵓⵙⴰⵔⴰⴳ ⴽⵕⴰⴹ ⵍⴰⴷⵡⴰⵕ ⴰⵔ ⵜⵜⵙⵓⵜⵍⵏⵜ ⵜⵉⵎⵍⵙⴰ ⵏ ⵜⵙⵍⵉⵜ; ⴰⵙ ⵜⵜ ⵉⴷ ⴷ ⵓⴽⴰⵏ ⴹⵡⵡⵕⵏⵜ, ⵜⴽⵛⵎ ⵓⵍⵜⵎⴰⵙ ⵏ ⵓⵔⴳⴰⵣ, ⵜⴼⵜⵓ ⵜⴼⴽ ⴰⵙ ⵜⵉⵎⵍⵙⴰ ⵉ ⵜⵙⵍⵉⵜ; ⵏⵜⵜⴰⵜ ⵀⵍⵍⵉ ⵜⴳⴳⵉⵡⵔ ⵖ ⵓⵃⴰⵏⵓ, ⴰⵔ ⵜⵙⴽⴰⵔ ⵉⵙ ⴰ ⵜⴰⵍⵍⴰ, ⵙⵔⵙⵏ ⴰⵙ ⵜⵉⵎⵍⵙⴰ ⵖ ⵓⵃⴰⵏⵓ, ⵓⵔ ⵜⴽⴽ ⴰⴽⴰⵍ, ⴰⵛⴽⵓ ⵓⵔ ⵜⴼⵓⵍⴽⵉ; ⴰ ⵉⵏⵙ ⵓⵃⵡⴰⵛ. ⴰⵔ ⵚⴱⴰⵃ, ⵏⴽⵔⵏ ⴰⵔ ⴷ ⴷⵡⵡⵕⵏⵜ ⵜⴼⵔⵅⵉⵏ ⴽⵕⴰⴹ ⵍⴰⴹⵡⴰⵕ ⵖ ⵓⵙⴰⵔⴰⴳ ⴰⵔ ⴷ ⵜⵜⴹⴰⵍⴰⴱⵏⵜ ⵜⵉⵙⵍⵉⵜ: " ⵙⵙⵓⴼⵖ ⵉⴷ ⵜⴰⵙⵍⵉⵜ ⵉⵏⵡⴰ ⵢⴰ ⵍⴱⴷⴰⴷ ⵏⵏⵙ ⵢⴰⵡⵏ ⵖⵉ " ⵙⵙⵍⵙⵉⵏ ⴰⵙ ⵜⵉⵊⵊⴰⵢⵏ, ⴽⵕⴰⴹ ⵉⵇⵇⵛⴱⴰⵏ ⵜⵔⵣⵉ ⵙ ⵜⵥⵥⵔⵥⴰ ⵣⵣⵓⵣⵣⵔⵏ ⴰⵙ ⵜⴰⵡⴽⴰⵢⵜ, ⴳⵉⵏ ⴰⵙ ⵍⵃⵃⴱⴰⵇⵇ ⵖ ⵓⴼⵍⵍⴰ ⵏ ⵓⴳⴰⵢⵢⵓ ⵏⵏⵙ, ⴰⵙⵙⵏ ⴰⵙ ⴰⴳⴰⵢⵢⵓ ⵙ ⵕⵕⵥⵥⴰ, ⵙⵙⵓⴼⵖⵏ ⵜⵜ ⵙ ⵓⵙⴰⵔⴰⴳ ⴰⵙ ⴷⴰⵖ ⵏⵏⴰⵏ: " ⴰ ⴳⵯⵎⴰⵙ ⵏ ⵜⵙⵍⵉⵜ ⴰⵍⵍ ⴰⵙ ⴰⴷⵓⴽⵓ! " ⴰⵔ ⴷ ⵓⴽⴰⵏ ⵢⴰⵛⴽ ⴰⴷ ⴰⵙ ⵢⴰⵍⵍ ⴰⴷⵓⴽⵓ; ⵏⵜⵜⴰⵜ ⴰⵔ ⵜⵜⴰⵍⵍⴰ: ⴰ ⴱⴰⴱⴰ ⵃⵏⵏⴰ! ⵏⵜⵜⵏⵜⵉ ⴰⵔ ⵜⵜⵉⵏⵉⵏⵜ: " ⴰⵔⵣⴳⵉ ⴰⵏⵏ ⵎⵉ ⵜⵜⴰⵍⵍⵏ ⴰⵢⵜⵎⴰⵙ ⴰⴷⵓⴽⵓ! " ⵜⴼⴼⵓⵖ ⴰⵙ ⵜⵜ ⵢⴰⵙⵉ ⴳⵯⵎⴰⵙ ⵙ ⵉⴼⴰⵙⵙⵏ ⵏⵏⵙ, ⵉⵙⵔⵙ ⵜⵜ ⴼ ⵉⴳⴳⵉ ⵏ ⵜⴳⵎⴰⵔⵜ; ⴰⵔ ⴰⵙ ⵜⵜⵍⵃⴰⴼⵏ ⴰⴼⴰⵡⵡⵓ ⵖ ⵓⵙⴱⵉⴽⵙ, ⵜⴰⵙⵉ ⵜⴰⵣⵣⵉⵜ ⵏ ⵍⴽⵯⵎⵎⵉⵜ, ⵉⵙⵙⵓⴷⵓ ⵓⴼⵔⵓⵅ ⵉⵎⵥⵥⵉⵏ ⵜⵉⵖⵔⴹⵉⵏ ⵏⵏⵙ, ⵢⴰⵎⵥ ⵜⵜ ⵎⵓⵏⴻⵏ ⴷⵉⵙ. ⴰⵔ ⵜⵜⵉⵏⵉⵏⵜ ⵜⴼⵔⵅⵉⵏ: " ⵕⵇⵢⵢⴰ ⵕⵥⵎ ⵉ ⵡⴰⵣⵣⴰⵔ ⴰⴷ ⵉⵙⵓⴼⴼⵓ ⵖ ⵓⵖⴰⵔⴰⵙ. ⴰⵔ ⴷⴰⵖ ⵍⴽⵎⵏⵜ ⵉⵎⵉ ⵏ ⵜⴳⵎⵎⵉ ⵏ ⵓⵙⵍⵉ, ⵜⴱⵉⴷⴷ, ⴰⵙⵉⵏ ⴰⵎⴰⵔⴳ ⵢⴰⵏ ⴽⴽⵓⵥ ⵍⴰⴷⵡⴰⵕ. ⴰⵙⵍⵉ ⴰⴷ ⵉⴽⴽ ⵉⴳⴳⵉ, ⵏⵜⵜⴰ ⴷ ⵓⵍⵜⵎⴰⵙ, ⵢⵓⵜ ⵙ ⵍⵎⴽⵯⵃⵍⵜ ⵢⴰⵏ ⴹⴹⵓⵕ ⵢⴰⵙⵉ ⵍⵍⵓⵣ ⴰⵔ ⵜ ⵉⵜⵜⵍⵡⴰⵃ ⵙ ⵉⵎⵉ ⵏ ⵜⴳⵎⵎⵉ, ⴰⵔ ⵜ ⴳⵔⵔⵓⵏ ⵉⴼⵔⵅⴰⵏ ⴰⵔ ⵜⵜⵉⵏⵉⵏⵜ ⴽⵕⴰⴹ ⵍⴰⴷⵡⴰⵕ: " ⵣⵣⵓⴳⵣ ⴰⵜ ⴰ ⵉⵕⵎⵉⵏ, ⵓⵔ ⴷ ⵏⴽⴽ ⴰⴷ ⵉⵕⵎⵉⵏ, ⴰⵣⵏⴽⵯⴹ ⵉⵏⵓ ⵢⵓⵛⴽⴰ ⴷ ⵙ ⴷⴰⵔⵓⵏ, ⴰⴷ ⵜ ⵓⵔ ⵜⵏⵖⵉⵎ ⵓⵍⴰ ⵜⵎⴷⵉⵏ ⴰⵙ! " ⴰⴷ ⵙⵎⴰⵇⵇⴰⵕⵏ ⴰⵎⴰⵏ ⴷ ⵓⴽⴼⴰⵢ, ⴰⵎⴰⵏ ⴰⴷ ⵙⵉⵙ ⵜⵜⵔⵡⴰⵛ ⵎⴷⴷⵏ, ⴰⴽⴼⴰⵢ ⵜⴰⵙⵉ ⵉⵎⵉⴽⴽⴰⵜⵉⵏ, ⵜⴼⴼⵉ ⵜ ⴼ ⵉⴳⴳⵉ ⵏ ⵡⴰⵣⵣⵉⴳ ⵏ ⵜⴳⵎⴰⵔⵜ ⵜⴳ ⵜⴰⵍⴹⴰⴹⵜ ⵖ ⵓⴽⴼⴰⵢ ⵜⵕⵓⵛⵛ ⵙⵉⵙ ⴽⵕⴰⴹ ⵍⴰⴷⵡⴰⵕ. ⵉⵍⵎⵎⴰ ⵢⴰⵙⵉ ⵜⵜ ⴳⵯⵎⴰⵙ ⵉⵙⴽⵛⵎ ⵜⵜ ⵙ ⵓⵃⴰⵏⵓ ⵏⵏⵙ; ⵙⵕⴼⵏ ⴰⴷ ⵥⵕⵉⵏ ⵉⵙ ⵉⴳⴳⵉⵡⵔ ⵓⵙⵍⵉ ⵖ ⵓⴳⵏⴰⵔ; ⵉⵖ ⵉⴳⴳⵉⵡⵔ ⵀⴰⵜⵉ ⵏⵜⵜⴰⵜ ⵔⴰⴷ ⵜⴳⴳⴰⵡⵔ, ⵉⵖ ⵓⵔ ⵉⴳⴳⵉⵡⵔ ⴰⴷ ⵜⴱⵉⴷⴷ ⴰⵔ ⴷ ⵉⴳⴳⴰⵡⵔ, ⴰⵛⴽⵓ ⴽⵚⵓⴹⵏ ⵎⴰⴷ ⴰⵙⵏ ⵉⵙⴽⴰⵔⵏ ⴽⵔⴰ. ⵢⴰⵏ ⵢⵉⵡⵉⵙ ⵏ ⵅⴰⵍⵜⵉⵙ ⵏ ⵜⵙⵍⵉⵜ, ⵏⵖ ⵢⵉⵡⵉⵙ ⵏ ⵄⵎⵜⵉⵙ ⵉⵔⴰ ⴰⴷ ⴰⵙ ⵉⴽⴽⵙ ⴰⵇⴰⴱⴱⵓ, ⵜⵉⴼⵔⵅⵉⵏ ⴰⵔ ⵜ ⵜⵜⴽⴽⵎⵏⵜ ⵙ ⵜⵓⴽⴽⵉⵎⵉⵏ, ⵓⵍⴰ ⵏⵜⵜⴰ ⴰⵔ ⵉⵜⵜⴽⴽⵓⵎ. ⴰⵙ ⴷ ⴰⵡⵉⵏ ⵜⵓⵎⵥⵉⵏ ⵉ ⵜⵙⵍⵉⵜ, ⴼⴼⵉⵏ ⴰⵙ ⵜⵜ ⵖ ⵓⴳⵍⵓⵍ; ⴰⵔ ⵜⵏⵜ ⵜⵜⵄⴱⴰⵕ ⴽⵕⴰⴹ ⵍⴰⴷⵡⴰⵕ, ⵉⵍⵎⵎⴰ ⴼⴽⵉⵏⵜ ⵉ ⵜⴳⵎⴰⵔⵜ ⴰⴷ ⵜⵄⵍⴼ, ⴰⵛⴽⵓ ⵉⵖ ⵓⵔ ⴰⵙ ⵜⴼⴽⵉ ⵜⵙⵍⵉⵜ ⵍⵄⵍⴼ ⵓⵔ ⴰ ⵜⵜⴰⵔⵓ ⵜⴰⴳⵎⴰⵔⵜ. ⴰⴷ ⵛⵛⵉⵏ ⵎⵉⴷⴷⵏ ⵙⵓⵏ, ⵏⴽⵔⵏ ⵙ ⵓⵃⵡⴰⵛ. ⴰⵔ ⵜⴰⴷⴳⴳⵯⴰⵜ ⵢⴰⵛⴽ ⴷ ⵓⵔⵓⴽⵓ, ⴳⵏⵓⵏ ⵜ ⵖ ⵙⵉⵏ ⵉⴱⵏⵛⴳⵔⵉⵡⵏ: ⵢⴰⵏ ⴰⵔ ⴳⵉⵙ ⴳⵏⵏⵓⵏ ⵉⵍⴱⴰⴹ. ⴰⵛⴽⵉⵏ ⵟⵟⵍⴱⴰ ⴷ ⵉⵔⴳⴰⵣⵏ ⵉⵎⵇⵇⵓⵕⵏ; ⵖⴰⵢⵍⵍⵉ ⵉⵚⵕⵓⴼ ⵓⵔⴳⴰⵣ ⵉ ⵜⴼⵔⵓⵅⵜ ⴼⵙⵉⵏⵜ ⴰⴷ ⵉⵙⵙⴰⵏⴻⵏ ⵎⵏⵏⴰⵛⴽⴰ ⴰⴷ ⵉⵇⵇⴰⵎ. ⴳⵉⵏ ⵜ ⴼ ⵉⵙⵔⴷⴰⵏ. ⴰⵔ ⵜⵜⵉⵏⵉⵏⵜ: " ⵎⵕⵕⴰⴽⵛ ⴰⴷ ⴽⴽⵉⵖ ". ⵙ ⵍⵍⵓⵣ, ⵜⵕⵥⵎ ⵍⵍⵓⵣ ⴰⵔ ⵜⴽⴽ ⴽⵓⵍⵍⵓ ⵍⴱⵢⵓⵜ, ⴰⵔ ⵉⵜⵜⵙⵓⵔⵔⵉ ⵍⵍⵓⵣ, ⴰⵔ ⵜ ⴳⵔⵔⵓⵏ ⵎⴷⴷⵏ, ⴰⵔ ⴼⵍⵍⴰⵙ ⵜⵜⵉⵏⵉⵏ ⵍⵃⴰⴷⵉⵜ: ⴰ ⵜⴰⵙⵍⵉⵜ ⴰⵙ ⵜⵓⴳⴳⵯⴰⵙⵉⵏ ⵜⵔⵉⵜ. ⴰⵔ ⵜ ⵉⴷ ⴹⵡⵡⵕⵏⵜ ⴽⵕⴰⴹ ⵍⴰⴷⵡⴰⵕ, ⵉⵎⵎⴰ ⵙⴽⵛⵎⵏⵜ. ⵜⴰⴷⴳⴳⵯⴰⵜ ⵜⴼⵙⵉ ⵜⵎⵖⵔⴰ, ⴼⵜⴰⵏ ⵎⵉⴷⴷⵏ ⵉⴽⵛⵎ ⵓⵙⵍⵉ. ⵜⴰⵎⵖⴰⵔⵜ ⵉⵙⵙⵏⵏ ⵉ ⵜⵖⵔⵉⵜ ⵜⴳⵏ ⴳ ⵢⴰⵏ ⵓⵃⴰⵏⵓ ⴰⴹⵏⵉⵏ; ⵚⴱⴰⵃ ⵣⵉⴽⴽ ⵉⵖ ⵓⴽⴰⵏ ⵉⵕⵥⵎ ⴰⵃⴰⵏⵓ, ⵜⵏⴽⵔ ⵜⵙⴽⵔ ⴽⵕⴰⴹⵜ ⵜⵖⵔⴰⵜⵉⵏ, ⵜⴰⵙⵍⵉⵜ ⵜⴽⴽⵙ ⴰⵇⵇⵛⵛⴰⴱ ⵍⵍⵉ ⵖ ⵜⵉ ⵜⴼⴰⵡ, ⵜⴰⴳⵓⵍ ⵉⴳⴳⵉ ⵓⵙⵖⴰⵔ; ⴰⵛⴽⵉⵏ ⴷ ⵎⴷⴷⵏ ⴰⵡⵉⵏ ⵜⵉⵙⵙⴽⵏⴰⵜⵉⵏ ⴰⵙ ⵏⵏⴰⵏ: " ⴱⵚⵚⴰⵃⵜ ⴽⵎ ⴰ ⴼⵍⴰⵏⵜ, ⵜⴼⴰⵡⵜ ⵉⴷ. " ⴰⵙⵍⵉ ⵉⴼⵜⴰ, ⴰⵢ ⵍⵍⵉⵖ ⵉⵜⵜⵓⴹⴹⴰ ⵉⵙⵙⵓⴷⵓ ⴰⵙⵔⴷⵓⵏ, ⵉⴳⴰ ⴰⵃⵓⵍⵉ ⵖ ⵛⵛⵡⴰⵔⵉ, ⵉⵍⴽⵎ ⵉⵎⵉ ⵏ ⵜⴳⵎⵎⵉ ⵏ ⴰⵢⵜ ⴷⴰⵔⵙ ⵏ ⵜⴼⵔⵓⵅⵜ, ⵉⵙⴷⵓⵇⵇⵔ, ⵉⵕⵥⵎ ⵉ ⵓⵃⵓⵍⵉ, ⵉⴼⵜⵓ ⵙ ⵜⴳⵎⵎⵉ ⵏⵏⵙ. ⴰⵔ ⴷ ⴰⵙ ⴷⴰⵖ ⵜⵜⴰⵛⴽⴰⵏⵜ ⵜⵎⵖⴰⵔⵉⵏ ⴷ ⵜⴼⵔⵅⵉⵏ, ⵢⴰⵏ ⴷⴰⵔ ⴰⵙⵏⴳⴰⵔ ⵢⴰⵡⵉ ⵜ, ⵢⴰⵏ ⴷⴰⵔ ⵉⵔⴷⵏ ⵢⴰⵡⵉ ⵜⵏ, ⴰⵔ ⵜⵜⵄⵎⵎⴰⵕ ⵜⵉⵡⵍⴽⵉⵏ ⴰⴳⵓⵍⵏ ⵜⵏ, ⵙⴽⵔⵏ ⵙⵉⵏ ⵉⵥⴰⵟⴰⵏ. ⵢⴰⵏ ⴷ ⵢⵓⵛⴽⴰⵏ ⴷⴰⵔⵙⵏ ⵙⵔⵙⵏ ⴰⵙ ⴰⵟⵟⴱⴰⴳ ⵏ ⵜⵙⵍⵉⵜ, ⵢⴰⵙⵉ ⵖⴰⵔ ⵉⵎⵉⴽⴽⴰⵜⵉⵏ, ⵉⴳⴰ ⵍⵄⴰⴷⴰ, ⵡⴰⵍⵍⵉ ⵉⵛⵛⴰⵏ ⵖ ⵓⵔⵓⴽⵓ ⵏ ⵜⵙⵍⵉⵜ ⵓⵔ ⴰⵜ ⵏⵇⵇⴰⵏ ⵓⵅⵙⴰⵏ. ⴰⵔ ⴷⴰⵖ ⵜⵜⴰⵎⵙⵏ ⴱⵔⴽⵓⴽⵙ ⴰ ⵉⵏⵓ, ⵙⵙⵏⵓⵏ ⵎⵔⴰⵡⵜ ⵜⴳⵍⴰⵢ, ⴳⵉⵏ ⵉⵥⵉⵟⵉ ⵉⴳⴳⵉ ⵏ ⴱⵔⴽⵓⴽⵙ ⴳⵉⵏ ⴰⵙ ⵍⵇⵇⵓⵡⵜ ⵏ ⵍⵉⴷⴰⵎ, ⴳⵉⵏ ⴰⵙ ⵢⴰⵏ ⵉⵥⵉⵟⵉ ⴰⴹⵏⵉⵏ ⵏ ⵜⴰⵇⵇⴰⵢⵢⵉⵏ, ⵜⵉⵡⵉ ⵜⵜ ⵙ ⴷⴰⵔ ⴱⴰⴱⴰⵙ. ⴱⴰⴱⴰⵙ ⴷ ⵉⵏⵏⴰⵙ ⴳⴳⵉⵡⵔⵏ ⴰⴷ ⴳⵉⵙ ⵛⵛⵉⵏ; ⵔⴰⵔⵏ ⴷ ⵉ ⵜⵎⵖⴰⵔⵉⵏ ⵛⵛⵉⵏ ⵙ ⴳⵉⵙ, ⵛⵛⵉⵏ ⴰⵔ ⴷ ⵙⵓⵏ. ⵏⵏⴰⵏ ⴰⵙ ⴱⴰⴱⴰⵙ ⴷ ⵉⵏⵏⴰⵙ: " ⵏⴼⴽ ⴰⵎ ⵕⵕⴹⴰ ⴷ ⵔⵔⴱⵃ! " ⴼⴽⴰⵏ ⴰⵙ ⵜⴰⴼⵓⵏⴰⵙⵜ, ⴰⵔ ⵙ ⵜⵜ ⵜⵜⵕⴱⴱⴰ ⴰⴷ ⴰⵙ ⵜⴰⵔⵓ ⵜⵉⴳⴰⵢⵣⵉⵏ. [ 15. ] ⵉⵖ ⵏⵔⴰ ⴰⴷ ⵏⵜⵉⵀⵍ ⵉ ⴽⵔⴰ ⵏ ⵓⴼⵔⵓⵅ, ⵏⵎⵓⵏ ⴷ ⴳⵯⵎⴰ ⵜⵏⵖ ⴷ ⵢⴰⵜ ⵜⵎⵖⴰⵔⵜ ⵏⵖ ⵙⵏⴰⵜ, ⵏⴰⵙⵉ ⵍⵃⵏⵏⴰ ⴷ ⵜⵡⵉⵏⴰⵙ, ⵏⴰⵡⵉ ⵢⴰⵏ ⵣⵣⵉⴼ, ⵏⴰⵡⵉ ⵉⴷⵓⴽⴰⵏ, ⵏⴰⵡⵉ ⴽⵕⴰⴹ ⵍⵇⵇⵡⴰⵍⴱ ⵏ ⵚⵚⴽⴽⵯⴰⵕ, ⵏⴰⵡⵉ ⴽⵔⴰ ⵏ ⵜⵉⵢⵏⵉ, ⵏⵙⵔⵙ ⵜⵜ ⵖ ⵉⴳⴳⵉ ⵏ ⵍⵃⵏⵏⴰ ⴷ ⵍⵎⴽⵙⵓⵔ, ⵏⵙⵎⵓⵏ ⴽⵓⵍⵍⵓ ⵎⴰⵢⴰⵏⵏ ⵖ ⵡⴰⵔⵢⴰⵍ. ⵏⵖⵔ ⵉ ⴱⴰⴱⴰⵙ ⵏ ⵜⴼⵔⵓⵅⵜ ⵉⵖ ⵉⵍⵍⴰ, ⵉⵖ ⵓⵔ ⵉⵍⵍⵉ ⵏⵖⵔ ⵉ ⴳⵯⵎⴰⵙ ⴷ ⵍⴰⵀⵍ ⵏⵏⵙ ⴷ ⵉⵏⵏⴰⵙ, ⵏⴻⵏⵏⴰ ⴰⵙⵏ: " ⵉⵏⴱⴳⵉⵡⵏ ⵏ ⵕⴱⴱⵉ! " ⵏⵏⴰⵏ ⴰⵖ: " ⵎⵕⵃⴱⴰ ⴱⵉⴽⵓⵎ! " ⵏⴻⵏⵏⴰ ⴰⵙⵏ: " ⵏⴹⴰⵍⴱ ⴰⵡⵏ ⵜⴰⵎⵓⵏⵜ ⵉⴳⴰⵏ ⵜⵉⵏ ⵕⴱⴱⵉ! " ⵏⵏⴰⵏ ⴰⵖ: " ⵎⵕⵃⴱⴰ ⴱⵉⴽⵓⵎ ⴷⴰⵖ, ⴽⵓⵍⵍⵓ ⵎⴰⴼ ⵜⵓⵛⴽⴰⵎ, ⵉⵍⵍⴰ! " ⴼⴽⵉⵏ ⴰⵖ ⵎⴰⴷ ⵏⵛⵜⵜⴰ, ⵟⵀⵍⵍⴰⵏ ⴳⵉⵜⵏⵖ, ⵏⵄⵣⵣⵓ ⴷⴰⵔⵙⵏ, ⵄⵣⵣⵓⵏ ⴷⴰⵔ ⵏⵖ. ⵉⵖ ⵉⵣⵔⵉ ⴽⵔⴰ ⴽⵔⴰ, ⵏⵡⵓⵔⵔⵉ ⴷ ⴷⴰⵖ, ⵏⴰⵡⵉ ⵜⵉⵖⵔⵙⵉ ⴷ ⵚⵚⴽⴽⵯⴰⵕ, ⵏⵖⵔⵙ ⴼⵍⵍⴰ ⵜⵙⵏ; ⵏⴻⵏⵏⴰ ⴰⵙⵏ: " ⵏⵔⴰ ⵜⴰⵎⵖⵔⴰ! " ⵏⵏⴰⵏ ⴰⵖ; " ⴰⴷ ⴰⵡⵏ ⵏⵛⵕⴷ! " ⵏⴻⵏⵏⴰ ⴰⵙⵏ: " ⴽⵔⴰ ⵉⴳⴰⵏ ⵛⵛⵕⴹ ⵜⵏⵏⴰⵎ ⴰⵖ ⵜ, ⵜⵇⵇⵉⵢⴷⵎ ⴰⵖ ⴰⵙⵙ ⵏ ⵜⵎⵖⵔⴰ! " ⵏⵏⴰⵏ ⴰⵖ: " ⵙⴽⵔⴰⵜ ⴰⴳⵯⵔⵉ ⵉ ⵍⵉⵥⴰⵕ, ⴷ ⴽⴽⵯⵓⵥⵜ ⵜⵢⵢⵉⴳⵉⵡⵉⵏ ⵏ ⵉⴷⵓⴽⴰⵏ, ⵙⵏⴰⵜ ⵉ ⵉⵔⴳⴰⵣⵏ, ⴷ ⵙⵏⴰⵜ ⵉ ⵜⵎⵖⴰⵔⵉⵏ, ⴷ ⴽⴽⵯⵓⵥⵜ ⵜⴰⵎⵡⵉⵏ ⵏ ⵍⵃⵔⵉⵔ, ⴷ ⵙⵏⴰⵜ ⵜⴼⵓⵡⵡⴰ ⴷ ⵙⵉⵏ ⵉⵇⵇⵛⴱⴰⵏ ⴷ ⵍⵃⵕⵎⴰ ⴷ ⵚⴰⵄⵉⵏ ⵏ ⵜⵓⵎⵥⵉⵏ, ⴷ ⵙⵎⵎⵓⵙ ⵍⵇⵇⵡⴰⵍⴱ ⵏ ⵚⵚⴽⴽⵯⴰⵕ, ⴷ ⵏⵏⵚⵚ ⵕⵕⵟⵍ ⵏ ⵡⴰⵜⴰⵢ, ⴷ ⵓⴼⵓⵙ ⵏ ⵛⵛⵎⴰⵄⴰ, ⴷ ⵜⵜⵎⵏ ⵏ ⵣⵣⵉⵢⵜ ⴷ ⵜⵜⵎⵏ ⵏ ⵓⴷⵉ ⴷ ⵕⵕⵟⵍ ⵏ ⵜⴰⵎⵎⵏⵜ ⴷ ⵢⵉⵅⴼ ⵏ ⵡⵓⵍⵍⵉ ". ⵏⴼⴽ ⴰⵙⵏ ⴽⵓⵍⵍⵓ ⵎⴰⵢⴰⵏⵏ, ⵏⴻⵏⵏⴰ ⴰⵙⵏ: " ⵎⵍⴰⵜ ⴰⵖ ⵎⴰⵏ ⴰⵙⵙ ⵏⵜⵄⴰⵡⵡⵍ ⴼ ⵜⵎⵖⵔⴰ? " ⵏⵏⴰⵏ ⴰⵖ: " ⵉⵎⴰⵍ ⵖⴰⵙⵙⴰⴷ ⵏ ⵜⴰⵎ ⵓⵙⵙⴼⴰⵏ! " ⵉⵖ ⵉⵍⴽⵎ ⵖⴰⵙⵙⴰⵏ, ⵏⴰⵡⵉ ⵕⵕⵟⵍⴰⵢⵏ ⵏ ⵚⵚⴰⴱⵓⵏ, ⴼⴽⵉⵏ ⴰⵖ ⵉⵎⴽⵔⴰⴹ ⴰⵔ ⴷ ⴽⵓⵍⵍⵓ ⵏⵏⵓⴳⴳ ⵉ ⴰⵢⵜ ⵜⵎⵖⵔⴰ. ⵜⴰⴷⴳⴳⵯⴰⵜ ⴰⵏⵏ ⵏⴼⵜⵓ ⵙ ⴷⴰⵔ ⵍⵃⵏⵏⴰ, ⴼⵜⵓⵏ ⵉⴼⵔⴰⵅ ⵡⴰⵍⴰ ⵜⵉⴼⵔⴰⵅ ⵙ ⴷⴰⵔ ⴰⵢⵜ ⵜⵙⵍⵉⵜ, ⵖⵎⵉⵏ ⴰⵙⵏ ⵍⵃⵏⵏⴰ. ⵜⴰⴷⴳⴳⵯⴰⵜ ⵏ ⵓⵣⴽⴽⴰ ⴼⵜⵓⵏ ⴰⵢⵜ ⵓⵙⵍⵉ, ⵉⵔⴳⴰⵣⵏ ⵡⴰⵍⴰ ⵜⵉⵎⵖⴰⵔⵉⵏ, ⴳⵉⵏ ⵜⴰⵏⴳⴳⵉⴼⵜ; ⵉⵖ ⵏⵏ ⵀⵡⴰⵏ ⵏⵏⴰⵏ ⵍⵍⵖⴰ ⴰⵔ ⵚⵄⵉⵢⵢⵉⴹⵏ, ⴰⵔ ⵙⵙⵓⴼⵓⵖⵏ; ⴼⴼⵖⵏ ⴷ ⴰⵢⵜ ⵜⵙⵍⵉⵜ, ⵏⵏⴰⵏ ⴰⵙⵏ: " ⵎⵕⵃⴱⴰ ⴱⵉⴽⵓⵎ ⴰ ⴰⵢⵜ ⵎⴰⵜⵏⵖ " ⵙⵙⴽⵛⵎⵏ ⵜⵏ, ⴼⴽⵉⵏ ⴰⵙⵏ ⵎⴰ ⵜⵜⵙⵜⵜⴰⵏ; ⴼⴼⵖⵏ ⴷ ⵃⵡⵡⵛⵏ ⴰⵔ ⴷ ⵉⴼⴼⵓ ⵍⵃⴰⵍ, ⴼⵜⵓⵏ; ⵏⵏⴰⵏ ⴰⵙⵏ ⴰⵢⵜ ⵜⵙⵍⵉⵜ: " ⵀⴰ ⴰⵖ ⴷⵉⴷⵓⵏ ⵜⴰⴷⴳⴳⵯⴰⵜ! ". ⵉⵖ ⴼⵜⴰⵏ ⴰⵢⵜ ⵓⵙⵍⵉ, ⵖⵔⵉⵏ ⴰⵢⵜ ⵜⵙⵍⵉⵜ ⵉ ⴰⵢⵜ ⵍⵎⵓⴹⴰⵄ, ⵙⴽⵔⵏⵜ ⵜⴰⵏⴳⴳⵉⴼⵜ ⵏⵙⵏ; ⵏⵏⴰⵏ ⴰⵙⵏ ⴰⵢⵜ ⵍⵎⵓⴹⴰⵄ: " ⵙⵙⵍⵙ ⴰⵜ ⵜⵉⵙⵍⵉⵜ! " ⵖⵍⵉⵏⵜ ⵜⵎⵖⴰⵔⵉⵏ ⵙ ⵉⴳⴳⵉ, ⵙⵙⵓⵏⵜ ⵜⴰⴳⵔⵜⵉⵍⵜ ⵍⵍⵉ ⵏⵏ ⵢⵉⵡⵉ ⵓⵙⵍⵉ, ⵜⴳⴰⵡⵔ ⴼⵍⵍⴰⵙ ⵜⵙⵍⵉⵜ ⴰⵔ ⵜⴰⵍⵍⴰ ⴰⵔ ⵜⵜⵉⵏⵉ: " ⴰ ⴱⴰⴱⴰ ⵃⵏⵏⴰ ⵏⵓ, ⴰ ⵉⵏⵏⴰ ⵃⵏⵏⴰ ⵏⵓ! " ⵏⵏⴰⵏⵜ ⴰⵙ: " ⵉⵙⵙⴰⵍⵍⴰ ⴱⴰⴱⴰⵎ, ⵉⵙⵙⴰⵍⵍⴰ ⵉⵏⵏⴰⵎ, ⵉⵙⵜⵎⴰⵎ ⴰⴷ ⴰⵎ ⴰⴽⴽⵯ ⵉⵙⵙⵓⵜⵍⵏ "; ⵏⵏⴰⵏⵜ ⴷⴰⵖ: " ⵖⵔⴰⵜ ⵉ ⴳⵯⵎⴰⵙ ⴰⴷ ⴰⵙ ⵢⴰⵍⵍ ⵉⴷⵓⴽⴰⵏ! " ⵉⵍⵓⵃ ⴰⵙⵏ ⵕⴱⴰⵄ ⵖ ⵓⴳⵏⵙ ⵏ ⵉⴷⵓⴽⴰⵏ, ⵢⴰⵍⵍ ⴰⵙ ⵜⵏ. ⵏⵏⴰⵏⵜ ⵉ ⵉⵏⵏⴰⵙ: " ⴰⵡⵉ ⴷ ⴰⵖⵓ! " ⵜⴼⴽ ⴰⵙ ⴰⵖⵓ, ⵜⵏⵏⴰ ⴰⵙ: " ⴼⴽⵉⵖ ⴰⵎ ⵕⵕⴹⴰ ". ⵓⴽⴰⵏ ⵜⴼⵉⵙⵙ. ⵏⵏⴰⵏ ⴰⵢⵜ ⵜⵙⵍⵉⵜ ⵉ ⴰⵢⵜ ⵓⵙⵍⵉ: " ⴰⵔⴰ ⴰⵜ ⴰⵙⵔⴷⵓⵏ ⵎⴰⴷ ⵜⵜⵙⵙⵓⴷⵓ! ". ⵜⵙⵙⵓⴷⵓ ⵜⵙⵍⵉⵜ ⴷ ⴳⵯⵎⴰⵙ, ⴼⴽⵉⵏⵜ ⴰⵙ ⵜⵎⵖⴰⵔⵉⵏ ⵜⴰⵣⵣⵉⵜ, ⵜⴰⵎⵥ ⵜⵜ ⵖ ⵍⴳⵯⴷⴷⴰⵎ ⵏ ⵉⴳⵏⵣⵉ ⵣⵖ ⴷⴰⵔ ⴰⵢⵜ ⴷⴰⵔⵙ ⴰⵔ ⵍⴱⵉⵜ ⵏ ⵓⵙⵍⵉ. ⵉⵖ ⵍⴽⵎⵏ ⵉⵎⵉ ⵏ ⵜⴳⵎⵎⵉ ⵏ ⵓⵙⵍⵉ ⴰⵔ ⵜⵜⵉⵏⵉⵏ ⵍⵍⵖⴰ; ⵏⵏⴰⵏ: " ⵍⵓⵃ ⵍⵍⵓⵣ ⴰ ⴰⵙⵍⵉ! " ⵉⴽⴽ ⴷ ⵉⴳⴳⵉ ⴰⵔ ⴷ ⵉⵜⵜⵍⵓⵃ ⵍⵍⵓⵣ. ⵢⵓⵜ ⵙ ⵍⵄⴰⵎⵎⴰⵕⵜ, ⵉⵏⵏⴰ ⴰⵙⵏ: " ⵎⵕⵃⴱⴰ ⴱⵉⴽⵓⵎ! " ⵜⴰⴳⵯⵉ ⵜⵙⵍⵉⵜ ⴰⴷ ⵜⴳⴳⵯⵉⵣ ⴰⵔ ⵉⵖ ⴼⴽⴰⵏ ⵉ ⴳⵯⵎⴰⵙ ⵙⵉⵏ ⵍⵇⵇⵡⴰⵍⴱ ⵏ ⵚⵚⴽⴽⵯⴰⵕ. ⵜⴳⴳⵯⵉⵣ ⵉⵍⵎⵎⴰ. ⵣⵡⵓⵔⵏ ⴰⵙ ⴰⵢⵜ ⵓⵙⵍⵉ ⵙ ⵓⵃⴰⵏⵓ; ⵜⴱⵉⴷⴷ ⵖ ⵉⵎⵉ ⵏⵏⵙ, ⵓⵜⵏ ⵙ ⵍⵄⴰⵎⵎⴰⵕⵜ ⵖ ⵓⵃⴰⵏⵓ; ⵏⵏⴰⵏ ⴰⵙⵏ ⴰⵢⵜ ⵜⵙⵍⵉⵜ: " ⴰⵔⴰ ⴰⵜ ⴰⵙⵍⵉ! " ⴰⵡⵉⵏ ⴷ ⵉⵙⴳⴳⵯⵉ ⵏ ⵢⵉⵔⴷⵏ, ⴳⵉⵏ ⴳⵉⵙ ⵜⴰⴳⵓⵔⵙⴰ, ⴰⵔ ⵉⵏⴽⴽⵔ ⵓⵙⵍⵉ ⴷ ⵜⵙⵍⵉⵜ ⴰⵔ ⵜⵜⴳⴰⵡⴰⵔⵏ ⴽⵕⴰⴹ ⵜⵡⴰⵍ. ⵜⴰⵡⴰⵍⴰ ⵉⵣⵡⵓⵔⵏ, ⵡⴰⵏⵏⴰ ⵉⵣⵡⵓⵔⵏ ⵉⵙ ⵉⵏⴽⵔ ⵔⴰⴷ ⵉⵃⴽⵎ ⴼ ⵡⴰⵍⵍⵉ ⵉⴳⴳⵔⴰⵏ. ⵜⴽⵛⵎ ⵜⵙⵍⵉⵜ ⵖ ⵓⵃⴰⵏⵓ, ⵜⴳⵣⵉ ⵉⴳⵉⴷⴰⵔ ⵙ ⵜⴰⵣⵣⵉⵜ ⴰⵛⴽⵓ ⵜⴽⵚⵓⴹ ⵉⵙⴽⴽⵉⵔⵏ. ⵜⴳⴰⵡⵔ ⴼ ⵜⴳⵔⵜⵉⵍⵜ ⵍⵍⵉ ⴼ ⴰⵢ ⴰⴷ ⵍⵍⵉ ⵜⴰⵍⵍⴰ. ⵣⴰⵢⴷⵏ ⴰⵢⵜ ⵜⵎⵖⵔⴰ, ⵃⵡⵛⵏ. ⴰⵡⵉⵏ ⴷ ⵜⴰⵎⴰⵍⵇⵇⴰⵜ ⵏ ⵡⵓⴷⵉ ⵏⵖ ⵜⴰⵎⵎⵏⵜ ⵉ ⵜⵙⵍⵉⵜ; ⵡⴰⵏⵏⴰ ⵙ ⴳⵉⵙ ⵉⵛⵛⴰⵏ ⵉⵙⵔⵙ ⴰⵢⵏⵏⴰ ⵎⵉ ⵉⵥⴹⴰⵕ, ⵜⴰⵙⵉ ⵜⵏⵜ ⵜⵙⵍⵉⵜ. ⵚⴱⴰⵃ, ⴰⵢⵜ ⵓⵙⵍⵉ ⴷ ⴰⵢⵜ ⵜⵙⵍⵉⵜ ⴷ ⵍⵊⵎⴰⵄⵜ, ⴷ ⵟⵟⴰⵍⴱ ⵇⵇⴰⵢⴷⵏ ⴰⵎⵔⵡⴰⵙ ⴷ ⵍⵊⵉⵀⴰⵣ ⴷ ⵛⵛⵕⴹ; ⴰⵙⵉⵏ ⴰⵢⵜ ⵓⵙⵍⵉ ⵍⴽⵉⵖⴹ ⵏⵏⵙⵏ, ⴰⵙⵉⵏ ⴰⵢⵜ ⵜⵙⵍⵉⵜ ⵡⵉⵏⵙⵏ. ⵉⵖ ⵜⵍⴽⵎ ⵜⴰⴷⴳⴳⵯⴰⵜ, ⵉⴽⵛⵎ ⴼⵍⵍⴰⵙ; ⵉⵖ ⵜⴳⴰ ⵜⴰⴼⵔⵓⵅⵜ, ⵉⴳⴰ ⴰⵔⴳⴰⵣ, ⵉⵖ ⴷ ⵉⴼⴼⵓⵖ ⵜⵉⵍⵉ ⵜⵖⵔⵉⵜ; ⵀⴰⵏⵏ ⴰⵎⵔⵡⴰⵙ ⵉⴽⵎⵎⵍ; ⵉⵖ ⵜⵍⵍⵉ ⵜⵖⵔⵉⵜ, ⵀⴰⵏ ⵏⵏⵚⵚ ⵏ ⵓⵎⵔⵡⴰⵙ ⵏⵏⵙ ⵎⵔⴰⵡ ⵔⵢⴰⵍ, ⵜⴰⴷⴳⴰⵍⵜ ⵙⵎⵎⵓⵙ ⵔⵢⴰⵍ. 16. ⴰⵙⵙ ⵏⵏⴰ ⵏⵔⴰ ⵏⴼⴼⵉ ⵜⴰⵎⵖⵔⴰ, ⴰⵙⵙ ⵏ ⵜⵍⴰⵟⴰ ⵖ ⵡⵓⵙⵙⴰⵏ ⵏ ⵕⴱⴱⵉ, ⴰⵔ ⵏⵜⵜⴼⴼⵉ ⵜⴰⵎⵖⵔⴰ. ⵎⴰ ⵉⴳⴰⵏ ⵓⴼⴼⵉ ⵏ ⵜⵎⵖⵔⴰ? ⴷⴰ ⵏⵜⵜⴰⵙⵉ ⴰⵃⵛⵎⵉ ⴷⴰⵔⵙ ⵉⵙⵓⵍ ⴱⴰⴱⴰⵙ, ⴰⵔ ⵜ ⵏⵙⴳⴰⵡⴰⵔ ⵖ ⵓⴳⵔⵜⵉⵍ, ⴳⵏ ⴰⵙ ⵜⴰⵔⵢⴰⵍⵜ ⴼ ⵓⴼⵍⵍⴰ ⵏ ⵢⵉⵅⴼ ⴰⵔ ⴳⵓⵙ ⵜⵉⵙⵏⵜ ⵉⴷⴷⵔⵏ, ⴰⵛⴽⵓ ⴰⵔ ⵜⵜⵉⵏⵉⵏ ⵉⵎⵣⵡⵓⵔⴰ ⴰⴷ ⵜⵜ ⵉⴳⴳ ⵍⵎⵃⴰⵢⴱⴰ ⵏⵏⵙⵏ ⵣⵓⵏⴷ ⵜⵉⵙⵏⵜ ⴰⴱⴰⴷⴰⵏ. ⴰⵔ ⴼⵍⵍⴰⵙ ⵜⵜⴼⴼⵉⵏ ⵉⵔⴷⵏ ⵖ ⵓⴼⵍⵍⴰ ⵏ ⵢⵉⵅⴼ ⵏⵏⵙ, ⵙⵜⴰⴱⵄⴰⵏ ⴰⵙ ⵜⵓⵎⵥⵉⵏ ⵓⵍⴰ ⴰⵙⵏⴳⴰⵔ, ⵓⵍⴰ ⴰⵛⴰⵎⵉ, ⴰⵔ ⵜⵏ ⵜⵜⴼⴼⵉⵏ ⵙⵎⵓⵏⵏⵜ ⴽⵓⵍⵍⵓ ⵜⵎⵖⴰⵔⵉⵏ, ⴰⵙⵉⵏ ⴷ ⵉⵙⵓⴳⴳⵯⴰ ⵏⵏⵙⵏⵜ ⴰⵔ ⴼⵔⵔⵏⵜ ⵜⵓⵎⵥⵉⵏ, ⴰⵔ ⵜⵏⵜ ⴽⵓⵍⵍⵓ ⴼⵔⵏⵜ ⵉⵄⵎⵎⵕ ⴱⴰⴱ ⵏ ⵜⵎⵖⵔⴰ ⵍⴰⵃⵎⵓⵍ ⵏⵏⵙ, ⵉⵖ ⴳⵉⵙ ⵉⵣⵔⴳⴰⵏ ⵏ ⵡⴰⵎⴰⵏ ⵖ ⵜⵎⴰⵣⵉⵔⵜ ⵏⵏⵙ ⴰⵔ ⵉⵙⵙ ⵉⵜⵜⴰⵡⵉ ⵉⵎⵏⴷⵉ ⴰⵔ ⵜ ⴳⵉⵙ ⵉⵥⵥⴰⴹ; ⵉⵖ ⵓⵔ ⴳⵉⵙ ⵍⵍⵉⵏ, ⴰⵔ ⵜ ⵢⴰⵟⵟⵓ ⴼ ⵜⴰⴽⴰⵜⵉⵏ, ⴽⵔⴰ ⵉⴳⴰ ⵜ ⵜⴰⴽⴰⵜ ⴰⵔ ⴰⵙ ⵢⴰⴽⴽⴰ ⵙⵉⵏ ⵉⵚⵄⴰⵏ, ⵚⵚⴰⵄ ⵏ ⵉⵔⴷⵏ, ⴷ ⵚⵚⴰⵄ ⵏ ⵜⵓⵎⵥⵉⵏ, ⴰⵔ ⵍⵓⵇⵜ ⵏⵏⴰ ⵖ ⵜ ⴽⵓⵍⵍⵓ ⵥⴹⴰⵏⵜ, ⵙⵙⵉⴼⴼⵏⵜ, ⴰⵔ ⴰⵙ ⵜⵜⴰⵡⵉⵏⵜ ⴰⴳⴳⵯⵔⵏ ⴰⵔ ⵜⵉⴳⵎⵎⵉ ⵏⵏⵙ, ⵉⵙⵔⵙ ⵍⵄⴱⴰⵕ ⵏⵏⵙ, ⴰⵔ ⴷ ⴽⵓⵍⵍⵓ ⵉⵙⵎⵓⵏ ⵉⵥⵉⴹ ⵏⵏⵙ, ⵖ ⵜⵍⴰⵜⴰ ⴰⵔ ⵜⵍⴰⵜⴰ ⴰⵔ ⵉⵥⵥⴰⴹ, ⴰⵔ ⵉⵙⵙⵉⴼⴼ, ⵜⴰⵎ ⵡⵓⵙⵙⴰⵏ ⵏ ⵢⵉⵥⵉⴹ. ⴰⵙⵙ ⵏ ⵍⵄⵕⴱⴰ ⴰⵔ ⵜⵜⵉⵏⵉⵏ ⵎⴷⴷⵏ: " ⵀⴰⵏⵏ ⵉⵔⵣⵉ ⵏ ⵜⵎⵖⵔⴰ! " ⵉⴹ ⵏ ⵍⵅⵎⵉⵙ ⴰⵔ ⵇⵇⴰⵢⵏ ⴰⴳⵡⵡⴰⵍ, ⴽⵓⵍⵛⵉ ⵍⵎⵓⴹⵄ, ⴰⵔ ⵙⵙⵓⴼⵓⵖⵏ ⵜⵉⵙⵍⵉⵜ ⵙ ⴷⴰⵔ ⵓⴳⵡⵡⴰⵍ, ⴰⵔ ⴰⵙ ⵙⴷⴰⵍⵏ ⵓⴷⵎ ⵙ ⵜⴰⵙⵙⴱⵏⵉⵜ ⵏⵖ ⵜⴰⵡⴽⴰⵢⵜ, ⵏⵖ ⴰⵄⴱⵕⵓⵇ ⴷ ⵍⵉⵥⴰⵕ ⵏ ⵍⵊⴷⵉⴷ, ⴷ ⵉⴷⵓⴽⴰⵏ ⵏⵏⵙ ⵏ ⵍⵊⴷⵉⴷ; ⴰⵔ ⵜⵜⴰⵡⵉⵏ ⵓⵍⴰ ⵉⵙⵍⵉ ⵙ ⵓⴳⵡⵡⴰⵍ ⴷ ⵓⵃⴰⵢⴽ ⵏⵏⵙ, ⴰⵔ ⵉⴽⴽⴰⵜ ⵜⴰⵖⵓⵎⴱⵉⵔⵜ ⴷ ⵓⵅⵏⵉⴼ ⵏⵏⵙ, ⴷ ⵜⵇⵔⴰⴱⵜ, ⴷ ⵉⴼⵉⵍⵉ ⵏ ⵍⵃⵔⵉⵔ, ⴷ ⵉⴷⵓⴽⴰⵏ ⵏ ⵍⵊⴷⵉⴷ ⵓⵔ ⵔⴰ ⵜⵜⵚⵎⵎⴰⵕⵏ, ⴰⵡⵉⵏ ⵜ ⵉⴷ ⵙ ⵜⵓⵥⵥⵓⵎⵜ ⵏ ⵓⴳⵡⵡⴰⵍ, ⵉⵎⵓⵏ ⴷⵉⵙⵙ ⵓⵙⵍⵉ ⵏⵏⵙ, ⵉⵄⵎⵎⵕ ⴰⵇⵍⵎⵓⵏ ⵏⵏⵙ ⵙ ⵍⵍⵓⵣ ⴷ ⵓⵙⴽⵕⵉ; ⴰⵔ ⴷ ⵏⵜⵜⴰⵙⵉ ⴰⴽⵓⵕⴰⵢ ⵏ ⵜⵉⵢⵏⵉ ⴰⵔ ⵜ ⵏⴽⵍⵍⵓ ⴰⵔ ⵜ ⴽⵓⵍⵍⵓ ⵏⵣⵡⵡⵇ ⴰⵔ ⴰⵙ ⵏⵜⵜⵉⵏⵉ ⴰⵎⵓⵔ ⵏ ⵢⵉⵙⵍⵉ. ⵍⵓⵇⵇⵜ ⵏⵏⴰ ⵖ ⵉⴽⵛⵎ ⵓⴳⵡⵡⴰⵍ, ⴰⵔ ⴳⵉⵙ ⵉⵇⵇⵉⵎ ⵉⵎⵉⴽⴽ ⵏ ⵜⴰⵙⵙⴰⵄⵜ, ⴰⵔ ⴰⵙ ⵉⵣⴳⴳⵯⵓⵔ ⵓⵙⵙⴰⵍⵉ ⵏⵏⵙ ⴰⵔ ⴷⴰⵔ ⵜⵙⵍⵉⵜ ⵖ ⵜⵓⵥⵥⵓⵎⵜ ⵏ ⵓⴳⵡⵡⴰⵍ; ⵉⵖ ⴷⴷⴰⵔ ⵙⴽⴽⵉⵡⵙⵏⵜ ⵜⵎⵖⴰⵔⵉⵏ ⵜⵙⴽⴽⵉⵡⵙ ⵜⵙⵍⵉⵜ ⵖ ⵉⵏⴳⵔⴰ ⵜⵙⵏⵜ, ⵉⵙⵙⵓⴷⵓ ⵓⵙⵍⵉ ⴰⵔ ⴷ ⵉⵍⴽⵎ ⴷⴰⵔ ⵜⵙⵍⵉⵜ, ⴰⵔ ⴰⵙ ⵉⵜⵜⴼⴼⵉ ⵖ ⵓⴹⵕⴰⵏ ⵏⵏⵙ ⵍⵍⵓⵣ ⴷ ⵉⵇⵇⴰⵢⵏ ⵏ ⵓⵙⴽⵕⵉ, ⵍⵓⵇⵇⵜ ⵏⵏⴰ ⵖ ⴰⵙ ⵉⴼⴼⵉ ⵍⵍⵓⵣ ⴷ ⵉⵇⵇⴰⵢⵏ ⴰⵔ ⴰⵙ ⵉⵣⴳⴳⵯⵓⵔ ⵓⵙⵙⴰⵍⵉ ⵏⵏⵙ ⴰⵔ ⵜⵉⴳⵎⵎⵉ ⵏⵏⵙ. ⵍⵓⵇⵇⵜ ⵏⵏⴰ ⵖ ⵉⴼⴼⵓ ⵣⵣⵎⴰⵏ ⴰⵔ ⵜⵜⵓⴷⵓ ⵜⵙⵍⵉⵜ ⵙ ⴷⴰⵔ ⴽⵔⴰ ⵏ ⴱⵏ ⵄⵎⵎⵉⵙ ⴰⵔ ⵜⵜ ⵉⵜⵜⴳⴳⴰ ⵖ ⵢⴰⵜ ⵜⵎⵚⵕⵉⵢⵜ. ⵣⵉⴽ ⵚⴱⴰⵃ ⵉⵣⵡⴰⵔ ⴰⵙ ⵓⵙⵙⴰⵍⵉ ⵏⵏⵙ ⵉ ⵓⵙⵍⵉ ⴰⵔ ⵉⵍⵍⵉ ⵖ ⵜⴳⴳⵯⵣ ⵜⵙⵍⵉⵜ, ⴼⴹⵕⵏ ⴳⵉⵙ, ⴽⵍⵏ ⴽⵓⵍⵍⵓ ⴳⵉⵙ ⵓⵔ ⵔⴰ ⵉⵙⵙ ⵉⵙⴰⵡⴰⵍ, ⵓⵔ ⵔⴰ ⴷⵉⵙⵙ ⵜⵙⴰⵡⴰⵍ ⵓⵍⴰ ⵏⵜⵜⴰⵜ; ⵏⵜⵜⴰⵜ ⴰⵔ ⵜⵛⵜⵜⴰ ⴷ ⵜⵙⵍⵉⵜ ⵏⵏⵙ, ⵏⵜⵜⴰ ⴰⵔ ⵉⵛⵜⵜⴰ ⴷ ⵓⵙⵙⴰⵍⵉ ⵏⵏⵙ. ⴰⵔ ⵜⴰⴽⵥⵉⵏ, ⵉⴷⴷⵓ ⵏⵜⵜⴰ ⵙ ⵙⵉⴷⵉ ⵢⵓⵙⵙ, ⵉⴳⴳⴰⵡⵔ ⵏⵏ ⴳⵉⵙ; ⵏⵜⵜⴰⵜ ⴰⵔ ⵜⵜ ⵜⵜⴰⵡⵉⵏⵜ ⵜⵎⵖⴰⵔⵉⵏ ⴰⵔ ⴷ ⴰⵙ ⵙⵙⵉⵔⴷⵏⵜ ⴰⴹⴰⵕ ⴰⴼⴰⵙⵉ ⵖ ⵜⴰⵏⵓⵜ ⵏ ⵜⵙⵍⴰⵜⵉⵏ ⵖ ⵓⵖⴱⴰⵍⵓ, ⴰⵡⵉⵏⵜ ⵙ ⵜⵜ ⵙ ⵉⵏⵔⴰⵔⵏ, ⵎⵓⵏⵏⵜ ⴰⴽⴽⵯ ⴳⵉⵙ ⵜⵎⵖⴰⵔⵉⵏ, ⴼⵙⵔⵏⵜ ⴰⴳⵔⵜⵉⵍ ⵖ ⵓⵏⵔⴰⵔ, ⴰⵙⵉⵏ ⵙⵉⵏ ⵉⵃⵓⵢⴰⴽ, ⵣⴷⵉⵏ ⵜⵏ ⵖ ⵜⵓⵥⵥⵓⵎⵜ, ⴼⵙⵔⵏ ⵜⵏ ⵖ ⵏⵏⵉⴳ ⵏ ⵢⵉⵅⴼ ⵏ ⵜⵎⵖⴰⵔⵉⵏ ⴰⴼⴰⴷ ⴰⴷ ⵓⵔ ⵥⵕⵕⴰⵏ ⵉⵔⴳⴰⵣⵏ ⵜⵉⵙⵍⵉⵜ ⵉⵖ ⴰ ⵉⵙⵙ ⴰⵇⵇⵎⴰⵏⵜ, ⴰⵔ ⴰⵙ ⵙⵙⵓⵜⵓⵍⵏ ⵉⵔⴳⴰⵣⵏ ⵙ ⵍⴱⴰⵕⵓⴹ ⴷ ⵍⵍⵖⴰ. ⴰⵔ ⵍⵓⵇⵇⵜ ⵏⵏⴰ ⵖ ⴰⵙ ⵖⵎⴰⵏⵜ ⵜⵎⵖⴰⵔⵉⵏ, ⴰⵙⵉⵏ ⵜⵜ ⴰⵢⵜⵎⴰⵙ, ⴳⵏ ⵜⵜ ⵖ ⵓⴼⵍⵍⴰ ⵏ ⵜⵙⵔⴷⵓⵏⵜ, ⵙⵏⵉⵏ ⴰⵙ ⴰⵃⵛⵎⵉ ⴷⴰⵔ ⵉⵍⵍⴰ ⴱⴰⴱⴰⵙ ⵖ ⵍⵇⴷⴷⴰⵎ, ⵜⵖⵉ ⵢⴰⵜ ⵜⵎⵖⴰⵔⵜ ⵜⴰⵍⴳⴰⵎⵓⵜ, ⵜⵖⵉ ⵢⴰⵜ ⵜⵉⵎⵖⵉⵍⵜ ⵏⵏⵙ, ⵣⵡⴰⵔⵏⵜ ⴰⵙ, ⵎⵓⵏⵏ ⴷⵉⵙⵏⵜ ⵉⵔⴳⴰⵣⵏ ⵙ ⵍⴱⴰⵕⵓⴹ ⴰⵔ ⴷⴰⵔ ⵜⵎⵉⵔⵉⵜ ⵏ ⵙⵉⴷⵉ ⵄⴰⵍⵉ ⴱⵏ ⵏⴰⵚⵕ, ⴹⵡⵡⵕⵏ ⴳⵉⵙ ⵉ ⵜⴽⵔⴽⵓⵔⵜ ⴰⵔ ⴰⵙ ⵏⵜⵜⵉⵏⵉ: " ⵍⴰⵍⵍⴰ ⵄⴰⵛⵛⴰ ⵜⴰⴱⵓⵔⵉⵜ, ⴰ ⵜⵉⴷⴷⵉ ⵏ ⵜⵖⴰⵏⵉⵎⵜ! " ⴰⵔ ⴷ ⴰⵙ ⵙⵙⵓⵜⵍⵏ ⴽⵕⴰⴹ ⵍⴰⴷⵡⴰⵕ, ⵣⴰⵢⴷⵏ ⵙ ⵉⵎⵉ ⵏ ⵜⴳⵎⵎⵉ ⴷⴰ ⵙ ⵔⴰⴷ ⴳⵉⵙ ⵜⴳⴳⵯⵣ ⵜⵙⵍⵉⵜ, ⵣⵣⵓⴳⵣⵏ ⵜⵜ ⵖ ⵉⵎⵉ ⵏ ⵜⴳⵎⵎⵉ, ⴰⵡⵉⵏ ⴷ ⵙⵉⵏ ⵉⵚⵄⴰⵏ ⵏ ⵜⵓⵎⵥⵉⵏ, ⴼⴼⵉⵏ ⵖ ⵓⴹⵕⴰⵏ ⵏ ⵜⵙⵍⵉⵜ ⴰⵔ ⴳⵉⵙ ⵜⵜⴰⵙⵉ ⵜⵙⵔⴷⵓⵏⵜ ⴽⵕⴰⴹ ⵍⴰⴷⵡⴰⵕ, ⴼⴼⵉⵏ ⵜⵏ ⵖ ⵓⵙⴳⵔⵙ, ⴰⵔ ⴰⵙ ⵜⵜⵉⵏⵉⵏ ⵉ ⴰⵢⵜ ⴷⴰⵔⵙ ⵏ ⵓⵙⵍⵉ: " ⴼⴽ ⴰⵖ ⵜⴰⵍⴳⴰⵎⵓⵜ! " ⵎⵏⵛⴽⴰ ⵉⴳⴳⴰⵏ ⵜⴰⵍⴳⴰⵎⵓⵜ ⵜⴰⵔⵔⵢⴰⵍⵜ, ⵜⴰⵏⵏⴰ ⵉⵖⵉⵏ ⵜⵉⵎⵖⵉⵍⵜ ⵏⵏⵚⵚ ⵔⵔⵢⴰⵍ; ⵙⵙⵓⴼⵖⵏ ⵍⵄⵎⵎⴰⵕⵜ ⵖ ⵜⵃⴰⵏⵓⵜ ⴷⴰ ⵙ ⵜⵔⴰ ⴰⴷ ⴳⵉⵙ ⵜⴳⴳⵯⵣ ⵜⵙⵍⵉⵜ, ⵙⵔⵙⵏⵜ ⵏⵏ ⴳⵉⵙ ⴷ ⵍⴼⵕⴰⵛ ⵏⵏⵙ. ⵉⵙⵍⵉ, ⵉⵖ ⵉⵔⴰ ⴰⴷ ⵉⴽⵛⵎ ⴼ ⵜⵙⵍⵉⵜ, ⵢⴰⵙⵉ ⴷ ⵢⴰⵏ ⵓⵎⵚⵎⴰⵕ ⵏ ⵜⵙⵉⵍⴰ, ⵢⵓⵜⵜ ⵖ ⵍⵄⵜⴱⴰⵜ. ⵉⵖ ⵏⵏ ⵉⴽⵛⵎ ⴰⵔ ⴰⵙ ⵉⵜⵜⵉⵏⵉ: " ⵎⵙⴰ ⴽⵓⵎ ⴰ ⵜⴰⵔⵡⴰ ⵏⵏⵖ ⵉⴳⴰⵏ ⵡⵉⵏ ⵍⵃⵍⴰⵍ! " ⵉⴽⴽⵙ ⴰⴷⵓⴽⵓ ⴰⴼⴰⵙⵉ ⴰⵔ ⵉⵙⵙ ⵢⵓⵜ ⵖ ⵓⴼⵍⵍⴰ ⵏ ⵜⵖⵔⴰⴹ ⵏⵏⵙ ⴽⵕⴰⴹ ⵍⴰⴷⵡⴰⵕ. ⵉⴳⴳⴰⵡⵔ ⵖ ⵍⴼⵕⴰⵛ ⵏⵏⵙ, ⵉⵏⵏⴰ ⴰⵙ: " ⵎⴰⵜⵜⵉ ⴷ ⴰⴷ ⴼⵙⵉⵖ ⴰⵅⵜⴰⵎ ⵏⵏⵎ! " ⴰⵔ ⴰⵙ ⵜⵜⵉⵏⵉ: " ⴼⴽ ⵉⵢⵉ ⴰⴼⵙⵙⴰⵢ ⵏ ⵜⵙⵎⵔⵜ ⵉⵏⵓ! " ⴰⵔ ⴷ ⴰⵙ ⵉⴼⴽ ⴰⴼⵙⵙⴰⵢ ⵏ ⵜⵙⵎⵔⵜ ⵏⵏⵙ, ⵉⵏⵎⴰⴳⴳⴰⵔ ⴷⵉⵙⵙ, ⵉⴼⵙⵉ ⵓⵅⵜⴰⵎ ⵏⵏⵙ, ⵢⴰⵙⵉ ⵍⵉⵥⴰⵕ ⴷⴰⵔ ⵍⵍⴰⵏ ⵉⴷⴰⵎⵎⵏ ⵏ ⵚⴱⴰⵃ ⵏⵏⵙ, ⵉⴼⴽ ⵜ ⵉⴷ ⵉ ⵜⴰⴷⴰ ⵉⵍⵍⴰⵏ ⵖ ⵉⵎⵉ ⵏ ⵓⵃⴰⵏⵓ; ⵖⵔⵙⵏ ⵉ ⵉⵅⴼ ⵏ ⵡⵓⵍⵍⵉ ⵖ ⵉⵎⵉ ⵏ ⵜⵃⴰⵏⵓⵜ ⵖ ⵜⴳⴳⵯⵓⵣ ⵜⵙⵍⵉⵜ, ⴰⵙⵉⵏ ⴷ ⵉⴷⴰⵎⵎⵏ ⴳⵏ ⵜⵏ ⵖ ⵏⵏⵉⴳ ⵏ ⵍⵄⵜⴰⴱⵜ ⵏ ⵜⵃⴰⵏⵓⵜ, ⴰⵣⵓⵏ ⵢⵉⵅⴼ ⵏ ⵡⵓⵍⵍⵉ, ⴰⵙⵉⵏ ⴷ ⴰⴷⵉⵙ ⵏⵏⵙ, ⴷ ⵉⵣⵔⵎⴰⵏ ⵏⵏⵙ, ⴷ ⵜⵎⴰⵜⵜⵉⵏ, ⴷ ⵜⵓⵔⵉⵏ, ⴷ ⵜⴰⵙⴰ ⵏⵏⵙ, ⵉⵖ ⴳⵉⵙ ⵜⴰⴷⵓⵀⵓⵏⵜ ⴰⵔ ⴳⵉⵙ ⵙⴽⴰⵔⵏ ⵜⵓⵜⵍⴰ, ⴰⵔ ⵜⵏⵜ ⵛⵜⵜⴰⵏ ⵉⵙⵍⴰⵏ, ⴰⵔ ⵚⵕⵓⴼⵏ ⵉⵍⵎ, ⴷ ⵓⴷⵉⵙ, ⴷ ⵉⵣⵔⵎⴰⵏ, ⴷ ⵜⵎⴰⵜⵜⵉⵏ, ⴷ ⵜⵓⵔⵉⵏ, ⵙ ⴷⴰⵔ ⵎⴰⵙ ⵏ ⵜⵙⵍⵉⵜ, ⵚⵕⴼⵏ ⴰⵙⵏ ⴷ ⵎⴰⴷ ⵛⵜⵜⴰⵏ ⴰⵔ ⴷ ⵛⵏ, ⵙⵏⵓⵏ ⴰⵜⴰⵢ, ⵉⴳⵏ ⴷ ⵜⵎⵖⴰⵔⵜ ⵏⵏⵙ ⴰⵔ ⵚⴱⴰⵃ. ⵣⵉⴽ ⵚⴱⴰⵃ ⵖ ⵏⴽⵔⵏ, ⵉⵎⵓⵏ ⵓⵙⵙⴰⵍⵉ ⵏⵏⵙ ⴷ ⵉⵙⵍⵉ ⵖ ⵍⵊⴰⵎⴰⵄ, ⵉⵙⵙⵔⵖ ⴰⵙ ⴰⵎⴰⵏ ⴰⴷ ⵉⵥⵥⴰⵍⵍ; ⵜⴰⵙⵙⴰⵍⵉⵜ ⵖⵎⴽ ⴰⵏⵏ ⵖ ⵜⴳⵎⵎⵉ ⵍⵍⵉ ⵖ ⵜⴳⴳⵯⵣ ⵜⵙⵙⵔⵖ ⴰⵙ ⴰⵎⴰⵏ ⵉ ⵜⵙⵍⵉⵜ; ⴼⴹⵕⵏ ⵖ ⵜⴳⵎⵎⵉ ⵍⵍⵉ, ⴰⵔ ⵙⴽⴰⵔⵏ ⵖⵎⴽ ⴰⵏⵏ ⴰⵔ ⴷ ⵉⴷⵡⵡⵕ ⵉⵎⴰⵍⴰⵙⵙ. ⴰⵙⵙ ⵏ ⵍⵅⵎⵉⵙ ⴰⵏⵏ ⴷ ⵢⵓⵛⴽⴰⵏ, ⴰⵔ ⵜⵜⵓⴷⵓⵏ ⵙ ⵉⴳⵔⴰⵏ ⴰⵔ ⴷⵉⵙⵏ ⵜⵜⵎⵓⵏⴰⵏ ⵉⵄⵣⵔⵉⵢⵏ ⴷ ⵜⵄⵣⵔⵉⵢⵢⵉⵏ ⴷ ⵍⴱⴰⵕⵓⴹ ⵏⵏⵙⵏ ⴰⵔ ⵙⵙⵓⵜⵓⵍⵏ ⵉ ⵉⴳⵔⴰⵏ; ⴰⵙⵙⴰⵍⵉ ⴷ ⵜⵙⵙⴰⵍⵉⵜ ⴰⵔ ⵣⴳⴳⵯⵓⵔⵏ ⵙ ⵉⴳⵔⴰⵏ, ⵓⵔⵜⵉ ⵜⵏ ⵉⵄⴰⵊⴱⵏ, ⴽⵛⵎⵏ ⵉⵙⵙ, ⵍⵖⵍⵍⵜ ⵏⵏⴰ ⴳⵉⵙ ⵓⴼⴰⵏ ⴱⴱⵉⵏ ⴰⵢⵏⵏⴰ ⵜⵏ ⵉⵄⴰⵊⴱⵏ, ⵜⵙⵄⵓⵕⴼ ⵜⵇⵇⴱⵉⵍⵜ ⵉⵙ ⵓⵔ ⴳⵉⵙ ⵜⵍⵍⵉ ⵜⴼⴳⵔⵜ ⵖ ⵉⵙⵍⴰⵏ, ⵜⴰⵖⴰⵡⵙⴰ ⵏⵏⴰ ⴽⴽⵙⵏ ⵉⵙ ⵡⴰⵏⵏⴰ ⴷⵉⵙⵏ ⵉⵥⵥⵉⵏ ⴰⵔ ⵢⴰⴽⴽⴰ ⴷⴷⵄⵉⵕⵜ ⵉ ⵍⵊⵎⴰⵄⵜ, ⴰⵔ ⴷ ⵍⴽⵎⵏ ⵜⵉⴱⵃⵉⵔⵜ ⵏ ⵉⵙⵍⵉ, ⵜⴽⴽⵙ ⵜⵙⵍⵉⵜ ⵜⵓⴳⴰ ⵙ ⵓⴼⵓⵙ ⵏⵏⵙ, ⵜⵎⴹⵍ ⴳⵉⵙ ⵍⵅⴰⵜⵎ, ⵜⴳⴳ ⵜ ⴰⵄⴱⴰⵏ ⵏⵏⵙ, ⵉⴽⴽ ⴰⵙ ⴷ ⵓⵙⵍⵉ ⵜⵉⵖⵔⴹⵉⵏ, ⵉⵏⵖⵍ ⴰⵙ ⴷ ⵖ ⵡⴰⴽⴰⵍ, ⵎⵎⴰⵖⵏ ⴼ ⵜⵓⴳⴰ, ⴰⵔ ⵙⵉⴳⴳⵉⵍⵏ ⵙ ⵍⵅⴰⵜⵎ ⴰⵔ ⴷ ⴰⵙ ⵉⵙⴽⵔ ⵖⵎⴽ ⴰⵏⵏ ⴽⵕⴰⴹ ⵍⴰⴷⵡⴰⵕ, ⵡⴰⵏⵏⴰ ⵉⴳⴳⵯⵔⴰⵏ ⵏⵏⴰⵏ ⴰⵙ: " ⵜⴳⵉⵜ ⴰⵎⴱⴰⵔⴽ! " ⵖⵍⵉⵏ ⵎⴷⴷⵏ ⵙ ⵍⵃⴹⵕⵜ. [ 17. ⵉⵖ ⵉⵜⴰⵀⵍ ⵓⵔⴳⴰⵣ ⵉⵙⴽⵔ ⵍⵓⴽⵉⵍ ⵏⵏⵙ ⵎⴰ ⵙ ⴰⵙ ⵉⵣⴳⴳⵔ. ⴰⵔ ⴰⴽⴽⴰⵏ ⵎⵔⴰⵡ ⵔⵔⵢⴰⵍ, ⴰⵔ ⴰⴽⴽⴰⵏ ⵙⴰⵜ ⵜⵉⴳⵉⵡⵉⵏ ⵏ ⵉⴷⵓⴽⴰⵏ, ⵙⵉⵏ ⵚⵚⴰⵄⴰⵢⵏ ⵏ ⵍⵃⵏⵏⴰ, ⴽⴼⵉⵏ ⵙⵉⵏ ⵍⵇⵇⵡⴰⵍⵉⴱ ⵏ ⵚⴽⴽⵯⴰⵕ, ⴽⴼⵉⵏ ⵙⵉⵏ ⵉⴷⴷⵓⵍⴰ, ⴰⵡⵉⵏ ⴷ ⵉⵣⵉⵎⵎⵔ, ⴰⵡⵉⵏ ⴽⵕⴰⴹ ⵉⵚⵄⴰⵢⵏ ⵏ ⵓⴳⴳⵯⵔⵏ, ⴽⴼⵉⵏ ⵉ ⵉⴱⴱⴰⵙ ⵏ ⵜⵄⵢⵢⴰⵍⵜ ⵄⵛⵔⵉⵏ ⵚⵄⴰ ⵏ ⵜⵓⵎⵥⵉⵏ ⵎⴰ ⵙ ⵉⵙⴽⴰⵔ ⵜⴰⵎⵖⵔⴰ ⵉ ⵉⵍⵍⵉⵙ, ⵉⵥⴹⵉ ⵜⵏⵜ ⴱⴱⴰⵙ ⵏ ⵜⵄⵢⵢⴰⵍⵜ ⵎⴰ ⵔⴰ ⵉⵙⴽⴰⵔ ⵜⴰⵣⵍⴰⴼⵜ ⵉ ⵉⵍⵍⵉⵙ. ⴰⵔⴳⴰⵣ ⵏⵏⵙ ⵉⵥⴹⴰ ⵄⵛⵔⵉⵏ ⵚⵄⴰ ⵏ ⵜⵓⵎⵥⵉⵏ ⵎⴰ ⵙⴰ ⵜⵏ ⵚⵚⵉⴼⵉⴹ ⵉ ⵡⴰⵍⵍⴰ ⵜⵜ ⵉⴷ ⵉⵍⴽⵎⵏ ⵖ ⴰⵢⵜ ⴷⴰⵔⵙ. ⵟⵟⴰⵍⴱ ⴷ ⴽⴽⵓⵥ ⵕⵕⵎⴰ, ⵢⴰⵏ ⴽⴽⵓⵥ ⴰⵏⵏ ⵉⴳⴰ ⵍⵓⴽⵉⵍ ⵓⵔⴳⴰⵣ, ⵢⴰⵏ ⴳⵉⵙⵏ ⵉⴳⴰ ⵍⵓⴽⵉⵍ ⵓⴹⴳⴳⵯⴰⵍ, ⵙⴽⴽⵓⵙⵏ ⵖ ⵍⴱⵉⵜ ⵙⵔⵙⵏ ⴷ ⴰⴳⴳⵯⵔⵏ ⵖ ⴷⵛⵉⵛⵜ; ⵍⵓⴽⵉⵍ ⴰⵏⵏ ⴷ ⵍⵓⴽⵉⵍ ⵢⴰⴹⵏⵉⵏ ⵙⵎⴰⵇⵇⴰⵕⵏ ⵉⴼⴰⵙⵙⵏ ⵏⵏⵙⵏ ⴳ ⵉⴳⴳⵉ ⵏ ⵓⴳⴳⵯⵔⵏ, ⵉⵏⵏⴰ ⴰⵙ: " ⴽⴼⵉⵖ ⴰⴽ ⴼⵍⴰⵏⵜ ⵉⵍⵍⵉⵙ ⵏ ⴼⵍⴰⵏ ⵄⴰⵍⴰ ⵙⵓⵏⵏⴰⵜ ⵍⵍⴰⵀ ⵓ ⵔⴰⵚⵚⵓⵍⵉⵀⵉ " ⵉⵏⵏⴰ ⴰⵙ ⵖⵡⴰ ⴷ ⵢⴰⴹⵏⵉⵏ: " ⴽⴼⵉⵖ ⴰⴽ ⴰⴽ ⵉⴽⴼⴰ ⵕⴱⴱⵉ ⴷⴷⵏⵓⴱ ⵏⵏⵙ ⴰⵇⵇⴰⵍ ⵏⵏⵙ ⵉⵇ ⵓⴼⵍⵍⴰ ⵓⵎⴳⴳⵕⴹ ⵏⵏⵙ! ". ⴰⵔ ⵉⵙⵎⵓⵏ ⵎⵔⴰⵡⵜ ⵜⵎⵖⴰⵔⵉⵏ, ⵉⵙⵎⵓⵏ ⵄⴰⵛⵔⵉ ⵕⵕⴰⵎⵉ, ⵉⴽⴼ ⴰⵙⵏ ⵓⴽⵔⵉⵙ, ⴰⵡⵉⵏ ⵜ ⵙ ⴷⴰⵔ ⵉⴹⵓⵍⴰⵏ ⵏⵏⵙ, ⵙⴽⵔⵏ ⵜⴰⵎⵖⵔⴰ; ⴰⵡⵉⵏ ⴰⵙ ⵜⵉⵙⵍⵉⵜ ⵏⵏⵙ, ⴳⵉⵏ ⵜⵜ ⵉⴷ ⴼ ⵓⵕⵄⵎ ⵏⵖ ⴰⴽⵉⵟⴰⵕ, ⴰⵔ ⵙⴽⴰⵔⵏ ⵜⴰⵏⴳⴳⵉⴼⵜ ⴰⵔ ⵙⵙⵓⴼⵓⵖⵏ ⵍⴱⴰⵕⵓⴹ, ⴰⵔ ⵜⵜ ⵙⴽⵛⴰⵎⵏ ⵜⵉⴳⵎⵎⵉ ⵏ ⵓⵔⴳⴰⵣ ⵏⵏⵙ, ⵢⴰⵙⵉ ⵜⵜ ⵉⵙ ⵏ ⵄⴰⵎⵎⵉⵙ ⵙ ⵓⵔⴳⴰⵣ, ⵉⵙⵔⵙ ⵜⵜ ⵉⵏⵏ ⵖ ⵜⴰⵕⴽⵏⵜ ⵏ ⵍⴱⵉⵜ ⵖ ⵓⵃⴰⵏⵓ; ⵉⴽⵛⵎ ⴼⵍⵍⴰⵙ ⵓⵔⴳⴰⵣ, ⴰⵙ ⵜⵜ ⵉⵙⴼⵢⵓ, ⵜⵓⵜⵜ ⵙ ⵓⴷⴰⴽⵓ, ⵢⴰⵙⵉ ⵜⴰⵔⵔⵢⴰⵍⵜ ⵉⴽⴼ ⴰⵙ, ⵉⵏⵏⴰ ⴰⵙ: " ⵀⴰⴽ ⴰⴼⵙⵙⴰⵢ ⵏ ⵜⵡⵏⵣⴰ ⵏⵏⵎ! " ⵙⴽⴽⵯⵓⵙⵏ ⴰⵔ ⵣⵉⴽⴽ ⵚⴱⴰⵃ ⵉⵙⵙⵓⴼⵖ ⵍⵄⴰⵎⵎⴰⵕⵜ, ⴰⵛⴽⵏ ⴷ, ⵥⵕⵉⵏⵜ ⵚⴱⴰⵃ ⵜⵎⵖⴰⵔⵉⵏ. ⵙⴽⵔⵏ ⵎⵉⴷⴷⵏ ⵜⴰⴳⵯⵍⵍⴰ, ⵛⵛⵉⵏ ⵜⴰⴳⵯⵍⵍⴰ, ⵃⴹⴰⵕⵏ, ⵇⵇⵏⵏ ⴰⴳⴷⵓⵔ, ⴰⵔ ⵙⴽⴰⵔⵏⵜ ⵜⵄⵢⵢⴰⵍⵉⵏ ⵇⵇⴰⵙⵙⴰ, ⴰⵔ ⵙⵙⵓⴼⵓⵖⵏ ⵉⵔⴳⴰⵣⵏ ⵍⴱⴰⵕⵓⴹ; ⴽⴽⵉⵏ ⵉⵎⴰⵍⴰⵙⵙ, ⵉⴼⴼⵓⵖ ⵓⵙⵍⵉ, ⵢⴰⵡⵉ ⴷ ⵜⵉⵅⵙⵉ ⵉⵖⵔⵙ ⴰⵙ ⴰⴷ ⵉⵙⴽⵔ ⴰⵣⵏⵖⵓⵣ, ⴰⵔ ⵜ ⵉⵜⵜⴰⵡⵉ ⵉ ⵉⴹⵓⵍⴰⵏ ⵏⵏⵙ, ⵜⵉⵡⵉ ⵜⵎⵖⴰⵔⵜ ⵉ ⴰⵢⵜ ⴷⴰⵔⵙ ⵜⴰⵣⵍⴰⴼⵜ ⵏ ⵓⵣⵏⵖⵓⵣ, ⴽⴼⵉⵏ ⴰⵙ ⵜⴰⴼⵓⵏⴰⵢⵙ ⵏⵏⴰⵏ ⴰⵙ: " ⵀⴰ ⵎⴰ ⴰⵎ ⵏⴳⴰ ⵖ ⵜⵣⵍⴰⴼⵜ ⵏⵏⵎ ⵓⵣⵏⵖⵓⵣ! ".